|  |  |
| --- | --- |
| **בית המשפט המחוזי בבאר שבע** | |
| **בפני:** **כב' ס. הנשיא, השופטת ר. יפה-כ"ץ, אב"ד**  **כב' השופט א. ואגו**  **כב' השופט י. צלקובניק** | **20 פברואר 2011**  **תפ"ח 1042-07** |

|  |  |  |
| --- | --- | --- |
| **בעניין:** | **מדינת ישראל** | |
|  | **ב"כ המאשימה עו"ד מורן גז** | **המאשימה** |
|  | **נגד** |  |
|  | **מג'די יאסין** | |
|  | **ע"י ב"כ עו"ד ג'אברין** | **הנאשם** |

חקיקה שאוזכרה:

[תקנות ההגנה (שעת-חירום), 1945](http://www.nevo.co.il/law/73729): סע' [85](http://www.nevo.co.il/law/73729/85.1.a)(1)(א), [85](http://www.nevo.co.il/law/73729/85.1.c)(1)(ג)

[חוק העונשין, תשל"ז-1977](http://www.nevo.co.il/law/70301): סע' [11](http://www.nevo.co.il/law/70301/11.a)(א), [33](http://www.nevo.co.il/law/70301/33.1)(1), [143](http://www.nevo.co.il/law/70301/143.b)(ב), [144](http://www.nevo.co.il/law/70301/144.a)(א), [144](http://www.nevo.co.il/law/70301/144.b)(ב), [305](http://www.nevo.co.il/law/70301/305.1)(1), [499](http://www.nevo.co.il/law/70301/499.a.1)(א)(1)

|  |
| --- |
| **ג ז ר - ד י ן** |

1. במסגרת הסדר טיעון שנערך בין הצדדים, תוקן כתב האישום המקורי שהוגש כנגד הנאשם, הוא הודה בעובדות שבכתב האישום המתוקן והורשע בהתאם. בין הצדדים הייתה גם הסכמה, כי יעתרו במשותף להטיל על הנאשם עונש של 18 שנות מאסר בפועל ומאסר על תנאי.

מעובדות האישום הראשון שבכתב האישום המתוקן בו הודה הנאשם עולה, כי במהלך שנת 2003, נפגש הנאשם ברצועת עזה עם פעיל ארגון הג'יהד האיסלמי הפלשתיני (ארגון שהוכרז על ידי שר הבטחון כהתאחדות בלתי מותרת) בשם אחמד ריאד אל-שריף ונעתר להצעתו להתגייס לג'יהד. הנאשם גם נעתר להצעתו של אל-שריף להשתתף בפיגוע נגד חיילי צה"ל והשניים קשרו קשר לגרום למותם של ישראלים בשל היותם ישראלים.

במסגרת הקשר הנ"ל, פנו השניים לפעיל בכיר בג'יהד בשם חאזם יאסר רחים וביקשו את אישורו לבצע את הפעולה. לאחר שקיבלו את האישור המבוקש, יצא הנאשם לפרדס השייך לחאזם ברצועת עזה ושם עבר אימון מטעם הג'יהד. המדריך באימון היה פעיל הג'יהד מוחמד אבו ליל והאימון כלל זחילות, אימוני כושר גופני ואימון ירי ברובה קלצ'ניקוב, במסגרתו ירה הנאשם מחסנית שלמה.

לאחר סיום האימון, שב הנאשם לביתו של חאזם ושם פגש חבר גי'הד נוסף שצורף

לקשר, בשם סאאד אל-חור, וחאזם הסביר לשניהם, כי הפיגוע אמור להתבצע כנגד הכוחות הישראליים בהתנחלות נצרים. לבקשתו של חאזם, רשמו הנאשם וסאאד צוואות, בהן נכתב, כי הם מברכים את יציאתם לפיגוע, והשניים הקריאו את הצוואות מול מצלמת הוידאו שאחז חאזם, כשהם אוחזים בידם ברובה קלצ'ניקוב.

בו ביום, בשעה 20:00, הסיע חאזם במכוניתו את הנאשם, סאאד ועוד שני פעילי ג'יהד לאזור נצרים, כאשר הנאשם וסאאד נשאו עמם רובה קלצ'ניקוב ומחסניות מלאות כדורים.

תוכניתם של הקושרים הייתה, כי סאאד יפתח באש לעבר עמדת תצפית של צה"ל, וכאשר יגיעו למקום כוחות חילוץ של צה"ל, יארוב להם הנאשם ויפתח עליהם באש. כדי לממש תוכניתם זו, החלו הנאשם וסאאד לזחול לכיוון היעד, אולם במהלך הזחילה, אמר סאאד לנאשם, כי הוא מפחד לבצע את הפיגוע, ולמרות נסיונות השכנוע של הנאשם לבצע את הפיגוע, סאאד עמד בסירובו ועל כן הפיגוע לא יצא אל הפועל והשניים חזרו למקום בו המתין להם חאזם.

נוכח מעשים אלה, הורשע הנאשם בביצוע עבירות של מתן שירות להתאחדות בלתי מותרת – שתי עבירות לפי [תקנה 85(1)(א)](http://www.nevo.co.il/law/73729/85.1.a) ל[תקנות ההגנה (שעת חירום)](http://www.nevo.co.il/law/73729), 1945, עבירות בנשק (החזקת נשק), עבירה לפי [סעיף 144(א)](http://www.nevo.co.il/law/70301/144.a) רישא ל[חוק העונשין](http://www.nevo.co.il/law/70301), תשל"ז-1977, ניסיון לרצח לפי [סעיף 305(1)](http://www.nevo.co.il/law/70301/305.1) [לחוק העונשין](http://www.nevo.co.il/law/70301), עבירות בנשק (נשיאת נשק) – שתי עבירות לפי [סעיף 144(ב)](http://www.nevo.co.il/law/70301/144.b) רישא [לחוק העונשין](http://www.nevo.co.il/law/70301), עבירות בנשק (נשיאת תחמושת) – שתי עבירות לפי [סעיף 144(ב)](http://www.nevo.co.il/law/70301/144.b) סיפא [לחוק העונשין](http://www.nevo.co.il/law/70301), ניסיון לשידול לרצח – עבירה לפי [סעיף 33(1)](http://www.nevo.co.il/law/70301/33.1) [לחוק העונשין](http://www.nevo.co.il/law/70301), מגע עם סוכן חוץ, לפי [סעיף 11(א)](http://www.nevo.co.il/law/70301/11.a) [לחוק העונשין](http://www.nevo.co.il/law/70301), קשירת קשר לפשע, לפי [סעיף 499(א)(1)](http://www.nevo.co.il/law/70301/499.a.1) [לחוק העונשין](http://www.nevo.co.il/law/70301), ואימונים צבאיים אסורים לפי [סעיף 143(ב)](http://www.nevo.co.il/law/70301/143.b) [לחוק העונשין](http://www.nevo.co.il/law/70301).

במסגרת האישום השני של כתב האישום המתוקן, הוא האישום השישי לכתב האישום המקורי, הודה הנאשם, כי במהלך שנת 2004, כאשר נכנסו כוחות צה"ל לרצועת עזה, הוא הסכים, לבקשתו של אחד בשם אשרף, להיות שותף לשמירה על מטען חבלה שהטמין אחר כנגד כוחות צה"ל. במסגרת זו, קשר הנאשם קשר עם אשרף לרצוח ישראלים בשל היותם ישראלים, ולשם קידומו של הקשר שמר, יחד עם פעיל אחר של הג'יהד, ולמשך יומיים, על המטען שהוטמן. היות וכוחות צה"ל לא הגיעו לאזור, לא הייתה לנאשם הזדמנות להפעיל את המטען.

נוכח מעשיו אלה הורשע הנאשם בביצוע עבירות של קשירת קשר לפשע, לפי [סעיף 499(א)(1)](http://www.nevo.co.il/law/70301/499.a.1) ל[חוק העונשין](http://www.nevo.co.il/law/70301), ניסיון לרצח לפי [סעיף 305(1)](http://www.nevo.co.il/law/70301/305.1) [לחוק העונשין](http://www.nevo.co.il/law/70301), עבירות בנשק (החזקת נשק) לפי [סעיף 144(א)](http://www.nevo.co.il/law/70301/144.a) רישא [לחוק העונשין](http://www.nevo.co.il/law/70301), ומתן שירות להתאחדות בלתי מותרת לפי [תקנה 85(1)(ג)](http://www.nevo.co.il/law/73729/85.1.c) [לתקנות ההגנה.](http://www.nevo.co.il/law/73729)

2. במסגרת טיעוניה לעונש, ביקשה התובעת המלומדה, עו"ד גז, לכבד את הסדר הטיעון. לדבריה, אמנם ביהמ"ש העליון קבע, כי רף הענישה בעבירות של ניסיון לרצח הוא 20 שנה, ואמנם כבר התחלנו בשמיעת הראיות בתיק, אולם, נוכח גילו הצעיר של הנאשם בעת ביצוע העבירות (הוא יליד 1985), העדר הרשעות קודמות ורצון לחסוך את המשך שמיעת הראיות בתיק, הלכה התביעה לקראתו במסגרת הסדר הטיעון.

הסנגור המלומד, עו"ד ג'אברין, הצטרף לדברי התובעת והדגיש, כי בסופו של דבר לא נגרם נזק כתוצאה ממעשי הנאשם.

הנאשם פנה אף הוא לביהמ"ש וביקש להתחשב בו. לדבריו, היה צעיר בעת ביצוע העבירות וגם הוא ציין, כי לא נגרם נזק כתוצאה ממעשיו.

3. לא יכולה להיות מחלוקת, כי מעשי הנאשם חמורים הם עד למאוד. הוא העמיד את תושבי מדינת ישראל בפני סכנות של ממש ורק בדרך נס לא מומשו כוונותיו הזדוניות, וזאת לא בשל חרטה מצדו.

אכן, כפי שציינה התובעת, הענישה לה עתרו הצדדים מעט מקלה עם הנאשם, אולם, נוכח נימוקי הצדדים, עברו הפלילי הנקי של הנאשם וגילו הצעיר בעת בצוע העבירות, אנו סבורים, כי הסדר הטיעון הינו ראוי וכי יש לאמצו.

4. אשר על כן אנו דנים את הנאשם לעונשים הבאים:

א. מאסר בפועל למשך 18 שנה החל מיום המעצר – 5/4/07.

ב. מאסר על תנאי למשך 12 חודשים והתנאי שהנאשם לא יעבור כל עבירה מסוג פשע תוך 3 שנים מיום שחרורו.

**זכות ערעור תוך 45 יום לביהמ"ש העליון.**

**ניתן היום, ט"ז אדר א תשע"א, 20 פברואר 2011, במעמד הצדדים.**

5129371

54678313

|  |  |  |  |  |
| --- | --- | --- | --- | --- |
|  |  |  |  |  |
| **ס.הנשיא, רויטל יפה-כ"ץ**  **אב"ד** |  | **אריאל ואגו, שופט** |  | **יורם צלקובניק, שופט** |

ר. יפה כ"ץ 54678313

נוסח מסמך זה כפוף לשינויי ניסוח ועריכה

בעניין עריכה ושינויים במסמכי פסיקה, חקיקה ועוד באתר נבו – הקש כאן