|  |  |
| --- | --- |
| **בית המשפט המחוזי בבאר שבע** | |
| **בפני :** | **כב' ס. הנשיא השופטת ר. יפה-כ"ץ, אב"ד תפ"ח 1102/09**  **כב' השופט א. ואגו**  **כב' השופט י. צלקובניק** |

|  |  |  |
| --- | --- | --- |
| **בעניין:** | **מדינת ישראל**  **על ידי ב"כ עו"ד אלמקייס** |  |
|  |  | **המאשימה** |
|  | **נגד** | |
|  | **מיכאל בן רפאל שמאילוב** |  |
|  | **על ידי ב"כ עו"ד אסל** | **הנאשם** |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [33](http://www.nevo.co.il/law/70301/33), [144](http://www.nevo.co.il/law/70301/144.b)(ב), [244](http://www.nevo.co.il/law/70301/244), [402](http://www.nevo.co.il/law/70301/402.b)(ב), [454](http://www.nevo.co.il/law/70301/454), [499](http://www.nevo.co.il/law/70301/499.a.1)(א)(1)

[פקודת התעבורה [נוסח חדש]](http://www.nevo.co.il/law/5227): סע' [התוספת הראשונה](http://www.nevo.co.il/law/5227/1T), [67](http://www.nevo.co.il/law/5227/67)

[פקודת ביטוח רכב מנועי [נוסח חדש], תש"ל-1970](http://www.nevo.co.il/law/74501): סע' [2](http://www.nevo.co.il/law/74501/2.a)(א)

|  |
| --- |
| **ג ז ר – ד י ן** |

**ס. הנשיא, השופטת ר. יפה-כ"ץ, אב"ד:**

1. במסגרת הסדר טיעון שנערך בין הצדדים, תוקן כתב האישום המקורי שהוגש כנגד הנאשם ואחר - יבגני קודריאבצב, עניינו של האחר הופרד והועבר לדיון בפני בימ"ש השלום בבאר-שבע, הנאשם הודה בעובדות שבכתב האישום המתוקן והורשע בהתאם. כן, הוסכם כי לאחר צרופו של כתב אישום נוסף שהיה תלוי ועומד כנגד הנאשם, יעתרו הצדדים במשותף להטיל על הנאשם 80 חודשי מאסר מיום מעצרו (14/6/09), מאסר על תנאי לפי שיקול דעת ביהמ"ש, פסילה מלקבל או להחזיק רישיון נהיגה למשך חצי שנה מיום שחרורו של הנאשם מבית הסוהר, פסילה על תנאי לפי שיקול דעת ביהמ"ש ופיצוי למתלונן בסך 5,000 ש"ח. כן, הוסכם כי העונש ירוצה בחופף לעונש מאסר אחר אותו מרצה כיום הנאשם.

2. מעובדות כתב האישום המתוקן בו הודה הנאשם עולה, כי ארבעה אנשים השקיעו בצוותא סכומי כסף גבוהים בפרוייקט תיירותי בשם "פארק עופרים", פרוייקט שתוכנן להיות מוקם בכניסה הדרומית לאשדוד, והם: עופר בוחניק, אליאב עמר, יורי מוסניקוב ואדם נוסף. במסגרת הפרוייקט, ובמהלך השנים 2004 ועד 2009, קיבלו השותפים הנ"ל מעיריית אשדוד שטח של 43 דנם בחלקה הצפוני של העיר אשדוד, מול ניר גלים, לשם איחסון מכולות שישמשו את פרוייקט הפארק, בכפוף לאישור משרד הפנים (להלן: "השטח הצפוני").

לאחר שלא התקבל האישור ממשרד הפנים, ולאחר שנבחר ראש עיר חדש לעיריית אשדוד – מר יחיאל לסרי, הוצאו צווים החתומים על ידי ראש העיר לפינוי ולהריסה של בנייה בלתי חוקית בשטח הצפוני. בעקבות הוצאת צו הפינוי הנ"ל, ובמהלך חודש מרץ 2009, פנה אל ראש העיר אדם, בישיבה שהתקיימה בנוכחות ראש העיר, המנכ"ל ומנהלת מחלקת הנכסים, וטען שהשותפים השקיעו במקום כמיליון ₪ עקב הבטחות ראש העיר הקודם. ראש העיר והמנכ"ל הסבירו לו, כי הקרקע נחוצה לצרכי חניון. אותו אדם גם הגיע לישיבה שכינסה עיריית אשדוד ביום 05/04/09, ישיבה בה הוחלט להקים בשטח הצפוני חניון למשאיות. בעקבות זאת, פנה אותו אדם לביהמ"ש וקיבל צו מניעה כנגד עיריית אשדוד. במקביל, וביום 15/4/09 קיבל אותו אדם מכתב מהעירייה המודיע לו, כי הוועדה המחוזית של משרד הפנים לא אישרה את הקצאת הקרקע.

בעקבות הסכסוך שבין עיריית אשדוד לבין השותפים כמתואר לעיל, ובסמוך ליום 15/4/09, קשרו השותפים קשר לנקום בראש העיר על החלטתו לסלקם מהשטח הצפוני על ידי זריקת רימון רסס לעבר ביתו. במסגרת זו, פנה יורי לנאשם, המוכר לו מזה שנים רבות, וצירף אותו לקשר.

במסגרת הקשר האמור, נסע הנאשם ביום 15/4/09, סמוך לפני השעה 19:19, בקטנוע שהיה ברשותו, למרות שרישיון הנהיגה שלו נפסל (בהחלטת ביהמ"ש לתעבורה בבאר שבע, ביום 22/12/08, בתיק 8378/08) ונפגש עם עופר ואליאב בצומת עד-הלום, ועופר הסיע את הנאשם לבאר-שבע, שם פגשו את יורי. סמוך לשעה 20:40 נפגש הנאשם עם שניים אחרים, אשר הסבירו לו את הרקע לסכסוך, ואחד מהם ביקש מהנאשם לזרוק רימון רסס לעבר ביתו של ראש העיר, תוך שהוסיף, כי יקבל הנחיות מפורטות מאדם נוסף. ואכן, הנאשם נפגש עם אותו אדם ואף נסע אחריו, בקטנוע, לאשדוד. באשדוד, הוביל אותו אדם את הנאשם לבית ברח' כנרת 8-6, וביקש ממנו לתצפת על הבית, על מנת לוודא שלחניית הבית מגיע רכבו של ראש היער. הנאשם המתין כפי שהתבקש, וביום 16/4/09, סמוך לשעה 01:00, לאחר שרכבו של ראש העיר לא הגיע – עזב את המקום.

שותפיו של הנאשם השיגו, במסגרת הקשר, רימון מס' 26 נפיץ/רסס שנגנב מצה"ל, והחזיקו בו בצוותא לא כדין.

ביום 16/4/09, בסמוך לשעה 17:00, נפגשו הקושרים בביתו של אחד מהם, ואליאב התקשר אל הנאשם בסביבות השעה 19:42, הודיע לו כי נמצאה כתובתו של ראש העיר והורה לו להגיע לאשדוד. ואכן, הנאשם נסע לאשדוד, רכוב על הקטנוע, ונפגש עם אחד הקושרים סמוך לרחוב כסלו באשדוד. אותו אחר הראה לנאשם את ביתו של ראש העיר, הסביר לנאשם את דרך המילוט בה ייסע לאחר השלכת הרימון, מסר לידיו את רימון הרסס, והנאשם החזיק בו שלא כדין.

בשעה 21:07 נסע הנאשם לביתו של ראש עיריית אשדוד, זרק את רימון הרסס לתוך חצר הבית ונמלט מהמקום רכוב על הקטנוע.

כתוצאה ממעשיו של הנאשם, התפוצץ הרימון בחצר ביתו של ראש העיר, נוצר מכתש מהפיצוץ, על קירות הבית והחלונות נגרמו פגיעות רסס רבות וחלונות ודלתות נופצו. כן, ניזוק מרסיסים רכב מסוג יונדאי שחנה בסמוך ושמשתו נופצה.

זריקת הרימון סיכנה באופן ממשי חיי אדם.

לאחר המעשים הנ"ל, ניסה הנאשם למכור את הקטנוע על מנת להיפטר מראייה כנגדו, וביום 10/6/10 נמכר הקטנוע.

נוכח מעשיו אלה הורשע הנאשם, באישום זה, בביצוע עבירות של קשירת קשר לפשע לפי [סעיף 499(א)(1)](http://www.nevo.co.il/law/70301/499.a.1) ל[חוק העונשין](http://www.nevo.co.il/law/70301), תשל"ז-1977, היזק בחומר נפיץ לפי [סעיף 454](http://www.nevo.co.il/law/70301/454) לחוק העונשין ו-שיבוש מהלכי משפט לפי [סעיף 244](http://www.nevo.co.il/law/70301/244) לחוק זה.

במסגרת האישום השני של כתב האישום המתוקן הודה הנאשם, בי בתאריך 11/9/09, בין השעות 12:00 ל-14:00, נגנב מחדר השינה בביתו של יהודה יניב שבמושב באר-טוביה אקדח קולט 0.45 מ"מ ו-4 כדורים בקוטר 0.45 מ"מ.

בתאריך 08/05/09 נפגש הנאשם עם השוטר עומר אלזיאדנה בתא המעצר, מבלי שהנאשם ידע שמדובר בשוטר, ויומיים לאחר מכן נפגש עמו במסעדה בבת-ים. במפגש הציע הנאשם לשוטר, ששימש כסוכן משטרתי, להעביר לידיו אקדח ורימון רסס, והשניים קבעו מפגש נוסף ליום 12/5/09.

במועד מאוחר לאמור, קשר הנאשם קשר עם הנאשם האחר לבצע עסקה באקדח: למסור לסוכן את האקדח הגנוב ואת הכדורים לאקדח, תמורת זהב, לצורך שימושו של הסוכן.

במסגרת הקשר הגיעו הנאשמים, ביום 12/5/09, סמוך לשעה 18:04, ברכבו של הנאשם 2, שכזכור, עניינו הופרד, לפתח תקווה, שם נפגש הנאשם עם אדם, שמסר לו את האקדח הגנוב ואת ארבעת הכדורים לאקדח. לאחר מכן, הובילו הנאשמים את האקדח והכדורים ברכבו של הנאשם 2, שלא כדין, עד לצומת פלוגות, שם, בסמוך לשעה 18:27, בתחנת הדלק "סונול", יצא הנאשם מהרכב, כשהוא נושא את האקדח הגנוב ואת הכדורים, והגיע אל הסוכן, שישב במכונית. הסוכן הסיע את הנאשם לכביש הגישה לקיבוץ גת, שם, הראה הנאשם לסוכן גרב ובה האקדח והכדורים. הסוכן הורה לנאשם להניח את האקדח והכדורים ליד בטונדה, והנאשם עשה כן. במקביל, מסר הסוכן לידי הנאשם זהב בשווי של 1,800 ₪ תמורת האקדח והכדורים.

לאחר האמור, הסיע הסוכן את הנאשם לצומת בית קמה, שם אסף הנאשם 1 את הנאשם 2, והשניים עזבו את המקום.

מיד לאחר מכן – תפס הסוכן המשטרתי את האקדח ואת הכדורים.

לאחר כל זאת, ובמספר שיחות טלפון, סיכם הסוכן המשטרתי עם הנאשם, כי ימסור לידיו סכום נוסף של 2,500 ₪ תמורת האקדח והכדורים.

לנוכח מעשים אלה הורשע הנאשם בביצוע עבירות של קשירת קשר לפשע לפי [סעיף 499(א)(1)](http://www.nevo.co.il/law/70301/499.a.1) ל[חוק העונשין](http://www.nevo.co.il/law/70301) ו-הובלת נשק לפי [סעיף 144(ב)](http://www.nevo.co.il/law/70301/144.b) רישא לחוק זה.

עוד הורשע הנאשם בכך, שבתאריך 31/5/09 הוא נפגש עם הסוכן המשטרתי האמור ושידל אותו להשתתף עמו בביצוע מעשי שוד בבאר-שבע. במסגרת זו, הכווין הנאשם את הסוכן המשטרתי לבית בבאר-שבע, אמר לו שמתגורר בו בחור קווקזי המתעסק בזהב וכי השוד מתוכנן לביצוע בשעה שאשתו ובנו בן ה-8 נמצאים לבד בדירה. הנאשם תכנן את השוד לפרטיו ומסר את כל הפרטים לסוכן המשטרתי. לאחר מכן, לקח הנאשם את הסוכן לבית אחר בבאר-שבע, הראה לו דירה בקומת קרקע, וביקש ממנו להצטרף לשוד של אשה מבוגרת המתגוררת במקום ועובדת כתופרת, שעל פי המידע שברשותו היא מחזיקה בדירתה סכומי כסף גבוהים.

נוכח מעשיו אלה הורשע הנאשם בעבירה של שידול לניסיון לשוד לפי [סעיפים 33](http://www.nevo.co.il/law/70301/33) ו-[402(ב)](http://www.nevo.co.il/law/70301/402.b) ל[חוק העונשין](http://www.nevo.co.il/law/70301).

הנאשם צרף לתיק זה שבפנינו ולצורך מתן לגזר-הדין, כתב אישום נוסף, שהוגש

תחילה לביהמ"ש השלום לתעבורה באשקלון (פל' 63/2009), במסגרתו הודה הנאשם, כי בתאריך 8/5/09, בשעה 11:30 או בסמוך לכך, נהג ברכב משא אחוד סגור בשדרות בן-גוריון באשקלון. הנאשם הודה, כי עשה כן למרות שנפסל עוד ביום 22/12/08 מלהחזיק רישיון נהיגה לתקופה של 10 חודשים.

נוכח מעשים אלה הורשע הנאשם בביצוע עבירות של נהיגה בזמן פסילה לפי [סעיף 67](http://www.nevo.co.il/law/5227/67) ל[פקודת התעבורה](http://www.nevo.co.il/law/5227) [נוסח חדש], תשכ"א-1961 ו-נהיגה ללא ביטוח לפי [סעיף 2(א)](http://www.nevo.co.il/law/74501/2.a) ל[פקודת ביטוח רכב מנועי](http://www.nevo.co.il/law/74501) [נוסח חדש], תש"ל-1970.

3. ב"כ הצדדים נימקו את הסדר הטיעון בעיקר בכך שנעשה הסדר כולל עם כל המעורבים בפרשייה העיקרית בגינה נדון הנאשם, עסקה שקיבלה את הסכמתו של המתלונן, הוא ראש עיריית אשדוד, ובכך, שהעונש ראוי ותואם את רמת הענישה המקובלת בעבירות כגון אלה בהן הורשע הנאשם. התובע נימק את הפיצוי הנמוך, בכך ששותפיו של הנאשם נדונו לקנסות גבוהים ואילו הנאשם יחוייב בפיצויו של המתלונן בגובה הנזק הישיר שנגרם לו. הסנגור הוסיף ומסר פרטים על הנאשם: הוא שירת שרות צבאי מלא כלוחם – תחילה, ולמשך שנתיים וחצי, ביחידת עוקץ ולאחר מכן בגדוד לביא; הוא צעיר יליד 1985, אשר לקח אחריות על מעשיו ולא התכחש להם. במעצרו עושה הנאשם חשבון נפש נוקב עם עצמו, והוא מבין כי הגיע לצומת מכריע וכי לא יוכל להמשיך באורח החיים שהיה מנת חלקו בטרם נעצר. הסנגור ציין, כי הנאשם הקפיד, בטרם השליך את הרימון, לוודא, כי אין איש בבית, וגם הנזק שנגרם איננו נזק של ממש, וכלל רק סימני ריסוס על הקיר ומעט נזק לצמחיה שבגינה.

הנאשם, באמצעות סנגורו, הביע חרטה עמוקה על מעשיו וביקש סליחה ומחילה גם מביהמ"ש אך בעיקר מהמתלונן. לדברי הסנגור, הנאשם מתכוון לנצל את תקופת מאסרו לחזור ללימודים, להשכיל ולהתקדם.

גם הנאשם עצמו פנה לביהמ"ש, ביקש סליחה מכל מי שפגע בו וביקש לסייע לו לחזור לדרך הישר.

4. לנאשם 5 הרשעות קודמות, הראשונה משנת 2004 בגין שתי עבירות שבל"ר והאחרונה משנת 2009 בגין עבירה פוחזת, שבל"ר והפרעה לשוטר, בגינה נדון ל-16 חודשי מאסר בפועל ול-11 חודשי שלילת רישיון. בין לבין נדון גם בגין עבירות של החזקת אגרופן, גניבה, החזקת נשק והחזקת סמים מסוכנים לשימוש עצמי, ואף נדון ל-7 חודשי מאסר , כך שכעת הוא מרצה 18 חודשי מאסר בפועל (בגין שני כתבי האישום האחרונים).

5. שותפיו של המשיב – עופר בוכניק, אליאב עמר ו-יורי מוסקינוב, נדונו אף הם במסגרת הסדר הטיעון הכולל (ב[תפ"ח 1105/09](http://www.nevo.co.il/case/2532244)), כאשר עופר נדון בגין עבירה של ניסיון למתן אמצעים לביצוע פשע לריצוי בפועל של התקופה בה שהה במעצר (בין יום 1/7/09 ל-24/1/10) ולמאסר על תנאי של 12 חודשים; אליאב ויורי נדונו בשל עבירה של קשירת קשר לפשע ל-שנתיים וחצי מאסר בפועל ול-12 חודשי מאסר על תנאי. בנוסף, חוייבו כל אחד מהנאשמים הנ"ל לשלם קנס של 33,300 ₪.

6. אין חולק, כי מעשי הנאשם חמורים ביותר. הוא העמיד את המתלונן, ראש עיריית אשדוד, ואת בני משפחתו, בפני סכנה של ממש, כאשר השליך לעבר ביתם רימון רסס רק כיוון ששותפיו נפגעו, כלכלית, ממה שנדמה היה להם כנתון לאחריות המתלונן. מעבר לכך, גם ביצע הנאשם עבירות נוספות הקשורות במכירת אקדח וכדורים לסוכן משטרתי סמוי ובניסיון לשדל את הסוכן המשטרתי להצטרף אליו ואל אחרים בביצוע עבירות של שוד. בנוסף, נהג הנאשם בתקופה זו על הקטנוע שהיה ברשותו, למרות שרישיונו נשלל עוד בדצמבר 2008.

יחד עם זאת, אנו סבורים, כי הסדר הטיעון אליו הגיעו הצדדים אינו כזה המצדיק התערבות של ביהמ"ש. ניתן לומר, כי יש בעונש המוצע איזון ראוי, הלוקח בחשבון גם את נסיבותיו האישיות של הנאשם, כולל הרשעותיו הקודמות, גם את חומרת המעשים, וגם את העונשים שנגזרו על שותפיו. בנסיבות אלה, יש לכבד את הסדר הטיעון.

7. לאור כל האמור לעיל, אנו גוזרים על הנאשם את העונשים הבאים:

א. מאסר בפועל למשך 80 חודשים, אשר יימנו החל מיום המעצר – 15/6/09, וירוצו בחופף לעונש המאסר האחר אותו מרצה כיום הנאשם.

ב. מאסר על תנאי למשך 18 חודשים, והתנאי שהנאשם לא יעבור כל עבירה מסוג פשע תוך 3 שנים מיום שחרורו.

ג. פסילה מלקבל ולהחזיק רישיון נהיגה למשך 6 חודשים, החל מיום שחרורו של הנאשם מהמאסר.

ד. פסילה על תנאי למשך 13 חודשים, שלא יעבור, תוך שנתיים מיום שחרורו, עבירות על [התוספת הראשונה](http://www.nevo.co.il/law/5227/1T) והשנייה ל[פקודת התעבורה](http://www.nevo.co.il/law/5227).

ה. פיצוי למתלונן בסך 5,000 ₪, אשר ישולם תוך חודשיים מיום שחרורו של הנאשם מהמאסר. במידה והסכום לא ישולם בתקופה הנ"ל, הוא ישא ריבית חוקית והצמדה מהיום ועד התשלום המלא בפועל.

**זכות ערעור תוך 45 יום לביהמ"ש העליון.**

**ניתן היום, יז' סיון תש"ע, 30 מאי 2010, במעמד הצדדים.**

|  |  |  |  |  |
| --- | --- | --- | --- | --- |
|  |  |  |  |  |
| **ס. הנשיא, רויטל יפה-כ"ץ**  **אב"ד** |  | **אריאל ואגו, שופט** |  | **יורם צלקובניק, שופט** |

ס. ר. יפה כ"ץ 54678313-1102/09

**5129371**

**54678313**

נוסח מסמך זה כפוף לשינויי ניסוח ועריכה

בעניין עריכה ושינויים במסמכי פסיקה, חקיקה ועוד באתר נבו – הקש כאן