|  |  |  |
| --- | --- | --- |
| **תפ"ח11230-01-12מדינת ישראל נ' אסעד(עציר) ואח'** |  | **06 מרץ 2013** |

|  |  |  |
| --- | --- | --- |
|  |  |  |
| **בפני כב' הנשיא יצחק כהן, אב"ד**  **כב' השופטת אסתר הלמן**  **כב' השופט בנימין ארבל** | | |

|  |  |
| --- | --- |
| **המאשימה** | **מדינת ישראל** |
| **נגד** | |
| **הנאשמים** | **1.מוחמד אסעד (עציר)**  **2.אמיר אסעד (עציר)**  **3.וסים נצאצרה (עציר)**  **4.מערוף ח'טאטבה (עציר)** |

**נוכחים:** **בשם המאשימה: עו"ד עידית עמיר**

**בשם הנאשמים 1-2: עו"ד אבו חוסיין**

**בשם הנאשמים 3-4: עו"ד מוחמד עאבד**

**הנאשמים בעצמם באמצעות הליווי**

<#2#>

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [40 ב'](http://www.nevo.co.il/law/70301/40b), [40ג'](http://www.nevo.co.il/law/70301/40c), [40ג(א)](http://www.nevo.co.il/law/70301/40c.a), [40ג'(ב)](http://www.nevo.co.il/law/70301/40c.b), [40ט'](http://www.nevo.co.il/law/70301/40i), [40ט. (א)](http://www.nevo.co.il/law/70301/40i.a), [40 ט. (א)(3)](http://www.nevo.co.il/law/70301/40i.a.3), [(4)](http://www.nevo.co.il/law/70301/40i.a.4), [92](http://www.nevo.co.il/law/70301/92), [99](http://www.nevo.co.il/law/70301/99), [114](http://www.nevo.co.il/law/70301/114), [144(א)](http://www.nevo.co.il/law/70301/144.a), [(ב)](http://www.nevo.co.il/law/70301/144.b), [40יא'](http://www.nevo.co.il/law/70301/40ja), [40יב'](http://www.nevo.co.il/law/70301/40jb), [40 יג'](http://www.nevo.co.il/law/70301/40jc), [499(א)](http://www.nevo.co.il/law/70301/499.a)

[חוק הכניסה לישראל, תשי"ב-1952](http://www.nevo.co.il/law/90721): סע' [12(1)](http://www.nevo.co.il/law/90721/12.1)

**גזר דין**

**ההליך והעובדות:**

1. הנאשמים הורשעו ביום 15.11.12, במסגרת הסדר טיעון - שנעשה לאחר תיקונו של כתב האישום (סומן מ/1) והורשעו בביצוע העבירות הבאות:

נאשמים 1 ו-2:

**א. מגע עם סוכן חוץ – עבירה בניגוד** [**לסעיף 114**](http://www.nevo.co.il/law/70301/114) **ל**[**חוק העונשין**](http://www.nevo.co.il/law/70301)**, התשל"ז – 1977 ( להלן: "חוק העונשין").**

**ב. ניסיון לקשר לסיוע לאויב בזמן במלחמה - עבירה בניגוד לס'** [**92**](http://www.nevo.co.il/law/70301/92)**+**[**99**](http://www.nevo.co.il/law/70301/99) **ל**[**חוק העונשין**](http://www.nevo.co.il/law/70301)**.**

נאשמים 3 ו-4:

**א. חברות בהתאחדות בלתי מותרת – עבירה בניגוד לתקנה 85(א) לתקנות ההגנה**

**ב. ביצוע שירות עבור התאחדות בלתי מותרת – עבירה בניגוד ס' 85(ג) לתקנות ההגנה.**

**ג. קשר לפשע – עבירה בניגוד** [**לס' 499(א)**](http://www.nevo.co.il/law/70301/499.a) **ל**[**חוק העונשין**](http://www.nevo.co.il/law/70301)**, תשל"ז- 1977.**

**ד. כניסה לישראל ללא היתר – עבירה בניגוד** [**לסעיף 12(1)**](http://www.nevo.co.il/law/90721/12.1) **ל**[**חוק הכניסה לישראל**](http://www.nevo.co.il/law/90721)**, תשי"ב- 1952 (מספר מקרים).**

נאשם 4 (בנוסף):

**א. עבירות בנשק- עבירה בניגוד** [**לסעיף 144(א)**](http://www.nevo.co.il/law/70301/144.a)[**(ב)**](http://www.nevo.co.il/law/70301/144.b) **ל**[**חוק העונשין**](http://www.nevo.co.il/law/70301)**.**

2. במסגרת הסדר הטיעון, הוסכם כי באשר לנאשמים 1 ו-2, ייגזר הדין לאחר קבלת תסקיר שירות מבחן, כאשר הטיעונים לעונש ישמעו באופן חופשי והתביעה אינה מחויבת להמלצות התסקיר.

ביחס לנאשמים 3 ו- 4, הוסכם כי התביעה תדרוש עונש מאסר של שמונה שנים כאשר הסנגוריה תהה חופשית בטעמיה וטיעוניה.

3. עפ"י עובדות כתב האישום המתוקן, בביצוען הורשעו הנאשמים, הנאשמים 1 ו- 2 הינם אחים, המתגוררים בבית הוריהם בכפר כנא. הנאשמים 3 ו-4 הינם פעילי חמא"ס, תושבי בית פוריק שבשומרון.

במועדים הרלוונטיים לאישום עשה הנאשם 1 (להלן: "מוחמד") שימוש בחשבון הפייסבוק שלו כשהוא מכנה עצמו "ערס אל שהאדה". במהלך שנת 2011 התכתב מוחמד עם חמדאן מחמד עוידאת (להלן: "חמדאן"), תושב חברון, אשר הצהיר על עצמו כמשתייך לארגון החמאס. במהלך ההתכתבות הביע מוחמד את רצונו להצטרף לשורות ארגון החמאס ולגייס אמל"ח על מנת לבצע פיגועים כנגד יהודים, לרבות רכישת רובה מסוג קלאצ'ניקוב.

חמדאן נפגש בהמשך עם הנאשם 3 (להלן: "נצאצרה"), אשר הציע למוחמד להצטרף לחמאס ולספק נשק ומידע לצורך הכנת פיגועים. נצאצרה הגיע למסגד בכפר כנא, שם פגש במוחמד ואף ביקר בביתו במספר הזדמנויות.

כעולה מכתב האישום, הנאשם 4 (להלן: "ח'טאטבה") רכש רובה מסוג "קרל גוסטב" ותחמושת וירה מנשק זה באזור בית פוריק. במהלך חודש 06/2010, הראה ח'טאטבה את הנשק לנצאצרה, ירה בו בנוכחותו ושוחח עימו על שימוש אפשרי בנשק לשם ביצוע פיגועי ירי לעבר ג'יפים צבאיים. ח'טאטבה נכנס במספר הזדמנויות לישראל, שהה לעיתים בכפר כנא ואף ביקר בביתו של מוחמד.

במהלך 2011, קשרו ח'טאטבה ונצאצרה קשר להקמת חוליות צבאיות בגדה ובישראל לצורך ביצוע פיגועי טרור. השניים ביקשו ממוחמד לסייע לחוליה באיסוף מודיעין, השגת אמל"ח וגיוס חברים נוספים לחוליה מקרב ערביי ישראל. מוחמד השיב כי לאור מגבלתו הרפואית, יתקשה בביצוע המבוקש והציע את גיוס ידידו חמדאן תוך שהוא מעדכנו בכך ומבקשו לסייע למבוקש.

בהמשך קיים מוחמד קשר בפייסבוק גם עם מוצעב זעיר (להלן: "מוצעב"), פעיל חמאס תושב חברון, וביקש לקשרו עם חולית המפגעים משכם תוך שהוא מציין כי ביכולתו להשיג חגורת נפץ.

4. באשר לנאשם 2 (להלן: "אמיר"), הרי כפי כתב האישום המתוקן, במהלך שנת 2011 הכיר את ג'עפר יוסרי סכאפי (להלן: "ג'עפר"), תושב חברון באמצעות הפייסבוק, תוך שהם משתמשים בכינויים שונים. ג'עפר בירר האם אמיר יאות לסייע לו בפעילות ביטחונית ובהכרת אזורים כיעדי טרור כאשר אמיר השיב בחיוב. ביום 30.08.11 בירר ג'עפר האם אמיר יוכל לסייע לו במציאת מקום בטבריה בו יוכלו לשהות מספר צעירים מחברון היוצאים לישראל במטרה לביצוע פיגוע.

בהמשך קבע אמיר להיפגש עם מוצעב במסגד אלאקצא והמשיך בהתכתבויות עימו.

5. כאמור, הנאשמים הודו בביצוע כל המעשים המפורטים לעיל, והורשעו בביצועם. בטרם טענו הצדדים את טענותיהם לעניין העונש, הוזמנו תסקירי מבחן באשר לנאשמים 1 ו-2.

**תסקיר קצינת המבחן מיום 15.01.13 באשר לנאשם 1:**

6. תסקיר שרות המבחן מלמד כי הנאשם אחמד בן 21, רווק המתגורר עם הוריו ומשפחתו בכפר כנא. מהתסקיר למדים כי למוחמד קשר משמעותי עם אביו, אשר עבד כשכיר בתחום ההובלות בקיבוץ כנרת ולדבריו, פוטר מעבודתו בשל האישומים המיוחסים לבניו.

מוחמד סיים 10 שנות לימוד בבית ספר. סובל מגיל ינקות ממחלה תורשתית המכונה Clipplc Tcnaunay Weber Syndrome, תסמונת נדירה וחשוכת מרפא אשר פוגעת בהתפתחות של כלי הדם והלימפה בצורה תקינה. הנאשם מתאר הצקות חוזרות ונשנות על רקע המחלה ממנה סובל, קושי להתמודד עם התופעה עד כדי הפסקת לימודיו בבית הספר, נטייה להסתגרות בבית ובילוי ממושך מול המחשב.

עוד מתואר קושי בתפקוד פיזי ושימוש במשככי כאבים על בסיס יומיומי.

לדברי הנאשם, הוא ביצע את העבירות בהן הורשע בשל מצבו הרגשי והמחלה ממנה סובל, חש ייאוש נוכח היותו מבודד חברתית, העובדה כי אינו משכיל ואילוצו לשהות ממושכת בביתו.

כפי התסקיר, הנאשם התקשה לקשור בין התנהגותו להשלכות מעשיו. ניסה לטשטש את חומרת מעשיו תוך התייחסות ילדותית ומבלי יכולת לבחון את התוצאות הפוגעניות שמעשיו יכלו לגרום. להתרשמות קצינת המבחן, לנאשם דחפים אימפולסיביים ואמוציונאליים על רקע מצוקה, תחושת תסכול, חוסר ביטחון וחיפוש אחר משמעות והשתייכות. קיים קושי בהערכת מידת מעורבותו עם גורמי טרור ותיאור חווית המעצר כחוויה מורכבת.

עוד מציינת קצינת המבחן כי מדובר בבחור צעיר בעל קשיים רגשיים ותפקודיים. על רקע חוויות שליליות שצבר חווה דפוסי התנהגות ילדותיים הבאים לידי ביטוי בקושי לסרב, נטייה לרצות, וקושי לקשור בין התנהגות לתוצאה.

סופו של תסקיר, נשקלה חווית המעצר הקשה, העדר עבר פלילי לצד מאפייני האישיות הילדותית והקושי להתמודד עם מצבי משבר **ונקבע כי קיים סיכון מסוים לחזור ולבצע עבירה שלא ברור האם כוחותיו של הנאשם יעמדו לו לסרב.**

**תסקיר קצינת המבחן מיום 12.02.13 באשר לנאשם 2:**

7. תסקיר שירות המבחן מלמד כי הנאשם, אמיר, רווק כבן 30, מתגורר עם הוריו בכפר כנא. אמיר הינו בכור האחים ומתאר עצמו כדמות דומיננטית וסמכותית עבור אחיו. גם אמיר תיאר כיצד אביו נאלץ לעזוב את מקום עבודתו בעקבות הסתבכות בניו בפלילים, כיום מתקיים האב מדמי אבטלה.

התסקיר מתאר את נכותו של הנאשם, אשר נגרמה כתוצאה מתאונת עבודה שהתרחשה בהיותו כבן 17. הנאשם לא סיים לימודיו, אולם טרם מעצרו, החל בלימודי תעודה במגמת טכנאי סלולארי.

התסקיר מתאר את עברו הפלילי של אמיר – מוכר לשירות המבחן בשל עבירות החזקת סמים לצריכה עצמית אותן ביצע בשנת 2006. הנאשם עמד בתנאי המבחן שנקבעו לו בתקופת מעצרו הראשון כאשר מאז ועד לביצוע העבירה הנוכחית, לא נפתחו נגדו תיקים נוספים.

הנאשם תיאר קושי לשהות במעצר יחד עם אסירים ביטחוניים, מתקשה להשתלב חברתית עימם, שלל השתייכותו לארגון טרור ותיאר סלידתו ממצע חברי ארגוני הטרור אליו נחשף במעצרו.

כפי התסקיר, אמיר מודה במעשיו אולם **אינו** לוקח אחריות עליהם. רואה במיוחס לו התלוצצות על רקע תחושת שעמום ורצון לריגוש. ניכר כי נקט בעמדות מטשטשות כלפי המניעים הלאומיים אשר עמדו בבסיס ביצוע העבירה. התסקיר מעיד על דפוס חשיבה ילדותי אולם ללא קיומו של דפוס עברייני קבוע.

סיכומו של תסקיר בהערכה כי **קיים סיכון להישנות עבירה נוספת והימנעות ממתן המלצה טיפולית.**

**חוות הדעת הרפואיות באשר לנאשמים 1 ו-2:**

8. בפנינו חוות דעת רפואיות אודות הנאשמים 1 ו- 2, אשר נערכו בימים 22.02.12 ו- 15.03.12 באמצעות רופא שב"ס.

9. מחוות דעתו הרפואית של מוחמד עולה כי הוא סובל ממחלה תורשתית המכונה Clipplc Tcnaunay Weber Syndrome. המחלה גורמת להגבלה קשה בהליכה, בתנועת גפיים בצד ימין ובמתן שתן. כפי חוות הדעת מדובר במחלה נדירה וחשוכת מרפא, החולים במחלה סובלים מדלקות חוזרות בגפיים ועלולים אף להגיע למציאות של קטיעת גפה. לעיתים הזיהום הופך סיסטמי ועלול לסכן חיים.

כפי חוות הדעת, השב"ס יכול לתת מענה לטיפול הרפואי והסיעודי לו נזקק הנאשם, אם במתקני השב"ס ואם בסיוע מכונים בקהילה.

10. מחוות דעתו הרפואית של אמיר עולה כי הוא היה מעורב לפני כשמונה שנים בתאונת דרכים ממנה נותר משותק. נזקק לצנטור עצמי לשלפוחית השתן עד 4 פעמים ביום, מתנייד בכסא גלגלים ומסתדר לבדו בהעברתו מכסא למיטה וכיוצ"ב.

כפי חוות הדעת, השב"ס יכול לתת מענה לטיפול הרפואי והסיעודי לו נזקק הנאשם.

**טענות המאשימה:**

11. המאשימה טוענת כי מתחם הענישה עבור נאשמים 1 ו- 2 אמור להיות דומה. לדידה, מעשי הנאשמים **התמשכו** על פני פרק זמן של שנתיים וכללו **תכנון מוקדם**. הנאשמים, בהיותם אזרחי ישראל, היו חלק **מרכזי** מהקשר שנרקם בינם לבין פעילי הטרור תושבי הגדה, כאשר לטענתה, מדובר בנסיבה מחמירה בשל חובת הנאמנות החלה עליהם.

ב"כ המאשימה מצביעה בדבריה על הנזק החמור שהיה צפוי להיגרם אם מעשי הנאשמים – תכנון פיגועי תופת, היו יוצאים מגדר התכנון לביצוע. עוד מודגשת העובדה כי הנאשמים ביצעו את המיוחס להם על רקע הבעת תמיכה והזדהות עם ארגוני טרור. לסיכום טוענת המאשימה כי מתחם העונש ההולם באשר לנאשמים 1 ו-2 הינו בין שש לעשר שנות מאסר בפועל.

באשר לנסיבות שאינן קשורות לביצוע העבירה, טוענת המאשימה כי אין להתחשב במצבו הרפואי של הנאשם 1, שעה שמצבו זה לא מנע ממנו ביצוע העבירות אלא אף היווה זרז ומניע לביצוען. עוד מציינת את העובדה כי הנאשם 1, הוא אשר למעשה **יזם** את המעשים ופנה לפעילי החמא"ס.

12. באשר לנאשם 2, מציינת המאשימה כי לאמיר ארבע הרשעות קודמות בעבירות סמים, עבודות בלא היתר והחזקת סכין. חרף עברו הפלילי לא נמנע בנסיבות כאן מלשוב ולבצע עבירות. עוד מציינת את תסקיר המבחן אשר נמנע מליתן המלצה טיפולית בעניינו.

לסיום מציינת המאשימה את הקלות הבלתי נסבלת של ביצוע עבירות בטחון באמצעות שימוש ברשת האינטרנט, קלות אשר מחייבת לטעמיה גזירת עונש מרתיע.

13. באשר לנאשמים 3 ו-4 מציינת המאשימה את עקרון ההלימה – חשיבות ערכי חיי אדם ובטחון המדינה ואזרחיה – הערכים המוגנים בבסיס העבירות המיוחסות לנאשמים. המאשימה מדגישה את **התכנון** אשר קדם לביצוע העבירות. הנאשמים במשך כשלוש שנים, עסקו באימוני נשק, גיוס פעילים, הסתננויות ופגישות חשאיות לצורך מימוש מטרותיהם הרצחניות. המאשימה מדגישה את הנזק שהיה צפוי להיגרם לו הקשר היה מגיע למלוא המיצוי שלו, וטוענת כי העונש הראוי הינו 8 שנות מאסר, כאשר לנאשם 4 מיוחסת בנוסף עבירת נשק.

14. לסיכום מבקשת ב"כ המאשימה לגזור על הנאשמים מאסר בפועל כפי המתחמים לטעמיה, מאסר על תנאי וגזירת קנס כספי.

**טענות ההגנה:**

15. ב"כ הנאשמים 1 ו-2 טען בדיון בפנינו כי העבירות המיוחסות בוצעו כולן באמצעות פלטפורמת הפייסבוק והאינטרנט ומתוך בדידות. ההגנה מציינת את מחלתו של מוחמד, ואת נכותו של אמיר, מציאות רפואית אשר דחקה אותם להתעסקות אינטנסיבית עם המחשב ויצירת קשרים וירטואליים. לדידו, הגבול בין המציאות לעולם הוירטואלי הינו דק, כאשר המעשים המיוחסים לנאשמים הינם ברף התחתון של העבירות הביטחוניות.

עוד מציין ב"כ הנאשמים כי אף אם קיים פוטנציאל לנזק, הרי שפוטנציאל זה לא מומש.

לסיום מוסיף ב"כ הנאשמים וטוען כי יש להקל בעונשם של הנאשמים בשל הודאתם במשטרה, כאשר גם הודאתם בפני ביהמ"ש נעשתה בשלב מוקדם. עוד הוצגו בפנינו גזרי דינם של המעורבים הנוספים למסכת האישום, ג'אפר ועוידאת אשר נשפטו בבתי דין צבאיים ל- 11, ו-17 חודשי מאסר.

16. ב"כ הנאשמים 3 ו- 4 הדגיש בפנינו כי עבירת הנשק המיוחסת לנאשם 4, הינה משנת 2009, טרם שארבעת הנאשמים הכירו ואין בינה לבין הקמת החוליה דבר. עוד צוינה העובדה כי בפועל, לא התרחשה תוצאה פוגענית חלילה, וכי יתר השותפים למיוחס, חמדאן עוידאת וג'אפר סקאפי נשפטו כאמור בבתי דין צבאיים לחודשי מאסר בודדים, טוען לרף ענישה נמוך יותר המקובל בבתי משפט צבאיים.

מוסיף ב"כ הנאשמים 3 ו-4 ומציין את מצוקתם הכלכלית הקשה ככר לביצוע המיוחס. מציין את המרווחים הארוכים בין מפגש למפגש, מרווחים אשר לטעמו מעידים על אי קידום התוכנית המיוחסת לנאשמים.

עוד מציין כי הנאשמים 3ו-4 לא פעלו מטעם ארגון החמא"ס אף שהשתייכו אליו. מציין העדר עבר פלילי, את הודאתם בחקירה במשטרה ואת העובדה, כי הנאשמים מביעים חרטה על מעשיהם. הנאשם 3 הינו מורה שפוטר מעבודתו על רקע המיוחס לו, כאשר הנאשם 4 נישא זמן קצר לפני מעצרו.

17. ב"כ הצדדים הגישו לעיונינו אסופת פסיקה, זו להכא ואלו להתם, ממנה ביקשו ללמוד על רף הענישה המקובל בעבירות ממתחם המיוחס לנאשמים.

18. הנאשמים הביעו בדיון בפנינו חרטה על מעשיהם.

**דיון:**

19. כמצוות המחוקק [בסעיף 40ג'](http://www.nevo.co.il/law/70301/40c) בשילוב [סעיף 40ט'](http://www.nevo.co.il/law/70301/40i) (תיקון 113 ל[חוק העונשין](http://www.nevo.co.il/law/70301), אשר נכנס לתוקפו ביום 10.07.12) בקביעת מתחם העונש ההולם את מעשי העבירות שביצע נאשם, בהתאם לעיקרון המנחה הקבוע ב[סעיף 40 ב'](http://www.nevo.co.il/law/70301/40b) לחוק, יש להתחשב בערך החברתי שנפגע מביצוע העבירות, במידת הפגיעה בו, במדיניות הענישה הנהוגה ובנסיבות הקשורות בביצוע העבירות. גזירת העונש המתאים נעשית גם בהתחשב בנסיבות שאינן קשורות בביצוע העבירה ([סעיף 40יא'](http://www.nevo.co.il/law/70301/40ja) לחוק).

בהתאם [לסעיף 40יב'](http://www.nevo.co.il/law/70301/40jb) לחוק, רשימת הנסיבות הקשורות בעבירה או שאינן קשורות בעבירה, המפורטות [בסעיפים 40ט'](http://www.nevo.co.il/law/70301/40i) ו- [40יא'](http://www.nevo.co.il/law/70301/40ja) איננה ממצה, ובית המשפט רשאי לשקול נסיבות נוספות לקביעת המתחם או לקביעת העונש המתאים.

ראשית נפנה לקביעת מתחם העונש ההולם:

**א. הערך החברתי שנפגע ומידת הפגיעה בו**

20. העבירות בהן הורשעו הנאשמים, **חמורות בטיבן**, בפרט העבירה של ניסיון לקשירת קשר לסייע לאויב במלחמה בהן הורשעו הנאשמים 1 ו-2, עבירה בניגוד [לסעיף 99](http://www.nevo.co.il/law/70301/99) ו- [92](http://www.nevo.co.il/law/70301/92) ל[חוק העונשין](http://www.nevo.co.il/law/70301). העבירה לפי [ס' 99](http://www.nevo.co.il/law/70301/99), של סיוע לאויב במלחמה, קובעת:

**"מי שעשה, בכוונה לסייע לאויב במלחמתו נגד ישראל, מעשה שיש בו כדי לסייע לכך, דינו – מיתה או מאסר עולם".**

[ס' 92](http://www.nevo.co.il/law/70301/92) לחוק מורה כי:

**"קשר או ניסיון לעבור עבירה לפי פרק זה, דינם כדין מעשה העבירה".**

השוואת הקשר והניסיון לביצוע עבירה מושלמת, מבטאת את הערך המוגן העומד בייסוד ביצוע העבירות – הגנה על בטחון המדינה וחיי אזרחיה.

הקשר הפלילי שקשרו הנאשמים 1 ו-2, קרי- ביצוע פעילות טרור במשותף עם פעילי חמאס, כנגד אזרחי וחיילי ישראל תוך כוונה לאיסוף מידע מודיעיני בתוך שטחי מדינת ישראל, השגת אמצעי לחימה והברחתו מתוך שטחי ישראל לגדה, כמו גם סיוע הנאשם 1 בגיוס נוספים מקרב ערביי ישראל, אשר יסייעו לחוליה הצבאית, נועד לסייע לארגון החמא"ס במלחמתו בישראל.

למעשים מסוג זה התייחס ביהמ"ש העליון ב[ע"פ 11328/03](http://www.nevo.co.il/case/5997536) **מדינת ישראל נ' כיאניה**, פסקה 9 לפסק דינו של כב' השופט א. לוי (8.9.05):

**" פיגועי הדמים הרבים הפכו בידי אויביה של המדינה, מבית ומחוץ, לאמצעי העיקרי אשר נועד, על פי הצהרתם של אלה העושים בו שימוש, לפגוע ביכולת העמידה של אזרחיה, למוטט את כלכלתה ולפגוע אנושות ביכולתה לעמוד על נפשה ולהבטיח את המשך קיומה כמדינה ריבונית...**

(ההדגשות שלי – י.כ.).

מחויבותו של בית המשפט לענישה מחמירה במקרים של עבירות נגד ביטחון המדינה נקבעה לא אחת. כך למשל בע"פ [9349/07](http://www.nevo.co.il/case/6150971)**איסמעיל חאמד נ' מדינת ישראל**(23.6.2008), צוין:

**"מעשי טרור המכוונים לפגוע בחיי ישראלים – חיילים או אזרחים – מחייבים ענישה מחמירה במיוחד, אשר תטמיע את מסר הגמול וההרתעה כלפי כל מי שמעורב בפעילות בלתי חוקית המסכנת חיים...".**

עוד יש להדגיש כי הנאשמים הינם אזרחי מדינת ישראל, ככאלה, במעשיהם משנה חומרה (השוו:[איימן אבו קישק נ' מדינת ישראל תק-על 2006(2) 2312](http://www.nevo.co.il/case/5871272)).

כך גם כך, הנאשמים 3 ו-4, היו ה"זרוע המבצעת" של החוליה הצבאית. הנאשם 3 תידרך את נאשם 1 לגבי תפקידו בחוליה, ביקש ממנו לאסוף מודיעין ולהשיג אמל"ח. הנאשם 4 פנה למועמדים פוטנציאלים לגיוס לחוליה כאשר עוד קודם לכן עשה שימוש בנשק לרבות ירי **בנוכחות נאשם 3 בחודש יוני 2010** (ולא כטענת הסנגור לפיה אין קשר בין הקמת החוליה לאחזקת הנשק).

לנוכח מהות העבירות, משיקולי הגנה על ביטחון המדינה והציבור, ומטעמי הרתעה אפקטיבית הרי שראוי לגזור על הנאשמים עונש מאסר משמעותי ולא כטענות הסנגוריה.

**ב. מדיניות הענישה הנהוגה**

21. מאחר והעבירות אשר ביצעו הנאשמים מהוות "אירוע אחד", הרי שמתחם הענישה יתייחס **לאירוע** ולא לכל עבירה בנפרד ([סעיף 40 יג'](http://www.nevo.co.il/law/70301/40jc) לחוק). עוד נעיר, כי הרכיב של "מדיניות הענישה הנהוגה" אינו נהיר די צורכו, שכן מדיניות הענישה, כפי שהייתה נהוגה עד כה (ועליה גם נסמכו ב"כ הצדדים), שקללה בחובה, את נסיבות המעשה ונסיבותיו של העושה, בעוד שעל פי התיקון לחוק, נסיבותיו של העושה אינן רלוונטיות למתחם ההולם, אלא לעונש המתאים למעשה ([ס' 40ג'(ב)](http://www.nevo.co.il/law/70301/40c.b) לחוק).

22. באשר לנאשמים 1 ו-2: כאמור, ב"כ המאשימה מפנה לפסיקה לפיה בעבירות דומות נקבעו עונשים כבדים. כך למשל ב[ע"פ 5827/02](http://www.nevo.co.il/case/5857462) **נאסר מחמד בדראן נ' מדינת ישראל** 10.03.03) נגזר עונשו של הנאשם ל- 14 שנות מאסר בגין עבירות של מגע עם סוכן חוץ ועבירות נשק.

בהקשר זה וכדוגמא, אפנה למספר גזרי דין העוסקים במסכת עובדתית דומה. כך למשל ב [תפח 13612-04-09](http://www.nevo.co.il/case/5215685) **מדינת ישראל נ' ח'** (01.09.10) נגזר דינו של נאשם אשר ניהל **קשר אינטרנטי** שתכליתו תכנון והוצאה לפועל של פיגועים נגד ישראל. הנאשם הורשע בין היתר בקשר לסייע לאויב במלחמה ונגזר דינו ל- 11 שנות מאסר בפועל.

[בעפ 206/08](http://www.nevo.co.il/case/5684362) **איימן סלהב** (25.06.08) הורשע נאשם בעבירות זהות לענייננו אנו - קשר לאויב לסיוע במלחמה ומגע עם סוכן חוץ, אחר שסיכם עם תושב עזה כי יחטוף יהודי חרדי, יהרגהו ויעביר את מסמכי הזיהוי לגורמים בחברון כדי שישמשו כקלף מיקוח לשחרור אסירים פלסטינים. ביהמ"ש המחוזי גזר עונשו לשמונה שנות מאסר כאשר ביהמ"ש העליון החמיר את עונשו לעשר שנות מאסר בפועל.

ב[תפח 7080/06](http://www.nevo.co.il/case/2247323) **עלאא חאמד** (29.01.08) קיים הנאשם מגע עם איש חמאס לשם ביצוע חטיפה של ישראלי לצורך מיקוח. התוכנית סוכלה עם מעצרו של הנאשם, הוא הורשע בעבירת קשירת קשר לסיוע לאויב במלחמה ובעבירה של מגע עם סוכן חוץ ודינו נגזר ל- 12 שנות מאסר בפועל.

לעומת זאת ב[תפ"ח (חי) 3072/06](http://www.nevo.co.il/case/2278317) **מדינת ישראל נ' מחמוד אלוויסי** (02.05.07) נגזרו על נאשם 6 שנות מאסר, מתוכן 4 שנים לריצוי בפועל והיתרה מותנית, בגין עבירות של קשר לסייע לאויב במלחמה, מגע עם סוכן חוץ ועבירות נלוות נוספות, אלא ששם דובר בנאשם קטין.

ב[תפח 4004/07](http://www.nevo.co.il/case/2251297) **אסף(חוסאם) בן חאפז בן דוד** (30.10.07) הנאשם הורשע בקשר לאויב לסיוע במלחמה ומגע עם סוכן חוץ לאחר שהסכים להשיג לאחיו, פעיל הג'יהאד האיסלאמי, חומרי חבלה. הנאשם הורשע ונגזר דינו ל-7 שנות מאסר בפועל תוך ציון נסיבות משפחתיות חריגות והעדר עבר פלילי.

23. באשר לנאשמים 3-4, הרי שב"כ המאשימה הפנתה ל[ע"פ 7430/10](http://www.nevo.co.il/case/6247797) **פלוני נ' מדינת ישראל** (05.02.12) שם הורשע אחד מהנאשמים בעבירה של חברות בהתאחדות בלתי מותרת ונגזר דינו ל- 6 שנות מאסר בפועל. כך גם ב[ע"פ 3827/06](http://www.nevo.co.il/case/6216271) **פלוני נ' מדינת ישראל**, (27.03.07) נידון נאשם אשר הורשע במתן שירות להתאחדות בלתי מותרת ל- 4 שנות מאסר בפועל. לטענת ב"כ המאשימה, מתחם הענישה הרלוונטי במקרה זה לנאשמים 3-4 הינו 8 שנות מאסר, בדגש על נאשם 4 אשר ביצע עבירה בנשק בנוסף.

עוד נפנה לתפ"ח (ב"ש) [1083/08](http://www.nevo.co.il/case/1152470) **מדינת ישראל נ' חג'אג' יחיא** (02.03.09) שם הורשע הנאשם בעבירות של קשירת קשר לפשע, הסתננות, חברות ופעילות בהתאחדות בלתי מותרת ועבירות נשק (נשיאת נשק). במקרה זה נגזר דינו של הנאשם לארבע שנות מאסר בפועל.

מאידך הפנה הסנגור לפסיקה לפיה במקרים דומים נגזרו חודשי מאסר מעטים. כך למשל ב[ע"פ 4682/11](http://www.nevo.co.il/case/6245810) **פלוני נ' מדינת ישראל,** (09.01.12) נגזרו כ- 30 חודשי מאסר בגין הרשעה בעבירות נשק וייצור מטענים, אלא שבמקרה זה דובר בקטין במועד ביצוע מרבית העבירות.

עוד הפנה לפסק דינו של ביהמ"ש הצבאי לערעורים באיו"ש עד"י איו"ש 55/03 **התובע הצבאי נ' ראאד שאהר ג'ברין אטרש** (פורסם בנבו, 15.04.03) שם הורשע הנאשם בחברות בהתאחדות בלתי מותרת וביצוע שירות עבור ההתאחדות ונגזר דינו ל- 32 חודשי מאסר מהם 16 לריצוי בפועל.

בטיעוניו בפני ציין עוד ב"כ הנאשמים 3 ו-4 כי השותפים למסכת האישומים, חמדאן עוידאת וג'עפר סכאפי נשפטו כאמור בבתי דין צבאיים ל- 11 ו- 17 חודשי מאסר בפועל.

**ג. נסיבות הקשורות בביצוע העבירה**

24. בהתאם ל[ס' 40ט. (א)](http://www.nevo.co.il/law/70301/40i.a) לחוק, בקביעת מתחם העונש ההולם למעשה העבירה שביצע הנאשם כאמור [בסעיף 40ג(א)](http://www.nevo.co.il/law/70301/40c.a), יתחשב בית המשפט בהתקיימותן של נסיבות הקשורות בביצוע העבירה, כך למשל יש לשקול את **התכנון** שקדם לביצוע העבירה, **הנזק שהיה צפוי** להיגרם מביצוע העבירה, הנזק שנגרם בפועל מביצוע העבירה; הסיבות שהביאו את הנאשם לבצע את העבירה וכמפורט.

25. בענייננו, יש לזקוף לחומרה את העובדה כי מדובר במעשים **מתוכננים** ולא אקראיים וכי מדובר **בעבירות נמשכות**. הנאשמים כולם, במשך תקופה של למעלה משנתיים נטלו חלק פעיל בקשירת קשר במטרה להקמת חוליה צבאית אשר מטרתה פיגוע באזרחי וחייל ישראל. הנאשמים העמיקו בקשריהם, קשרים שהחלו במרחב הוירטואלי וגלשו בהמשך **למפגשים פיזיים** ולניסיון לקיום מפגשים שכאלה.

עוד יודגש כי העבירות בהן הורשעו הנאשמים בוצעו לא אחת במרחבי רשת האינטרנט. נתון זה זוקפת ההגנה לטובת הנאשמים בציינה כי הגבול בין המציאות למציאות הוירטואלית דק ולעיתים אפור, אולם אין בידי לקבל טענה זו אף להיפך.

האינטרנט הינה רשת כלל עולמית, נחלת מיליארדי משתמשים, כאשר התקשורת המקוונת והמיידית של הרשת, הפכה את הזירה הוירטואלית לזירה נוחה לפשעים רבים. תחומי פשיעה חדשים שרווחו בעולם הועתקו **משיקולי נוחות** לזירה ולמרחב הווירטואלי וכך גם בענייננו.

רשת האינטרנט והרשתות החברתיות למינהן, הינן פלטפורמה נוחה זמינה ואף נפוצה לביצוע עבירות שונות ואיני רואה לאבחן בין מרחב "המציאות" למרחב ה"וירטואלי". בעידן דהיום, הווירטואלי הוא המציאות, **ואין** לקבל את התפיסה כי עבריינות מחשבים יש בה נופך של משובת נעורים, עבירות המבוצעות "מבלי משים" או מתוך אתגר חברתי. מדובר בעבירות לכל דבר ועניין, עבירות נפוצות אשר שכיחותן מחייבת העברת מסר ברור ונחרץ כי סיוע לגורמים עוינים לישראל יתבע ממבצעיו מחיר עונשי כבד (ראו: [ע"פ 3417/10](http://www.nevo.co.il/case/6244928) **מדינת ישראל נ' פלוני**, פסקה 6 (31.01.11)).

26. כאמור, נתנו דעתנו לנזק הכבד שהיה צפוי להיגרם מביצוע העבירות בהן הורשעו הנאשם מחד גיסא ולעובדה שבסופו של דבר ולמרבה המזל, לא נגרם בפועל נזק והנאשמים נעצרו בטרם הוציאו תוכניותיהם מהכוח אל הפועל (ראה [סעיף 40 ט. (א)(3)](http://www.nevo.co.il/law/70301/40i.a.3) ו-[(4)](http://www.nevo.co.il/law/70301/40i.a.4) לחוק).

27. עוד לא התעלמנו מהסיבות שהביאו את הנאשמים לבצע את העבירה – הזדהות אידיאולוגית עם ארגוני טרור אשר מטרתם זריעת הרס ופגיעה ביהודים באשר הם, לצד העובדה כי המעשים התבצעו בין היתר בנסיבות של מצוקה ובדידות חברתית על רקע הנכות ממנה סובלים הנאשמים 1 ו-2.

28. עוד הבאנו במכלול השיקולים את העובדה כי אין מדובר במעשים שהנאשמים נכפו לעשותם אלא על **נכונות ויוזמה** מצידם לפעול נגד מדינת ישראל.

**סיכום- מתחם הענישה הראוי**

29. סיכומו של עניין, בשים לב למכלול השיקולים האמורים ונוכח רמת הענישה המקובלת, אנו קובעים כי **מתחם הענישה ההולם הרלוונטי לנאשמים 1 ו- 2 עומד על 6 עד 12 שנות מאסר לריצוי בפועל ומאסר מותנה**.

30. באשר לנאשמים 3-4 אנו קובעים כי **מתחם הענישה ההולם הרלוונטי הינו 2 עד 6 שנות מאסר ומאסר מותנה.**

כעת יש לפנות לגזירת העונש המתאים:

**ד. נסיבות אשר אינן קשורות בביצוע העבירה**

31. כאמור [בסעיף 40ג(ב)](http://www.nevo.co.il/law/70301/40c.b) לחוק, בגזירת העונש, רשאי בית המשפט להתחשב בהתקיימות נסיבות שאינן קשורות בביצוע העבירה, ובלבד שהעונש לא יחרוג ממתחם העונש ההולם. כאן יש ליתן משקל עיקרי **לנסיבות החיים הקשות והחריגות של הנאשמים 1 ו-2** על רקע הנכות הקשה ממנה הם סובלים כדי קציבת עונש מאסר ברף הנמוך.

32. הנאשם 1 סובל מינקות ממחלה תורשתית נדירה, אשר גורמת להגדלה משמעותית בצידו הימני. כתוצאה מהתסמונת הנדירה הנאשם אינו יכול להתנייד, מוגבל במתן שתן, מדובר במחלה חשוכת מרפא אשר לעיתים קרובות מביאה לסיבוכים וזיהומים נוספים עד כדי מציאות של ספסיס או קטיעת גפה.

כפי התסקיר, הנאשם 1 התמודד בשל מחלתו עם הצקות חוזרות ונשנות מצד חבריו לספסל הלימודים עד כי הפסיק את לימודיו והחל להסתגר בביתו, סבל מבדידות וממצוקה רגשית. הנאשם נזקק למשככי כאבים על בסיס קבוע ושגרת יומו כוללת טיפולים רפואיים שונים.

עוד יש לציין לקולא את גילו הצעיר של הנאשם, העדר עבר פלילי, העובדה כי הסתבכותו בפלילים הביאה לפגיעה במשפחתו ולפיטורי אביו ממקום עבודתו, את הודאתו בשלב מוקדם יחסית של ניהול התיק, ואת הבעת חרטתו על מעשיו. מאידך נציין את התרשמות התסקיר כי הנאשם אינו מסוגל לבחון באופן ביקורתי את מעורבותו בעבירות אשר ביצע וכי הינו עלול לשוב לסורו.

33. כך גם כך לעניין הנאשם 2. גם נאשם זה סובל מנכות לאחר תאונה בה היה מעורב, מציאות זו הינה קשה לו ולמשפחתו בפרט על רקע הנכות ממנה סובל אחיו. עוד יש לזקוף לזכותו את הודאתו, כאמור, בשלב מוקדם, את העובדה כי הביע חרטה על מעשיו וכי הביע סלידה ממצע חברי ארגוני הטרור אליהם נחשף במסגרת מעצרו.

מאידך שקלנו את עברו הפלילי של הנאשם, גילו המבוגר יותר והעובדה כי כפי התסקיר, נקט בעמדות מטשטשות כלפי המניעים הלאומיים אשר עמדו בבסיס ביצוע העבירות.

34. באשר לנאשמים 3 ו-4 שקלנו את העובדה כי מדובר בתושבי הגדה, בהבעת החרטה על המעשים, בהודאה בשלב מוקדם של ההליך, העדר עבר פלילי ורצונותיהם לשוב ולחיות חיים נורמטיביים. נאשם 3 הינו מורה אשר פוטר מעבודתו על רקע מעשיו. נאשם 4 ציין כי פעל מתוך טעות אישית ולא בשליחות ארגון טרור, נישא בסמוך למעצרו, אולם מאידך, הורשע בנוסף בעבירת נשק שמגמת הפסיקה להחמיר לגביה (ע"פ [2251/11](http://www.nevo.co.il/case/5821327)**ג'מאל נפאע נ' מדינת ישראל** (4.12.2011)).

35. בשקלנו את כל השיקולים שלעיל, אנו מחליטים לגזור על הנאשמים את העונשים הבאים:

א. הנאשם 1 – עונש מאסר בפועל בן 6 שנים שיחול מיום מעצרו – 09.12.11. כמו כן אנו מטילים עונש מאסר מותנה למשך 24 חודשים, וזאת אם הנאשם יעבור, תוך שלוש שנים, עבירה נגד בטחון המדינה. עוד אנו גוזרים קנס כספי כדי סך 10,000 ₪ או 4 חודשי מאסר תמורתו.

ב. הנאשם 2- עונש מאסר בפועל בן 6.5 שנים שיחול מיום מעצרו 06.12.11. כמו כן אנו מטילים עונש מאסר מותנה למשך 24 חודשים, וזאת אם הנאשם יעבור, תוך שלוש שנים, עבירה נגד בטחון המדינה. עוד אנו גוזרים קנס כספי כדי סך 10,000 ₪ או 4 חודשי מאסר תמורתו.

יצוין בדגש באשר לנאשמים אלה, כי מצבם הרפואי החריג הביא לגזר דין ברף הנמוך ביחס:

ג. הנאשם 3 – עונש מאסר בפועל בן 4 שנים שיחול מיום מעצרו 13.12.11. כמו כן אנו מטילים עונש מאסר מותנה למשך 24 חודשים, וזאת אם הנאשם יעבור, תוך שלוש שנים, כל עבירה מבין העבירות בהן הורשע בתיק זה. עוד אנו גוזרים קנס כספי כדי סך 10,000 ₪ או 4 חודשי מאסר תמורתו.

ד. הנאשם 4 - עונש מאסר בפועל בן 5 שנים שיחול מיום מעצרו 16.12.11 (כאן, נשוא עבירת הנשק היווה גורם מכביד נוסף). כמו כן אנו מטילים עונש מאסר מותנה למשך 24 חודשים, וזאת אם הנאשם יעבור, תוך שלוש שנים כל עבירה מבין העבירות בהן הורשע בתיק זה. עוד אנו גוזרים קנס כספי כדי סך 10,000 ₪ או 4 חודשי מאסר תמורתו.

ה. הודעה זכות ערעור.

<#3#>

**ניתן והודע היום כ"ד אדר תשע"ג, 06/03/2013 במעמד ב"כ המאשימה, ב"כ הנאשמים והנאשמים בעצמם.**

יצחק כהן 54678313

5129371

|  |  |  |
| --- | --- | --- |
| 54678313 |  |  |
| **יצחקכהן, נשיא** | **אסתרהלמן, שופטת** | **בנימיןארבל, שופט** |

הוקלד על ידי עדן ונדר

נוסח מסמך זה כפוף לשינויי ניסוח ועריכה

בעניין עריכה ושינויים במסמכי פסיקה, חקיקה ועוד באתר נבו – הקש כאן