|  |  |
| --- | --- |
| **בית המשפט המחוזי בבאר שבע** | |
| **בפני:** **כב' ס. הנשיא השופטת ר. יפה-כ"ץ, אב"ד**  **כב' השופט א. ואגו**  **כב' השופט י. צלקובניק** | **תפ"ח 1163-08** |

|  |  |  |  |
| --- | --- | --- | --- |
| **בעניין:** | **מדינת ישראל** | | |
|  |  | | **המאשימה** |
| **נ ג ד** | | | |
|  | **אחמד אלרחים שמאלי**  **על ידי ב"כ עו"ד מ. ג'בארין** |  | |
|  |  | **הנאשם** | |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [114](http://www.nevo.co.il/law/70301/114.a)(א), [143](http://www.nevo.co.il/law/70301/143.b)(ב), [144](http://www.nevo.co.il/law/70301/144.b)(ב), [305](http://www.nevo.co.il/law/70301/305.1)(1), [499](http://www.nevo.co.il/law/70301/499.a.1)(א)(1)

[תקנות ההגנה (שעת-חירום), 1945](http://www.nevo.co.il/law/73729): סע' [85](http://www.nevo.co.il/law/73729/85.1.a)(1)(א)

|  |
| --- |
| **ג ז ר - ד י ן** |

1. במסגרת הסדר טיעון שנערך בין הצדדים, תוקן כתב האישום המקורי שהוגש כנגד הנאשם, הוא הודה בעובדות שבכתב האישום המתוקן והורשע בהתאם. כן, הוסכם בין הצדדים לעתור במשותף להטיל על הנאשם מאסר בפועל למשך 18 שנה ומאסר על תנאי לפי שיקול דעת ביהמ"ש.

מעובדות האישום הראשון שבכתב האישום המתוקן בו הודה הנאשם עולה, כי במהלך שנת 2005, השתתף הנאשם באימונים צבאיים אסורים באזור תל-אלהוא שבעזה. אימונים אלה היו משותפים לגא"פ (ארגון הג'יהאד האיסלאמי הפלשתיני, שהוכרז על ידי שר הביטחון כהתאחדות בלתי מותרת ביום 29/10/90) ולפת"ח (אירגון שהוכרז על ידי ממשלת ישראל כאירגון טרוריסטי ביום 30/01/86), והשתתפו בהם פעלי הגא"פ מחמד אבו-טווילה, עווד קריקע, מוחמד סאלם בנר ומדחת אלשמאלי. את האימונים העבירו פעילי הגא"פ שאדי מהנא, עדנאן בוסתאן, אבו אלוליד אלדחדוח, אבו-חמיס ושאקר אלג'עברי. האימונים, שנמשכו כ-40 ימים, כללו אימונים עיוניים על רוס"ר קלצ'ניקוב, הכנת מטענים ואופן הפעלתם במהלך שמירות, וכן אימונים גופניים.

נוכח מעשים אלה הורשע הנאשם בביצוע עבירות של מגע עם סוכן חוץ לפי [סעיף 114(א)](http://www.nevo.co.il/law/70301/114.a) ל[חוק העונשין](http://www.nevo.co.il/law/70301), תשל"ז-1977 ואימונים צבאיים אסורים לפי [סעיף 143(ב)](http://www.nevo.co.il/law/70301/143.b) לחוק העונשין.

מעובדות האישום השני שבכתב האישום המתוקן בו הודה הנאשם עולה, כי בתאריך 03/07/06 פנה אל הנאשם רמי אלסוסי, פעיל גדודי חללי אלאקצא (ארגון שהוכרז כהתאחדות בלתי מותרת על ידי שר הביטחון בתאריך 28/11/02, להלן: "הגדודים"), וביקש ממנו להצטרף לפעילות בחולייה שבאחריותו של רמי. הנאשם מסר לרמי, כי יש באחריותו חולייה, והציע כי שתי החוליות יפעלו יחד. תחילה סרב רמי, אך לבסוף הסכים שהנאשם יצטרף לחולייתו יחד עם מוחמד, שהיה חבר בחוליית הנאשם.

בהתאם, הצטרף הנאשם לחולייתו של רמי, שמטרתה היה שיגור פצמ"רים לעבר היישוב נחל-עוז, קיבוץ כפר-עזה ומעבר קרני, שבשטחי מדינת ישראל.

בין חברי החולייה של רמי (שהיה אחראי להשגת הפצמ"רים), היו גם הנאשם, זכי אלסכני (שהיה אחראי על מספר חוליות בגדודים), מחמד חג'אזי, מוחמד, נסאר סביתי (שהיה אחראי פרסום בזרוע אימן ג'ודה), פואד מושתהא, ראאד עיאד (שהיה פעיל גא"פ), חסאן אלשוא, מהרן שחיבר, מחסין מחסין, אבו אלעבד (שהיה פעיל ממשפחת שח'צה המכונה קירי), רפיק אבו טביך ושני פעילי גא"פ אחרים.

חברי החולייה והנאשם ביצעו, בחמש הזדמנויות, ירי של פצמ"רים לעבר תחומי מדינת ישראל: במועד אחד שאינו ידוע במדוייק למאשימה, יצאו הנאשם, רמי וחברי חוליה נוספים לביצוע ירי פצמ"רים מאיזור בית ספר אלפוראת, כאשר תפקידו של הנאשם היה לתצפת בעת הירי ולדווח לחברי החולייה על מיקום נפילת הפצמ"רים. ניסיון הירי נכשל עקב תקלה בפצמ"רים; במועד אחר שאינו ידוע במדוייק למאשימה, בשעה 23:00, יצר רמי קשר טלפוני עם הנאשם והם קבעו להיפגש בשעה 24:00 באזור בית ספר אלפוראת, כדי לבצע ירי פצמ"ר. הנאשם הגיע למקום בשעה המיועדת, אך התברר לו שחברי החוליה כבר ביצעו את הירי ושהפצמ"ר נפל בשטח פתוח; במועד אחר שאינו ידוע למאשימה, בשעה 01:00, לאחר פעילות של כוחות צה"ל, במסגרתה נהרג פעיל גא"פ וכתגובה לכך, יצר רמי קשר טלפוני עם הנאשם ומסר לו, כי חברי החוליה יוצאים לבצע ירי של פצמ"ר מאזור הבאר שמאחורי בית משפחת אבו ראמזי, וביקש ממנו לעלות לגג ביתו ולבצע תצפית, על מנת לדווח לחברי החולייה על מיקום נפילת הפצמ"ר. הנאשם ביצע את התצפית ודיווח, כי הפצמ"ר נפל באדמת מסוף נחל עוז שבשטח מדינת ישראל; כעבור כחודש, במועד שאינו ידוע במדוייק למאשימה, שוב יצר רמי קשר עם הנאשם וביקש ממנו, לבצע תצפיות, כפי שעשה בעבר, בעת ביצוע ירי פצמ"ר על ידי חברי החוליה. גם הפעם עלה הנאשם לגג ביתו, הבחין בחברי החולייה ובשלושה רעולי פנים מהגא"פ מנסים לבצע ירי, כאשר חסאן אלשוא צלם את

האירוע. הירי נכשל, והפצצה התפוצצה במקום ביצוע הירי; במועד נוסף שאינו ידוע

במדויק למאשימה, במהלך חודש מרץ 2008, יצא הנאשם יחד עם חברי החוליה לאזור הר אלמנטאר, ברכבו של ראאד עיאד, כשהם נושאים עמם 3 פצמ"רים. כשהגיעו למקום, ניסה אחיו של חבר החולייה רפיק אבו טביך, לירות את הפצמ"רים, אך הירי נכשל.

בסיום כל ירי פצמ"רים שעלה יפה, הנאשם וחברי החולייה פרסמו ברשתות התקשורת, כי הם מקבלים אחריות לירי בשם חוליית השהיד אימן ג'ודה.

נוכח מעשיו אלה, הורשע הנאשם בעבירות של חברות ופעילות בהתאחדות בלתי מותרת לפי [תקנה 85(1)(א)](http://www.nevo.co.il/law/73729/85.1.a) ל[תקנות ההגנה (שעת חירום)](http://www.nevo.co.il/law/73729) וניסיון לרצח לפי [סעיף 305(1)](http://www.nevo.co.il/law/70301/305.1) ל[חוק העונשין](http://www.nevo.co.il/law/70301).

מעובדות האישום השלישי שבכתב האישום המתוקן בו הודה הנאשם עולה, כי לאחר חודש יוני 2006, במועד שאינו ידוע למאשימה, הוא קשר קשר עם רמי, מוחמד, בכרי גרדה מהראן שחידה ואדהם אלנעיזי, לביצוע שמירות כנגד כניסת כוחות צה"ל באזור סג'עיה, אזור המרוחק כ-2 ק"מ מהגבול בין סג'עיה לנחל עוז, כשהם חמושים במטעני חבלה, בכוונה לגרום למותם של חיילי צה"ל שלא כדין וכדי לפגוע בבטחון המדינה.

במסגרת הקשר הנ"ל, הביא הנאשם מביתו של רמי מטען חבלה מסוג "זית", המורכב מחומר נפץ נוזלי, ומביתו של מנצור אלשמאלי הביא מטען חבלה במשקל 50 ק"ג המורכב מחומר נפץ מסוג TNT.

במסגרת הקשר יצאו הקושרים, במהלך מספר ימים, בין השעות 24:00 ל-04:00 לביצוע שמירות כאמור, כאשר במהלך השמירות סיפק הנאשם לקושרים שלושה רוס"ר קלצ'ניקוב. במהלך כל שמירה, הטמינו הקושרים את המטענים ליד בית תופיק בקרון, ואת המטען השני ברח' מריג', וביצעו תצפיות לעבר מקום ההטמנה, כדי להפעילם מרחוק כנגד כוחות צה"ל, במידה ואלו יכנסו לאזור ובכך לגרום למותם.

נוכח מעשים אלה, הורשע הנאשם בביצוע עבירות של פעילות בהתאחדות בלתי מותרת לפי [לתקנה 85(1)(א)](http://www.nevo.co.il/law/73729/85.1.a) לתקנות ההגנה, עבירות נשק (נשיאת והובלת נשק) לפי [סעיף 144(ב)](http://www.nevo.co.il/law/70301/144.b) ל[חוק העונשין](http://www.nevo.co.il/law/70301), ניסיון לרצח לפי [סעיף 305(1)](http://www.nevo.co.il/law/70301/305.1) לחוק העונשין וקשירת קשר לפשע (רצח) לפי [סעיף 499(א)(1)](http://www.nevo.co.il/law/70301/499.a.1) לחוק העונשין.

2. במסגרת טיעוניהם לעונש, טענו ב"כ הצדדים, כי העונש המוצע על ידם הינו סביר ועומד ברף הענישה שהציבה פסיקת ביהמ"ש העליון. הם הדגישו, כי מדובר בעבירות שנעשו בין השנים 2005 ו-2006; כי לא ידוע על נזק שנגרם כתוצאה מהמעשים; כי נחסך זמן שיפוטי יקר; וכי לנאשם אין הרשעות קודמות. עוד ציין הסנגור, כי הנאשם נשוי ומפרנס שני ילדים, ונעצר בעת שברח עם עליית החמאס למחסום ארז.

3. אין חולק, כי מעשי הנאשם קשים וחמורים, אך גם צודקים ב"כ הצדדים, כי הענישה המוצעת על ידם הינה סבירה ותואמת את רף הענישה שהוצב על ידי בימ"ש העליון בגין מעשים חמורים אלה.

אשר על כן אנו דנים את הנאשם לעונשים הבאים:

א. מאסר בפועל למשך 18 שנה, החל מיום המעצר (2/8/08).

ב. מאסר על תנאי למשך 12 חודשים והתנאי שהנאשם לא יעבור כל עבירה מסוג פשע תוך 3 שנים מיום שחרורו.

**זכות ערעור תוך 45 יום לביהמ"ש העליון.**

**ניתן היום, כ' בשבט תשע"ב, 13 בפברואר 2012, במעמד הצדדים.**

|  |  |  |  |  |
| --- | --- | --- | --- | --- |
|  |  |  |  |  |
| **ס.הנשיא, רויטל יפה-כ"ץ**  **אב"ד** |  | **אריאל ואגו, שופט** |  | **יורם צלקובניק, שופט** |

ר. יפה כ#ץ 54678313-1163/08

5129371

54678313

5129371

54678313

נוסח מסמך זה כפוף לשינויי ניסוח ועריכה

בעניין עריכה ושינויים במסמכי פסיקה, חקיקה ועוד באתר נבו – הקש כאן