**בית המשפט המחוזי בבאר שבע**

תפ"ח 1164-08 מ.י. פרקליטות מחוז דרום-פלילי נ' חלס

06 אפריל 2010

נוכחים:

ב"כ המאשימה עו"ד

הנאשם וב"כ עו"ד

מתורגמן מטעם בית המשפט

**גזר דין**

1. נגד הנאשם הוגש כתב אישום מתוקן, בעקבות הסדר טעון אליו הגיעו הצדדים, ובו יוחסו לו מספר עבירות. על פי הסדר הטעון הודה הנאשם בכך שבשנת 2007 השתתף בשמירות תוך נשיאת נשק, ברחוב אלטואחין בסגאעיה אשר ברצועת עזה, וזאת במסגרת ארגון חללי אל אקצא, כאשר השמירות כוונו כנגד כניסת כוחות צה"ל לאיזור. לאחר הודאת הנאשם, הודיע ב"כ המאשימה, על פי הסדר הטעון, כי המאשימה לא תביא ראיות, ולפיכך, הורשע הנאשם בחברות ובפעילות בהתאחדות בלתי מותרת, עבירה לפי סעיף 85(1)(א) ל[תקנות ההגנה (שעת חירום)](http://www.nevo.co.il/law_html/law01/999_194.htm)- 1945, וכן בעבירת נשק (נשיאת נשק) עבירה לפי סעיף 144(ב) ל[חוק העונשין](http://www.nevo.co.il/law_html/law01/073_002.htm), התשל"ז – 1977.
2. ב"כ הצדדים הודיעונו כי על פי הסדר הטעון המאשימה תעתור להשתת 34 חודשי מאסר לריצוי בפועל מיום מעצרו של הנאשם, ומאסר על תנאי, ואילו ההגנה תעתור להשתת 33 חודשי מאסר לריצוי בפועל ומאסר על תנאי.
3. בטיעוניו לעונש הסביר ב"כ המאשימה כי הצדדים הגיעו להסדר טעון בשל קושי ראייתי, שנבע מכך שהנאשם לא הודה בחקירותיו בביצוע העבירות שיוחסו לו בכתב האישום, וחומר הראיות נגדו הסתמך על דברי שותפו, אלא שחסר היה דבר מה לחיזוק דברים אלה. ב"כ המאשימה ציין כי הצדדים הגיעו להסדר הטעון לפיו יושתו על הנאשם 34 חודשי מאסר לריצוי בפועל, וביקש כי עונש זה אכן יושת על הנאשם.

באת כוח הנאשם טענה כי ההסכמה היתה ל- 33 חודשים, וכי כך הודיעה לנאשם ולמשפחתו. לטענת ב"כ הנאשם מרשה משתייך למשפחת חילס, אשר רבים מבניה ברחו לתוך שטח ישראל לאחר השתלטות החמאס וקיבלו חסינות. עוד טענה כי אין וודאות לכך שהיה עולה בידי המאשימה להוכיח את העבירות שמרשה הודה בביצוען ושהורשע בהן על פי הודאתו.

הנאשם טען כי הגיע לישראל על מנת לקבל מחסה ביום שחמאס הרגו מבני משפחתו. לדבריו, החמאס הרגו את דודו שפרנס את המשפחה, ואימו נפצעה ברגליה. עוד טען כי כאשר היה כבן 7 שנים נדרס, וכתוצאה מכך סובל מכך שיש לו פלטינות ברגליים ובעיות בכליות. לדבריו הינו נשוי ואב לשני ילדים.

1. לאחר שנתנו דעתנו לעבירות בהן הורשע הנאשם על פי הודאתו, טענות ב"כ הצדדים ודברי הנאשם, הננו דנים את הנאשם ל- 33 חודשי מאסר לריצוי בפועל. תחילת ריצוי עונש המאסר מיום המעצר שהוא יום 3.8.08. לצד החומרה שיש במעשי הנאשם אשר השתתף בשמירות מזויינות מטעם ארגון גדודי חללי אל אקצא, יש לזקוף לזכותו את הודאתו, נסיבות בואו לישראל, מצבו הבריאותי כתוצאה מכך שנדרס בהיותו ילד, ויתר נסיבותיו האישיות כפי שפורטו.

כמו כן, הננו דנים את הנאשם ל- 30 חודשים מאסר על תנאי, והתנאי הוא שבמשך שלוש שנים מיום שחרורו ממאסר לא יעבור עבירה מהעבירות בהן הורשע או כל עבירה אחרת כנגד בטחון המדינה.

5129371

54678313זכות ערעור תוך 45 יום מהיום.

|  |  |  |  |  |
| --- | --- | --- | --- | --- |
| **ניתן היום, ‏יום שני 12 אפריל 2010 ,‏כ"ח ניסן תש"ע, במעמד הצדדים.** |  |  |  |  |
| **רות אבידע, שופטת**  **אב"ד** |  | **מיכל ברנט, שופטת** |  | **מרדכי לוי, שופט** |

רות אבידע 54678313-1164/08

5129371

54678313

נוסח מסמך זה כפוף לשינויי ניסוח ועריכה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)