|  |  |  |
| --- | --- | --- |
| **בית המשפט המחוזי בחיפה** | | |
| **תפ"ח 11644-01-10 מדינת ישראל נ' אבוטבול(עציר)** |  | **24 מאי 2010** |

|  |  |
| --- | --- |
|  | 11657-01-10 |

|  |  |  |
| --- | --- | --- |
|  | **בפני הרכב כב' השופטים:**  **י' אלרון [אב"ד]**  **מ' גלעד**  **מ' רניאל** | |
| **המאשימה:** | | **מדינת ישראל** |
| **נגד** | | |
| **הנאשם:** | | **לירן בן יצחק אבוטבול ת.ז. 305324402 (עציר)** |

<#2#>

נוכחים:

ב"כ המאשימה – עו"ד אמיר אליאל

ב"כ הנאשם – עו"ד מירון רוזנטל ועו"ד סאמר ביסאן

הנאשם – הובא באמצעות יחידת הליווי

**גזר דין**

הנאשם הורשע על פי הודאתו במסגרת הסדר טיעון בעבירות המיוחסות לו בכתב האישום המתוקן.

העבירות בהן הורשע הנאשם הן עבירות לפי סעיפים 329 (א) (1). 144 (א) רישא + 144 (ב) רישא ל[חוק העונשין](http://www.nevo.co.il/law_html/law01/073_002.htm), התשל"ז-1977, דהיינו חבלה בכוונה מחמירה, החזקה, נשיאה והובלת נשק.

באי כח הצדדים הניחו בפני בית המשפט מסגרת עונשית של 6 שנות מאסר בפועל ועונש מאסר מותנה לשיקול דעת בית המשפט, וזאת בניכוי ימי מעצרו של הנאשם.

על פי המתואר בכתב האישום המתוקן, במועד הרלוונטי לכתב האישום הנאשם היה מסוכסך עם אחד מרק דנילוב (להלן: המתלונן), וביום ה-12.12.09 בשעה 18:00 או בסמוך לכך הגיע הנאשם בסמוך לביתו של המתלונן כשהוא נושא אקדח טעון, מחסנית וכדורים המהווים תחמושת על פי דין, אותם נשא והוביל אל זירת האירוע והחזיקם ללא רשות.

עוד צוין בכתב האישום כי דקות אחדות לפני הגעתו של הנאשם אל רחוב מגורי המתלונן, שלף הנאשם את הנשק מחלקו הקדמי של מכנס ושם פעמיו אל עבר ביתו של המתלונן. משזיהה הנאשם את זה האחרון עומד בסמוך לבית מגוריו, אחז בידו בנשק וירה לעבר פלג גופו העליון של המתלונן מטווח קצר 4 קליעים, כל זאת בכוונה להטיל במתלונן נכות או מום ולגרום לו לחבלה חמורה, ומיד לאחר מכן נמלט מזירת האירוע.

כתוצאה מירי הנאשם נפגע המתלונן באורח קשה ביותר, ונגרמו לו פצעי ירי בחלקי גוף שונים.

לאחר הודיית הנאשם ומפאת גילו הופנה לשירות המבחן לצורך קבלת תסקיר בעניינו, קצינת המבחן למבוגרים פירטה בהרחבה את מכלול נסיבותיו האישיות והמשפחתיות, כאשר מפאת צינעת הפרט לא נפרטן.

מכל מקום, נציין כי הנאשם מוכר לשירות המבחן על רקע עבירות רכוש ומירמה שונות אותן ביצע.

בסיכומו של התסקיר ציינה קצינת המבחן כי להתרשמותה בהעדר מתן טיפול אינטנסיבי לנאשם, אשר התייחס "להפרחת הקודים העבריינים" ויעסוק בהתנהגות אלטרנטיבית מקובלת, אזי הוא עלול להשתחרר ממאסרו כאשר בידיו מיומנויות נרחבות יותר להמשך פעילות בעולם העבריינות.

לבקשתו של הנאשם המליצה קצינת המבחן לשקול מתן הוראה לשלטונות שב"ס להפנותו לבית סוהר שיקומי בהתאם לאפשרויות הקיימות.

באי כח הצדדים ביקשו מאיתנו בטיעוניהם לעונש לאמץ את העונש עליו הוסכם במסגרת הסדר הטיעון.

ב"כ המאשימה בטיעוניו לעונש חזר והדגיש את שטען בפנינו בעת הצגת ההסדר, כי עיקר הסיבות שהביאו את המאשימה להגעה למסגרת הסדר זו, נעוצה בקשיים ראייתיים בחומר החקירתי, וכן בהעדר הצורך בהעדת המתלונן, הורה הנאשם הודיית הנאשם בפתח משפטו מבלי שהיה צורך בשמיעת ראיות כלל.

באי כח הנאשם חזרו אף הם על הנימוקים שבבסיס ההסדר, תוך שהפנו להיבטים שונים בהסכם שירות המבחן באשר לאפשרויות שיקומו העתידי של הנאשם, וכן הדגישו את עובדת תיקון כתב האישום באופן של המרת הוראת החיקוק שיוחסה לנאשם מלכתחילה, ותיקון נוסף בעובדות של כתב האישום המקורי.

הנאשם בפנותו אלינו הביע חרטה על מעשיו וביקש אף הוא לאמץ את המסגרת העונשית עליה סוכם.

אין חולק כי המסכת העובדתית אשר פורטה על ידינו לעיל הינה חמורה ביותר, כמו גם מעשיו של הנאשם.

הנחנו בפנינו את דברי ב"כ המאשימה באשר לסיבות אשר הביאו את המאשימה להגעה להסדר זה, תוך הדגשת הקשיים הראייתיים בתיק החקירה ושאר היבטים שפורטו על ידו בטיעוניו בפנינו.

יחד עם זאת, נראה לנו כי המסגרת העונשית אשר הוסכם עליה עומדת בתנאי הילכת פלוני וגישת האיזון בהלכה זו, ולפיכך מצאנו לנכון לאמצה.

אשר על כן אנו גוזרים על הנאשם את העונשים כדלקמן:

א. 6 שנות מאסר בפועל

ב. 18 חודשי מאסר על תנאי למשך 3 שנים לבל יעבור כל עבירת אלימות מסוג פשע, או עבירות בנשק

לצורך מנין תקופת המאסר בפועל תימנה תקופת שהייתו במעצר מיום 23.12.09.

אנו מפנים את תשומת לב שירות בית הסוהר להמלצת קצינת המבחן למבוגרים להפנות את הנאשם

"לבית סוהר שיקומי" בהתאם לאפשרויות הקיימות בשב"ס.

מזכירות בית המשפט תצרף תסקיר קצינת המבחן למבוגרים לגזר הדין, אשר יופנה לשלטונות

שב"ס.

זכות ערעור תוך 45 ימים.

<#6#>

**5129371**

**54678313ניתן והודע היום י"א סיון תש"ע, 24/05/2010 במעמד הנוכחים.**

|  |  |  |  |  |
| --- | --- | --- | --- | --- |
|  |  |  |  |  |
| **י. אלרון, שופט**  **[אב"ד]** |  | מ. גלעד, שופט |  | **מ. רניאל, שופט** |

י' אלרון 54678313-/

5129371

לאה

הוקלד על ידי: אתי עטיאס

נוסח מסמך זה כפוף לשינויי ניסוח ועריכה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)