|  |  |
| --- | --- |
| **בית המשפט המחוזי בחיפה** | |
| תפ"ח 17452-05-09 מדינת ישראל נ' סנדין(עציר) ואח' | 17 בינואר 2010 |

|  |  |  |
| --- | --- | --- |
| **בפני** | **כב' הרכב השופטים:**  **א. שיף, ס. נשיא – [אב"ד],**  **ח. הורוביץ,**  **צ. קינן** | |
| **בעניין:** | **מדינת ישראל** |  |
|  |  | **המאשימה** |
|  | **נגד** | |
|  | **1. ראמי סנדין (עציר)**  **2. עיד ג'ורבאן (עציר)** |  |
|  |  | **הנאשמים** |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [29](http://www.nevo.co.il/law/70301/29), [144](http://www.nevo.co.il/law/70301/144), [144(ב)](http://www.nevo.co.il/law/70301/144.b), [329(א)(1)](http://www.nevo.co.il/law/70301/329.a.1), [329(א)(2)](http://www.nevo.co.il/law/70301/329.a.2), [499(א)(1)](http://www.nevo.co.il/law/70301/499.a.1)

|  |
| --- |
| **גזר דין (לענין נאשם 1)** |

**א. תמצית הכרעת הדין**

כהערה מקדמית נציין, כי בעניינו של נאשם 1 הגיעו הצדדים להסדר טיעון, אשר במסגרתו תוקן כתב האישום ואילו בעניינו של נאשם 2 ממשיך להתנהל משפט הוכחות. אין באמור בגזר דיננו זה משום חריצת דין כלפי נאשם 2, שכן כאמור, משפטו טרם הסתיים.

בהמשך להודיית נאשם 1 בעובדות כתב האישום המתוקן, הרשענו אותו במיוחס לו, דהיינו בעבירות הבאות:

1. **קשירת קשר לביצוע פשע** (חבלה בכוונה מחמירה), לפי [סעיף 499(א)(1)](http://www.nevo.co.il/law/70301/499.a.1) ל[חוק העונשין](http://www.nevo.co.il/law/70301), התשל"ז–1977 (להלן: "חוק העונשין").

2. **עבירות בנשק** (נשיאה והובלה), לפי [סעיף 144(ב)](http://www.nevo.co.il/law/70301/144.b) רישא + סיפא + [סעיף 29](http://www.nevo.co.il/law/70301/29) ל[חוק העונשין](http://www.nevo.co.il/law/70301).

3. **חבלה בכוונה מחמירה**, לפי [סעיף 329(א)(1)](http://www.nevo.co.il/law/70301/329.a.1) + [329(א)(2)](http://www.nevo.co.il/law/70301/329.a.2) + [סעיף 29](http://www.nevo.co.il/law/70301/29) ל[חוק העונשין](http://www.nevo.co.il/law/70301).

מכתב האישום המתוקן ומהודיית נאשם 1 עולה כדלקמן:

1. קודם ליום 9.5.09, קשרו הנאשמים קשר לגרום לעומר מפלח עמאש (להלן: "המתלונן") חבלה חמורה, מום או נכות, באמצעות ירי לעברו. בהמשך לכך, הצטיידו הנאשמים באקדח 9 מ"מ ובכדורים (להלן: "הנשק").

2. בתאריך 9.5.09, בשעה 21:45 או בסמוך לכך, אספו הנאשמים ברכב את בלאל חמדאן שהאב (להלן: "בלאל") בג'סר אלזרקא, כאשר הם מצוידים בנשק ונאשם 2 נוהג ברכב. נאשם 2 שוחח טלפונית עם אחר, על מנת לקבל מידע על מיקומו של המתלונן.

3. בשעה 22:00 או בסמוך לכך, קיבל נאשם 2 מידע על מקום הימצאו של המתלונן ובעקבות זאת נסעו השלושה חזרה אל ג'סר אלזרקא. כאשר הגיעו למרכז ג'סר אלזקרא, שם שהה המתלונן, ירה בו נאשם 1 שלושה קליעים מטווח קצר. המתלונן נפגע מן הקליע הראשון ונמלט מהמקום. סמוך לאחר מכן, נמלטו הנאשמים ובלאל מהמקום.

4. כתוצאה ממעשיהם של הנאשמים ובלאל, אשר בוצעו בצוותא, נגרם למתלונן פצע ירי כניסה בעכוז ופצע יציאה בקו האמצע מעל הפוביס. הוא הובהל לבית החולים, שם נותח, אושפז למשך 8 ימים ושוחרר עם סטומה.

**ב. ראיות לעניין העונש**

ב"כ המאשימה הגישה את פלט המרשם הפלילי של הנאשם ממנו עולה, כי אין זו הסתבכותו הראשונה של הנאשם עם החוק. בעבר נדון הנאשם ע"י ביהמ"ש לנוער, בגין עבירות אלימות ובשנת 2004 אף הורשע ע"י ביהמ"ש המחוזי בחיפה בעבירות רכוש והצתה ונדון, בין השאר, ל-20 חודשי מאסר.

כמו כן, הפנתה התביעה לתעודות רפואיות שהוגשו ת/26, ת/27 ו-ת/30, אודות מצבו של המתלונן.

**ג. טיעוני ב"כ הצדדים**

ב"כ המאשימה עמדה על נסיבות המקרה ועל גל האלימות הפושה במדינתנו. לדעתה, עונשי מאסר לתקופות ממושכות יתרמו למלחמת חורמה נגד עבריינים אלימים.

אליבא דהתביעה, המעשה הנדון בוצע לאחר תכנון מוקדם ובקור רוח ובכך יש כדי להוסיף משקל ממשי לחומרא. עוד ציינה התביעה, כי העבירות הנדונות בוצעו במרכז הישוב, מן הסתם, זכה הנושא להד נרחב בכל רחבי הישוב. לפיכך, נדרש מסר חד משמעי של ענישה מרתיעה, שיהדהד בג'סר אלזרקא וירתיע אחרים.

ב"כ המאשימה ביקשה להטיל על הנאשם מאסר ממושך, מאסר על תנאי, קנס ופיצויים לטובת המתלונן.

ב"כ הנאשם ציין לקולא את העובדה שהנאשם הודה במיוחס לו בכתב האישום המתוקן וכי הנאשם עומד לשמש עד תביעה נגד הנאשמים האחרים בפרשה זו. עוד ציין הסנגור, כי מרשו נטל אחריות למעשיו וכי בתום ריצוי עונשו, ייענש חברתית על נכונותו להעיד נגד שותפיו.

כמו כן ציין ב"כ הנאשם, כי הנאשם הנו אב לילדה קטינה והוא איש עבודה המפרנס את משפחתו. בהקשר זה ציין הסנגור, כי משפחת הנאשם הנה במצב כלכלי קשה ומאז נישואיו הנאשם זנח את דרך הפשע.

כל אחד מב"כ הצדדים הגיש לעיוננו פסיקה התומכת בעמדתו לעניין העונש.

הנאשם ב"דברו האחרון" ציין כי הוא מצטער על שעשה, ביקש רחמים והבטיח שלא יחזור לסורו.

**ד. דיון**

בפנינו מקרה נוסף, אחד מיני רבים, המשקף את גל האלימות היום יומית הגואה בחברה הישראלית. הפגיעה במתלונן נעשתה לאחר תכנון מוקדם, בטבורו של ישוב ותוך שימוש בנשק חם. עבירות מסוג אלו שנעשו ע"י הנאשם, מסכנות חיים לא רק של הקרבן המיועד, אלא גם של אנשים תמימים הנמצאים בקירבת מקום.

על בתי המשפט לתרום את תרומתם לביעור נגע האלימות המזעזע והמסוכן שבו אנו נתקלים חדשים לבקרים.

על עבירות כגון אלו אמר ביהמ"ש העליון ב-[ע"פ 5753/04](http://www.nevo.co.il/case/6030667) **מדינת ישראל נ' רייכמן**, מפי השופט כתוארו דאז מ. חשין:

**"תופעה נוראה זו פשתה בחברתנו, היתה כמחלה ממארת, וחובה היא המוטלת עלינו, על בית המשפט, להעלות תרומתו למלחמה קשה זו. מלחמה היא שאסור לעשות בה וויתורים, שאם נוותר ונסלח תתגבר התופעה ותלך. חברתנו הפכה להיותה חברה אלימה, ותרומתו של בית המשפט למלחמה באלימות היא בהטלת עונשים ראויים".**

לנגד עינינו תעמוד גם פציעתו המשמעותית של המתלונן שהצריכה אשפוז, בבית חולים, למשך 8 ימים.

בבואנו לגזור את עונשו של הנאשם, לא נוכל להתעלם גם מעברו הפלילי הכולל גם עבירות אלימות.

מנגד, נתחשב לקולא בהודיית הנאשם, בנסיבותיו האישיות ובנכונותו, עליה שמענו מפי סנגורו, לשמש עד תביעה נגד מי שנטען שהם שותפיו לביצוע העבירות הנדונות.

עוד נתחשב לקולא בצער שהובע ע"י הנאשם ובהבטחה שלא לחזור לסורו.

בהתחשב בכל הנסיבות לקולא וכשלנגד עינינו רמת הענישה שנקבעה ב[ע"פ 479/09](http://www.nevo.co.il/case/5704669) ו-6163/09 **מדינת ישראל נ' כיאל קשאש ופלוני**, אנו גוזרים על הנאשם 6 שנות מאסר, מתוכן 5 שנים (חמש שנים) לריצוי בפועל והיתרה מותנית, למשך 3 שנים, לבל יעבור עבירת אלימות שהיא פשע או עבירות בנשק לפי [סעיף 144](http://www.nevo.co.il/law/70301/144) ל[חוק העונשין](http://www.nevo.co.il/law/70301).

מניין ימי המאסר יחל ביום מעצרו של הנאשם – 10/5/09.

5129371

54678313

הנאשם ישלם למתלונן פיצויים בסך של 15,000 ₪.

הודעה זכות ערעור לביהמ"ש העליון תוך 45 יום מהיום.

5129371

54678313

ניתנה היום, ב' בשבט תש"ע, 17 ינואר 2010, במעמד הצדדים.

א. שיף 54678313-/

נוסח מסמך זה כפוף לשינויי ניסוח ועריכה

הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן