|  |  |
| --- | --- |
| **בית המשפט המחוזי בבאר שבע** | |
| תפ"ח 24018-03-10 מדינת ישראל נ' זגורי(עציר) ואח' | 22 אפריל 2012 |

|  |  |  |
| --- | --- | --- |
| **בעניין:** | **מדינת ישראל** | |
|  | **ע"י ב"כ עוה"ד אלון אלטמן, שלום שיפר, יריב צרי ורונן בוכניק** | **המאשימה** |
| **נ ג ד** | | |
|  | **1. חגי זגורי**  **ע"י ב"כ עוה"ד אביגדור פלדמן וליאור אפשטין**  **2. רמי עזרן**  **ע"י ב"כ עוה"ד משה שרמן וגדי זילברשלג**  **3. יוסי מירילאשוילי**  **ע"י ב"כ עוה"ד יוגב נרקיס ואורון שוורץ**  **4. זכריה אדרי**  **ע"י ב"כ עו"ד יוחאי משה**  **5. חנן עיאש**  **ע"י ב"כ עו"ד אורי בן נתן**  **6. אבי בבר דן מיירה**  **ע"י ב"כ עוה"ד נחמן בטיטו וגור אריה קרמניצר**  **7. דוד ויצמן**  **ע"י ב"כ עו"ד אהרון רוזה**  **8. אלי קזרוב**  **ע"י ב"כ עו"ד שמעון תורג'מן** |  |
|  | **הנאשמים** | |

### 

### חקיקה שאוזכרה:

### [**חוק מאבק בארגוני פשיעה, תשס"ג-2003**](http://www.nevo.co.il/law/73701): סע' [**2(א)**](http://www.nevo.co.il/law/73701/2.a), [**2(א)(1)**](http://www.nevo.co.il/law/73701/2.a.1), [**3**](http://www.nevo.co.il/law/73701/3), [**25**](http://www.nevo.co.il/law/73701/25), [**329.א.1.**](http://www.nevo.co.il/law/73701/329.a.1.)

### [**חוק העונשין, תשל"ז-1977**](http://www.nevo.co.il/law/70301): סע' [**144(ב)**](http://www.nevo.co.il/law/70301/144.b), [**144(ב1)**](http://www.nevo.co.il/law/70301/144.b1), [**225**](http://www.nevo.co.il/law/70301/225), [**228**](http://www.nevo.co.il/law/70301/228), [**245(ב)**](http://www.nevo.co.il/law/70301/245.b), [**287(א)**](http://www.nevo.co.il/law/70301/287.a), [**380**](http://www.nevo.co.il/law/70301/380), [**382.א**](http://www.nevo.co.il/law/70301/382.a), [**427(א)**](http://www.nevo.co.il/law/70301/427.a), [**428**](http://www.nevo.co.il/law/70301/428), [**454**](http://www.nevo.co.il/law/70301/454), [**499 (א)(1)**](http://www.nevo.co.il/law/70301/499.a.1)

### [**פקודת הסמים המסוכנים [נוסח חדש], תשל"ג-1973**](http://www.nevo.co.il/law/4216): סע' [**13**](http://www.nevo.co.il/law/4216/13), [**14**](http://www.nevo.co.il/law/4216/14), [**19א**](http://www.nevo.co.il/law/4216/19a)

### [**פקודת מס הכנסה [נוסח חדש] - לא מרובד**](http://www.nevo.co.il/law/84255): סע' [**216(5)**](http://www.nevo.co.il/law/84255/216.5), [**220(5)**](http://www.nevo.co.il/law/84255/220.5)

### [**חוק מס ערך מוסף, תשל"ו-1975**](http://www.nevo.co.il/law/72813): סע' [**117(א)(13)**](http://www.nevo.co.il/law/72813/117.a.13), [**117(א)(6)**](http://www.nevo.co.il/law/72813/117.a.6), [**117(א)(7)**](http://www.nevo.co.il/law/72813/117.a.7), [**117(ב)(8)**](http://www.nevo.co.il/law/72813/117.b.8)

### [**חוק איסור הלבנת הון, תש"ס-2000**](http://www.nevo.co.il/law/74345): סע' [**3(א)**](http://www.nevo.co.il/law/74345/3.a)

### [**פקודת המכס [נוסח חדש]**](http://www.nevo.co.il/law/72769): סע' [**211(א1)**](http://www.nevo.co.il/law/72769/211.a1)

### 

### 

### גזר דין

### ההליך

הנאשמים 1-8 הורשעו, על פי הודאתם בעובדות כתב אישום מתוקן לאחר הסדר טיעון, בעבירות שיוחסו להם בכתב אישום מתוקן בשלישית. עיקרי העובדות על פיהן הורשעו היו כלהלן:

**על פי האישום הראשון**, **המיוחס לכל הנאשמים**, בתקופה הרלוונטית לכתב האישום, היו הנאשמים מאורגנים בארגון פשיעה שבמסגרתו חברו יחדיו למטרות פליליות, שכללו בין היתר, מתן הלוואות בריבית קצוצה, הפעלת מועדוני ודירות הימורים, הפעלת הימורים בספינה, הברחת סיגריות ושתייה חריפה מהספינה, סחר בסמים, עבירות מס והלבנת הון שעניינן הסתרת הרווחים מהרשויות. כחלק מפעילות הארגון ולקידום מטרותיו, נהגו להטיל סנקציות אלימות כלפי בעלי חוב, לבצע עבירות אלימות חמורות ואף רכשו כלי נשק ואמצעי לחימה.

**נאשם 1** - עמד בראש הארגון וניהל אותו.

**נאשמים 2-4** היו כפופים לנאשם 1 ושימשו מנהלים, מארגנים ומכווני הפעילות בארגון הפשיעה. **נאשם 2** פעל לגייס אנשים נוספים לארגון. **נאשם 3** שימש החל בשנת 2009 כמנהל כלכלי זוטר בארגון וכנהגו של נאשם 1. נאשם 3 הפעיל מספר מועדוני הימורים עבור הארגון. **נאשם 4** שימש כמנהל בתחום ההלוואות בריבית באזור באר שבע והנגב, ועסק בניהול מועדוני הימורים בשותפות עם נאשם 1. כמו כן, פעל נאשם 4 בחלק קטן מהתקופה כמנהלו הישיר בארגון של נאשם 5, אשר עסק במתן הלוואות בריבית יומית, שבועית וחודשית. כאשר נתקל נאשם 5 בבעיות גבייה, היה פונה לנאשם 4 על מנת שזה יפעל בדרכים שונות לשם גביית החובות. נאשם 1 היה מעורב אף הוא במקרים מיוחדים בהם נתקל הארגון בקשיי גביה וסייע בגביית החובות בדרכים לא כשרות.

**נאשם 5** נהג להביא באופן יום יומי את כספי פירעון הלוואות ישירות לנאשם 1, ואף שימש גם כעוזרו האישי של נאשם 1 .

**נאשם 6** היה חבר בארגון, אשר היה כפוף לנאשם 2 ועסק בנושא גביית חובות מלווים באזור אשדוד. כמו כן, ניהל נאשם 6 "קו" הלוואות בריבית באזור אשדוד, וכן השתתף בניהול הקזינו בספינה.

**נאשם 7** היה חבר ארגון אשר היה כפוף לנאשם 2, הוא השתתף בהברחות טובין מן הספינה מטעם הארגון. כמו כן עסק באחזקת אמצעי לחימה עבור הארגון.

**נאשם 8** היה חבר ארגון אשר היה כפוף לנאשם 3 ותוגמל על ידיו. הוא שימש כאיש ביצוע בארגון ובמסגרת זו השתתף בביצוע עבירות פליליות שונות.

**הנאשם 1** הורשע בעבירה של עמידה בראש ארגון פשיעה, לפי [סעיף 2(א)](http://www.nevo.co.il/law/73701/2.a) ל[חוק מאבק בארגוני פשיעה](http://www.nevo.co.il/law/73701), התשס"ג – 2003 (להלן: **"**[**חוק המאבק בארגוני פשיעה**](http://www.nevo.co.il/law/73701)**"**).

הנאשמים **1-4** ו-**6** הורשעו בעבירה של ניהול, ארגון והכוונת פעילות בארגון פשיעה - עבירה לפי [סעיף 2(א)(1)](http://www.nevo.co.il/law/73701/2.a.1) ל[חוק מאבק בארגוני פשיעה](http://www.nevo.co.il/law/73701), התשס"ג – 2003.

**על פי האישום השני, המיוחס לנאשמים 1 ו-4**, בתחילת חודש אוקטובר 2009, פנה משה רובין לנאשם 1 בשמו של ניבי זגורי, אחיו של הנאשם 1, וביקש ממנו להמית את אלי אוזן (להלן: "**המנוח**"), תוך שימוש בארגון ובמשאביו. סמוך לאחר מכן, קשר הנאשם 1 קשר עם אחר לפיו אותו אחר ימית את המנוח. נאשם 4 שהיה משוחרר ממעצר באותה עת בתנאי שהייה במקום מוגדר הפר את תנאי השהייה באותו מקום.

לאור זאת, הורשע **נאשם 1** בעבירה של קשר לבצע פשע לפי [סעיף 499 (א)(1)](http://www.nevo.co.il/law/70301/499.a.1) ל[חוק העונשין](http://www.nevo.co.il/law/70301) התשל"ז 1977 בצרוף [סעיף 3](http://www.nevo.co.il/law/73701/3) ל[חוק מאבק בארגוני פשיעה](http://www.nevo.co.il/law/73701), התשס"ג-2003.

**הנאשם 4** הורשע בעבירה של הפרת הוראה חוקית, לפי [סעיף 287(א)](http://www.nevo.co.il/law/70301/287.a) לחוק בעונשין התשל"ז – 1977.

**על פי האישום השלישי**, המיו**חס לנאשמים 1 ו-2**, במועדים הרלוונטיים לאישום זה, היה סכסוך בין הנאשם 2 לבין רפי בן שימול (להלן: "**רפי**"),בשל טענת נאשם 2 שרפי רצה להמית אותו ונאשם 2 רצה להשיב לו כגמולו. לצורך מימוש רצון זה, קשרו הנאשם 2, הנאשם 1 ואחרים קשר, לפיו יתגייס ארגון הפשיעה בראשותו של הנאשם 1 לצורך גרימת חבלה חמורה לרפי באמצעות ירי בעיר תל אביב. במסגרת הקשר הנ"ל ולשם קידומו, סיכם הנאשם 2 עם מתן נחמיאס **( להלן מתן)**, כי הנאשם 2 יעביר למתן את האמצעים הדרושים לו לביצוע הפגיעה ברפי. הנאשם 1 פנה לאלי גבאי, והורה לו כי יצטרף למתן בכך שינהג עבורו באופנוע בעת ביצוע הירי לעבר רפי. לשיחה הצטרף הנאשם 2, שהסביר לגבאי מה יהיה חלקו. בסמוך לפני התאריך 15.6.09, מסר הנאשם 2 למתן, באמצעות יוני דהן, אקדח עליו היה מורכב משתיק קול (להלן: "**האקדח**"), כדי שישמש את מתן בביצוע הירי לעבר רפי.

ביום 15.6.09, הגיעו מתן וגבאי רכובים על האופנוע וחיפשו את רפי כדי לירות לעברו ולהמיתו. השניים לא מצאו את רפי, ולפיכך ויתרו על תוכניתם וחזרו לביתו של מתן.

למחרת, ביום 16.6.11, בשעה 8:00 או בסמוך לכך, יצאו מתן וגבאי רכובים על האופנוע ומתן ירה לעברו של רפי שתי יריות. רפי החל להימלט, כשמתן ממשיך בירי לעברו, עד אשר רפי נפל. כתוצאה מהירי, פגע אחד הכדורים במותנו השמאלית של רפי ושרט אותו.

לאור זאת, הורשעו הנאשמים 1 ו-2 בעבירות של קשירת קשר לביצוע פשע, לפי [סעיף 499 (א) (1)](http://www.nevo.co.il/law/70301/499.a.1) ל[חוק העונשין](http://www.nevo.co.il/law/70301) התשל"ז 1977 בצרוף [סעיף 3](http://www.nevo.co.il/law/73701/3) ל[חוק מאבק בארגוני פשיעה](http://www.nevo.co.il/law/73701), התשס"ג-2003. כמו כן, הורשע הנאשם 2 גם בעבירה של ניסיון לחבלה בכוונה מחמירה, לפי [סעיף 329(א)(1) + 25](http://www.nevo.co.il/law/73701/329.a.1.;25) לחוק הנ"ל, בצרוף [סעיף 3](http://www.nevo.co.il/law/73701/3) ל[חוק מאבק בארגוני פשיעה](http://www.nevo.co.il/law/73701), התשס"ג-2003.

**על פי האישום הרביעי, המיוחס לנאשמים 1, 2, 3 ו-7,**, עובר ליום 8.6.09, קשר הנאשם 1 קשר לפגוע ברכבו של אלי אגאי (להלן: **"אגאי"**), על ידי הצמדת מטען חבלה מתחת למושב הנהג ברכבו של אגאי והפעלתו. במסגרת ארגון הפשיעה המתואר לעיל, קשר הנאשם 1 קשר עם הנאשם 2, לפיו יפעל הנאשם 2 להצמדת מטען החבלה לרכבו של אגאי. הנאשם 2 פנה למתן והורה לו לחבר מטען חבלה לרכבו של אגאי. ביום 8.6.09, נפגשו מתן והנאשם 2 באשדוד, לשם הביא הנאשם 2, מטען חבלה, והשניים נסעו, כשהמטען עימם. הנאשם 3 הצטרף לקשר, כשתפקידו היה לסמן למתן ולנאשם 2 את רכבו של אגאי. נאשם 3 הצביע להם על רכבו של אגאי. מתן הצמיד את מטען החבלה לחלק התחתון של רכבו של אגאי מתחת למושב הנהג.

ביום 9.6.09, פנה הנאשם 1 לבובליל והורה לו לקחת את גבאי לרכבו של אגאי ולהראות לו את הרכב כדי שיפרק את המטען. בובליל עשה כן. גבאי הגיע לרכב ופירק ממנו את מטען החבלה והטמינו במקום סמוך. מספר שעות לאחר מכן, בערב, הורה הנאשם 1 לגבאי להחזיר את מטען החבלה לנאשם 2. גבאי נטל עימו את מטען החבלה לאשדוד ושם העבירו לנאשם 7 כדי שיעביר אותו לנאשם 2.

לאור זאת, הורשעו **הנאשמים 1,2,3** בעבירה של קשירת קשר לביצוע פשע ,לפי [סעיף 499 (א) (1)](http://www.nevo.co.il/law/70301/499.a.1) ל[חוק העונשין](http://www.nevo.co.il/law/70301) התשל"ז 1977 בצרוף [סעיף 3](http://www.nevo.co.il/law/73701/3) ל[חוק מאבק בארגוני פשיעה](http://www.nevo.co.il/law/73701), התשס"ג-2003.

**הנאשם 2** הורשע בעבירה של היזק בחומר נפיץ, לפי [סעיף 454](http://www.nevo.co.il/law/70301/454) ל[חוק העונשין](http://www.nevo.co.il/law/70301) התשל"ז- 1977 בצרוף [סעיף 3](http://www.nevo.co.il/law/73701/3) ל[חוק מאבק בארגוני פשיעה](http://www.nevo.co.il/law/73701), התשס"ג-2003.

**הנאשם 7** הורשע בעבירה של נשיאת נשק שלא כדין, לפי [סעיף 144(ב)](http://www.nevo.co.il/law/70301/144.b) ל[חוק העונשין](http://www.nevo.co.il/law/70301) התשל"ז - 1977 בצרוף [סעיף 3](http://www.nevo.co.il/law/73701/3) ל[חוק מאבק בארגוני פשיעה](http://www.nevo.co.il/law/73701), התשס"ג-2003.

**באישום החמישי**, המיוחס **לנאשם 8 בלבד**, הורשע הנאשם 8, בכך שבהמשך לאמור באישום הרביעי לעיל, הורה הנאשם 1 לגבאי, כי לאחר שימסור את מטען החבלה לנאשם 2 באמצעות אחר, יביא ממנו כלי נשק עבור הנאשם 1 ויחביא אותו אצלו. לאחר שמסר את מטען החבלה לנאשם 7 באשדוד, קיבל גבאי ממנו נשק, תת מקלע מסוג שאינו ידוע למאשימה (להלן: "**הנשק**"), כדי שיעביר אותו לנאשם 1. גבאי לקח את הנשק, ובהוראת הנאשם 1 שמר עליו בביתו בבאר שבע. מספר ימים לאחר מכן, בהוראת הנאשם 1, הגיע הנאשם 8 לביתו של גבאי, ושם קיבל ממנו את הנשק כדי להעבירו לנאשם 1. בטרם צאתו מביתו של גבאי, הכניס גבאי את הנשק לתוך תיק איתו יצא הנאשם 8 מהבית.

לאור זאת, הורשע הנאשם 8 בעבירה של נשיאת נשק (הובלה והחזקה) לפי [סעיף 144(ב)](http://www.nevo.co.il/law/70301/144.b) ל[חוק העונשין](http://www.nevo.co.il/law/70301) התשל"ז - 1977 בצרוף [סעיף 3](http://www.nevo.co.il/law/73701/3) ל[חוק מאבק בארגוני פשיעה](http://www.nevo.co.il/law/73701), התשס"ג-2003.

**על פי האמור באישום השישי, המיוחס לנאשמים 2 ו-6** , במועד כלשהו, במהלך שנת 2009, בתל אביב, ביצע הנאשם 2 עם אחר, עסקה במסגרתה שילמו 110,000 ₪ לאחר תמורת 10,000 יחידות ("בולים") של סם מסוכן מסוג LSD. הנאשם 2הורה למתן לקבל את הסם לידיו מידי אחר שזהותו אינה ידועה למאשימה, להחזיק את הסם בחזקתו ולהפיץ את הסם הנ"ל עבור הנאשם 2 ועפ"י הוראותיו. במועד שאינו ידוע למאשימה, עפ"י הוראות הנאשם 2**,** קיבל מתן לידיו 10,000 יחידות של סם מסוכן מסוג LSD. מתן מסר את יחידות הסם מעת לעת לאחרים, תמורת תשלום שאת חלקו העביר לנאשם 2ולאחרים עפ"י הוראות הנאשם 2, תוך שהתשלום נמסר במישרין לנאשם 2. מתן גם מסר חלק מיחידות הסם המסוכן לאחר, לבקשת הנאשם 6**.**

לאור זאת, הורשע **הנאשם 2** , בעבירה של סחר בסם, לפי [סעיף 19א](http://www.nevo.co.il/law/4216/19a) בנסיבות [סעיף 13](http://www.nevo.co.il/law/4216/13) ל[פקודת הסמים המסוכנים](http://www.nevo.co.il/law/4216) [נוסח חדש] התשל"ג 1973 בצרוף [סעיף 3](http://www.nevo.co.il/law/73701/3) ל[חוק מאבק בארגוני פשיעה](http://www.nevo.co.il/law/73701), התשס"ג-2003.

**הנאשם 6**  הורשע בעבירה של תיווך, לפי [סעיף 19א](http://www.nevo.co.il/law/4216/19a) בנסיבות [סעיף 14](http://www.nevo.co.il/law/4216/14) ל[פקודת הסמים המסוכנים](http://www.nevo.co.il/law/4216) [נוסח חדש] התשל"ג 1973 בצרוף [סעיף 3](http://www.nevo.co.il/law/73701/3) ל[חוק מאבק בארגוני פשיעה](http://www.nevo.co.il/law/73701), התשס"ג-2003.

**באישום השביעי**, **המיוחס לנאשם 2**, נטען, כי בין הנאשם 2 לבין יוסי אדרי ואחיו - חסד אדרי (להלן: "חסד") במועדים הרלוונטיים לכתב האישום, היה סכסוך, לאור חשדו של יוסי אדרי, כי הנאשם 2 הסגיר את מיקומו למשטרה, בעת שהיה מבוקש בגין חשד לביצוע רצח. הנאשם 2 במהלך החודשים אוקטובר ונובמבר 2009, קשר עם מתן קשר לפגוע בחסד באמצעות פיתויו של חסד להגיע למפגש עם מתן בראשל"צ, והכנסת רעל מסוג ציאניד, שהיה ברשות הנאשם 2, כמפורט באישום התשיעי, למשקה אותו יגיש מתן לחסד.

לאור האמור, הורשע **הנאשם 2** בעבירה של קשירת קשר לביצוע פשע, לפי [סעיף 499 (א) (1)](http://www.nevo.co.il/law/70301/499.a.1) ל[חוק העונשין](http://www.nevo.co.il/law/70301) התשל"ז 1977, בצרוף [סעיף 3](http://www.nevo.co.il/law/73701/3) ל[חוק מאבק בארגוני פשיעה](http://www.nevo.co.il/law/73701), התשס"ג-2003.

כאמור **באישום השמיני**, המיוחס לנאשמים **1 ו-2** , הנאשמים 1 ו – 2 חשדו באחר בשם אייל עמר (להלן: "**אייל**"), כי מסר מידע למשטרת ישראל אשר הזיק להם. הנאשם 2 שוחח עם אייל בטלפון ואמר לו כי הנאשם 1 חושד בו. במהלך השיחה הטלפונית, מפאת האימה שחש מפני הנאשמים 1 ו – 2, הציע לשלם להם 500,000 ₪ על מנת לקבל את סליחתם ושלא יבולע לו. הנאשם 2 אמר לאייל, כי יסכים ל"פיצוי" של 600,000 ₪ ואייל, מפאת האימה שחש, הסכים לשלם סכום זה וקבע עם הנאשם 2 להיפגש בביהמ"ש המחוזי בבאר שבע ביום 1.11.09. במהלך שיחה טלפונית ביום 31.10.09, סמוך לשעה 20:00, דיווח הנאשם 2 לנאשם 1 על שיחתו עם אייל ונכונותו לשלם לנאשמים 1 ו – 2 סך של 600,000 ₪, על מנת לקבל את סליחתם, וביקש מן הנאשם 1 להגיע אף הוא למפגש, תוך שהם מתאמים ביניהם ביחס למה שיאמרו לאייל.

לאור האמור, הורשעו **הנאשמים 1 ו-2** בעבירה של קשירת קשר לביצוע פשע, לפי [סעיף 499 (א) (1)](http://www.nevo.co.il/law/70301/499.a.1) ל[חוק העונשין](http://www.nevo.co.il/law/70301) התשל"ז 1977 בצרוף [סעיף 3](http://www.nevo.co.il/law/73701/3) ל[חוק מאבק בארגוני פשיעה](http://www.nevo.co.il/law/73701), התשס"ג-2003., **הנאשם 2**  הורשע גם בעבירה של סחיטה באיומים, לפי [סעיף 428](http://www.nevo.co.il/law/70301/428) רישא ל[חוק העונשין](http://www.nevo.co.il/law/70301) הנ"ל בצרוף [סעיף 3](http://www.nevo.co.il/law/73701/3) ל[חוק מאבק בארגוני פשיעה](http://www.nevo.co.il/law/73701), התשס"ג-2003.

**באישום התשיעי** המיוחס לנאשמים 1 – 4 ו-8, שעניינו - **מועדוני ההימורים**, נטען כי הנאשמים 1-4 ו-8, בכך שבמהלך התקופה הרלבנטית לכתב האישום, עסקו הנאשמים הנ"ל ובובליל, בהחזקת מקומות לניהול משחקים אסורים וארגון משחקים אסורים (להלן: "**מועדוני הימורים**"). במסגרת זו, נאשמים 2-4, הפעילו 12 מועדוני הימורים שונים. נאשם 1 היה שותף ברווחי המועדונים וכן שימש כ"מנהל על" של המועדונים, על ידי כך שנתן הנחיות לנאשמים 2-4 ולאחרים שהפעילו מטעמו את מועדוני ההימורים. הנאשמים 1-4 ו-8 ניהלו במועדונים השונים משחקים, שבהם עשויים היו המשתתפים לזכות בכסף לפי תוצאות המשחקים, והתוצאות תלויות בגורל יותר מאשר בהבנה או ביכולת. כמו כן, אישרו הנאשמים הנ"ל מסגרת אשראי למהמרים השונים. לצורך ניהול המשחקים האסורים, העסיק ארגון הפשיעה אנשים אשר הפעילו באופן שוטף את מועדוני ההימורים, תוך שהם מדווחים לאנשי ארגון הפשיעה באופן שוטף ופועלים בהתאם להנחיותיהם.

סכום רווחי הנאשם 1 מהימורים עמד על 800,000 ₪, סכום רווחי נאשם 2 מהימורים עמד על 300,000 ₪. הנאשמים 1-4 ו-8 היו חייבים, בתקופה הרלוונטית לכתב האישום, לנהל פנקסי חשבונות, להגיש דוחות תקופתיים לשם תשלום מע"מ וכן להגיש דין וחשבון לפקיד שומה. הנאשמים הללו, במזיד ובכוונה להתחמק מתשלום מס הכנסה ומע"מ וכן בכוונה להסתיר מהרשות לאיסור הלבנת הון מידע בגין הכנסותיהם ממועדוני ההימורים אותם הפעילו, פעלו במרמה, ערמה ותחבולה - הסוו מקורות הכנסה בשלמותם - הפעלת מועדוני הימורים, לא הודיעו לפקיד שומה על תחילת עיסוק בכוונה להעלים ולהסתיר מרשויות המס את עובדת קיומם של העסקים ומקור הכנסתם בשלמותו, בכוונה להעלים מרשויות המס את מקור הכנסתם בשלמותו, כלל לא הגישו דין וחשבון לפקיד שומה ואף לא ניהלו פנקסי חשבונות בנוגע להכנסותיהם. כמו כן, לא הוציאו חשבוניות מס ולא הגיש דוחות תקופתיים למע"מ. נאשם 1 נרשם ברישום כוזב כאילו הוא שכיר בחברת מ.ר.ש. בבעלות בובליל .נאשמים 1,2 רשמו את נכסיהם על שם בנות זוגם ושילמו במזומן לעובדי המועדונים ולמהמרים.

לאור זאת, הורשעו הנאשמים 1-4 ו-8 בעבירה של ארגון משחקים אסורים - עבירות רבות לפי [סעיף 225](http://www.nevo.co.il/law/70301/225) ל[חוק העונשין](http://www.nevo.co.il/law/70301), התשל"ז – 1977 בצרוף [סעיף 3](http://www.nevo.co.il/law/73701/3) ל[חוק מאבק בארגוני פשיעה](http://www.nevo.co.il/law/73701), התשס"ג-2003, בעבירה של החזקה וניהול מקום משחקים אסור**,** לפי [סעיף 228](http://www.nevo.co.il/law/70301/228) רישא לחוק העונשין, התשל"ז 1977 בצרוף [סעיף 3](http://www.nevo.co.il/law/73701/3) לחוק מאבק בארגוני פשיעה, התשס"ג-2003, בעבירה של מרמה, ערמה ותחבולה – 3 עבירות לפי [סעיף 220(5)](http://www.nevo.co.il/law/84255/220.5) ל[פקודת מס הכנסה](http://www.nevo.co.il/law/84255) בצרוף [סעיף 3](http://www.nevo.co.il/law/73701/3) לחוק מאבק בארגוני פשיעה, התשס"ג-2003, עבירות רבות של מרמה,ערמה ותחבולה –לפי [סעיף 117(ב)(8)](http://www.nevo.co.il/law/72813/117.b.8) ל[חוק מס ערך מוסף](http://www.nevo.co.il/law/72813) בצרוף [סעיף 3](http://www.nevo.co.il/law/73701/3) לחוק מאבק בארגוני פשיעה, התשס"ג-2003, בעבירה של אי ניהול פנקסי חשבונות – עבירה לפי [סעיף 216(5)](http://www.nevo.co.il/law/84255/216.5) לפקודת מס הכנסה וכן לפי [סעיף 117(א)(7)](http://www.nevo.co.il/law/72813/117.a.7) לחוק מס ערך מוסף, אי הוצאת חשבוניות מס – עבירה לפי [סעיף 117(א)(13)](http://www.nevo.co.il/law/72813/117.a.13) לחוק מס ערך מוסף, אי הגשת דו"חות תקופתיים למע"מ – עבירה לפי [סעיף 117(א)(6)](http://www.nevo.co.il/law/72813/117.a.6) לחוק מע"מ, וכן הורשעו בעבירות רבות של הלבנת הון, לפי [סעיף 3(א)](http://www.nevo.co.il/law/74345/3.a) ל[חוק איסור הלבנת הון](http://www.nevo.co.il/law/74345) , התש"ס -2000 בצרוף [סעיף 3](http://www.nevo.co.il/law/73701/3) לחוק מאבק בארגוני פשיעה, התשס"ג-2003.

**באישום העשירי**, המיוחס לנאשמים 1,2,4 ו-7, הורשעו הנאשמים 1,2,4 ו-7 בכך שבמהלך השנים 2008-2009 וכן בראשית 2010 ועד למעצרם של הנאשמים, עסקו נאשמים 1,2,4,5,6 במסגרת ארגון הפשיעה, במתן הלוואות בריבית. היקף מחזור עסקיהם עמד על סכום שאינו ידוע במדויק למאשימה. למאשימה נתונים לגבי חלק מההלוואות, בהיקף של כ-7 מיליון ₪.

נאשם 1 עסק בתחום הלוואות בריבית משנת 2005 והמשיך לגבות חלק מההלוואות במסגרת ארגון הפשיעה. נאשם 1 הלווה בריבית ללווים שונים וכן הלווה לנאשמים 2,6 ולבובליל כספים בריבית נמוכה יחסית (לעומת הריבית אותה דרש מלקוחות חיצוניים), שנעה סביב כ- 2 אחוז לחודש. נאשם 2 ניהל את תחום מתן ההלוואות בריבית מטעם ארגון הפשיעה באזור אשדוד. נאשם 6 שימש כגובה של נאשם 2 וכן ניהל "קו" הלוואות בריבית אותו הפעיל עבורו איש הארגון יוני דהן.

נאשם 4 ניהל את תחום מתן ההלוואות בריבית באזור באר שבע.

נאשם 5 שימש כגובה של נאשמים 1 ו- 4 וכן כשותף של נאשם 1 ב"קו" ההלוואות בריבית שבועית וחודשית. מדובר ב-29 הלוואות, מהן שתיים של כמיליון ₪ כל אחת, ואחרות בסכומים של מאות אלפי ₪, עשרות אלפי ₪ ומספר אלפי ₪ , כמפורט בכתב האישום על פיו הושעו הנאשמים.

הנאשמים 1,2,4,5,6 בתקופה הרלבנטית לכתב אישום, לא דיווחו לרשויות המס על העיסוק בתחום ההלוואות בריבית, כמפורט לעיל, וזאת בכוונה להשתמט מתשלום מס.

**הקזינו בספינה**

נאשמים 1,2 החל ממאי 2008 ועד ליום מעצרם במסגרת פעילות ארגון הפשיעה היו שותפים בעלי 10% כל אחד בקזינו בספינה, שכאמור לעיל הינה ספינה שמבצעת הפלגות נופש מישראל לארצות שונות לחופי הים התיכון. הקזינו הניב לכל אחד מהם רק בין מאי 2008 לראשית 2009 סך של

כ-1.2 מיליון ₪ כל אחד.

נאשמים 2 ו-6, ובחלק קטן מהתקופה גם נאשם 4, פיקחו מטעם ארגון הפשיעה על פעילות הקזינו בספינה, על ידי כך ששטו בספינה ודאגו לקבל את חלקו של הארגון ברווחי הקזינו, להכניס את הכסף לישראל, ולהעביר לנאשמים 1,2 את חלקם. בכל הפלגה של הספינה השתתפו חלק מהנאשמים הנ"ל או כולם.

**הברחות הטובין**

נאשמים 2,6,7 ,וכן נאשם 4 בחלק קטן מהתקופה, במהלך השנים 2008-2009 ועד למעצרם ביום 26.1.10, במסגרת פעילות ארגון הפשיעה, הבריחו מדי שבוע באמצעות הספינה, סיגריות ומשקאות חריפים (להלן: "**הטובין**") אותם רכשו בחנות הפטורה ממכס שהייתה בספינה בהיקף של 10,000 ₪ ממוצע לשבוע והבריחו אותם לישראל. פעילות זו הניבה לנאשם 2 של חצי מליון ₪ בתקופת הפעלת הספינה.

במסגרת זו נאשם 2 מימן את רכישת הטובין וקיבל לידיו את תמורת מכירתם, ונאשמים 4,6,7,2 ביצעו את הרכישה וההברחה במהלך הפלגותיהם בספינה .

**השמטות המס והלבנת ההון**

הנאשמים 1,2,4,5,6,7 היו חייבים, בתקופה הרלוונטית לכתב האישום, לנהל פנקסי חשבונות, להגיש דו"חות תקופתיים לשם תשלום מע"מ וכן להגיש דין וחשבון לפקיד שומה. בכוונה להסתיר מרשויות המס וכן מהרשות לאיסור הלבנת הון מידע בגין הכנסותיהם כמפורט באישום זה, פעלו הנאשמים הללו במרמה, ערמה ותחבולה כדלקמן : ערבבו בין רכוש אסור לפי [חוק איסור הלבנת הון](http://www.nevo.co.il/law/74345) שנצבר בגין הברחת טובין ועברות מקור אחרות לבין רכוש שאינו רכוש אסור כהגדרתו בחוק איסור הלבנת הון. (לגבי נאשמים 1,2,4,5,6), היסוו מקורות הכנסה בשלמותם שהינם מתן הלוואות בריבית וכן הכנסותיהם מהספינה (לגבי נאשמים 1,2,4,6,7), לא הודיעו לפקיד שומה על תחילת עיסוק בכוונה להעלים ולהסתיר מרשויות המס את עובדת קיומם של העסקים ומקור הכנסתם בשלמותו כלל (לגבי נאשמים 1,2,4,5,6,7), לא הוציאו חשבוניות מס ולא הגיש דוחות תקופתיים למע"מ (לגבי נאשמים 1,2,4,5,6,7 (, נאשם 1 נרשם ברישום כוזב כאילו הוא שכיר בחברת מ.ר.ש. בבעלות בובליל, נתנו הלוואות וקיבלו החזרן במזומן (לגבי נאשמים 1,2,5,6), נמנעו מלהפקיד את החלק הארי של הכנסותיהם בבנק (לגבי נאשמים 1,2,4,5,6,7(, נאשמים 1,2 רשמו את נכסיהם על שם בנות זוגם, נאשם 2, בסמוך לתאריך 30.6.09, מכר לחי נחמיאס כלי רכב וקיבל ממנו תמורתו שיק על סך 181,000 ₪. נאשם 2 פעל כך שהש'יק יירשם לפקודת אלי רביבו וכי הלה יפקידו בחשבונו, על מנת שהלה יעביר את הכסף לאחיו שהם בעלי סוכנות סובארו באשדוד, ממנה התכוון נאשם 2 לרכוש כלי רכב חדש. נאשם 2 עשה כן, על מנת להסתיר מהרשות לאיסור הלבנת הון ומרשויות המס את היותו בעלים של סכום של 181,000 ₪. בסופו של דבר, העסקה לא יצאה לפועל ונאשם 2, במקום להפקיד את הסכום בחשבונו, קיבל לידיו במזומן את הסכום של 181,000 ₪.

**לאור זאת, הורשעו הנאשמים 1,2,4,5,6,7,** ב-3 עבירות של מרמה, ערמה ותחבולה, לפי [סעיף 220(5)](http://www.nevo.co.il/law/84255/220.5) ל[פקודת מס הכנסה](http://www.nevo.co.il/law/84255) בצרוף [סעיף 3](http://www.nevo.co.il/law/73701/3) ל[חוק מאבק בארגוני פשיעה](http://www.nevo.co.il/law/73701), התשס"ג-2003.

כמו כן הורשעו בעבירות רבות של מרמה, ערמה ותחבולה, לפי [סעיף 117(ב)(8)](http://www.nevo.co.il/law/72813/117.b.8) ל[חוק מס ערך מוסף](http://www.nevo.co.il/law/72813) בצרוף [סעיף 3](http://www.nevo.co.il/law/73701/3) ל[חוק מאבק בארגוני פשיעה](http://www.nevo.co.il/law/73701), התשס"ג-2003. בעבירה של אי ניהול פנקסי חשבונות – עבירה לפי [סעיף 216(5)](http://www.nevo.co.il/law/84255/216.5) ל[פקודת מס הכנסה](http://www.nevo.co.il/law/84255) וכן לפי [סעיף 117(א)(7)](http://www.nevo.co.il/law/72813/117.a.7) ל[חוק מס ערך מוסף](http://www.nevo.co.il/law/72813), בעבירה של אי הוצאת חשבוניות מס – עבירה לפי [סעיף 117(א)(13)](http://www.nevo.co.il/law/72813/117.a.13) לחוק מס ערך מוסף, עבירה של אי הגשת דו"חות תקופתיים למע"מ, לפי [סעיף 117(א)(6)](http://www.nevo.co.il/law/72813/117.a.6) לחוק מע"מ, ועבירות רבות של הלבנת הון, לפי [סעיף 3(א)](http://www.nevo.co.il/law/74345/3.a) ל[חוק איסור הלבנת הון](http://www.nevo.co.il/law/74345) , התש"ס -2000 בצרוף [סעיף 3](http://www.nevo.co.il/law/73701/3) ל[חוק מאבק בארגוני פשיעה](http://www.nevo.co.il/law/73701), התשס"ג-2003.

כמו כן, **הנאשמים 1,2,4,6,7,** הורשעו גם בעבירה של הברחת טובין בנסיבות מחמירות- עבירות רבות לפי [סעיף 211(א1)](http://www.nevo.co.il/law/72769/211.a1) ל[פקודת המכס](http://www.nevo.co.il/law/72769) בצרוף [סעיף 3](http://www.nevo.co.il/law/73701/3) ל[חוק מאבק בארגוני פשיעה](http://www.nevo.co.il/law/73701), התשס"ג-2003.

**באישום האחד עשר,** המיוחס **לנאשם 2**  הורשע הנאשם בכך שבין השנים 2008 ל – 2009, לווה אבי חסון (להלן: "**המתלונן**") כספים מהנאשם 2, בסכומים ובשיעורי ריבית שאינם ידועים למאשימה, אך בסכומי הלוואות שאינם פחותים מסך של 145,000 ש"ח. במהלך התקופה המפורטת לעיל, החל המתלונן לפגר בתשלומי ההלוואות.

נאשם 2, יחד עם מספר אנשים, הגיע לביתו של המתלונן באשדוד, ואותם אנשים החלו להכותו באלות, תוך הטחת אגרופים בגופו של המתלונן, והכל על מנת להניעו בכוח ובאיומים לפרוע את ההלוואות שנטל מהנאשם 2. באותו מעמד, הוזהר המתלונן לבל יתלונן במשטרה בהקשר למה שהתרחש, וזאת תוך שימוש בכוח שלא כדין. בשל התקיפה נחבל המתלונן וסימני חבלה נותרו על גופו.

נאשם 2 במעשיו אלו, במסגרת פעילות ארגון הפשיעה, השתמש שלא כדין בכוח, כדי להניע את המתלונן לעשות מעשה, נאשם 2 ניסה להניע את המתלונן לא למסור הודעה על האירוע שהתרחש למשטרת ישראל תוך שימוש בכוח וכן תקף את המתלונן שלא כדין יחד עם אנשים נוספים שחברו יחד לביצוע המעשה בידי אחד או אחדים מהם.

לאור זאת, הורשע **הנאשם 2,** בעבירה של סחיטה בכוח, לפי [סעיף 427(א)](http://www.nevo.co.il/law/70301/427.a) רישא ל[חוק העונשין](http://www.nevo.co.il/law/70301), התשל"ז - 1977 בצרוף [סעיף 3](http://www.nevo.co.il/law/73701/3) ל[חוק מאבק בארגוני פשיעה](http://www.nevo.co.il/law/73701), התשס"ג-2003, בעבירה של תקיפה הגורמת חבלה של ממש בנסיבות מחמירות, לפי [סעיף 380 + 382(א)](http://www.nevo.co.il/law/70301/380;382.a) לחוק העונשין, התשל"ז – 1977 בצרוף [סעיף 3](http://www.nevo.co.il/law/73701/3) לחוק מאבק בארגוני פשיעה, התשס"ג – 2003, ובעבירה של הדחה בחקירה, לפי [סעיף 245(ב)](http://www.nevo.co.il/law/70301/245.b) לחוק העונשין, התשל"ז – 1977 בצרוף [סעיף 3](http://www.nevo.co.il/law/73701/3) לחוק מאבק בארגוני פשיעה.

כאמור **באישום השנים עשר,** המיוחס **לנאשם 2**, החל מהמחצית השנייה של 2008 לווה יצחק פדידה (להלן: **"המתלונן"**) כספים מנאשם 6. במהלך התקופה זו, נוצרה היכרות בין המתלונן לבין נאשם 2 באמצעות נאשם 6. במועד שאינו יודע במדויק למאשימה, לווה המתלונן מנאשם 2 סכום העולה על 70,000₪ בריבית חודשית של 10%. החל מחודש דצמבר 2009, החל המתלונן לפגר בתשלומי קרן ההלוואות. בשל כך, יצר נאשם 2 קשר טלפוני עם המתלונן, תוך שהוא מציין בפניו שאם לא יעמוד בהסדר אליו הגיע עם רעייתו של המתלונן הוא ישלח למתלונן אנשים שישברו את רגליו, והוא יגרום לכך שהמתלונן לא יוכל לעבוד יותר.

לאור זאת, הורשע **הנאשם 2,** בעבירה של סחיטה באיומים, לפי [סעיף 428](http://www.nevo.co.il/law/70301/428) רישא ל[חוק העונשין](http://www.nevo.co.il/law/70301), התשל"ז - 1977 בצרוף [סעיף 3](http://www.nevo.co.il/law/73701/3) ל[חוק מאבק בארגוני פשיעה](http://www.nevo.co.il/law/73701), התשס"ג-2003.

כאמור **באישום השלושה עשר,** המיוחס **לנאשם 1** , החל מינואר 2009 החל אודי חזות (להלן: **"המתלונן"**) לנהל מועדון הימורים בבאר שבע.

בחודש ספטמבר 2009 התקיימה שיחה טלפונית בין המתלונן לבין ויקטור חג'ג', במסגרתה התברר למתלונן שנאשם 1 מעוניין בהגעתו לביתו של נאשם 1, הממוקם בנווה נוי בבאר שבע. בחלוף מספר ימים, הגיע המתלונן לביתו של נאשם 1, בהתאם לדרישתו. במסגרת הפגישה בין נאשם 1 למתלונן, התעניין נאשם 1 בהכנסותיו היומיות של המתלונן ממועדון ההימורים, תוך שהוא מציין בפני המתלונן, כשגיחוך מתנוסס על פניו, כי הוא מעוניין להיות שותפו של המתלונן, היות ועל המתלונן להבין שמועדון הימורים זה עסק סבוך. באופן זה, איים למעשה הנאשם 1 על המתלונן, תוך שהוא מודע לכך שעצם הפנייה שלו אל המתלונן וההצעה שהציע לו, בהתבסס על "המוניטין" שיצאו לו כעבריין שאין לסרב ל"הצעותיו", יובילו את המתלונן להיעתר להצעה.

המתלונן, אשר חש מפוחד מהנאשם 1, צירף, בלית ברירה, את נאשם 1 כשותף.

לאור זאת, הורשע הנאשם 1 בעבירה של סחיטה באיומים, לפי [סעיף 428](http://www.nevo.co.il/law/70301/428) סיפא ל[חוק העונשין](http://www.nevo.co.il/law/70301), התשל"ז - 1977 בצרוף [סעיף 3](http://www.nevo.co.il/law/73701/3) ל[חוק מאבק בארגוני פשיעה](http://www.nevo.co.il/law/73701), התשס"ג-2003.

כאמור **באישום הארבעה עשר,** המיוחס **לנאשם 1**, במהלך השנים 2005-2009 לווה מוטי אבוקסיס (להלן:"**המתלונן**") מהנאשם 1 סכומי כסף שונים בסך כולל של כ- 250,000 ₪. מתוך הסכום האמור, לווה המתלונן מהנאשם 1 בחודש נובמבר 2008 כ - 100,000 ₪, לצורך תשלום משכורות לשחקני כדורגל של קבוצת מכבי באר-שבע, שהמתלונן היה בעליה. בחודשים יוני -יולי שנת 2009, חדל המתלונן לשלם את החזרי החוב לנאשם 1, וכן חדל לענות לשיחות הטלפון של הנאשם 1, ושל אנשים מטעמו. במועד כלשהו ניצל הנאשם את ארגון הפשיעה שעמד בראשו ואת האנשים הכפופים לו כדי לסחוט את המתלונן ולקבל ממנו את הכספים אותם הלווה למתלונן. ביום 17.9.09, בשעה 18:45, התקשר מי מטעמו של הנאשם 1 לביתו של המתלונן, שוחח עם בתו של המתלונן ואמר לה: **"תגידי למוטי שאם הוא לא יתחיל לשלם את החובות הגדולים שלו, ניקח לו את הילדה"**. לאחר מכן נותקה השיחה. בהמשך, העביר המתלונן לנאשם 1, באמצעות אחר בשם גל יוסף, שתי המחאות על סך 100,000 ₪ כל אחת לטובת הנאשם 1

לאור זאת, הורשע **הנאשם 1** בעבירה של סחיטה באיומים לפי [סעיף 428](http://www.nevo.co.il/law/70301/428) סיפא ל[חוק העונשין](http://www.nevo.co.il/law/70301) התשל"ז- 1977 בצרוף [סעיף 3](http://www.nevo.co.il/law/73701/3) ל[חוק מאבק בארגוני פשיעה](http://www.nevo.co.il/law/73701), התשס"ג-2003.

**באישום החמישה עשר,** המיוחס **לנאשם 2** , הורשע הנאשם 2 בכך שבמועד כלשהו, הסמוך לפני 28.7.09, קשרו הנאשם 2 מתן ויוני דהן (להלן: יוני), קשר עם אחרים לבצע פשע, דהיינו לסחור באמצעי לחימה שביניהם אקדחים, תחמושת לאקדחים ורימונים, להחזיק בהם ולהובילם. במסגרת הקשר, בסמוך ליום 28.7.09, תיאמו ביניהם הנאשם 2 ומתן, כי הנאשם 2 ירכוש ממתן אמצעי לחימה במסגרת הקשר, ועל פי התיאום שבין הנאשם 2 ומתן, מסר מתן ליוני שני אקדחים עם מחסניות ותחמושת, וכן רימון הלם שנמצא בשימוש משטרת ישראל. בהמשך הגיע יוני ברכב בשעות הלילה באשדוד ועמד בחנייה כשאורות הרכב כבויים. השקית שהייתה ברכב הכילה שלושה אקדחים, מחסנית וכדורים, ואקדח, שאחד מהם נגנב בהתפרצות לבית מגורים באשדוד, וכן רימון יד הלם סינוור 959, שנמצא בשימוש משטרת ישראל.

לאור זאת, הורשע **הנאשם 2,** בעבירה של קשירת קשר לפשע, לפי [סעיף 499(א)(1)](http://www.nevo.co.il/law/70301/499.a.1) ל[חוק העונשין](http://www.nevo.co.il/law/70301), תשל"ז – 1977 (להלן: "החוק"), ובעבירה של סחר בנשק, לפי [סעיף 144(ב1)](http://www.nevo.co.il/law/70301/144.b1) לחוק הנ"ל.

בדיון היום הבהירו ב"כ הצדדים היום כי, הרווחים הידועים למאשימה מהפעילות הכלכלית המפורטת בכתב האישום עומדים ביחס לנאשם 1 על סך של 2 מליון ₪, שהם 1.2 מליון ₪ מרווחי הספינה ו-800,000 ₪ מרווחי מועדוני ההימורים, וביחס לנאשם 2 עומדים הרווחים אף הם על סכום כולל של 2 מליון ₪, לגבי רווחי הספינה ורווחי מועדוני ההימורים.

לאור האמור, כאמור בכתב האישום המתוקן, הורשע כל אחד מהנאשמים בעבירות שלהלן:

**הנאשם 1** -הורשע בעבירות של עמידה בראש ארגון פשיעה, בעבירות של ניהול, ארגון והכוונת פעילות בארגון פשיעה, 4 עבירה של קשירת קשר לפשע , ארגון משחקים אסורים, החזקה וניהול מקום משחקים אסור, עבירות רבות של מרמה, ערמה ותחבולה, עבירות של אי ניהול פנקסי חשבונות, אי הוצאת חשבוניות מס, עבירות של אי הגשת דו"חות תקופתיים למע"מ, עבירה של הלבנת הון, עבירה של הברחת טובין בנסיבות מחמירות ו- 3 עבירות של סחיטה באיומים.

**הנאשם 2** -הורשע בעבירות של ניהול, ארגון והכוונת פעילות בארגון פשיעה, 5 עבירות של קשירת קשר לפשע, עבירה של תקיפה הגורמת חבלה של ממש בנסיבות מחמירות, הדחה בחקירה ועבירה של סחר בנשק,ניסיון לחבלה בכוונה מחמירה, עבירה של היזק בחומר נפיץ, עבירה של סחר בסם, 2 עבירות של סחיטה באיומים, עבירה של סחיטה בכוח, ארגון משחקים אסורים, החזקה וניהול מקום משחקים אסור, עבירות רבות של מרמה, ערמה ותחבולה, עבירות של אי ניהול פנקסי חשבונות, אי הוצאת חשבוניות מס, אי הגשת דו"חות תקופתיים למע"מ, הלבנת הון, עבירה של הברחת טובין בנסיבות מחמירות.

**הנאשם 3** - הורשע בעבירות של ניהול, ארגון והכוונת פעילות בארגון פשיעה, עבירה של קשירת קשר לביצוע פשע , ארגון משחקים אסורים, החזקה וניהול מקום משחקים אסור, עבירות רבות של מרמה, ערמה ותחבולה, עבירה של אי ניהול פנקסי חשבונות, אי הוצאת חשבוניות מס, עבירות של אי הגשת דו"חות תקופתיים למע"מ ועבירה של הלבנת הון.

**הנאשם 4** - הורשע בעבירות של ניהול, ארגון והכוונת פעילות בארגון פשיעה, עבירה של הפרת הוראה חוקית, ארגון משחקים אסורים, החזקה וניהול מקום משחקים אסור, עבירות רבות של מרמה, ערמה ותחבולה, עבירות של אי ניהול פנקסי חשבונות, אי הוצאת חשבוניות מס, עבירות של אי הגשת דו"חות תקופתיים למע"מ, עבירות של הלבנת הון ועבירה של הברחת טובין בנסיבות מחמירות.

**הנאשם 5** – עבירות רבות של מרמה, ערמה ותחבולה, עבירות של אי ניהול פנקסי חשבונות, אי הוצאת חשבוניות מס, עבירה של אי הגשת דו"חות תקופתיים למע"מ ועבירה של הלבנת הון.

**הנאשם 6**- הורשע בעבירה של תיווך בסם, עבירות רבות של מרמה, ערמה ותחבולה, עבירות של אי ניהול פנקסי חשבונות, אי הוצאת חשבוניות מס, עבירה של אי הגשת דו"חות תקופתיים למע"מ, עבירה של הברחת טובין בנסיבות מחמירות ועבירה של הלבנת הון.

**הנאשם 7** - הורשע בעבירות של נשיאת נשק שלא כדין, עבירות רבות של מרמה, ערמה ותחבולה, עבירות של אי ניהול פנקסי חשבונות, אי הוצאת חשבוניות מס, עבירה של אי הגשת דו"חות תקופתיים למע"מ, עבירה של הברחת טובין בנסיבות מחמירות ובעבירה של הלבנת הון.

**הנאשם 8** - הורשע בעבירות של נשיאת נשק שלא כדין, ארגון משחקים אסורים, החזקה וניהול מקום משחקים אסור, עבירות רבות של מרמה, ערמה ותחבולה, עבירה של אי ניהול פנקסי חשבונות, אי הוצאת חשבוניות מס, עבירה של אי הגשת דו"חות תקופתיים למע"מ ובעבירה של הלבנת הון.

במסגרת הסדר הטיעון הוסכם בין המאשימה והנאשמים כי הם יעתרו לעונשים מוסכמים שעיקריהם, מאסר בפועל לתקופה של 15 שנה ביחס לכל אחד מהנאשמים 1 ו-2, קנסות כספיים ועונשים פחותים יותר ומדורגים ליתר הנאשמים, כל אחד לפי חלקו היחסי בענין.

כמו כן, היו הסכמות נוספות לגבי תיקים תלויים ועומדים, ביחס לנאשמים 1 ו 2. ביחס לנאשם 2, ביקש הנאשם לצרף שני תיקים שלגביהם הוגשו תמצית כתבי אישום, שגם בהם הודה והורשע הנאשם, המתייחסים לתיקי פ.א [23534/11](http://www.nevo.co.il/case/4850727) ימ"ר לכיש ופ.א [318278/11](http://www.nevo.co.il/case/4850727) של תחנת באר שבע, בעבירות של איומים, העלבת עובד ציבור ותקיפת עובד ציבור.

בנוסף, הוסכם בין הצדדים כי ככל שתלוי ועומד מאסר על תנאי בר הפעלה נגד מי מהנאשמים, יופעל המאסר באופן חופף למאסר זה.

כמו כן, הוסכם במסגרת הסדר הטיעון, בין השאר, ביחס לקנס הכספי שיוטל, כי תקופת המאסר שתיקבע חלף הקנס תופחת באופן יחסי לחלק הקנס שישולם.

**ראיות וטיעונים לעונש**

במסגרת הראיות לעונש הגיש ב"כ המאשימה רישום פלילי של הנאשמים 1, 2, 3, 4, 6 ו-8, בעוד שלנאשמים 5 ו-7 הודיע ב"כ המאשימה שאין להם הרשעות.

בטיעוניו לעונש טען ב"כ המאשימה, שמדובר בעבירות חמורות שבוצעו במסגרת של ארגון פשיעה, כמשמעותו בחוק המאבק שבארגוני פשיעה, שנועד לטפל בתופעה פלילית חמורה המסכנת את הסדר הציבורי ואת פעילותה התקינה של חברה דמוקרטית, שמתיחס גם לעבירות של קשר לביצוע עבירות פשע, ביניהן קשר לרצח ביחס לנאשם 1, וקשר לביצוע עבירות אחרות. עם זאת, הסביר ב"כ המאשימה שהם הגיעו להסדר הטיעון בעקבות קשיים ראייתיים מסוימים שעלו במהלך שמיעת הראיות, שהיה בהם כדי לכרסם במידת מה בחלק מהראיות מבחינת טיבן ועוצמתן, וכי ההסדר, הן מבחינת העובדות שנקבעו בכתב האישום המתוקן, העבירות שיוחסו לנאשמים והעונשים עליהם הסכימו, משקפים נאמנה את העונש הראוי, בשים לב להודאת הנאשמים ולחסכון בזמן השיפוטי.

כמו כן, צוינה העובדה שהיו 3 עדי מדינה שהיוו בסיס להגשת כתב האישום ולהרשעת הנאשמים באישומים שיוחסו להם בכתב האישום המתוקן.

ב"כ נאשם 1 ביקש אף הוא לאמץ את הסדר הטיעון וטען כי במסגרת הכללים שנקבעו בביהמ"ש העליון, יש לצאת מתוך הנחה כי הפרקליטות שקלה את השיקולים הנוגעים לעניין, וכי הצדדים הגיעו להסדר הטיעון לאחר מאמץ קשה שהביא בחשבון את כל השיקולים הנוגעים לענין.

ב"כ נאשם 2, ביקש אף הוא לאמץ את הסדר הטיעון, והדגיש את הזמן השיפוטי שנחסך בעקבות ההסדר, אף שהצדדים הגיעו להסדר רק לאחר שמיעת ראיות התביעה, בשל הזמן השיפוטי הרב הדרוש להמשך פרשת ההגנה, סיכומים וכתיבת פסק דין.

ב"כ יתר הנאשמים ביקשו אף הם לאמץ את הסדר הטיעון מאותם נימוקים, ובשל חלקם היחסי הנמוך בפרשה.

**דיון**

כמפורט לעיל, ולאור כתב האישום המתוקן לאחר הסדר הטיעון, הנאשמים הורשעו בשורה של עבירות חמורות שבוצעו, בעיקרן, במסגרת פעילותם בארגון פשיעה, שבראשו עמד הנאשם 1, בניהולו של נאשם 2 ובניהול זוטר ופעילות של יתר הנאשמים.

הפעילות של הנאשמים והארגון כללה, פעילות עבריינית מסועפת אלימה וכוחנית, וכן פעילות רבה בתחום הימורים, הלוואות והברחות, שנועדה להפיק רווחים כלכליים תוך ביצוע עבירות מס ועבירות הלבנת הון.

כמו כן, כללה פעילות הארגון עבירות של קשר לביצוע עבירות פשע, ביניהן קשירת קשר להמית את אלי אוזן ז"ל ע"י ביחס לנאשם 1, ועבירות נוספות של קשירת קשר לביצוע פשעים אלימים, סחיטה בכח ובאיומים.

הגם שחובה להילחם בארגוני הפשיעה, באלימות הגואה ובעבירות הכלכליות שהם מבצעים, תוך שאנו שמים לנגד עינינו את חומרת העבירות וריבויין, הגענו למסקנה שההסדר אינו חורג ממתחם הסבירות ומכאן שיש לאמצו, בשים לב לקשיים הראייתיים עליהם הצביעו הצדדים ובשים לב ליתר טענות הצדדים, והלכת פלוני, על פיה האינטרס הציבורי במובנו הרחב מחייב לכבד דרך כלל הסדרי טיעון( ראה [ע"פ 1958/98 פלוני נגד מ"י פ"ד נ"ז](http://www.nevo.co.il/case/161892) (1) 577).

**לאור האמור, אנו מטילים על כל אחד מהנאשמים את העונשים הבאים:**

**הנאשם 1:**

א. מאסר בפועל לתקופה של 15 שנה, בניכוי ימי מעצרו, היינו, מיום 26.1.10.

1. מאסר על תנאי לתקופה של 24 חודשים, והתנאי הוא שלא יעבור במשך שלוש שנים מיום

שחרורו מהמאסר כל עבירה מסוג פשע מן העבירות בהן הורשע בתיק זה או כל עבירת אלימות אחרת שהיא פשע, וכן מאסר על תנאי לתקופה של שנה, שלא יעבור תוך 3 שנים מיום שחרורו כל עבירה מן העבירות בהן הורשע, או כל עבירת אלימות, שאינה פשע.

1. המאסר המותנה בן 12 חודשים, התלוי ועומד כנגד הנאשם, ב[ת.פ. 8010/07](http://www.nevo.co.il/case/659122), של ביהמ"ש

המחוזי בבאר שבע, יופעל באופן חופף למאסר בפועל בתיק זה.

1. יחולט סך של 265,000 ₪, המפורט בבקשת החילוט המתוקנת בהתאם לחוק איסור הלבנת

הון לטובת קרן החילוט לפי חוק זה.

כמו כן, יבוטלו העיקולים שהוטלו על ביתו של הנאשם 1 בגוש 38199 חלקה 47, המצוי ברח' הנרקיס 33, נווה נוי, באר שבע, שהוטל ב[ב.ש 13841-01-10](http://www.nevo.co.il/case/4728898), ועל רכב מסוג לאנד קרוזר, מ.ר 2804974 שהוטל ב[ב.ש.46235-03-11](http://www.nevo.co.il/case/4620936).

1. קנס כספי בסך של 985,000 ₪, לפי [חוק איסור הלבנת הון](http://www.nevo.co.il/law/74345), שיועבר לקרן החילוט לפי חוק

זה, או שנתיים מאסר תמורתו. הקנס ישולם ב- 30 תשלומים חודשיים, שווים ורצופים,

החל מיום 1.6.12.

**הנאשם 2:**

1. מאסר בפועל לתקופה של 15 שנה, בניכוי ימי מעצרו, היינו, מיום 2.8.09 – 27.10.09, ומיום

26.1.10 עד היום.

ב. מאסר על תנאי לתקופה של 24 חודשים, והתנאי הוא שלא יעבור במשך שלוש שנים מיום

שחרורו מהמאסר כל עבירה מסוג פשע מן העבירות בהן הורשע בתיק זה או כל עבירת אלימות אחרת שהיא פשע, וכן מאסר על תנאי לתקופה של שנה, שלא יעבור תוך 3 שנים מיום שחרורו כל עבירה מן העבירות בהן הורשע, או כל עבירת אלימות, שאינה פשע.

ג. המאסר המותנה התלוי ועומד מת.פ. [3311/05](http://www.nevo.co.il/case/1643520), של בימ"ש השלום בירושלים, בן 6 חודשים, יופעל באופן חופף למאסר שהוטל בדיון זה.

ד. יחולט סך של 175,000 ₪, המפורט בבקשת החילוט המתוקנת בהתאם ל[חוק איסור הלבנת הון](http://www.nevo.co.il/law/74345) לטובת קרן החילוט, לפי חוק זה.

ה. יבוטל העיקול שהוטל על רכבו של הנאשם מסוג מאזדה 3, מ.ר. 6888568, שהוטל בתיק [ב.ש. 13762-01-10](http://www.nevo.co.il/case/4727863).

ו. קנס כספי בסך של 1,090,000 ₪, לפי [חוק איסור הלבנת הון](http://www.nevo.co.il/law/74345), שיועבר לקרן החילוט לפי החוק הנ"ל, או שנתיים מאסר תמורתו. הקנס ישולם ב- 36 תשלומים שווים, חודשיים ורצופים החל ביום 1.6.12.

ז. הכספים שנתפסו אצל הנאשם או מי מטעמו יוחזרו לידיו, ככל שאינם מפורטים בבקשת

החילוט הנספחת לכתב האישום המתוקן.

**הנאשם 3**

1. מאסר בפועל לתקופה של 3 שנים, בניכוי ימי מעצרו, היינו, מיום 26.1.10.

ב. מאסר על תנאי לתקופה של 12 חודשים, והתנאי הוא שלא יעבור במשך שלוש שנים מיום

שחרורו מהמאסר כל עבירה מן העבירות בהן הורשע בתיק זה או כל עבירת אלימות אחרת.

ג. קנס כספי בסך של 20,000 ₪, לפי [חוק איסור הלבנת הון](http://www.nevo.co.il/law/74345), שיועבר לקרן החילוט לפי חוק זה או שנת מאסר תמורתו. הקנס ישולם ב-5 תשלומים חודשיים, שווים ורצופים החל ביום 1.6.12.

**הנאשם 4**

א. מאסר בפועל לתקופה של 3 שנים, בניכוי ימי מעצרו, היינו, מיום 26.1.10 עד ליום 11.5.11.

ב. מאסר על תנאי לתקופה של 12 חודשים, והתנאי הוא שלא יעבור במשך שלוש שנים מיום

שחרורו מהמאסר כל עבירה מן העבירות בהן הורשע בתיק זה או כל עבירת אלימות.

ג. קנס כספי בסך של 80,000 ₪, לפי [חוק איסור הלבנת הון](http://www.nevo.co.il/law/74345), שיועבר לקרן החילוט לפי חוק זה או שנת מאסר תמורתו. חלק מהקנס בסך של 65,000 ₪ ישולם מתוך הפיקדון שהפקיד הנאשם עם שחרורו בתנאים בתיק זה.

ד. יתרת הקנס תשולם ב-15 תשלומים שווים, חודשיים ורצופים החל ביום 1.6.12.

**הנאשם 5**

1. מאסר בפועל באורך תקופת מעצרו, היינו מיום 2.2.10 עד ליום 21.9.10, סה"כ 231 יום.
2. מאסר על תנאי לתקופה של 6 חודשים, והתנאי הוא שלא יעבור במשך שלוש שנים מהיום כל עבירה מן העבירות בהן הורשע בתיק זה.
3. קנס כספי בסך של 250,000 ₪, לפי [חוק איסור הלבנת הון](http://www.nevo.co.il/law/74345), שיועבר לקרן החילוט לפי חוק זה או שנת מאסר תמורתו. הקנס ישולם ב- 30 תשלומים שווים, חודשיים ורצופים החל ביום 1.6.12.
4. יוסר העיקול שהוטל על ביתו, הידוע כגוש 38269 חלקה 44, ברח' העיט 23, בפלח 7 בבאר שבע, שהוטל בבימ"ש השלום בבאר שבע ב[ב.ש.467/10](http://www.nevo.co.il/case/6245801) לפי שטר 4283-10-1.

**הנאשם 6**

1. מאסר בפועל לתקופה של 30 חודשים, בניכוי 426 ימים בהם היה עצור, היינו מיום 26.1.10 עד 28.3.11.
2. מאסר על תנאי לתקופה של 12 חודשים, והתנאי הוא שלא יעבור במשך שלוש שנים מיום שחרורו מהמאסר כל עבירה מן העבירות בהן הורשע בתיק זה.
3. קנס כספי בסך של 60,000 ₪, לפי [חוק איסור הלבנת הון](http://www.nevo.co.il/law/74345), שיועבר לקרן החילוט לפי חוק זה או שנת מאסר תמורתו. הקנס ישולם מתוך הפיקדון שהפקיד הנאשם עם שחרורו בתנאים בתיק זה.

**הנאשם 7**

1. מאסר בפועל לתקופה של 3 שנים, בניכוי 427 ימים בהם היה עצור, היינו מיום 26.1.10 עד 29.3.11.
2. מאסר על תנאי לתקופה של 12 חודשים, והתנאי הוא שלא יעבור במשך שלוש שנים מיום שחרורו מהמאסר כל עבירה מן העבירות בהן הורשע בתיק זה.
3. קנס כספי בסך של 60,000 ₪, לפי [חוק איסור הלבנת הון](http://www.nevo.co.il/law/74345), שיועבר לקרן החילוט לפי חוק זה או שנת מאסר תמורתו. הקנס ישולם מתוך הפיקדון שהפקיד הנאשם עם שחרורו בתנאים בתיק זה.

**הנאשם 8**

1. מאסר בפועל לתקופה של 3 שנים, בניכוי ימי מעצרו מיום 28.2.10 עד 13.4.11.
2. מאסר על תנאי לתקופה של 12 חודשים, והתנאי הוא שלא יעבור במשך שלוש שנים מיום שחרורו מהמאסר כל עבירה מן העבירות בהן הורשע בתיק זה.
3. קנס כספי בסך של 60,000 ₪, לפי [חוק איסור הלבנת הון](http://www.nevo.co.il/law/74345), שיועבר לקרן החילוט לפי חוק זה או שנת מאסר תמורתו. הקנס ישולם מתוך הפיקדון שהפקיד הנאשם עם שחרורו בתנאים בתיק זה.

**הנאשמים 4, 7ו-8 עליהם הוטל עונש מאסר, והם משוחררים בתנאים יתייצבו לתחילת ריצוי מאסרם ביום 13.5.12 בכלא דקל בשעה 9:00, או בכל מקום שייקבע עפ"י מיון מוקדם.**

**בהסכמת הצדדים, תנאי השחרור עלפיהם הם משוחררים, ימשיכו לעמוד בתוקף עד להתייצבותם לריצוי עונש המאסר.**

**זכות ערעור תוך 45 ימים.**

5129371

54678313

**ניתן היום, ל' ניסן תשע"ב, 22 אפריל 2012, במעמד הצדדים.**

-------------------------- ------------------------------ --------------------------------

54678313

ברוך אזולאי, שופט נתן זלוצ'ובר, שופט יעל רז-לוי, שופטת

אב"ד

נוסח מסמך זה כפוף לשינויי ניסוח ועריכה

בעניין עריכה ושינויים במסמכי פסיקה, חקיקה ועוד באתר נבו – הקש כאן