|  |  |  |
| --- | --- | --- |
| **בית המשפט המחוזי מרכז** | | |
| **תפ"ח 30995-07-11 מדינת ישראל נ' אלמרבוע(עציר) ואח'** |  | **17 אוקטובר 2012** |

|  |  |  |
| --- | --- | --- |
| גבאי**לפני:**  **כב' השופטת רות לורך [אב"ד]**  **כב' השופט צבי דותן**  **כב' השופטת עירית וינברג-נוטוביץ** | |  |
| **המאשימה** | **מדינת ישראל** | |
| **נגד** | | |
| **הנאשמים** | **1. עבד רבו אלמרבוע**  **2. מוחמד אלמרבוע**  **3. אשרף אלמרבוע** | |

<#2#>

**נוכחים:**

ב"כ המאשימה עו"ד נועה ארזי

ב"כ הנאשם 3 עו"ד גיל גבאי

ב"כ הנאשמים 1-2 עו"ד גיל גבאי, בשם עו"ד מיקי חובה

הנאשמים 1-3 הובאו באמצעות שב"ס

<#2#>

**גזר דין**

1. הנאשמים הורשעו על פי הודאתם בעובדות כתב אישום מתוקן, בעבירה של קשירת קשר לפשע, לפי סעיף 499(א)(1) ל[חוק העונשין](http://www.nevo.co.il/law_html/law01/073_002.htm), התשל"ז-1977 (להלן:"החוק"), ובעבירה של נשיאת נשק, לפי סעיף 144(ב)רישא לחוק.

1. לפי העובדות בהן הודו הנאשמים: עובר ליום 13/6/11 התגלע סכסוך בין משפחות אלמרבוע ומשפחת אבו גריבה המתגוררות בלוד.

ביום 13/6/11, משהחריף הסכסוך, הוזהרו נציגי המשפחות ע"י המשטרה לבל יפגעו זו בזו.

ביום 13/6/11 קשרו הנאשמים קשר לפגוע באנשים ממשפחת אבו גריבה ולצורך כך הצטיידו בשני אקדחים טעונים בכדורים. בהמשך, נסעו הנאשמים יחדיו ברכב ברחוב בו מתגוררים חלק מבני משפחת אבו גריבה, כשהם נושאים עמם את האקדחים.

1. הודאת הנאשמים נעשתה במסגרת הסדר טיעון אליו הגיעו הצדדים, לאחר שמיעת חלק נכבד מפרשת התביעה.

במסגרת ההסדר, תוקן כתב האישום המקורי באופן משמעותי לקולא וכן הוסכם בין הצדדים כי יעתרו לגזור על כל אחד מהנאשמים 7 שנות מאסר בפועל ומאסר מותנה בן 3 שנים למשך 3 שנים על כל עבירת פשע.

1. ב"כ הצדדים פרטו את הנימוקים שהביאו אותם להסדר הטיעון:

במהלך שמיעת הראיות עלה קושי ראייתי להוכחת העבירות שנכללו בכתב האישום המקורי. הקושי נבע מעוינותם של עדי תביעה ומעדויות השוטרים;

בין המשפחות נעשה הסכם סולחה, שעלה גם במהלך המשפט וריחף מעל עדויותיהם של העדים העוינים. לסיום הסכסוך בין המשפחות, והשכנת השקט, יש חשיבות כשהדבר מהווה חלק מאינטרס ציבורי;

הנאשמים הודו במיוחס להם, הביעו חרטה ומבינים את חשיבות כיבוד הסכם הסולחה.

1. לאחר שמיעת טיעוני הצדדים ובחינתם, בין היתר לאור הקושי הראייתי שעלה במהלך שמיעת הראיות- שוכנענו כי יש מקום לאמץ את הסדר הטיעון לעניין העונש, מהטעמים הבאים:
2. הכלל הוא כי מן הראוי לכבד הסדר טיעון ולגזור את עונשו של הנאשם "**בהתקיים איזון ראוי בין האינטרס הציבורי הפרטני והאינטרס הציבורי הרחב שהתביעה מייצגת מצד אחד, לבין טובת ההנאה שניתנה לנאשם מצד אחר**" ([ע"פ 1958/98](http://www.nevo.co.il/links/psika/?link=עפ%201958/98) **פלוני נ' מ"י**, ניתן 25/12/02).
3. הקושי הראייתי שהביא לתיקון כתב האישום המקורי ולהסדר העונשי, עלה במהלך שמיעת הראיות, ואף אנו היינו עדים לו. מדובר בשיקול מרכזי וחשוב בהגעה להסדר טיעון בכלל, ובענייננו בפרט (ר' [ע"פ 2677/09](http://www.nevo.co.il/links/psika/?link=עפ%202677/09) **עדנאן אלעטאונה נ' מ"י**, ניתן 4/5/09).
4. התנהגות הנאשמים הינה חמורה ופוגעת בערך החברתי של הגנה על חיי אדם, שלמות הגוף ושקט נפשי. הנאשמים קשרו קשר לפגוע באנשים מבני המשפחה היריבה ואף החלו לפעול למימוש הקשר, ע"י הצטיידות באקדחים טעונים ונסיעה בסמוך לבית המשפחה היריבה.
5. לצד האמור יש להתחשב לקולא בהודיה, החרטה וההסכם אליו הגיעו נציגי שתי המשפחות, בתקווה שיהיה בו כדי להשכין את השקט והשלום בעיר.
6. העונש לו עותרים הצדדים משקף את העיקרון המנחה בענישה, הוא מצוי במתחם העונש ההולם למעשי העבירות בהתחשב בערך החברתי שנפגע מהעבירות, במידת הפגיעה בו, במדיניות הענישה הנהוגה, בנסיבות הקשורות בביצוע העבירות ובהתחשב בנסיבותיהם של הנאשמים.
7. לפיכך אנו מכבדים את ההסדר וגוזרים לאורו על כל אחד מהנאשמים את העונשים הבאים:

7 שנים מאסר בפועל .

בעניינו של הנאשם 1 תחל התקופה מיום 13/6/11, ובעניינם של הנאשמים 2 ו-3, מיום 18/6/11.

3 שנים מאסר על תנאי שלא יעבור תוך 3 שנים מיום שחרורו מהמאסר עבירה מסוג פשע.

זכות ערעור תוך 45 יום.

<#3#>

**ניתן והודע היום א' חשון תשע"ג, 17/10/2012 במעמד הנוכחים.**

|  |  |  |  |  |
| --- | --- | --- | --- | --- |
|  |  |  |  |  |
| **רות לורך, שופטת**  **אב"ד** |  | **צבי דותן, שופט** |  | **עירית וינברג-נוטוביץ,**  **שופטת** |

גבאי 54678313

5129371

54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)