|  |  |  |  |  |
| --- | --- | --- | --- | --- |
| **בית המשפט המחוזי מרכז** | | | |  |
| **תפ"ח 3165-12-08 מדינת ישראל נ' אזולאי** |  | **04 ינואר 2010** | |  |
| **המאשימה** | | | **מדינת ישראל** | |
| **נגד** | | | | |
| **הנאשם** | | | **גל אזולאי** | |

<#2#>

נוכחים:

ב"כ המאשימה עו"ד ניר שניידרמן

הנאשם ובא כוחו עו"ד ג'קי סגרון

**גזר דין**

הנאשם הורשע על פי הודאתו בכתב אישום מתוקן, בעבירה של הובלת נשק, אקדח ששימש לירי ובגינו הורשע אחר בעבירה של חבלה בכוונה מחמירה, על פי העובדות המפורטות בכתב האישום המתוקן, ושאיננו רואים מקום לחזור עליהן במסגרת גזר-הדין.

מלכתחילה, הואשם הנאשם בעבירה של ניסיון לרצח, וב"כ הצדדים הגיעו להסדר טיעון לפיו יתוקן כתב האישום כך שהנאשם יודה ויורשע בעבירה של הובלת נשק, וייגזר עליו עונש מאסר בפועל לתקופה של 11 חודש בניכוי תקופת מעצרו, ומאסר על תנאי לשיקול דעת בית המשפט.

התנהגותו של הנאשם נושא כתב האישום, אמנם אינה עולה בחומרתה על ההתנהגות שיוחסה לו בכתב האישום המקורי, אך אין להקל בה ראש, שכן רק לאחרונה עמד בית המשפט העליון מפי כב' השופט רובינשטיין ב[ע.פ. 5220/09](http://www.nevo.co.il/links/psika/?link=עפ%205220/09) **הייתם עוואודה נ' מ"י**, פורסם בנבו, ניתן ביום 30.12.09, על חומרתה של עבירת ההחזקה בנשק (ראה סעיף ט' לפסק הדין והפסיקה המוזכרת שם).

עם זאת, יש לזקוף לקולת העונש את ההקלה שלה זכה הנאשם, לאחר בחינה מדוקדקת של חומר הראיות על ידי ב"כ המאשימה, בכך שבמקום להיות מואשם ומורשע בעבירה של ניסיון לרצח, הוא מורשע בעבירה של הובלת נשק.

מתסקיר המבחן שהוגש לגבי הנאשם בשל גילו, עולה שהוא אדם צעיר ומעורר אמפתיה, ללא עבר פלילי, שגדל בתנאים משפחתיים מורכבים ובמהלך השנים הפגין יכולות לטובת הלימודים, העבודה והתמיכה בבני משפחתו.

עם זאת, שירות המבחן לא בא בהמלצה טיפולית לגבי הנאשם מאחר ועל פי הסדר הטיעון הוא צפוי לעונש של מאסר בפועל והומלץ בפני הנאשם להיעזר בגורמי הטיפול בשב"ס על מנת שיוכל בעתיד להתגבר על הצדדים הבעייתיים באישיותו, ולהביא אותו להתמודדות יותר ישירה עם מעשיו החמורים.

לקולת עונשו של הנאשם יש לזקוף במיוחד את הודאתו, שחסכה עדויותיהם של עדי תביעה וסייעה למאשימה להתגבר על קשיים ראייתיים שנצבו בפניה לצורך הוכחת האשמה שיוחסה לנאשם בכתב האישום המקורי, אשר מבטאת גם לקיחת אחריות על חלקו באירוע נושא כתב האישום.

כמו-כן, יש לזקוף לקולת העונש את עברו הפלילי הנקי של הנאשם, ואת האמור לגביו בתסקיר המבחן בכל הקשור לילדותו ולהתבגרותו.

לאור כל האמור לעיל, יש בהסדר הטיעון אליו הגיעו הצדדים באשר לעונש המאסר בפועל, אותו הם עותרים להטיל על הנאשם, כדי לאזן בצורה ראויה בין כל השיקולים הרלוונטיים ואנו מכבדים את ההסדר.

אנו מטילים על הנאשם 11 חודשי מאסר בפועל, החל מיום 25.11.09, ובניכוי ימי מעצרו 9.11.08 ועד יום 2.3.09.

אנו גוזרים על הנאשם 18 חודשי מאסר על תנאי, שלא ירצה אלא אם יעבור תוך שנתיים משחרורו ממאסרו אחת העבירות המנויות סימן 144 ל[חוק העונשין](http://www.nevo.co.il/law_html/law01/073_002.htm) תשל"ז-1977.

אנו גוזרים על הנאשם שנה מאסר על תנאי, שלא ירצה אלא אם יעבור תוך שנתיים משחרורו ממאסרו עבירת אלימות כלפי גוף.

הפקדון בסכום של 5,000 ₪ יוחזר לנאשם באמצעות אחיו, שי אזולאי, ת.ז. 066477936 לכתובת משרדו של הסניגור.

<#3#>

**5129371**

ד"ר אחיקם סטולר 54678313

**54678313ניתנה והודעה היום י"ח טבת תש"ע, 04/01/2010 במעמד ב"כ הצדדים והנאשם.**

|  |  |  |
| --- | --- | --- |
|  |  |  |
| אברהם טל, סגן נשיא  אב"ד | ד"ר אחיקם סטולר,  שופט | רות לורך,  שופטת |

הוקלד על ידי: ליאת בוסי

נוסח מסמך זה כפוף לשינויי ניסוח ועריכה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)