|  |  |  |
| --- | --- | --- |
| **בית המשפט המחוזי בירושלים** | | |
| **תפ"ח 321-10 מ.י. פרקליטות מחוז ירושלים נ' אבוטיר** |  | **09 ינואר 2011** |

|  |  |  |
| --- | --- | --- |
|  | **בפני כב' השופטים: צבי סגל, סגן נשיא – אב"ד, משה דרורי ומשה יועֵד הכהן** | |
| **המאשימה** | | **מדינת ישראל** |
| **נגד** | | |
| **הנאשם** | | **חסין אבוטיר (עציר), ת"ז 201572476** |

<#2#>

נוכחים:

ב"כ המאשימה עו"ד עירית אבולעפיה מפרקליטות מחוז י-ם

הנאשם ובאת כוחוו עו"ד לאה צמל

**גזר דין**

1. בגדר הסדר טיעון הודה הנאשם והורשע על-פי הודאתו בכתב אישום מתוקן, המייחס לו עבירה של סיוע לניסיון רצח. מלכתחילה, הוגש כנגד הנאשם כתב אישום חמור לאין שיעור, בגדרו יוחסו לו עבירות של ניסיון רצח וניסיון רכישת נשק, לפי סעיפים 305(1), 144(א) + (25) ל[חוק העונשין](http://www.nevo.co.il/law_html/law01/073_002.htm), תשל"ז-1977.

2. הנאשם, תושב ירושלים, חבר לאחרים וסייע להם בתכניתם לעקוב אחר אדם ששמו צלאח, לאסוף מידע אודותיו, כשברקע הדברים מתכננים שניים אחרים לרצחו. מעשה זה היה חלק מהתארגנות של ארגון טרוריסטי, ששם לו למטרה לפגוע ביעדים ישראליים ונגד מי שנחשב כמשתף פעולה עם ישראל. יצוין, כי בפועל לא הועמד הנאשם לדין בגין חברות בארגון טרוריסטי.

3. נור עלאדין חמדאן היה הדמות הדומיננטית בפרשה זו. הוא הועמד לדין בנפרד בעבירה של ניסיון לרצח ושהייה בלתי חוקית בישראל. אותו עלאדין היה חבר בארגון חמאס. לאחר שנתפס, הועמד לדין, הודה במיוחס לו ודינו נגזר ביום 21.9.10 למאסר בפועל לתקופה של 9 שנים ולשנה אחת מאסר על-תנאי. נור עלאדין הוא זה שגייס את הנאשם לחוליה. אין חולק, כי הנאשם לא היה בין אלה שניסו בפועל לדקור ולהרוג את צלאח, אלא תפקידו התמצה במעקב ואיסוף מידע אודות התנהגותו. הא ותו לא.

4. אין להכביר מילים אודות חומרת העבירה בה הורשע הנאשם, שאך כפסע בינה לבין גרימת מותו של אחר בכוונה תחילה. יחד-עם-זאת, קיימים מספר נימוקים לקולא ואלה הם: הנאשם הודה במיוחס לו; חסך בזמן שיפוטי רב; לא נטל חלק מעשי וממשי בביצוע הניסיון למעשה הדקירה; הוא בן להורים מבוגרים, חולים; וכן – נערכה סולחה בין משפחת הנאשם לבין משפחתו של צלאח.

5. שעה שמדובר בעבירה של סיוע, קבע המחוקק כעונש מירבי את מחצית העונש בגין העבירה המושלמת, ומשכך, לאחר שאותו נור עלאדין נידון ל-9 שנות מאסר בפועל, הצהירה לפנינו באת-כוח המאשימה, כי מבחינת המאשימה העונש הראוי להשית על הנאשם הנו סביב 4.5 שנות מאסר בפועל. בנסיבות אלו, ובהביאנו בחשבון שיקולינו לעונש את האינטרס הציבורי מזה ואת האינטרס הפרטי של הנאשם מזה, באנו לכלל מסקנה כי יש לגזור על הנאשם את העונשים כלהלן:

א. מאסר בפועל לתקופה של 3.5 שנים, החל מיום מעצרו – 8.12.09;

ב. שנה וחצי מאסר על-תנאי, שלא יעבור תוך 3 שנים מיום שחרורו ממאסרו הנוכחי עבירת אלימות כלשהי מסוג פשע.

**הודע לנאשם על זכותו לערער לבית המשפט העליון תוך 45 יום מהיום**.

5129371

צבי סגל 54678313

54678313<#3#>

|  |  |  |
| --- | --- | --- |
| **ניתן והודע היום ד' שבט תשע"א, 09/01/2011 במעמד הנוכחים.** |  |  |
| **צבי סגל, סגן נשיא** | **משה דרורי, שופט** | **משה יועד הכהן, שופט** |

הוקלד על ידי: נאוה זקן

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)