|  |  |
| --- | --- |
| **בית המשפט המחוזי בבאר שבע** | |
| **בפני :** | **כב' ס. הנשיא השופטת ר. יפה-כ"ץ, אב"ד תפ"ח 36370-02-10**  **כב' השופט א. ואגו**  **כב' השופט י. צלקובניק** |

|  |  |  |
| --- | --- | --- |
| **בעניין:** | **מדינת ישראל**  **על ידי ב"כ עו"ד מורן גז, פמ"ד** |  |
|  |  | **המאשימה** |
|  | **נ ג ד** | |
|  | **ראיד עשי** |  |
|  | **על ידי ב"כ עו"ד מ. ג'אברין** | **הנאשם** |

|  |
| --- |
| **ג ז ר – ד י ן** |

**ס. הנשיא רויטל יפה-כ"ץ, אב"ד:**

1. במסגרת הסדר טיעון שנערך בין הצדדם, תוקן כתב האישום המקורי שהוגש כנגד הנאשם, הוא הודה בעובדות של כתב האישום המתוקן והורשע בהתאם. כן, הוסכם בין הצדדים, כי יעתרו במשותף להטיל על הנאשם עונש מאסר בפועל של 3 שנים ומאסר על תנאי לפי שיקול דעת ביהמ"ש.

מעובדות כתב האישום המתוקן בו הודה הנאשם עולה, כי בסוף שנת 2006 סיכם הנאשם עם אמג'ד אלשנטאוי, פעיל ארגון גדודי חללי אלאקצא (ארגון שהוכרז כהתאחדות בלתי מותרת על ידי שר הבטחון בתאריך 28/11/02), לספק לו חומר נפץ מסוג TNT. אמג'ד ביקש מהנאשם להביא לו את חומר הנפץ מסעיד שיח חליל, והנאשם אכן פנה אל סעיד ושאל אותו אם יוכל להעביר לו חומר נפץ עבור אמג'ד. סעיד הסכים, וכעבור כמה ימים העבירו הנאשם וסעיד לאמג'ד 1.5 ק"ג חומר נפץ מסוג TNT, תמורתו שילם אמג'ד לסעיד סכום כסף ולנאשם 20 ₪.

נוכח מעשים אלה, הורשע הנאשם בביצוע עבירות בנשק (עסקה אחרת בנשק), לפי סעיף 144 (ב2) ל[חוק העונשין](http://www.nevo.co.il/law_html/law01/073_002.htm), תשל"ז – 1977.

באישום השני של כתב האישום המתוקן הודה הנאשם, כי בשנת 2008 סיכם עם סעיד ועם חסיין ח'לף, פעיל חמא"ס צבאי (ארגון שהוכרז כארגון טרוריסטי וכהתאחדות בלתי מותרת), לבצע עסקה בנשק, והנאשם מכר לחסיין שתי מחסניות לרובה סער מסוג קלצ'ניקוב, אשר היו שייכות לסעיד.

נוכח מעשים אלה, הורשע הנאשם בביצוע עבירות בנשק (עסקה אחרת בנשק), לפי סעיף 144 (ב2) ל[חוק העונשין](http://www.nevo.co.il/law_html/law01/073_002.htm), תשל"ז – 1977.

במסגרת האישום השלישי של כתב האישום המתוקן, הורשע הנאשם בכך שבמהלך שנת 2008 סיכם עם פריד בחר, פעיל חמא"ס צבאי, לבצע עסקה בנשק במסגרתה ירכוש פריד גוף של טיל.

פריד פנה אל הנאשם וביקש ממנו להשיג טיל והנאשם הסכים ופנה לסעיד כדי שיספק לו טיל עבור פריד. סעיד הסכים ולאחר שהודיע לנאשם, כי השיג את הטיל המבוקש, הלכו פריד והנאשם לביתו, שם רכש פריד את הטיל מסעיד.

נוכח מעשים אלה, הורשע הנאשם בביצוע עבירות בנשק (עסקה אחרת בנשק), לפי סעיף 144 (ב2) ל[חוק העונשין](http://www.nevo.co.il/law_html/law01/073_002.htm), תשל"ז – 1977.

2. התובעת המלומדה, עו"ד גז הסבירה, כי הגיעו להסדר הטיעון ולתיקון המופלג בכתב האישום לאחר שהשב"כ בחן לעומק את המידע שמסר הנאשם ואת הודאותיו ומצא, כי חלק מהפרטים שנמסרו על ידו, באשר למעשים שקדמו לשנת 2006, אינם עולים בקנה אחד עם ההגיון ועם החומר האחר שעמד בפניהם. בנסיבות אלה, סברה, כי הסדר הטיעון סביר ועומד ברף הענישה שנקבע בפסיקה.

גם הסנגור המלומד, עו"ד ג'אברין, ביקש לאמץ את הסדר הטיעון ואף הוא סבר, כי העבירות בהן הורשע הנאשם, בסופו של דבר, מצדיקות את העונש המוצע בהתאם לרמת הענישה.

הסנגור הוסיף וציין, כי הנאשם נשוי, בן 36, ואב לשני ילדים, אשר בטרם מעצרו התפרנס מדייג.

הנאשם הביע את צערו וחרטתו על מעשיו.

3. אכן, הסדר הטיעון אליו הגיעו הצדדים תואם את רמת הענישה המקובלת בעבירות כגון אלה שהודה בהן הנאשם והורשע בגינן.

עסקאות הנשק בהם היה מעורב הנאשם הינן חמורות, אך נוכח חלקו באותן עסקאות הענישה המוצעת סבירה ויש לאמצה.

4. נוכח כל האמור לעיל אנו גוזרים על הנאשם את העונשים הבאים:

א. מאסר בפועל למשך 3 שנים החל מיום המעצר – 17/1/10.

ב. מאסר על תנאי למשך 12 חודשים והתנאי שהנאשם לא יעבור כל עבירה מסוג פשע תוך 3 שנים מיום שחרורו.

**זכות ערעור תוך 45 יום לביהמ"ש העליון.**

**ניתן היום, כ"ד סיון תש"ע, 06 ביוני 2010, במעמד הצדדים.**

5129371

54678313

|  |  |  |  |  |
| --- | --- | --- | --- | --- |
|  |  |  |  |  |
| **ס.הנשיא, רויטל יפה-כ"ץ**  **אב"ד** |  | **אריאל ואגו, שופט** |  | **יורם צלקובניק, שופט** |

ס. ר. יפה כ"ץ 54678313

נוסח מסמך זה כפוף לשינויי ניסוח ועריכה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)