|  |  |  |  |
| --- | --- | --- | --- |
| **בית המשפט המחוזי בבאר שבע** | | | |
| **תפ"ח 47738-08-10 מדינת ישראל נ' חן(עציר) ואח'** | |  | **19 מאי 2011** |
|  | 47752-08-10 | | |

|  |  |  |
| --- | --- | --- |
|  | **בפני כב' השופטת חני סלוטקי – אב"ד, שופט מרדכי לוי, שופט שלמה פרידלנדר** | |
| **המאשימה** | | **מדינת ישראל** |
| **נגד** | | |
| **הנאשמים** | | **1. אלי חן (עציר)**  **2. משה חן - נידון** |

<#2#>

נוכחים:

ב"כ המאשימה עו"ד פרולה

הנאשם 1 וב"כ עו"ד תומר אורינוב

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144 (ב)](http://www.nevo.co.il/law/70301/144.b), [329 (א)(2)](http://www.nevo.co.il/law/70301/329.a.2), [340 א](http://www.nevo.co.il/law/70301/340a)

גזר דין – נאשם 1

1. הנאשם 1 הורשע על פי הודאתו בעבירות שיוחסו לו בכתב האישום המתוקן: עבירה של חבלה בכוונה מחמירה - עבירה לפי [סעיף 329 (א)(2)](http://www.nevo.co.il/law/70301/329.a.2) ל[חוק העונשין](http://www.nevo.co.il/law/70301), תשל"ז -1977 (להלן: **"החוק"**), עבירות נשק (נשיאת נשק) - עבירה לפי [סעיף 144 (ב)](http://www.nevo.co.il/law/70301/144.b) רישא לחוק ועבירה של יריות באזור מגורים - עבירה לפי [סעיף 340 א](http://www.nevo.co.il/law/70301/340a) לחוק.

הנאשם הואשם יחד עם בנו, הוא הנאשם 2, אשר הורשע אף הוא בעבירה שיוחסה לו בכתב האישום המתוקן, עבירה של ניסיון תקיפה, ודינו נגזר.

הודאת הנאשם באה בעקבות הסדר טיעון לפיו, יוחסו לנאשם בכתב האישום המתוקן העבירות שלעיל, חלף עבירות חמורות יותר שיוחסו לו בכתב האישום המקורי.

לעניין העונש, הוסכם, כי המאשימה תעתור להשתת שש שנות מאסר על הנאשם ואילו ההגנה אינה מוגבלת בטיעוניה.

1. העובדות המקימות את העבירות בהן הורשע הנאשם הן כדלהלן:

בתאריך 12/08/10 בשעה 23:00 או בסמוך לכך, הלך מיכאל גרימבלט (להלן: **"מיכאל"**) בסמוך לבית הנאשם שברח' הפורצים באשקלון, שהינו אזור מגורים. ניקולה ירמיה (להלן: **"ניקולה"**) היה אותה העת גם הוא בסמוך לבית הנאשם ביחד עם אחר.

ניקולה ראה את מיכאל, פנה אליו וטען כי מיכאל חייב לו כ- 50 ₪. ניקולה ואחר תקפו את מיכאל. הנאשם שהבחין בקטטה הגיע למקום ומיכאל עזב את המקום.

הנאשם החל להטיח קללות בניקולה בשל סכסוך שהיה ביניהם. הנאשם הלך לכיוון ביתו וחזר כשבידו אקדח אותו נשא שלא כדין והחל לרדוף אחר ניקולה.

הנאשם ירה מהאקדח לעבר גופו של ניקולה מספר יריות כשבכוונתו להטיל בניקולה נכות או מום או לגרום לו לחבלה חמורה, אולם ניקולה לא נפגע.

במעשיו אלו, נשא הנאשם נשק שלא כדין, וניסה שלא כדין לפגוע בניקולה באמצעות ירי הקליעים מהאקדח, בכוונה להטיל בו נכות או מום, או לגרום לו חבלה חמורה תוך שיורה באזור מגורים מאקדחו.

1. ב"כ המאשימה בטיעוניו לעונש, עמד על כך שהנאשם הודה בכתב אישום המייחס לו עבירות של חבלה בכוונה מחמירה, נשיאת נשק ויריות באזור מגורים וכל זאת על רקע של חוב כספי פעוט ביותר. כן הדגיש כי מדובר בעבירת ירי בשכונת מגורים בחודש אוגוסט, חודש בו מתקיים החופש הגדול, שמשמעות הדבר היא נסיבה מחמירה ביותר.

ב"כ המאשימה עתר להשתת שש שנות מאסר בפועל על הנאשם, כפי שהוסכם שיעתור וציין, כי עתירה לעונש זה הינה סבירה ואף מתחייבת בנסיבות העניין, משעסקינן בנאשם אשר לחובתו 62 הרשעות קודמות וכן תלוי ועומד כנגדו מאסר מותנה בן 8 חודשים, לגביו מסכימה המאשימה כי ירוצה בחופף או במצטבר ובלבד שעונשו של הנאשם לא יפחת משש שנות מאסר בפועל.

ב"כ המאשימה הדגיש, כי מדובר במי שריצה עונשי מאסר רבים בגין מגוון עבירות, עבירות רכוש, סמים, אלימות ועוד.

ב"כ המאשימה עמד על כך, כי הודאת הנאשם באה לאחר שהעידו שני עדי תביעה, אשר עברו חוויה קשה מעצם הגעתם לבית המשפט לצורך מתן העדות.

ב"כ המאשימה הדגיש את המסוכנות הגדולה שבמעשי הנאשם בעצם נטילת נשק וירי בשכונת מגורים.

ב"כ המאשימה הפנה לפסיקה בעבירות דומות אשר תומכת, לטענתו, בעתירתו לעונש.

1. ב"כ הנאשם בטיעוניו לעונש, עמד על כך שמדובר בנאשם כבן 52, אשר הודה בכתב האישום המתוקן, כתב אישום אשר תוקן על דרך ההקלה ונמחקה ממנו עבירת ניסיון הרצח, ובכך הביא לחיסכון זמן שיפוטי יקר וכן חסך מהעדים את הצורך במתן עדות בבית המשפט.

הסנגור הדגיש, כי הנאשם לקח אחריות על מעשיו וכי בסופו של יום מדובר באירוע שהסתיים ללא נפגעים.

הסנגור המציא אסופת פסיקה בעבירות ובעובדות דומות, לשיטתו, לאלה שבפנינו, ושעל פיה רף הענישה מגיע לשלושים חודשי מאסר בפועל במקרים ללא פגיעה באדם ובמקרה של פגיעה באדם, לשלושים ושישה חודשי מאסר בפועל.

כמו כן, עתר הסנגור להפעלת המאסר המותנה בחופף, לפחות בחלקו, נוכח ההודאה ולקיחת האחריות.

הנאשם בדבריו אמר, כי הוא לוקח אחריות על מעשיו וכן הביע חרטה.

לדבריו, במשך 27 שנים הוא יוצא ונכנס בדלתות בתי הסוהר ומעולם לא שוקם.

הנאשם ביקש מבית המשפט שיתחשב במצבו, סיפר כי הוא גרוש, לאחר ניתוח וכי הוא רוצה להשתקם ולשוב לחיים נורמטיביים.

1. העבירות בהן הורשע הנאשם הן חמורות. הנאשם, בשל סכסוך עם אחר – ניקולה, נטל כלי ירייה קטלני ורדף אחר ניקולה, תוך כדי ירי לעבר גופו, בכוונה להטיל בניקולה נכות ולגרום לו לחבלה חמורה.

למרבית המזל, לא נפגע ניקולה אך אין בכך כדי להמעיט מחומרתו של האירוע.

שומה על בית המשפט להביע סלידה ממעשים כגון אלה של פתרון סכסוכים באלימות קשה, באמצעות ירי לעבר אדם בכוונה לפגוע בו, באזור מגורים, באופן שיש בו גם לסכן אחרים עוברי אורח.

בהקשר דומה נאמר על ידי בית המשפט העליון ב[ע"פ 5753/04](http://www.nevo.co.il/case/6030667) **מדינת ישראל נ' רייכמן** (טרם פורסם, 07.02.2005):

**"... לאחרונה נתקלים אנו במעשי בריונות שלא ידענו בעבר. שאם בעבר יישבו צעירים, וגם מי שאינם צעירים, חילוקי דיעות שביניהם בסכינים שנעצו בגופו של הזולת - "תת תרבות הסכין" קראנו לתופעה ממאירה זו - הנה כיום עלינו - או שמא נאמר: ירדנו - ברמה ובחומרה; לא עוד יישוב סיכסוכים בנשק קר אלא יישוב סיכסוכים בנשק חם. "סיכסוכים" קראנו לאותם חילוקי דיעות שאנשים מבקשים ליישבם באלימות קשה, אלא שלמרבה התמיהה והצער אין המדובר, ברוב המקרים, בסיכסוכים של ממש אלא בסיכסוכים שניתן לכנותם סיכסוכי-זוטא. סיכסוכי-זוטא אלה מעורבים בהם, על הרוב, אנשים צעירים, ועל דברים של מה-בכך נשלפת סכין וננעצת בגוף הזולת. לאחרונה, כאמור, נשלף כלי ירייה קטלני. תופעה נוראה זו פשתה בחברתנו, היתה כמחלה ממארת, וחובה היא המוטלת עלינו, על בית-המשפט, להעלות תרומתו למלחמה קשה זו. מלחמה היא שאסור לעשות בה ויתורים, שאם נוותר ונסלח תתגבר התופעה ותלך. חברתנו הפכה להיותה חברה אלימה, ותרומתו של בית-המשפט למלחמה באלימות היא בהטלת עונשים ראויים. בבואנו לגזור עונשים על עבריינים כמשיב שלפנינו, שומה עלינו לשוות נגד עינינו לא רק את המשיב ואת צורכי שיקומו; לא רק את משפחתו הסובלת בשל מעשיו; אלא גם את הנפגעים ממעשיו של המשיב ואת הנפגעים ממעשים-בכוח שייעשו אם לא נגיב בחומרה על מעשים כמעשה המשיב"** [ההדגשה הוספה – ח.ס].

על חומרת העבירות נוספת העובדה כי הנאשם הוא בעל עבר פלילי מכביד אשר ריצה בעברו מאסרים רבים.

לזכות הנאשם שקלנו את הודאתו בעובדות כתב האישום המתוקן שיש בה, בנסיבות העניין, משום חיסכון ניכר בזמן שיפוטי, אף שבאה לאחר תחילת שמיעת ראיות התביעה.

כמו כן ובעיקר, שקלנו את לקיחת האחריות והבעת החרטה העולה מההודאה ומדברי הסנגור והנאשם בפנינו.

נתנו דעתנו לפסיקה שהוגשה על ידי הצדדים. פסק הדין הקרוב לענייננו הוא ב[ע"פ 7374/07](http://www.nevo.co.il/case/6102366) **רן שמאי נ' מדינת ישראל** (לא פורסם, מיום 16/11/09), של בית המשפט העליון, בו נדחה ערעורו של המערער אשר נידון, בין היתר, לחמש שנות מאסר בפועל בגין ירייה בודדת מטווח של כחמישה מטרים, אל עבר אנשים שעמדו בכניסה למועדון ובכלל זה המאבטחים, הסלקטורית וציבור המבלים.

בעניינו של המערער שמאי, ניתנה הכרעת הדין לאחר שמיעת הראיות כולן, מבלי שהמערער הודה באשמתו ועל כן לא היה זכאי להקלה שלה זכאים אלה המודים באשמתם כמו הנאשם שבפנינו.

לאחר ששקלנו טענות הצדדים, אנו דנים את הנאשם לעונשים כדלקמן:

1. **4 שנות מאסר בפועל.**
2. **הננו מורים על הפעלת עונש המאסר המותנה של שמונה חודשים** שהוטל על הנאשם בת"פ 1054/07 של בית משפט השלום באשקלון מיום 10/01/08. הפעלת מאסר מותנה זה תהא באופן שששה חודשים מתוכו ירוצו במצטבר לעונש המאסר שהוטל והיתר בחופף, כך שסך הכל על הנאשם לרצות 54 חודשי מאסר בפועל מיום מעצרו 12/08/10.
3. **שתי שנות מאסר על תנאי למשך שלוש שנים מיום שחרורו שלא יעבור עבירה של אלימות מסוג פשע או עבירה של החזקת נשק שלא כדין.**

**זכות ערעור תוך 45 יום מהיום.**

<#4#>

**ניתן והודע היום ט"ו אייר תשע"א, 19/05/2011 במעמד הנוכחים.**

|  |  |  |
| --- | --- | --- |
|  |  |  |
| **חני סלוטקי, שופטת** | **מרדכי לוי, שופט** | **שלמה פרידלנדר, שופט** |

**החלטה**

המשטרה תחזיר לידי הגברת מירי חן שני פלאפונים של הנאשם המוחזקים בידיה.

<#6#>

**ניתן והודע היום ט"ו אייר תשע"א, 19/05/2011 במעמד הנוכחים.**

5129371

5129371

חני סלוטקי 54678313-/

5467831354678313

|  |  |  |
| --- | --- | --- |
|  |  |  |
| חני סלוטקי, שופטת | מרדכי לוי, שופט | שלמה פרידלנדר, שופט |

נוסח מסמך זה כפוף לשינויי ניסוח ועריכה

בעניין עריכה ושינויים במסמכי פסיקה, חקיקה ועוד באתר נבו – הקש כאן