|  |  |
| --- | --- |
| **בית המשפט המחוזי בירושלים** | |
| תפ"ח 627-09 מ.י. פרקליטות מחוז ירושלים נ' עותמאן ואח' |  |

|  |  |  |
| --- | --- | --- |
| **לפני** | **כב' סגן הנשיא צבן**  **כב' השופטת בן עמי**  **כב' השופט כרמל** | |
| בעניין: | מדינת ישראל |  |
|  |  | המאשימה |
|  | **נגד** | |
|  | **1.טהה עותמאן (עציר)**  ע"י עו"ד חיים הדיה  2.אברהים עותמאן  3.עדנאן עותמאן (איזוק אלקטרוני)  4.יוסף ==עותמאן  5.פרג' ==עותמאן  6.אכרם עותמאן (עציר)  7.אמג'ד עותמאן (עציר) |  |
|  |  | הנאשמים |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301)

|  |
| --- |
| **גזר דין** (נאשם 1) |

1. הנאשם 1 הורשע, על סמך הודאתו, בהסדר טיעון, בעובדות כתב האישום המתוקן בעבירות הבאות: הריגה לפי סעיף 298 ל[חוק העונשין](http://www.nevo.co.il/law/70301) + 29(א) לחוק; החזקת נשק לפי סעיף 144(א) לחוק, וחבלה חמורה בנסיבות מחמירות על פי סעיפים 333+335(א)(1)(2)+29(א) לחוק. **ואלה המעשים**: ביום 6.12.2008, בשעה 18:30, סמוך למסגד באבו גוש, ארעה קטטה בין רשאד ג'אבר לבין עבדאלעזיז עותמאן על רקע שימוש בדרך. כתוצאה ממנה נגרם לעבדאלעזיז חתך בראש. הניצים נעצרו והובלו לתחנת המשטרה, שם נערכה סולחה בהתערבות ראש מועצת אבו גוש. זמן קצר לאחר מכן נקשר קשר בין אנשים ממשפחת עותמאן לפגוע ברשאד ובבני משפחתו, ולשם כך הצטיידו ברעלות, מוטות ברזל, אלות ואקדחים.

בשעה 21:30 נסעו רשאד ג'אבר, אביו סובחי ג'אבר ושני בניו איהאב ונאדיר במכונית בתוך הכפר. הקושרים הגיעו עם 4 כלי רכב, וחסמו את הדרך. גם הנאשם הגיע למקום. הקושרים היכו ברכב באמצעות אלה. סובחי, איהאב ונאדיר יצאו מהרכב כדי לברוח ורשאד נותר בתוכו. הקושרים תקפו את כל הארבעה. מוראד עותמאן ואחרים, ביניהם הנאשם, ירו באקדחים. במהלך האירוע, נפגע נאדיר בגבו מהירי ונפטר. חלונות הרכב של משפחת ג'אבר נופצו, רשאד נגרר מחוץ לרכב והוכה באלות, ברזלים, אגרופים ובעיטות.

מכוח דיני השותפות גרם הנאשם 1 למותו של נאדיר, החזיק נשק שלא כדין ומכוח דיני השותפות תקף את בני ג'אבר וגרם לרשאד חבלה חמורה.

בהסכמה דיונית בין הצדדים נקבע כי נאשם 1 יטען שהירי שביצע היה באוויר בלבד והמאשימה לא תביא ראיות לסתור טענה זו.

אין הסדר לעניין העונש.

2. הנאשם 1, בן 48 נשוי+5, שף במקצועו. מתסקיר שירות המבחן עולה, כי הנאשם הינו בן למשפחה נורמטיבית, חי חיי עבודה ומשפחה, אשתו סובלת ממחלה ממארת ועקב מעצרו הממושך יש למשפחה קושי כלכלי.

בפני קצין המבחן הביע הנאשם צער וחרטה על חלקו באירוע הקשה והיה אמפטי כלפי משפחת הקורבן אך עם זאת קשה היה לו לשאת ברגשות אשמה.

שרות המבחן המליץ ליתן משקל משמעותי בגזירת הדין לרקע הנורמטיבי, היותו מפרנס יחיד והמצב הרפואי בבית.

3. לבית המשפט הוגש תסקיר נפגעי עבירה – בני משפחת ג'אבר ששכלו בן אחד ואחר נפצע קשה. התסקיר מפורט ומציג תמונה עגומה של משפחה טובה שנפגעה קשות ונתונה כיום בטראומה מתמשכת, בקשיים, חרדות, חששות לעתיד וקשיים כלכליים.

4. **ב"כ המאשימה** טענה כי הנאשם 1 היה חלק בלתי נפרד מהתנפלות אלימה שתוצאתה מוות ופציעה קשה. לעמדתה יש לגזור על נאשם זה עונש דומה לעונשו של מוראד עותמאן שנדון ל-11 שנות מאסר בגין אותו אירוע. בהפנותה לתסקיר נפגעי עבירה, הדגישה את הנזק העצום שנגרם למשפחת ג'אבר ואי קיום הסולחה. כמו כן, עמדה על שיקול ההרתעה לו חשיבות רבה באבו גוש, וביקשה להטיל גם קנס ופיצוי.

5. **ב"כ הנאשם** טען שאין מקום להשוות בין מעשיו של מוראד עותמאן לבין מעשיו של נאשם 1. מוראד היה בין יוזמי הקשר ומתכנניו, הוא ירה בכינון ישיר והורשע בעבירות נוספות. לעומת זאת, נאשם 1 הצטרף לאירוע מאוחר יותר, באפן מקרי, ירה באוויר והורשע מכוח דיני השותפות. הסנגור הסכים כי הנאשם 1 עשה טעות איומה ובמקום להתרחק הגיע למקום האירוע ובהתלהבות מטופשת ירה באקדח באוויר.

לעמדתו, נאשמים אחרים, פועלם רב יותר משל הנאשם שלפנינו. הם היו יוזמים, הביאו אלות וכלי נשק, פגעו ושברו ועם זאת העונשים שקיבלו היו מתונים. בפועל מעשי נאשם 1 דלים לעומת נאשמים אחרים. ספק האקדחים הורשע בסיוע להריגה ונדון לשלוש שנות מאסר, ועונשו של מסייע יכול להיות ממילא מחצית, לכן הרף העליון שיש לגזור על נאשם 1 לא אמור לעלות על 6 שנים. אולם נוכח הנסיבות המהותיות לקולא, אין לגזור על נאשם 1 יותר משלוש או שלוש וחצי שנות מאסר.

הסנגור הפנה לתסקיר החיובי בעניינו של נאשם 1, לחרטה הכנה, ולצער האמיתי שהביע. מדובר באיש עבודה, איש משפחה. אשתו סובלת מחולי, ולמשפחה קשיי פרנסה. מדובר באדם נורמטיבי שאין לכלאו לתקופה ארוכה, מה עוד שלא גרם ישירות למצב משפחת נפגעי העבירה. הסנגור ביקש כי יוטל פיצוי בשעור מתון.

**הנאשם 1** הביע צער וחרטה לפני משפחת ג'אבר. הודה כי עשה טעות חייו בכך שהגיע וירה באוויר וביקש לשקול לחיוב את אורח חייו ומצב משפחתו.

6. קטילת אדם הינה עבירה חמורה ביותר הראויה לענישה מחמירה. במקרה שלפנינו קיימים שיקולי חומרה מובהקים נוכח מעשה התנפלות המונית על הקורבנות והכל בגין סכסוך פעוט תוך הבערת ניצוץ שכבר כבה וליבויו ברוח קדים שהכתה במשפחת הקורבנות. הנאשם חבר לתוקפים ואחז בנשק כחלק מתופעה אלימה ביותר שתוצאתה קשה וטרגית. מאידך, מדובר בנאשם מבוגר, נקי עד כה מפלילים, איש עבודה ומשפחה. בת זוגו אינה בקו הבריאות, הנאשם הודה, נטל אחריות ואין חולק כי הפגיעות הקשות לא נגרמו באופן ישיר מהאקדח בו ירה.

אכן, הנאשם עשה מעשה חפוז, אולי בלא מחשבה רבה, אולם נוכח חומרת העבירה והתוצאה, יש ליתן מעמד בכורה לשיקולי גמול והרתעה. כאשר מדובר בהרתעת הרבים, איננו יכולים להתעלם מהנחשף לפנינו שנה אחרי שנה בכפר אבו גוש, הרווי אלימות וירי בכלי נשק והגיעה העת שכל אחד מבני משפחות הכפר ידע כי האלימות אינה משתלמת ולשימוש באקדח מחיר יקר, הן בנטילת חופש והן בממון. מצב בלתי נסבל הוא שויכוח על דרך יגרור בתוך שעה-שעתיים להתארגנות של רבים והתנפלות אלימה וקטלנית על חסרי ישע. הנאשם שלפנינו לא ביצע ירי בכינון ישיר, אך מי שנוטל חלק באירוע כזה ויורה בכוון כלשהו, תורם להעצמת האירוע ומכביר את חומרתו.

עקב אירוע זה נשפטו אנשים רבים וגם אלה שחלקם באירוע היה קטן יותר נדונו למאסרים בפועל. מוראד, שחלקו בארוע גדול לאין שיעור, נדון ל-11 שנות מאסר וספק האקדחים לשלוש שנות מאסר. הרשעה בהריגה גם מכוח דיני השותפות מצדיקה ענישה הולמת וכואבת. לאור האמור, ובהתחשב במדרגות הענישה של כל המעורבים אנו גוזרים על נאשם 1, טהא עותמאן, העונשים הבאים:

א. שבע שנות מאסר מתוכם שש שנים בפועל ושנה אחת על תנאי, אותה ירצה אם יעבור עבירת אלימות או עבירת נשק בתוך שנה מיום שחרורו.

תחילת המאסר ביום המעצר – 7.2.2008.

ב. קנס בסך 4,000 ₪ או 40 ימי מאסר תמורתו.

ג. פיצוי למתלוננים בסך 40,000 ₪.

הקנס והפיצוי ישולמו לא יאוחר מיום 31.5.2010.

זכות ערעור לבית המשפט העליון בתוך 45 יום.

**ניתן היום, ז' בניסן התש"ע, 22 במרץ 2010, במעמד הצדדים.**

5129371

54678313

|  |  |  |  |  |
| --- | --- | --- | --- | --- |
|  |  |  |  |  |
| **יעקב צבן, שופט**  **[אב"ד]** |  | חנה בן-עמי, שופטת |  | **רפי כרמל, שופט** |

צבן 54678313-627/09

5129371

54678313

נוסח מסמך זה כפוף לשינויי ניסוח ועריכה

הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן