

|  |  |
| --- | --- |
| **בית המשפט המחוזי בירושלים** | |
| **לפני כבוד השופט אהרן פרקש** | **תפ"ח 7043-06**  **מדינת ישראל נ' מחמוד** |

|  |  |  |
| --- | --- | --- |
|  | | **בקשות מספר:1 + 2** |
| **המבקש** | **לואי מחמוד**  ע"י ב"כ עו"ד עינת סופר-בסרגליק | |
| **נ ג ד** | | |
| **המשיבה** | **מדינת ישראל**  באמצעות פרקליטות מחוז ירושלים (פלילי) | |

|  |
| --- |
| **החלטה** |

לפניי בקשת המבקש, הנאשם 1 ב[תפ"ח 7043/06](http://www.nevo.co.il/links/psika/?link=תפח%207043/06), לבטל את ריבית הפיגורים שנוספה לפיצוי שהושת עליו בגזר הדין.

בגזר הדין מיום 29.4.07 הוטל על המבקש עונש של 8 שנות מאסר בפועל ו-12 חודשי מאסר על תנאי למשך שלוש שנים. כן הוטל עליו לשלם למתלונן פיצוי בסך של 3,000 ₪. המבקש הגיש ערעור על גזר הדין ([ע"פ 4394/07](http://www.nevo.co.il/links/psika/?link=עפ%204394/07)), ובפסק דין מיום 26.4.09 דחה בית המשפט העליון את ערעורו.

בבקשה דנן טוען המבקש, כי בגזר הדין לא הורה בית המשפט על אופן תשלום הפיצוי, וכי הוא לא שילם את הפיצוי שהוטל עליו, שכן המתין להכרעת בית המשפט העליון בערעור, שהיה בה כדי לשנות את התוצאה הסופית לרבות לעניין הפיצוי. כעת, משנדחה הערעור וגזר הדין נותר על כנו, מבקש המבקש לשלם לאלתר את הפיצוי שהוטל עליו, אך ללא ריבית פיגורים, נוכח מאסרו הארוך והעובדה שהמתין להכרעת בית המשפט העליון בערעור שהגיש.

המשיבה הודיעה כי לא הצליחה לאתר את המתלונן לצורך קבלת תגובתו לבקשה. לגופו של עניין, המשיבה מתנגדת לבקשה בנימוק כי המבקש לא הגיש בקשה לעיכוב ביצוע תשלום הפיצויים, גם לא בעת הגשת הערעור לבית המשפט העליון, ומכל מקום המבקש לא נתן כל הסבר מדוע לא שילם את הפיצויים מאז מתן פסק הדין בערעור ועד היום ולא הצביע על נימוק המצדיק את ביטול ריבית הפיגורים.

לאחר שנתתי דעתי לבקשה ולתשובה, מקובלת עליי עמדת המשיבה, ומנימוקיה אף אני סבור כי אין מקום לבטל את ריבית הפיגורים שנוספה לפיצוי שהוטל על המבקש לשלם למתלונן.

לפיכך, הבקשה נדחית.

עם זאת, ולפנים משורת הדין, אני מתיר למבקש לשלם את הפיצוי בשלושה תשלומים חודשיים שווים, שישולמו לא יאוחר מהמועדים הבאים: 1.3.11, 1.4.11 ו-1.5.11. אם לא ישולם אחד מהתשלומים במועד, יעמוד כל הסכום לפירעון מיידי.

**5129371**

**54678313**

**המזכירות תשלח העתקים לבאי כוח הצדדים.**

אהרן פרקש 54678313

**ניתנה היום, י"ז אדר א תשע"א, 21 בפברואר 2011, בהעדר הצדדים.**

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)