מדינת ישראל

|  |  |  |  |
| --- | --- | --- | --- |
| **בית המשפט המחוזי ב ב א ר – ש ב ע** | | **פח 001019/09** | |
|  | |
| **בפני:** | **כב' השופט ב. אזולאי, ס. נשיא**  **כב' השופט נ. זלוצ'ובר**  **כב' השופטת צ. צפת** | **תאריך:** | **30/09/2009** |

|  |  |  |  |
| --- | --- | --- | --- |
| בעניין: | מדינת ישראל | |  |
|  |  |  | המאשימה |
|  | נ ג ד | |  |
|  | עבד רבו ראגי | |  |
|  |  |  | הנאשם |

|  |  |
| --- | --- |
| נוכחים: | ב"כ המאשימה עו"ד מרום  הנאשם וב"כ עו"ד נביל דכואר  מתורגמן מטעם ביהמ"ש מר איאד אלזיאדנה |

לפסק-דין בעליון (05-04-2011): [עפ 9198/09](http://www.nevo.co.il/case/6147314) ראג'י עבד רבו נ' מדינת ישראל שופטים: א' רובינשטיין, ס' ג'ובראן, י' דנציגר, עו"ד: עדי שגב, מוחמד ג'בארין

חקיקה שאוזכרה:

[תקנות ההגנה (שעת-חירום), 1945](http://www.nevo.co.il/law/73729): סע' [85(1)(א)](http://www.nevo.co.il/law/73729/85.1.a)

[חוק העונשין, תשל"ז-1977](http://www.nevo.co.il/law/70301): סע' [111](http://www.nevo.co.il/law/70301/111), [143(ב)](http://www.nevo.co.il/law/70301/143.b), [144(ב)](http://www.nevo.co.il/law/70301/144.b)

**גזר דין**

1. הנאשם הורשע, על פי הודאתו, בכתב אישום מתוקן, הכולל חמישה אישומים, בביצוע עבירה של חברות בהתאחדות בלתי מותרת לפי [תקנה 85(1)(א)](http://www.nevo.co.il/law/73729/85.1.a) ל[תקנות ההגנה (שעת חירום)](http://www.nevo.co.il/law/73729) 194 (להלן:"התקנות"), עבירה של אימונים צבאיים אסורים לפי [סעיף 143(ב)](http://www.nevo.co.il/law/70301/143.b) ל[חוק העונשין](http://www.nevo.co.il/law/70301), התשל"ז-1977 (להלן: החוק), עבירה של נשיאת נשק לפי [סעיף 144(ב)](http://www.nevo.co.il/law/70301/144.b) רישא לחוק, עבירה של מסירת ידיעות לאויב לפי [סעיף 111](http://www.nevo.co.il/law/70301/111) (חלופה שלישית) לחוק ועבירה של הובלת נשק לפי [סעיף 144(ב)](http://www.nevo.co.il/law/70301/144.b) רישא לחוק.

אין הסדר לעניין העונש.

1. העבירות בהן הורשע הנאשם על פי הודאתו נסבו על העובדות הבאות:

על פי האישום **הראשון**, במהלך חודש יולי 2008, ברצועת עזה, הנאשם נפגש עם פעיל ארגון הג'האד האסלאמי הפלסטיני (להלן: "הגא"פ") הצבאי, מחמד השאם עסליה (להלן:"מחמד"). מחמד הציע לנאשם להצטרף לאירגון הגא"פ הצבאי, כאשר במסגרת הצטרפותו דרש ממנו להצטרף לאוסרה, שהינה קבוצת לימוד דת הפועלת מטעם ארגון הגא"פ. הנאשם הסכים, הצטרף לארגון הגא"פ הצבאי והגיע אחת לשבוע לאוסרה, שם פגש במחמד ובפעילים נוספים של ארגון הגא"פ.

באחת הפעמים בהם הגיע הנאשם לאוסרה, פגש במחמד, באחמד עבד רבה, אחמד רביע עבד רבה, חמאדה אחמד עבד רבה, עלאא אכרם עבד רבה, צאלח איאד ואדם נוסף ממשפחת נבהאן, כולם פעילי הגא"פ הצבאי (להלן: "המשתתפים").

במסגרת המפגש, הציע מחמד לנאשם ולמשתתפים האחרים לפעול במסגרת חולייה צבאית מטעם ארגון הגא"פ, אשר פעילותה הצבאית תהיה כנגד כוחות צה"ל.   
הנאשם נענה להצעת מחמד לפעול במסגרת הגא"פ כנגד כוחות צה"ל, בכדי לפגוע בבטחון המדינה. חברותו של הנאשם באוסרה נמשכה כחצי שנה.

הנאשם הורשע בעבירה של חברות בהתאחדות בלתי מותרת.

באישום **השני**, נטען, כי בשנת 2005, פנה אל הנאשם פעיל החזית העממית, איאד צאלח עבדאללה (להלן:"איאד") והציע לו להצטרף לארגון החזית העממית. הנאשם נענה להצעה והצטרף לארגון זה. במסגרת פעילותו בארגון, שולב הנאשם בחוליה צבאית והסכים להצעה לעבור אימון צבאי במסגרת הארגון. במסגרת הקשר הנ"ל ולשם קידומו, עבר הנאשם אימון צבאי אסור, אשר כלל פירוק והרכבה של רובה קלצ'ניקוב ואימוני כושר. האימון הצבאי הנ"ל תוכנן להימשך כ-40 יום, אולם בעקבות הפגזת כוחות צה"ל את האזור בו נערך האימון, קוצר אורכו לתשעה ימים בלבד והנאשם הפסיק את האימון הצבאי ועזב את ארגון החזית העממית.

לאור האמור הנאשם הורשע בביצוע עבירות נשק (נשיאת נשק).

באישום **השלישי**, נטען כי במועד שאינו ידוע במדויק בשנת 2007, פנה אל הנאשם פעיל ארגון הגא"פ, עבדאללה עבד רבו (להלן:"עבדאללה") והציע לו להצטרף לארגון הגא"פ. הנאשם נענה להצעתו והצטרף לארגון. במסגרת פעילותו בארגון הגא"פ, הנאשם הסכים להצעה לעבור אימון צבאי, קשר קשר עם עבדאללה והשתתף באימונים. במסגרת

האימונים, הנאשם למד פירוק והרכבה של רובה קלצ'ניקוב. האימון הצבאי נמשך יומיים. לאחר האימון הנ"ל הנאשם שולב בחולייה מטעם ארגון הגא"פ, כאשר תפקידו של הנאשם היה לספק לחברי החוליה תה ומים במהלך שמירות בקרבת מסגד צלאח אלדין. לאחר הדברים האמורים הנאשם עזב את ארגון הגא"פ.

הנאשם הורשע בביצוע עבירה של אימונים צבאים אסורים.

באישום **הרביעי**, נטען כי בשנת 2007, פנה אל הנאשם מחמד, והציע לו לתצפת על תנועות הצבא באזור גבל אלקאשף ברצועת עזה (להלן:" האזור") ולדווח לו על כך. הנאשם נענה להצעה ובכך קשר עימו קשר למסור לו ידיעות על תנועת הצבא באזור. הנאשם ערך תצפיות על תנועת כוחות צה"ל באזור והעביר את הידיעות שאסף למחמד.  
במסגרת הקשר הנ"ל, באחת הפעמים בהן דיווח הנאשם למחמד, מסר הנאשם למחמד כי אין כל תנועה של צה"ל באזור. בעקבות דיווח זה, הגיע מחמד לאזור יחד עם שלושה פעילי ארגון הגא"פ (להלן:"הפעילים"). מחמד והפעילים הנוספים ירו מהאזור פצצת מרגמה לעבר ישראל.

הנאשם הורשע, לאור האמור, בעבירה של מסירת ידיעות לאויב.

באישום **החמישי**, נטען כי במהלך חודש יוני 2008, שני פעילי חמא"ס, מחמד ג'מיל אלזין ומועתצם שריף עבד רבו פנו לנאשם וביקשו ממנו ללכת למקום בקרבת ביתו של מחמד חוסני אבו שבאק (להלן:"המקום"), שם מונח תיק המכיל חמישה רימוני יד ושלוש פצצות אר. פי. ג'י. (להלן:"התיק") ולהעבירו לידיהם. הנאשם נענה לבקשה ובכך קשר עימם קשר. במסגרת הקשר הנ"ל, הנאשם הלך למקום הנ"ל, לקח משם את התיק והעבירו לשני פעילי החמא"ס הנ"ל. בנוגע לאישום זה הנאשם הורשע בעבירת נשק (הובלת נשק).

1. ב"כ המאשימה בטיעוניה לעונש בכתב, הדגישה את חומרת העבירות והנסיבות שאפפו אותן וטענה כי אדם הפועל מטעם ארגון טרור, יש במעשיו תרומה לפעילות הארגון ולהשגת מטרותיו והמסוכנות לשלום הציבור ולביטחון המדינה.

ב"כ המאשימה הוסיפה, כי יש לראות לחומרא שהנאשם מסר ידיעות לאויב בעת ובמקביל לכך שהיה חבר בארגון טרור ולא בכדי העונש לצידן של העבירות בהן הודה הנאשם של מסירת ידיעות לאויב הינו 15 שנות מאסר.

ב"כ המאשימה ביקשה מבית המשפט להעביר מסר חד משעי לפיו מי שנוטל חלק פעיל בארגון טרור מעיד על מסוכנותו לשלום הציבור ובטחונו וכל רמה מרמות הפעילות של ארגוני הטרור צריכה למצוא מענה עונשי משפטי הולם במסגרת המלחמה בטרור.  
התובעת ביקשה לגזור על הנאשם עונש משמעותי של מאסר בפועל ומאסר על תנאי.

1. ב"כ הנאשם , טען כי העבירות המיוחסות לנאשם מצויות במדרג החומרה הנמוך, כך למשל העבירות של אימונים צבאיים ונשיאת נשק מתייחסות לאימונים לתקופה של יומיים וגם לאחר האימונים תפקידו של הנאשם היה לספק תה ומים בזמן השמירות.   
   ב"כ הנאשם הוסיף, כי מעשי הנאשם לא סיכנו את המדינה ולא נגרם כל נזק ממעשיו.   
   ב"כ הנאשם ביקש שבית המשפט יתחשב בכך שהנאשם בן 22 ובאחד האישומים המיוחסים לו, הנאשם היה קטין בן 17. כמו כן הנאשם הודה בכתב האישום המתוקן בהזדמנות הראשונה ובכך חסך זמן שיפוטי.

ב"כ הנאשם ביקש מבית המשפט לא להחמיר עם הנאשם והפנה לגזר דין שניתן בתיק [פח 1093/08](http://www.nevo.co.il/case/651155), שם במקרה דומה, לדבריו, הושתו 4 שנות מאסר.

הנאשם פנה לבית המשפט וביקש להיענות לבקשות סנגורו.

1. אין ספק כי מעשי הנאשם חמורים. מדובר בנאשם אשר היה מעורב בפעילות עוינת שתכליתה היא פגיעה בביטחון המדינה ובחייליה. הנאשם ביצע את מעשיו עבור שלושה ארגוני טרור שונים – הג'יהאד האסלאמי הצבאי, החזית העממית והחמא"ס. בארגוני הגא"פ והחזית העממית הנאשם הצטרף לכוח הצבאי של הארגון ועבר אימונים צבאיים בנשק והחזיק נשק. במסגרת ארגון החמא"ס, הנאשם הוביל 5 רימוני יד ו- 3 פצצות

אר. פי ג'י. לפעילי החמא"ס. כמו כן הנאשם מסר ידיעות לאויב והביא לכך שפעילי הארגון השתמשו במידע זה כדי לירות פצצת מרגמה לעבר ישראל.

המכנה המשותף לכל מעשיו של הנאשם הוא החלק שנטל בביצוע עבירות נגד ביטחון המדינה, שהיה בהן כדי לסכן חיי אדם ולפגוע פגיעה קשה בשלומם של חיילי צה"ל. המסר העונשי של בית המשפט ביחס לעבירות שכרוך בהן מתן שרות לארגוני טרור, סיוע לביצוע פיגועי טרור כנגד חיילים, ביצוע אימונים צבאיים אסורים, מסירת ידיעות לאויב והובלת נשק, חייב להיות ברור וחייב לכלול ענישה מחמירה.

מדינת ישראל מנהלת מאבק יום יומי של מול ארגוני הטרור הפועלים כנגד תושבי המדינה ויוצאים לפגע בהם חדשות לבקרים. לכן בעבירות בהן הורשע הנאשם ראוי לתת משקל רב לאלמנט ההרתעה על ידי ענישה ממשית.

מדיניות הענישה הראויה קיבלה ביטוי בפסיקת בית המשפט העליון:

**"סבורני כי היום – וכלפי עבירות כמו זאת הנידונה – יש לנקוט את הגישה המחמירה, לאמור גישה הרואה בעונש המרבי את נקודת המוצא, וממנו מפחיתים, לפי נסיבות המקרה, את נסיבותיו האישיות של העבריין, תדירותה או נדירותה של העבירה, הרתעת עבריינים בכוח ועוצמת הסלידה ושאט הנפש של החברה. בבואנו לשקול את משקלם היחסי של כל אחד מאלה יש לייחס משקל כבד במיוחד להרתעה ולעוצמת הסלידה של החברה."**

([ע"פ 9338/01 מדינת ישראל נ' נאצר עווידה, פ"ד נז](http://www.nevo.co.il/case/6150756)(1) 529)

אכן הנאשם אינו מראשי אירגוני הטרור שהוזכרו, אך כל המצטרף לארגון טרור וכל מי שמוסר מידע לארגון טרור, מסייע לו בפעילותו ומהווה חוליה חיונית לפעילות הארגון. אלמלא הסיוע של הנאשם ואלמלא חברותו בארגון לא יכול היה ארגון הטרור להוציא לפועל את מעשיו.

אומנם במקרה שבפנינו לא היו פגיעות בנפש כתוצאה ממעשי הנאשם, אולם הדבר לא נבע מחרטה של הנאשם אלא מהנסיבות בשטח, כאשר הנאשם ושותפיו ניסו להוציא לפועל את משימותיהם ורק במקרה ובדרך נס הסתיימו פעולותיהם העברייניות ללא קורבנות.

1. לצד שיקולי חומרה אלה יש להתחשב לטובת הנאשם בהודאתו בהזדמנות הראשונה שחסכה זמן שיפוט ובגילו הצעיר.
2. לאור כל האמור לעיל, אנו גוזרים על הנאשם את העונשים הבאים:

א. מאסר בפועל למשך 7 שנים מיום המעצר- 12.1.2009.

ב. שתי שנות מאסר על תנאי, שלא יעבור במשך 3 שנים מיום שחרורו מהכלא, עבירה בה הורשע בתיק זה או עבירה נגד בטחון המדינה שהיא פשע.

**זכות ערעור תוך 45 יום מהיום.**

**5129371**

**54678313**

**ניתן היום י"ב בתשרי, תש"ע (30 בספטמבר 2009) במעמד הנ"ל**

5129371

54678313 \_\_\_\_\_\_\_\_\_\_\_\_\_\_ \_\_**\_\_\_\_\_\_\_\_\_\_\_ \_\_\_\_\_\_\_\_\_\_\_\_\_**

**ב. אזולאי, שופט נ. זלוצ'ובר, שופט צ.צפת, שופטת**

ב. אזולאי 54678313-1019/09

**ס. נשיא**

נוסח מסמך זה כפוף לשינויי ניסוח ועריכה

הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן