מדינת ישראל

|  |  |  |  |
| --- | --- | --- | --- |
| **פח 001027/07** | | **בית המשפט המחוזי ב ב א ר – ש ב ע** | |
|  | |
| **12/07/2007** | **תאריך:** | **כב' השופט ב. אזולאי – אב"ד**  **כב' השופט נ. זלוצ'ובר**  **כב' השופטת צ. צפת** | **בפני:** |

|  |  |  |  |
| --- | --- | --- | --- |
|  | מדינת ישראל | | בעניין: |
| המאשימה | עו"ד נהון -אפרתי | ע"י ב"כ |  |
|  | נ ג ד | |  |
|  | אבו דקה איימן | |  |
| הנאשם | עו"ד בוקר יניב | ע"י ב"כ |  |

|  |  |
| --- | --- |
| ב"כ המאשימה  הנאשם ובא-כוחו | נוכחים: |

**גזר דין**

1. הנאשם הורשע על פי הודאתו, לאחר הסדר טיעון לענין תיקונו של כתב האישום, בכתב אישום מתוקן, בעבירות של מגע עם סוכן חוץ, אימונים צבאיים אסורים, נשיאת נשק והסתננות, עבירות בניגוד לסעיפים 114(א), 143(ב), 144(ב) רישא לחוק העונשין, התשל"ז- 1977 ובניגוד לסעיף 2 לחוק למניעת הסתננות (עבירות ושיפוט), התשי"ד- 1954.

אין הסדר לעניין העונש.

1. על פי עובדות האישום הראשון שבכתב האישום המתוקן, אחיו של הנאשם פעיל בארגון הג'יהאד האיסלאמי. בסוף שנת 2006 פנה הנאשם לאחיו וביקש שיגייסו לאירגון הג'יהאד. כשראה הנאשם שאחיו לא מחזיר לו תשובה, הוא פנה לרפיק אבו דקה, שהוא פעיל הג'יהאד האיסלאמי הממונה על אחיו של הנאשם, וביקש שיגייסו לאירגון. גם רפיק לא החזיר לנאשם תשובה. במעשיו אלו קיים הנאשם מגע עם סוכן חוץ דבר שיש בו כדי לפגוע בבטחון המדינה.

על פי עובדות האישום השני שבכתב האישום המתוקן, בסוף שנת 2006 יצר הנאשם קשר עם פעיל פת"ח, בן דודו - עלי אבו דקה, ונענה לפנייתו להצטרף לשורות הארגון. במסגרת חברותו בארגון קשר הנאשם קשר עם אבו דקה ואחרים להשתתף בפעילות צבאית מטעם הארגון ואף השתתף באימון צבאי של הפת"ח, ובאימון ירי שבו הדריכו פעיל הפת"ח מוסאם אבו דקה ואאם אבו דקה. במסגרת אימון הירי רכש הנאשם מיומנות בהפעלת רובה מסוג קלצ'ניקוב, נשא רובה כזה וירה באמצעותו באוויר. הנאשם אף נטל חלק בהפגנות מטעם אירגון פת"ח. במעשיו אלו התאמן הנאשם אימונים צבאיים אסורים ונשא נשק ותחמושת, דבר שעלול לפגוע בביטחון המדינה.

על פי עובדות האישום השלישי שבכתב האישום המתוקן, ביום 25/2/07 או בסמוך לכך, נכנס הנאשם לישראל שלא כדין, צעד מרחק של כ- 100 מ' ונתפס על ידי כוחות הביטחון. במעשיו אלה הסתנן הנאשם לישראל.

1. ב"כ המאשימה ביקשה להחמיר עם הנאשם ולהשית עליו עונש מאסר בפועל ארוך ומרתיע ומאסר על תנאי, וזאת נוכח המצב הביטחוני בו אנו מצויים, ובשל כך שבעבירות אלה יש סיכון ממשי לביטחון המדינה ואזרחיה. הנאשם, עשה מאמצים ממשיים על מנת לחבור לארגון טרור, עבר אימונים צבאיים ונשא נשק. מדובר בעבירות שבית המשפט העליון רואה אותן בחומרה רבה.
2. ב"כ הנאשם טען שאין להחמיר עם הנאשם. לדבריו, האישום הראשון מתמצה בניסיונות כושלים של הנאשם ליצור קשר עם פעילי ארגון הג'יהאד האיסלאמי. משלא הצליח עשה הנאשם תפנית אידיאולוגית וחבר לפת"ח, שאינו אירגון מוסלמי קיצוני ושמדינת ישראל מנהלת מו"מ מתמיד עימו. בארגון זה כל חלקו של הנאשם התמצה באימון צבאי יחיד בתוך השטחים שבו הנאשם ירה באוויר פעם אחת. לטענת ב"כ הנאשם, באשר לאישום הראשון, יש לקבוע מדרג עונשי בין מי שמבצע פעילות בעקבות מגעו עם סוכן חוץ לבין המקרה שלפנינו, בו מגעו של הנאשם התבטא בשיחות עם אחיו ואדם נוסף והוא לא התקבל בסופו של דבר לאירגון. לטענתו, יש להחיל מדרג עונשי לפי סוג האירגון, כאשר הנאשם השתייך לארגון הפת"ח שפעילותו נגד המדינה ותושביה נמוכה. ב"כ הנאשם ביקש, כי בית המשפט יקח בחשבון שיקוליו את הנסיבות העובדתיות של המקרה, לפיהן הנאשם לא השתתף, לא תכנן ולא היה חלק מקשר של פעילות כלשהי נגד ישראל, לא החזיק נשק באופן קבוע ולא לחם בארגון טרור. ב"כ הנאשם ביקש להתייחס גם לעובדה, כי הנאשם הוא בחור צעיר וללא עבר פלילי.

הנאשם ביקש להתחשב במצבו, וטען, כי הגיע לישראל לצורך עבודה ושלאחריה התכוון לשוב לביתו. כמו כן, טען, כי הוא סובל מבעיות נפשיות.

1. העבירות בהן הורשע הנאשם הן עבירות חמורות העלולות לפגוע בביטחון המדינה. חומרת העבירות גוברת נוכח המאבק העיקש שמנהלת מדינת ישראל כנגד ארגוני הטרור, אשר שמו להם למטרה לפגע במדינה ובאזרחיה. בעבירות אלה, גובר הצורך בההרתעה על שיקולים הלוקחים בחשבון את מצבו האישי של הנאשם.

הענישה בעבירות אלה חייבת להעביר מסר חד, ברור ומרתיע, כך שבצד המניעים האידיאולוגיים, הרווחים הכלכליים או החברתיים שעומדים למצטרף לארגוני טרור, יהיה גם ברור שמי שייתפס יוענש בחומרה.

באופן ספציפי לגבי הנאשם שבפנינו, אין לקבל את ניסיון ההגנה למזער את חומרת העבירות. הנאשם יזם את ניסיונות ההצטרפות לג'יהאד האיסלאמי ולפת"ח ואף רכש מיומנות לשימוש בנשק וחזקה שאת כל האמור עשה לא לשם שמיים.

1. לזכות הנאשם אנו לוקחים בחשבון את גילו הצעיר וכן שזו היא הסתבכותו הראשונה עם החוק.

בנוסף, יש לקחת בחשבון לזכות הנאשם את הודאתו בעובדות שחסכה מזמנם של העדים, של התביעה ומזמנו של בית המשפט, שאלמלא כן עונשו אף היה מוחמר.

1. לאחר ששמענו את התובעת, את הסניגור ואת הנאשם, עיינו בגזרי הדין שהגישו ב"כ הצדדים, בהתחשב בעבירות בהן הורשע הנאשם ובנימוקים לעיל, אנו דנים את הנאשם לעונשים הבאים:
   1. שתי שנות מאסר לריצוי בפועל מיום מעצרו 25/2/07.
   2. 12 חודשי מאסר על תנאי שבמשך 3 שנים מיום שחרורו מהכלא לא יעבור עבירה בה הורשע בתיק זה או עבירה בניגוד לפרק ז' לחוק העונשין, תשל"ז – 1977, או עבירת אלימות שהיא פשע.

זכות ערעור לבית המשפט העליון בתוך 45 יום מהיום.

5129371

54678313

**5129371**

**54678313**

**ניתן היום י' בתמוז, תשס"ז (26 ביוני 2007) במעמד הצדדים.**

\_\_\_\_\_\_\_\_\_\_\_\_\_\_ \_\_**\_\_\_\_\_\_\_\_\_\_\_ \_\_\_\_\_\_\_\_\_\_\_\_\_**

**ב. אזולאי, שופט נ. זלוצ'ובר, שופט צ.צפת, שופטת**

ב. אזולאי 54678313-1027/07

**ס. נשיא**

נוסח מסמך זה כפוף לשינויי ניסוח ועריכה