מדינת ישראל

|  |  |  |  |
| --- | --- | --- | --- |
| **בית המשפט המחוזי ב ב א ר – ש ב ע** | | **פח 001097/06** | |
|  | |
| **בפני:** | **כב' השופט ב. אזולאי – אב"ד**  **כב' השופט נ. זלוצ'ובר**  **כב' השופטת צ. צפת** | **תאריך:** | **12/07/2007** |

|  |  |  |  |  |  |  |
| --- | --- | --- | --- | --- | --- | --- |
|  | בעניין: | | מדינת ישראל | | |  |
|  |  | |  | |  | המאשימה |
|  |  | | נ ג ד | | |  |
|  |  | | אבוסנידה מאג'ד | | |  |
|  |  | |  | |  | הנאשם |
|  | | נוכחים: | | ב"כ המאשימה עו"ד אברהם  הנאשם ובא-כוחו עו"ד עירקי סמאח | | |

לפסק-דין בעליון (27-01-2010): [עפ 6167/07 מאגד אבו סנידה נ' מדינת ישראל](http://www.nevo.co.il/Psika_word/elyon/07061670-h04.doc) שופטים: א' פרוקצ'יה, ס' ג'ובראן, ח' מלצר, עו"ד: יאיר חמודות, מוסטפא נסאר

**גזר - דין**

1. הנאשם, תושב רפיח, הורשע על פי הודאתו, לאחר הסדר טיעון לעניין תיקונו של כתב האישום, בכתב אישום מתוקן, בעבירה של נשיאת נשק - עבירה בניגוד לסעיף 144 (ב) רישא לחוק העונשין, התשל"ז- 1977.

אין הסדר לעניין העונש.

על פי עובדות כתב האישום המתוקן, אחיו של הנאשם אחמד אבוסנידה (להלן: "מג'די") פנה אל הנאשם וביקשו להעביר נשק, שהגיע ממצרים, לרצועת עזה דרך מנהרה. הנאשם, במהלך שנת 2000 במועד שאינו ידוע במדויק, אולם בסמוך לבקשת אחיו, העביר באמצעות טרקטור **60 רובים מסוג קלצ'ניקוב ו- 1500 כדורי רובה**, שהיו מוסתרים בארגזי ירקות, מאזור המנהרה לביתו של מג'די. תמורת מעשיו קיבל הנאשם סכום של 1,500 ₪.

במעשיו אלה נשא הנאשם רובים ללא היתר כדין דבר שיש בו כדי לפגוע בביטחון המדינה.

1. ב"כ המאשימה בטיעוניה לעונש, ביקשה להחמיר עם הנאשם ולהשית עליו עונש מאסר בפועל משמעותי וארוך ומאסר על תנאי ארוך ומרתיע. לדידה, חומרת העבירה נלמדת מכמות הנשק והתחמושת אותם העביר הנאשם ומהעובדה שהועברו ממצרים לרצועת עזה.
2. ההגנה טענה, כי הנאשם, הוא אדם נורמטיבי, ללא עבר פלילי וזו היא לו ההסתבכות הראשונה עם החוק. הרקע למעשיו אינו אידיאולוגי והוא אינו משתייך לארגון טרור כלשהוא. העבירה בוצעה בשנת 2000, דהיינו לפני כשש שנים לערך ובטרם פרוץ אינתיפאדת אל אקצה, ועל אף הסלמת המצב, הנאשם דאג להתנתק מכל אווירת הלוחמה ששררה ברצועת עזה ולשמור על אורח חייו הנורמטיבי. לדברי הסנגור, הנאשם לא ידע שהנשק יכול להגיע גם לארגונים עוינים לישראל. לטענת ההגנה, הנאשם נשוי ואב למשפחה מרובת ילדים. המעידה של הנאשם היא בשל הצורך לפרנס 11 נפשות ובשל המציאות הכלכלית הקשה ברצועה.

הנאשם עצמו אמר בבית המשפט, כי הוא מצטער ומתחרט קשות על הטעות שעשה. הנאשם ביקש לרחם עליו, על ילדיו ועל אשתו ואביו החולים. לדבריו, לו ידע שמעשיו הם פשע נגד ישראל לא היה מבצעם, כי הוא עבד בישראל, גידל את ילדיו ממה שהשתכר בישראל ומעולם לא פשע נגד ישראל.

1. העבירה בה הורשע הנאשם חמורה. מדובר ב- 60 רובים מסוג קלצ'ניקוב ו- 1500 כדורי רובה אותם העביר הנאשם לרצועה דרך מנהרה. אין לקבל את טענותיו המיתממות של הנאשם כאילו לא הבין את חומרת מעשיו ואת היקף הנזק הצפוי מהם. מי שמעביר כמות כזאת של נשק ותחמושת ועושה זאת לא בגלוי, כי אם דרך מנהרה כשהכל מוסתר בארגזי ירקות, חזקה שלא לשם שמים הוא עושה כך, והעובדה שהוא מקבל שכר בתמורה לכך בסך 1,500 ₪ לא מנקה אותו ולא מקלה עימו.

מצויים אנו בתקופה של עימות מתמשך עם ארגונים עוינים בשטחים, העושים כל שימוש זדוני אפשרי בכלי הנשק כדי לפגוע בביטחון המדינה ותושביה ורבים משלמים על כך מחיר דמים. צה"ל ויתר כוחות הביטחון עושים ימים כלילות כדי למנוע את הברחת כלי הנשק ממצרים לרצועת עזה ולישראל באמצעות המנהרות ובדרכים אחרות. אין לקבל את הטענה שיש להקל עם הנאשם, כי בעת ביצוע העבירה לא היתה לחימה בין ישראל לארגונים העוינים, שכן גם אם הייתה הפוגה, הרי הניסיון מלמד, לצערי, כי הפוגות מסוג זה שימשו עד עתה להתחמשות והכנה להמשך פעולות האיבה נגד מדינת ישראל ותושביה.

בעניין זה כבר נפסק בע"פ 607/06 **עוואדרה עבד אל-האדי ואח' נ' מדינת ישראל**,

תק-על 2006(4), 544, 545:

**"בצדק, טען בא-כֹח המדינה כי מספר כזה של כלי נשק, די בו כדי ל"צייד מחלקה וחצי". פוטנציאל ההרס, החורבן והפגיעה בחיי האדם שניתן לגרום בעזרת מספר כזה של כלי נשק, הוא אין-סופי. על הענישה לשקף היבט זה. בע"פ 11475/04 מדינת ישראל נ' סוארכה (טרם פורסם), נאמר בהקשר זה כי מעשיהם של העוסקים בנשק "יהיו מניעיהם אשר יהיו מחייבים ענישה מחמירה, יש להטיל בגינם רמת ענישה אשר יהא בה כדי להרתיע את המשיבים ושכמותם ממעשים דומים בעתיד". ... באשר לטענה כי לא הוכח שהנשק יועד לרשות הפלסטינית; מדובר בנשק בעל אופי התקפי, אופי זה מכתיב במידה רבה גם את ייעודו. אין ממש בטענה כאילו הנשק בא לתת מענה לצרכים פרטיים של אנשים בודדים. מספר כלי הנשק ואופיים כאמור, מכתיבים גם את ייעודו. בע"פ 4043/05 מדינת ישראל נ' בניית (טרם פורסם) נאמר בנושא זה:**

**"במציאות של העימות המזוין המתחולל באזורנו אין זה הגיוני, כי אדם המבריח לישראל נשק כדוגמת רובי קלצ'ניקוב או כדורי רובה לא יידע, ולמצער יניח כי קיימת אפשרות ברמה גבוהה של סבירות, שהנשק מיועד להגיע לגורמים העוסקים בפעילות טרוריסטית כנגד מדינת ישראל".**

**האפשרות האחרת היא כי הוא מיועד לארגון פשע ואיננו משוכנעים כי אפשרות זו מטיבה עם המערערים. לפיכך, גם בהיעדר אמירה מפורשת בכתב האישום באשר ליעד המדויק של הנשק, הדברים מתבקשים, ואיננו רואים כי נפלה שגגה מעם בית משפט קמא, כאשר אמר מה שאמר".**

1. לזכות הנאשם יש לקחת בחשבון את הודאתו בעובדות, שחסכה זמן שיפוטי יקר, את זמנה של התביעה ואת זמנם של העדים. עוד יש להתחשב בכך שהנאשם הביע חרטה והצטער על מעשיו.

לוקחים אנו בחשבון שלנאשם אין הרשעות קודמות וכן שהעבירה בוצעה בשנת 2000 ומאז לא הסתבך בעבירות נוספות.

ערים אנו גם לטענות בדבר מצבו הסוציואקנומי הקשה של הנאשם ולקשיים שגרם מעצרו ויגרום מאסרו, לא רק לנאשם, אלא גם לבני משפחתו, לרבות ילדיו הקטינים.

1. לאחר ששמענו את התובעת, את הסניגור ואת הנאשם, ובהתחשב בצרכי ההרתעה, בעבירה החמורה בה הורשע הנאשם ובנימוקים לעיל, אנו דנים את הנאשם לעונשים הבאים:

א. שבע שנות מאסר לריצוי בפועל מיום מעצרו, היינו מיום 26/7/06.

ב. 18 חודשי מאסר על תנאי שלא יעבור במשך 3 שנים מיום שחרורו עבירה בניגוד לסעיפים 143 או 144 לחוק העונשין, התשל"ז- 1977.

5129371

54678313

הודעה והוסברה זכות הערעור לבית המשפט העליון בתוך 45 יום מהיום.

5129371

54678313

**ניתן היום י"ג בסיון, תשס"ז (30 במאי 2007) במעמד הצדדים.**

**\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_**

**ב. אזולאי, שופט נ. זלוצ'ובר, שופט צ.צפת, שופטת**

ב. אזולאי 54678313-1097/06

**ס. נשיא**

**נוסח מסמך זה כפוף לשינויי ניסוח ועריכה**