**בתי המשפט**

|  |  |  |  |
| --- | --- | --- | --- |
| **בית משפט מחוזי באר שבע** | | **פח 001173/07** | |
|  | |
| **בפני:** | כב' השופטת ר. יפה-כ"ץ - אב"ד **כב' השופטת ו. מרוז**  **כב' השופט א. ואגו** |  | **12/07/2009** |

|  |  |  |  |
| --- | --- | --- | --- |
| בעניין: | מדינת ישראל | |  |
|  |  | ע"י ב"כ עו"ד ענבל חיים, פמ"ד | המאשימה |
|  | נ ג ד | |  |
|  | עאבד מחמוד | |  |
|  |  | ע"י ב"כ עו"ד לביב חביב | הנאשם |

# ג ז ר – ד י ן

##### השופטת ר. יפה-כ"ץ, אב"ד:

1. במסגרת הסדר טיעון שנערך בין הצדדים תוקן כתב האישום המקורי שהוגש כנגד הנאשם והוא הודה בעובדות שבכתב האישום המתוקן והורשע בהתאם. הסדר הטיעון כלל גם המלצה משותפת בדבר העונש שיש להטיל ע הנאשם.

מהעובדות שבכתב האישום המתוקן בהן הודה הנאשם עולה, כי בתאריך 23/10/07, סמוך לשעה 23:00, בעזה, התקשר אל הנאשם מחמד אלכרדי, פעיל בארגון הג'יהד האיסלמי הפלשתיני (ארגון שהוכרז כארגון טרוריסטי וכהתאחדות בלתי מותרת). אלכרדי הציע לנאשם לקשור עמו קשר על מנת להטמין מטען נפץ בגבול עם ישראל ולהפעילו נגד כוחות צה"ל ובכך לפגוע בחיילי צה"ל ולגרום למותם. אלכרדי גם הציע לנאשם, כי יקבל תמורת מעשיו סכום כסף, והנאשם הסכים.

למחרת היום, בתאריך 25/10/07, בשעות הבוקר, נפגשו הנאשם ואלכרדי ליד בית הספר אלשימא. אלכרדי הגיע למקום יחד עם עגלה וסוס, כאשר על העגלה מטען נפץ במשקל של כ-40 ק"ג. הנאשם עלה על העגלה והשניים נסעו בעגלה עד שהגיעו סמוך לגדר הגבול, שם הניח אלכרדי את מטען הנפץ במרחק של כ-30 ס"מ מהגדר. הנאשם סייע לאלכרדי בכך שהעביר לידיו את חוטי ההפעלה.

סמוך לאחר האמור לעיל, החל הנאשם להתקדם לעבר גדר הגבול על מנת להכנס לתחומי מדינת ישראל, אולם כוחות צה"ל שהיו באזור הבחינו בו ובאלכרדי ואף הבחינו במעשיהם והחלו לירות לעברם. כתוצאה מהירי נהרג אלכרדי בטרם הופעל מטען הנפץ וסמוך לאחר מכן נעצר הנאשם.

נוכח מעשיו אלה, הורשע הנאשם בעבירות של קשירת קשר לפשע לפי סעיף 499(א)(1) ל[חוק העונשין](http://www.nevo.co.il/law_html/law01/073_002.htm), תשל"ז – 1977 ועבירות נשק (נשיאת נשק) לפי סעיף 144(ב) לחוק.

2. הסדר הטיעון שנערך בין הצדדים כלל גם המלצה משותפת להטיל על הנאשם עונש מאסר בפועל של 6 שנים ו-3 חודשים וכן מאסר על תנאי על פי שיקול דעת ביהמ"ש.

התובעת בטיעוניה לעונש ביקשה לאמץ את הסדר הטיעון כאשר הודיעה, שהבסיס להסדר ולתיקון כתב האישום היה קושי ראייתי רב ובעיות של חסיון.

גם התובעת וגם הסנגור סברו, כי לאור התיקון שנעשה בכתב האישום, ההסדר מאזן את כל השיקולים הרלבנטיים כולל גילו הצעיר של הנאשם (יליד 1988), העובדה כי לו אין הרשעות קודמות, הוא הודה בעובדות וחסך בזמן שיפוטי.

3. העבירות בהן הורשע הנאשם חמורות ביותר וללא הנסיבות המפורטות בדברי ב"כ הצדדים, צפוי היה לעונש מאסר ארוך מהמוצע על ידי הצדדים. אולם, מהאמור בדברי ב"כ הצדדים, ובעיקר באשר לקשיים הראייתים אשר עמדו בפני המאשימה בטרם הגיעו להסדר הטיעון, הרי שיש לכבד את הסדר הטיעון.

4. אשר על כן אנו גוזרים על הנאשם את העונשים הבאים:

א. מאסר בפועל למשך 6 שנים ו-3 חודשים החל מיום המעצר – 25/10/07.

ב. מאסר על תנאי למשך 12 חודשים והתנאי שהנאשם לא יעבור כל עבירה מסוג פשע תוך 3 שנים מיום שחרורו.

**זכות ערעור תוך 45 יום לביהמ"ש העליון.**

5129371

54678313

ר. יפה כ"ץ 54678313-1173/07

**ניתן היום כ' בתמוז, תשס"ט (12 ביולי 2009) במעמד הצדדים.**

|  |  |  |  |  |
| --- | --- | --- | --- | --- |
| **ר. יפה-כ"ץ, אב"ד** |  | **ו. מרוז, שופטת** |  | **א. ואגו, שופט** |

נוסח מסמך זה כפוף לשינויי ניסוח ועריכה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)