**בתי המשפט**

|  |  |  |  |
| --- | --- | --- | --- |
|  | | | |
| **בית משפט מחוזי חיפה** | | **פח 003010/06** | |
|  | |
| **בפני הרכב השופטים:** | **י. אלרון [אב"ד]**  **ר. סוקול**  **כ. סעב** | **תאריך:** | **25/10/2006** |

|  |  |  |
| --- | --- | --- |
| בעניין: | מדינת ישראל |  |
|  |  | המאשימה |
|  | - נ ג ד - |  |
|  | וואסים בן באסם רוחאנא |  |
|  |  | הנאשם |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [29](http://www.nevo.co.il/law/70301/29), [144(א)(ב)](http://www.nevo.co.il/law/70301/144.a.b), [300(א)(2)](http://www.nevo.co.il/law/70301/300.a.2), [300(א)(ג)](http://www.nevo.co.il/law/70301/300.a.c), [301](http://www.nevo.co.il/law/70301/301), [448(א)](http://www.nevo.co.il/law/70301/448.a), [499(א)(1)](http://www.nevo.co.il/law/70301/499.a.1)

# 

**גזר דין**

הנאשם הורשע על פי הודאתו במסגרת הסדר טיעון ב- 2 עבירות על פי [סעיפים 300(א)(2)](http://www.nevo.co.il/law/70301/300.a.2) + [301](http://www.nevo.co.il/law/70301/301) + [29](http://www.nevo.co.il/law/70301/29) + [499(א)(1)](http://www.nevo.co.il/law/70301/499.a.1), [144(א)(ב)](http://www.nevo.co.il/law/70301/144.a.b) + [29](http://www.nevo.co.il/law/70301/29), [448(א)](http://www.nevo.co.il/law/70301/448.a) + [29](http://www.nevo.co.il/law/70301/29) ל[חוק העונשין](http://www.nevo.co.il/law/70301), התשל"ז - 1977, דהיינו, רצח בכוונה תחילה, קשר לביצוע פשע (רצח), עבירות בנשק והצתה.

במסגרת הסדר הטיעון סוכם בין באי כח הצדדים, כי באת כח המאשימה תעתור לגזור על הנאשם שני מאסרי עולם אשר ירוצו באופן חופף בגין שתי עבירות הרצח, בנוסף לכך, תעתור להטיל על הנאשם עונש במצטבר של 15 שנות מאסר בגין העבירות הנוספות, ואילו הנאשם ובאת כוחו יעתרו כי עונש המאסר בפועל במצטבר לשני עונשי המאסר עולם שירוצו בחופף, לא יעלה על תקופה של 8 שנים.

נפנה תחילה לתמצית המסכת העובדתית כמפורט בכתב האישום.

הנאשם, הינו חברו של אחד, סאלח חלאווה (להלן: **"סאלח"**) ובמספר הזדמנויות הטריד קאסם שלח (להלן: **"קאסם"**) את הנאשם בין היתר בדרישות כספיות.

על רקע האמור לעיל, דרש קאסם מהנאשם כי יפגש עימו והשניים קבעו להיפגש ביום 23.12.05 בשעה 20.00 בבית ה"יערן" שביערות הכרמל (להלן: **"מקום המפגש"**).

עוד צויין בכתב האישום כי:

**"בעקבות האמור לעיל, גמלה בליבו של הנאשם ההחלטה להמית את קאסם. בתאריך 23.12.05 סיפר הנאשם לסאלח על החלטתו זו. סאלח הסכים והשניים החליטו להוציאה אל הפועל בהמשך לאמור לעיל, בשעות הצהריים של אותו יום, תכננו הנאשם וסאלח את מעשה ההמתה. הנאשם וסאלח החליטו להמית את קאסם במקום המפגש בירי באמצעות אקדח שיביא הנאשם ואשר ייעטף בציפית שתימנע את פיזור התרמילים בשטח. עוד החליטו השניים לשרוף את הרכב בו יגיע קאסם..."**

בהמשך לאמור לעיל, בתאריך הנ"ל בשעה 18.30 או בסמוך לכך, הגיע הנאשם במכוניתו לביתו של סאלח כשהוא מצוייד בציפית ובאקדח אותו רכש והחזיק ללא רישיון על פי דין. השניים נסעו במכונית הנאשם לתחנת הדלק שבשכונת דניה בחיפה, קנו דלק ונסעו למקום המפגש על מנת להמית את קאסם, כפי שתיכננו.

בהגיעם סמוך למקום המפגש, הסתירו הנאשם וסאלח את רכבם בקירבת מקום כאשר הם מצויידים בציפית, גלון הדלק והאקדח, ארבו לקאסם בסמוך לבית ה"יערן" הלה הגיע למקום ברכב הנהוג בידי אחיו, באסם שאלח (להלן: **"באסם"**) כשהוא יושב לצידו.

משהבחינו הנאשם וסאלח כי גם באסם נמצא ברכב, גמלה בליבם ההחלטה להמית גם אותו, הנאשם ירה בבאסם וקאסם באמצעות האקדח, ושרף את הרכב בדלק שהביאו עימם, בעת שבאסם ברכב וקאסם מנסה להימלט מתוכו. כתוצאה מהירי והשריפה, נפגעו קאסם ובאסם, ונגרם מותם.

לאחר מכן, עזבו השניים את המקום ובדרכם, השליכו את האקדח והציפית.

יצויין כי, בתחילת משפטו הודה הנאשם במעשים שיוחסו לו והורשע. במסגרת הטיעון לעונש טענה בפנינו באת כוחו כי, יש להחיל בעניינו את הוראת [סעיף 300(א)(ג)](http://www.nevo.co.il/law/70301/300.a.c) ל[חוק העונשין](http://www.nevo.co.il/law/70301) – התשל"ז – 1977 מאחר והנאשם ביצע את המעשים כאשר היה נתון במצוקה נפשית קשה בשל התעללות מתמשכת של המנוחים בו, בבני משפחתו ובחבריו, לשם כך, הובאו למתן עדות בני משפחתו, חבריו של הנאשם ואחרים.

בהמשך הדיון הגיעו באי כח הצדדים להסכמה דיונית, במסגרתה הוגש מטעם התביעה כחלק מפרשת ראיות התביעה חומר ראייתי שכלל את אימרותיו של הנאשם בחקירתו במשטרה, קלטות המתעדות את חקירותיו (קלטות אודיו ווידאו - ת/1 – ת/14), קלטת עימות בין הנאשם לסאלח ותמליל (ת/14א'), קלטות שיחזור ותמליל (ת/15 – ת/16).

במסגרת הסדר הטיעון, חזרה בה באת כח הנאשם מהטענה כי יש להחיל בעניינו את הוראת [סעיף 300(א)(ג)](http://www.nevo.co.il/law/70301/300.a.c) ל[חוק העונשין](http://www.nevo.co.il/law/70301) – התשל"ז – 1977.

באת כח המאשימה פרטה בפנינו את הנימוקים שבבסיס ההגעה להסדר. בין היתר ציינה כי ההסדר גובש עוד בטרם פורסם פסק הדין ב[**בג"ץ 11339/05**](http://www.nevo.co.il/case/5577962) מ"י נ. בימ"ש מחוזי בבאר-שבע – פסק דין מיום 08.10.06 שהורה על ביטולה של **"הילכת קינזי",** ונבע מהיתמשכות ההליכים אשר עיכבה את העדת הנאשם במשפט המתנהל נגד שותפו.

עוד ציינה ב"כ המאשימה כי, על פי ההסדר ירצה הנאשם תקופת מאסר ארוכה של שני מאסרי עולם בחופף אליהן תתווסף תקופת מאסר ארוכה נוספת שתצטבר לעונשי מאסר העולם וכי, דבר ההסדר הודע למשפחת המנוחים.

לאחר הדברים האלה, פנתה ב"כ המאשימה לטיעוניה לעונש והדגישה את המסכת העובדתית הקשה המפורטת בכתב האישום וטענה כי, המדובר ברצח מזעזע אשר בוצע לאחר תכנון קפדני ולא תוצאת מעשה שנעשה בהחלטה "רגעית" מתוך חמת זעם פתאומית, אלא, רצח שנעשה בצורה שקולה ומתוך מחשבה מוקדמת ותכנון תחילה.

זאת ועוד, ב"כ המאשימה הפנתה לאופן בו מצאו המנוחים את מותם הטראגי, כיצד ואיך אחד מהם, ניסה לצאת את הרכב והנאשם מנע ממנו להימלט ושרף אותו בעודו בחיים, לצורך המחשת מותו האכזרי, הגישה את התמונות המזעזעות מזירת האירוע (ט/1).

בסיום טיעוניה לעונש טענה ב"כ המאשימה כי, אין ולא היה דבר בהתנהגותם של המנוחים כדי לתרץ מעשה רצח שכזה וגרימת מותם בצורה כה אכזרית של שני צעירים.

לשיטת באת כח המאשימה, בנסיבות העניין ההסכמה לחפוף את שני מאסרי העולם ולא להטילם במצטבר, יש בה כדי לבוא לקראת הנאשם. יחד עם זאת טענה כי, על בית המשפט לשקף את החומרה שבמעשה הרצח והעבירות הנלוות, (קשירת הקשר, שימוש בנשק וביצוע ההצתה) ולהטיל על הנאשם את מלוא תקופת המאסר בפועל אליה עתרה במסגרת ההסדר, דהיינו, 15 שנות מאסר במצטבר לעונשי מאסר העולם החופפים זה את זה.

ב"כ הנאשם בטיעוניה לעונש טענה מנגד, כל אשר יכלה דברי זכות לנאשם בציינה את הודאתו כבר בתחילת חקירתו במשטרה, שיחזור המעשה והודאתו בפתח משפטו למעט רצונו לנהל משפט ככל שהדבר מתייחס לסייג בדבר הפרעה נפשית חמורה ולהתמקד בפן המשפטי של סוגיה זו, בלבד.

עוד טענה ב"כ הנאשם כי, עובר לביצוע העבירות, ניהל הנאשם אורח חיים "נורמלי" וכל רצונו היה ללכת בבוקרו של יום למקום עבודתו ולחזור לחיק משפחתו כאשר היו אלה שני המנוחים אשר הרבו **"להציק"** לו, לפגוע בו עד כי לדבריה, **"סבלנותו פקעה"** לאחר שדרשו ממנו להביא לפגישה עימם את אחותו, כאשר לדבריה **"לכולם ברור מה התכוונו לעשות המנוחים עם האחות".**

באת כח הנאשם ביקשה אף היא מאיתנו לאמץ את הסדר הטיעון באופן שיוטלו על הנאשם שני מאסרי עולם בחופף ואולם, עתרה להטלת עונש מאסר במצטבר שלא יעלה על 8 שנות מאסר בפועל מאחר והעבירות בהן הודה והורשע הנאשם בוצעו על ידו במסכת אירועים אחת.

עוד הדגישה באת כח הנאשם את גילו הצעיר (יליד 1983), את ה"סולחה" שנערכה בין משפחתו ומשפחת המנוחים אשר במסגרתה שולמו למשפחת המנוחים 800,000 ₪, דבר שגרם למשפחתו להיקלע למצוקה כלכלית קשה עד כדי הגעה למחסור ב"פת לחם".

באת כח הנאשם טענה כי, בעקבות מעשה הנאשם, נאלצה משפחתו לעקור מהישוב בו התגוררה ולעבור לחיפה, דבר שהכביד עוד יותר על יכולתה הכלכלית של המשפחה.

הנאשם בפנותו אל בית המשפט הביע חרטה. לדבריו, במעשיו **"הרס"** את משפחתו ומשפחת המנוחים וביקש את רחמי בית המשפט.

נדמה כי, המסכת העובדתית המפורטת בכתב האישום חמורה כל כך, עד כי מיותר להכביר מילים על חומרתה.

בפנינו נאשם אשר על פי תכנון מוקדם החליט להוציא להורג, פשוטו כמשמעו, את קורבנו קאסם ותוך כדי כך, לכשנקרא על דרכו ועל דרך שותפו גם באסם אחיו של קאסם, רצח גם אותו.

ההצטיידות המוקדמת באקדח וציפית אשר תימנע את פיזור התרמילים כמו גם רכישת מיכל הדלק להצתה יש בהם כדי ללמד עד כמה השקיעו הנאשם ושותפו מחשבה בהכנה לצורך הוצאת תוכניתם לפועל.

בפנינו מעשי רצח אשר בוצעו על פי תכנון מוקדם, מדוקדק וקפדני אשר נעשה בקור רוח וביישוב הדעת.

מן הראוי לציין כי בתחילת שלב ההוכחות צפינו בקלטת השיחזור בה ניתן לראות את הנאשם מוליך את חוקריו אל המקום בבית ה"יערן" בו המתין לבואו של קאסם מצוייד באקדח וג'ריקן בנזין, הלה סיפר כיצד ואיך נוכח לדעת שאין המדובר בקאסם בלבד, אלא, באדם נוסף (אחיו), כיצד פתח בירי לעברם, תיאר את ניסיון מנוסתם של המנוחים, תחילה ברכב עד אשר נעצר רכבם לאחר התנגשות בעץ ואת ניסיונו של אחד המנוחים לחלץ עצמו מחלון הרכב, בעוד הנאשם מונע בעדו מלעשות כן על ידי חבטות בראשו באמצעות הג'ריקן, שפיכת הבנזין על גופו והצתת הרכב על יושביו.

כאמירת אגב נאמר כי, טוב עשתה באת כח הנאשם כאשר נסוגה מטענתה כי יש להחיל בעניינו של הנאשם את [סעיף 300(א)(ג)](http://www.nevo.co.il/law/70301/300.a.c) ל[חוק העונשין](http://www.nevo.co.il/law/70301) התשל"ז - 1977 הקובע "עונש מופחת" לעבירת הרצח וזו לשונו:

**"על אף האמור בסעיף 300, ניתן להטיל עונש קל מהקבוע בו אם נעברה העבירה באחד מאלה:**

**(א)...**

**(ב)...**

**(ג) כשהנאשם היה נתון במצב של מצוקה נפשית קשה עקב התעללות קשה ומתמשכת בו ובבן משפחתו בידי מי שהנאשם גרם למותו".**

לעניינינו, יפים דברי כב' השופט מצא **ב**[**ע.פ 1191/02**](http://www.nevo.co.il/case/6093656):

**"... לא כל מצוקה נפשית שאליה נקלע מבצע רצח נכנסת לגדר החריג שנקבע בסעיף 300א(ג). כך גם לא כל התנהגות פוגענית מצד הקורבן כלפי מי שגרם למותו עולה כדי "התעללות חמורה ומתמשכת". ...על אף היותה של מערכת היחסים קשה ואלימה, הן פיזית והן מילולית, אין ספק כי יחסה של המנוחה כלפי המערער אינו עולה כדי "התעללות חמורה ומתמשכת". הכרה בכך, שהתנהגות מעין זו שלה טען המערער, מהווה התעללות שבכוחה להצדיק הטלת עונש מופחת, תהווה הרחבה בלתי ראויה של החריג הקבוע בסעיף 300א(ג) ל**[**חוק העונשין**](http://www.nevo.co.il/law/70301)**,7 אשר יש ליישמו בזהירות מרובה ובמקרים מיוחדים ונדירים בלבד"** (פלוני נ. מדינת ישראל [טרם פורסם – ניתן ביום 30.03.03]).

איננו מתעלמים מהעדויות הרבות שבאו בפנינו ואשר נועדו לתמוך בגירסת הנאשם כי הוא ובני משפחתו **"נסחטו"** ואויימו על ידי קאסם ואחיו ואולם, מיותר לומר כי המרחק רב בין מעשה השניים והצעד שהביא לאלימותו של הנאשם עד כדי נטילת חייהם של המנוחים.

עוד נפנה לנאמר על ידי כב' השופטת מ. נאור ב[**ע.פ. 6398/05**](http://www.nevo.co.il/case/6064000)**:**

**"בידי המערער היו נתונות אפשרויות רבות אחרות, ובראשן פנייה לרשויות אכיפת החוק. לא ניתן לומר בשום אופן שלקיחת חייו של המנוח היתה הדרך-אין-בלתה לפתור את המצוקה אליה נקלע המערער, שבלוקחו את החוק לידיו, ובכך ש"גזר" על המנוח עונש מוות הפך לשוטר לדיין ולתליין כאחד".**

([ליאור סמסון נ. מדינת ישראל](http://www.nevo.co.il/case/6064000)  [פורסם באתר האינטרנט של בימ"ש עליון ביום 10.10.06]).

ככלל, הלכה היא מלפני בית המשפט כי המבצע מספר עבירות רצח, צפוי לרצות עונשי מאסר עולם במצטבר, כפי שנקבע ב[**ע.פ 1742/91**](http://www.nevo.co.il/case/5788915)**:**

**"ערך חיי האדם וסלידתנו העמוקה ממעשים הפוגעים בו חייבים למצוא ביטוי מפורש ונפרד גם במסגרת גזירת העונש, הן לעניין מספר העונשים שיש לגזור על הנאשם והן לעניין הצטברותם. אף כי מעשה רצח של אדם בודד הוא כשלעצמו מעשה נפשע וחמור מאין כמותו, גזירה של אותו עונש על מי שרצח אדם אחד ועל מי שרצח רבים עלולה להתפרש כהחלשה על משמעות ערך חיי האדם, ואף עלולה לפגוע במידת ההרתעה. שכן, מה יעצור רוצח מלהרבות את קורבנותיו אם בגין הקורבנות הנוספים הוא לא יהיה צפוי לכל תוספת עונש?"**

([עמי פופר נ. מדינת ישראל](http://www.nevo.co.il/case/5788915)  פד"י נא(5) 289)

יאמר כי, המחזה הנגלה לעין מהתמונות המתעדות את זירת האירוע לאחר מעשה הנאשם ושותפו הינם זוועה בהתגלמותה.

קשה להבין את מידת האכזריות שבהתנהגות הנאשם ושותפו לנוכח סיפור המעשה, שבא לידי ביטוי מפיו, כיצד ואיך חבט בראשו של קאסם באמצעות מיכל הדלק, על מנת למנוע ממנו להימלט מהגהנום הצפוי לו, ולאחר מכן, שפך דלק על קאסם ועל הרכב והציתו על יושביו.

באשר לחומרתה של עבירת הרצח, אין לנו אלא להפנות ל[**ע.פ 597/88**](http://www.nevo.co.il/case/17938465) וזאת כדלקמן:

**"עבירת הרצח – חמורה היא מאין כמותה. עוסקים אנו בקיפוח חייו של אדם, ובכגון דא מן הראוי ומן הצדק כי הענישה תמצא ביטויה המפורש והנפרד, בבחינת סלידתה העמוקה של החברה מנטילת חיים של אחר בכוונה תחילה. עקרון קדושת החיים הוא המנחה אותנו בענישתו של עבריין המורשע בעבירת רצח"** ([אנג'ל ואח' נ. מדינת ישראל](http://www.nevo.co.il/case/17938465)  פד"י מו(5) 221).

למרות האמור לעיל, החלטנו לכבד את הסדר הטיעון אליו הגיעו באי כח הצדדים באשר לעונשי מאסרי העולם החופפים וזאת, מתוך הנחה שבאי כח המאשימה שקלו את מכלול השיקולים הרלוונטים, ובכלל זה, האינטרס הציבורי המתחייב בנסיבות העניין.

כמו כן, נראה לנו כי, נימוקיה של באת כח המאשימה עולים בקנה אחד עם הילכת "פלוני" (פלוני נ. מדינת ישראל **ב**[ע.פ 1958/98 פד"י נז](http://www.nevo.co.il/case/161892)(1) 577), באשר לעקרונות המנחים אימוץ הסדרי טיעון המונחים בפני בית המשפט.

במקרה דנן, יש ליתן משקל להודאת הנאשם כבר בחקירתו ובתחילת משפטו, הבעת החרטה והצער על כאבה של משפחת קורבנותיו כמו גם יש ליתן משקל להסכם ה"סולחה" אשר נערכה בין שתי המשפחות המהווה גורם כבד משקל להפגת המתח בישוב בו מתגוררות שתי המשפחות דבר העולה בקנה אחד עם האינטרס הציבורי.

בנוסף לאמור לעיל, נוסיף ונציין כי אם לא די בעבירות הרצח בהן הודה והורשע הנאשם, אזי, גם העבירות הנוספות בהן הורשע, קשר לביצוע פשע, עבירות בנשק והצתה הן עבירות חמורות כשלעצמן, והמחוקק נתן ביטוי לחומרתן בעונשים אשר נקבעו לצידן של עבירות אלה ב[חוק העונשין](http://www.nevo.co.il/law/70301).

סיכומו של דבר, החלטנו כאמור, לאמץ את הסדר הטיעון ולגזור על הנאשם את העונשים הבאים:

א. שני עונשי מאסר עולם אשר ירוצו בחופף זה לזה בגין רציחתם של האחים סאלח ובאסם שאלח.

ב. 12 שנות מאסר בפועל בגין יתר העבירות בהן הורשע בתיק ואשר ירוצו במצטבר לעונשי מאסר העולם שנגזרו על הנאשם בסעיף א' לעיל.

כמו כן, אנו מחליטים לחלט את רכב האיביזה ששימש את הנאשם לביצוע העבירות.

לצורך מניין תקופת המאסר תימנה תקופת שהייתו במעצר מיום 29.12.05.

זכות ערעור לבית המשפט העליון תוך 45 יום מהיום.

**ניתן היום ג' בחשון, תשס"ז (25 באוקטובר 2006) במעמד באי כח הצדדים והנאשם.**

**5129371**

**5129371**

י. אלרון 54678313-3010/06

**5467831354678313**

|  |  |  |  |  |
| --- | --- | --- | --- | --- |
| **כ. סעב, שופט** |  | **ר. סוקול, שופט** |  | **י. אלרון, שופט**  **[אב"ד]** |

אתי עטיאס

נוסח מסמך זה כפוף לשינויי ניסוח ועריכה