**בתי המשפט**

|  |  |  |  |
| --- | --- | --- | --- |
|  | | | |
| **פח 003048/06** | | **בית משפט מחוזי חיפה** | |
|  | |
| **18/01/2007** | **תאריך:** | **י. דר - ס. נשיא [אב"ד]**  **א. שיף**  **ח. הורוביץ** | **בפני הרכב השופטים:** |

|  |  |  |
| --- | --- | --- |
| המאשימה | מדינת ישראל | בעניין: |
|  | - נ ג ד - |  |
| הנאשם | וליד רבאח ת"ז 300976099 |  |

# 

# להחלטה בעליון (2006-08-15): [**בשפ 6513/06 וליד רבאח נ' מדינת ישראל**](http://www.nevo.co.il/Psika_word/elyon/06065130-o01-e.doc) שופטים: אדמונד לוי עו"ד: יאיר חמודות, סלימאן עלאא, יניב אביטן

# 

# 

**גזר דין**

1. לאחר שהנאשם כפר בעובדותיו של כתב האישום המקורי, הושג הסדר טעון ולפיו הודה הנאשם בעובדותיו של כתב אישום מתוקן.

2. תמצית העובדות היא שהנאשם ואחד פארס מברשם (פארס) נסעו במכונית נהוגה בידי פארס למקום שממנו נטל פארס רימון רסס. השניים החזיקו בצוותא ברימון, מעת שובו של פארס למכונית. לאחר מכן נסעו השניים, כשהנאשם, שאינו מורשה לנהוג, נוהג במכונית לאזור ביתו של המתלונן במטרה להשליך את רימון הרסס על ביתו. בני משפחת המתלונן היו בבית אותה שעה.

פארס השליך את הרימון לעבר בית המתלונן והנאשם המתין במכונית. לאחר מכן הסתלקו השניים מן המקום בנסיעה.

הרימון התפוצץ וגרם נזקים ופגיעות במתחם הבית והחצר לרבות צנרת ושני כלי רכב.

3. אלה הוראות החיקוק בהן הודה הנאשם והורשע:

החזקת נשק ונשיאתו שלא כדין, עבירה לפי סעיפים 144(א), 144(ב) וסעיף 29 לחוק העונשין, תשל"ז-1977; סיוע להיזק בחומר נפיץ, עבירה לפי הסעיפים 452, 454 וסעיף 31 לחוק העונשין ונהיגת רכב בלי רשיון נהיגה, עבירה לפי הסעיפים 10 ו-38 לפקודת התעבורה.

4. בשל גילו של הנאשם (יליד 1987), הוגש תסקיר שירות המבחן.

5. ב"כ המאשימה הדגישה את חומרת העבירות שכללה שימוש ברימון רסס ואת הצורך להרתיע מפני ביצוע עבירות מעין אלה.

6. הסנגור עמד על נסיבותיו האישיות של הנאשם כעולה מתסקיר שירות המבחן והדגיש חזור והדגש כי העבריין העיקרי בתיק זה הינו פארס. עוד הדגיש כי חלקו של הנאשם במעשה היה משני, הוא לא תכנן, לא הביא את הרימון ונגרר אחרי פארס. כמו כן הוא לא השליך את הרימון אלא רק הסיע והמתין ברכב. עוד ציין כי מרשו הודה במיוחס לו כבר במשטרה והודה בבית המשפט חרף לחצים שהופעלו עליו על ידי פארס שהינו בוגר ממנו ובעל עבר פלילי.

7. כפי שעולה מן התסקיר, חווה הנאשם אובדנים ונטישות בילדותו. אף על פי כן הוא למד וסיים 12 שנות לימוד. כמו כן רכש מקצוע ועבד עד יום מעצרו.

מן התסקיר עולה שהנאשם לא חשף בפני קצין המבחן את מניעי מעורבותו במעשה, שלגביה קיבל אחריות. קצין המבחן לא התעלם מחומרת העבירה ומהשלכותיה. הוא המליץ שלא לגזור על הנאשם מאסר לתקופה ממושכת, מחשש להשלכות חמורות לטווח הארוך על הנאשם, עקב שהות במחיצת עבריינים בכלא.

8. אין להתעלם מן החומרה במעשה שנעשה. ענייננו ברימון רסס, שעלול לפגוע במספר גדול של אנשים ללא אבחנה. האלימות הגואה לרבות תוך שימוש בנשק חם, מצדיקה ענישה מחמירה ומרתיעה במקרים אלה.

מנגד התחשבנו לקולא בכך שחלקו של הנאשם במעשה היה משני לחלקו של שותפו, ונגרם נזק לרכוש בלבד. עוד התחשבנו בשיקולים אישיים ובכללם גילו הצעיר של הנאשם, עברו הנקי והנורמטיבי וכן בהודאתו בשלב מוקדם של ההליך.

9. אשר על כן אנו גוזרים על הנאשם את העונשים הבאים:

מאסר לתקופה של ארבעים ושניים חודשים, מתוכם עשרים וארבעה חודשים לריצוי בפועל, החל מיום מעצרו 18.6.06; היתרה על תנאי, שלא יעבור, בתוך שלוש שנים, עבירות בנשק לפי סעיף 144 לחוק העונשין או עבירת אלימות שהיא פשע.

כמו כן הננו פוסלים את הנאשם מלקבל או מלהחזיק רשיון נהיגה לתקופה של שלוש שנים מתוכן שנתיים בפועל והיתרה על תנאי לתקופה של שלוש שנים, אם יעבור עבירה של נהיגה בתקופת פסילה.

לא ראינו לנכון לגזור על הנאשם קנס בשל מצבו הכלכלי והמשפחתי.

הודעה לצדדים זכות ערעור תוך 45 ימים מהיום.

**התוצאה הודעה לנאשם ולב"כ הצדדים והם קיבלו עותקי גזר הדין.**

**היום כ"ח בטבת, תשס"ז (18 בינואר 2007).**

5129371

5129371

י. דר 54678313-3048/06

5467831354678313

|  |  |  |  |  |
| --- | --- | --- | --- | --- |
| **ח. הורוביץ, שופטת** |  | **א. שיף, שופט** |  | **י. דר – סגן נשיא**  **[אב"ד]** |

נוסח מסמך זה כפוף לשינויי ניסוח ועריכה