**בתי המשפט**

|  |  |  |  |
| --- | --- | --- | --- |
| בית משפט מחוזי חיפה | | פח 003073/06 | |
|  | |
| בפני: | י. אלרון [אב"ד]  ר. סוקול  כ. סעב | תאריך: | 16/07/2007 |

|  |  |  |  |
| --- | --- | --- | --- |
| בעניין: | מדינת ישראל | |  |
|  |  |  | המאשימה |
|  | - נ ג ד - | |  |
|  | מחמד בן מחמוד אגבריה - ת.ז. xxxxxxxxxx | |  |
|  |  |  | הנאשם |

# 

# חקיקה שאוזכרה:

# [תקנות ההגנה (שעת-חירום), 1945](http://www.nevo.co.il/law/73729): סע' [85(1)(ג)](http://www.nevo.co.il/law/73729/85.1.c), [144(א)](http://www.nevo.co.il/law/73729/144.a), [144(ב)](http://www.nevo.co.il/law/73729/144.b)

# [חוק העונשין, תשל"ז-1977](http://www.nevo.co.il/law/70301): סע' [144(ב2)](http://www.nevo.co.il/law/70301/144.b2), [192](http://www.nevo.co.il/law/70301/192), [340א](http://www.nevo.co.il/law/70301/340a)

# 

**גזר דין**

א. כללי:

הנאשם הורשע על פי הודייתו במסגרת הסדר טיעון בעבירות שיוחסו לו בכתב האישום המתוקן, עבירות לפי [סע' 85(1)(ג)](http://www.nevo.co.il/law/73729/85.1.c) ל[תקנות ההגנה (שעת חירום)](http://www.nevo.co.il/law/73729) 1945, [סע' 144(א)](http://www.nevo.co.il/law/73729/144.a) רישא+סיפא, [סע' 144(ב)](http://www.nevo.co.il/law/73729/144.b) רישא+סיפא, [סע' 144(ב2),](http://www.nevo.co.il/law/70301/144.b2) [סע' 340א](http://www.nevo.co.il/law/70301/340a) [וסע' 192](http://www.nevo.co.il/law/70301/192) ל[חוק העונשין](http://www.nevo.co.il/law/70301), התשל"ז–1977, קרי, מתן שירות להתאחדות בלתי מותרת, רכישת והחזקת נשק, הובלת נשק, סחר ועסקה אחרת בנשק ויריות באזור מגורים.

הסדר הטיעון כלל את תיקון כתב האישום המקורי שהוגש בעניינו של הנאשם וכן מסגרת ענישה אותה נתבקשנו לאמץ, לפיה יגזרו עליו 9.5 שנות מאסר לריצוי בפועל מיום מעצרו ומאסר על תנאי לשיקול דעת בית המשפט.

ב. עובדות כתב האישום המתוקן:

על פי האמור בכתב האישום עסק הנאשם בין השנים 2006-2003 בסחר בנשק ובתחמושת וכן הוביל והחזיק נשק ותחמושת בלא רשות על פי דין, כפי שיפורט להלן.

כרקע לדברים המיוחסים לנאשם בכתב האישום המתוקן, צויין כי סמיר עמור (להלן: "סמיר"), שווכאת עמור (להלן: "שווכאת") וערפאת עמור (להלן: "ערפאת") הם אחיה של אשת הנאשם המתגוררים בכפר רומאנה שבשטחי הרשות הפלסטינית וכי החל מהמחצית השניה של שנת 2005, השתייך סמיר לגדודי חללי אל אקצא המוגדר כהתאחדות בלתי מותרת לפי [תקנות ההגנה (שעת חירום)](http://www.nevo.co.il/law/73729) 1945 (להלן: "ארגון טרור").

כמו כן צויין כי בזמנים הרלוונטיים לאמור בכתב האישום השתייכו פאדי עמור (להלן: "פאדי") ואברהים עבד (להלן: "אברהים") לארגון הטרור.

בין השנים 2006-2003 עסק הנאשם בסחר בנשק ותחמושת וכן הוביל והחזיק נשק ותחמושת, כל זאת בלא רשות על פי דין.

בתקופה הנ"ל, בתאריך מדוייק שאינו ידוע למאשימה, בעת שהנאשם היה בכפר "רומאנה", לקח משווכאת רובה מסוג 16M והוביל אותו כשהוא מוסלק בדלת מכונית תוך שהוא נוהג ללא רישיון. לאחר מכן, שב והעביר את הרובה לשווכאת באותו אופן.

במהלך שנת 2005 מועד מדוייק שאינו ידוע למאשימה, הגיע סמיר לבית הנאשם באום אל פאחם וביקשו להסיעו למקום מפגש באום אל פאחם על מנת להביא "פיקדון". הנאשם הסיעו למקום המפגש, כשהוא נוהג ללא רישיון נהיגה, ושם הועברו למכונית בה נהג דליי צבע שבתוכם הוסלקו בין 5,000-4,000 כדורי רובה M16.

בשלב זה הבהיר סמיר לנאשם כי בתוך הדליים נמצאים כדורי רובה, ושניהם יחד העבירו את הדליים לבית הנאשם, שם הוציאו את הכדורים מן הדליים וספרו אותם. כדורי הרובה נותרו בבית הנאשם במשך מספר ימים, ואז העבירם באמצעות נהג הסעות לידי סמיר בכפר "רומאנה". לאחר קבלת הכדורים, מכרם סמיר לאברהים.

במהלך חודש אוגוסט 2005, קיבל הנאשם משווכאת אקדח 14 וכ- 20 כדורי אקדח 14 בקוטר 9 מ"מ והחזיק בו. בהמשך לכך, ירה הנאשם באמצעות האקדח באיזור מגורים ללא הסבר סביר ולאחר מכן, הטמינו בביתו. בחודש יוני, 2006, העביר הנאשם את האקדח לשווכאת.

במהלך המחצית השניה של שנת 2005 קיבל הנאשם מאחר אקדח 14 תמורת 12,000 ₪. הנאשם הטמין את האקדח בסמוך לביתו. למחרת, העביר הנאשם את האקדח לשווכאת בכפר רומאנה באמצעות אבו ג'אבר כאשר האקדח מוסלק בתוך קרטון ממתקים.

במהלך השנים 2006-2005 רכש הנאשם 500 כדורי רובה M16 מאחר וכן 100 כדורי אקדח 14 בקוטר 9 מ"מ.

במחצית הראשונה של שנת 2006 קיבל הנאשם משווכאת בכפר "רומאנה" אקדח 14 המיועד לאדם אחר תמורת 500 ₪, החזיק בו והובילו לישראל יחד עם אבו ג'אבר כשהוא מוסלק בתוך אבקת כביסה. בהמשך לכך, העביר את החזקה באקדח לידי אדם אחר בסמוך לאום אל פאחם.

למחרת היום, ביקש שווכאת מהנאשם להחזיר את האקדח לרשותו, ובהמשך לכך, קיבל הנאשם את האקדח מהאחר סמוך לאום אל פאחם והטמינו, ולמחרת העבירו לידי שווכאת תמורת 500 ₪.

בסביבות חודש פברואר של שנת 2006, קיבל הנאשם מאחר 300 כדורי רובה M16 אשר היו מיועדים לשווכאת באזור זלפה. הנאשם החזיק בכדורי הרובה והטמינם בקרבת מקום. למחרת, העבירם ל"רומאנה", יחד עם אבו ג'אבר ובאמצעותו, כשהם מוסלקים במיכל זיתים, והעבירם לשווכאת תמורת 500 ₪.

במהלך חודש מאי 2006 פנה לנאשם אחד אשר ביקש לרכוש ממנו רובה קלצ'ניקוב וזה פנה לשווכאת לצורך ביצוע הרכישה. הלה הודיע לנאשם כי קיים ברשותו רובה, כאמור, אותו הוא מוכן למכור לנאשם במחיר של 16,000 ₪ וזה האחרון הודיע למעוניין ברכישה כי יכול למכור לו את הרובה במחיר של 18,000 ₪. משהלה סרב לקנות את הרובה מחיר המוצע, לא יצאה העיסקה אל הפועל.

בסוף חודש מאי – תחילת חודש יוני 2006 מועד מדוייק שאינו ידוע למאשימה, רכש הנאשם מאחר, בחורשה סמוך לאום אל פאחם, רובה M16 ומחסנית לרובה מלאה בכדורים, עבור שווכאת, תמורת כ- 38,000 ₪. הנאשם ירה ברובה, יחד עם האחר, בסמוך לאום אל פאחם על מנת לבדוק את תקינותו. לאחר מכן, הטמין הנאשם את הרובה מחוץ לביתו וכשבוע לאחר מכן, העבירו לחזקתו של שווכאת ברומאנה באמצעות אבו ג'אבר.

במחצית השניה של שנת 2006, רכש הנאשם במספר הזדמנויות כ- 2,500 כדורי רובה M16 הובילם וסחר בהם בכך שמסרם לסמיר במחיר של 2.5 ₪ לכל כדור רובה. הנאשם החזיק בכדורים והובילם לסמיר על ידי זריקתם מעל גדר המפרידה בין שטח ישראל לשטח הרשות הפלסטינית.

במהלך חודש אוגוסט 2006 רכש הנאשם משווכאת ומסמיר רובה מסוג עוזי במחיר 14,000 ₪ והובילו מ"רומאנה" לישראל יחד עם אבו ג'אבר ובאמצעותו, כאשר רובה העוזי מוסלק במיכל ובו מלפפונים חמוצים. בהגיעו לביתו, הטמינו בחורשה בסמוך לביתו.

מספר ימים לאחר האמור לעיל, ביום 26.08.06, בעקבות סכסוך משפחתי, הוציא הנאשם את הרובה ממקום מחבואו וירה לעבר גיסו, מחמד אברהים אגבריה (להלן: "מחמד") בכוונה להפחידו, ולאחר מכן, שב והטמינו.

במהלך חודש אוגוסט 2006 החזיק הנאשם ב-700-600 כדורי רובה M16 וסחר בהם בכך שמכרם לסמיר ב"רומאנה", בהמשך הוביל את הכדורים כשהם מוסלקים בתוך רמקולים.

במהלך חודש אוגוסט 2006 סחר הנאשם ב-50 כדורי אקדח 9 מ"מ בכך שמכרם לסמיר תמורת 250 ₪ אשר זה האחרון טרם שילם עבורם.

הנאשם הוביל את כדורי האקדח, כאמור מישראל לרומאנה כשהם מוסלקים בשקיות קפה.

במהלך החודשים אוגוסט-ספטמבר של שנת 2006, החזיק הנאשם בכ-1,000 כדורי רובה M16 וסחר בהם בכך שמכרם לסמיר ברומאנה. הנאשם הוביל את הכדורים יחד עם אבו ג'אבר ובאמצעותו,כשהם מוסלקים בתוך מיכל שמן זית.

בחודש אוגוסט 2006 פנה סמיר אל הנאשם וביקשו לסייע בידו לשוב לשטחי הרשות הפלסטינית הואיל ואינו יכול לעבור דרך מחסום ברטעה כיוון שהוא מבוקש ע"י שירות הביטחון הכללי. הנאשם שמע את סמיר משוחח עם בני משפחתו ב"רומאנה" בטלפון ומבקשם לעקוב מצידה השני של הגדר על מנת לוודא כי אין צבא באזור. בהמשך, הסיע הנאשם את סמיר לגדר הנמצאת באזור סוויסי סמוך לאום אל פאחם, שם חתך סמיר את הגדר באמצעות קטר, ועבר מעל הגדר באמצעות סולם שלקח מאחד הבתים הסמוכים. במעשיו אלה נתן הנאשם שירות להתאחדות בלתי מותרת.

בחודש ספטמבר 2006 יצר הנאשם קשר עם סמיר וביקש לרכוש ממנו כדורי רובה קלצ'ניקוב. בהמשך לכך, ערך סמיר בירורים טלפוניים שלאחריהם נפגשו סמיר והנאשם עם פאדי בג'נין על מנת לרכוש את הכדורים. למפגש הגיע פאדי כשהוא נושא רובה קלצ'ניקוב ובמהלכו סיכם הנאשם עם פאדי כי האחרון יספק לו את כדורי הרובה תמורת כסף, אלא שפאדי לא סיפק לבסוף את הכדורים כאמור, והעסקה לא הושלמה.

במעשיו כאמור לעיל, טוענת המאשימה רכש הנאשם נשקים, מחסניות לנשק ותחמושת פעמים רבות, החזיקם והובילם בלא רשות על פי דין, סחר בהם ועשה בהם עיסקאות שיש עימם מסירת החזקה בהם בלא רשות, כמו גם בסיועו עבר אותו סמיר לשטחי הרשות הפלסטינית מבלי שיתפס על ידי כוחות הבטחון וירה מנשק חם באיזור מגורים ואיים על אחר בכוונה להפחידו בפגיעה שלא כדין בגופו.

ג. טיעוני באי כח הצדדים לעונש:

ב"כ המאשימה בפתח טיעוניו לעונש ביקש מאיתנו לכבד את הסדר הטיעון ולגזור על הנאשם את העונש עליו סוכם בין באי כח הצדדים.

יחד עם האמור לעיל, הפנה לחומרה הרבה שיש לראות במעשים אותם ביצע הנאשם בציינו כי עבירות של סחר בכלי נשק עם תושבי השטחים הפלסטיניים מצויות ברף הענישה העליון בשל החשש כי ימצאו דרכם לארגוני טרור אשר יעשו בהם שימוש כנגד אזרחי מדינת ישראל.

ב"כ המאשימה הדגיש כי בענייננו אין המדובר ב"סיכון תיאורטי", כלשונו, אלא בסיכון ממשי, שכן הנאשם ביצע את עסקאות הנשק מול פעילים בארגון הטרור "גדודי חללי אל אקצא".

זאת ועוד, הפנה התובע לכמויות הנשק בהן סחר הנאשם בציינו כי סחר זה היה ל"דרך חיים" ו"מקור פרנסה" עבור נאשם, וכן לעובדה כי הנאשם לא בחל מלעשות שימוש בנשק כשאיים באמצעות רובה על גיסו.

למול הנימוקים לחומרה שבמעשי הנאשם, ציין ב"כ המאשימה את הטעמים אשר לשיטתו מצדיקים את כיבוד הסדר הטיעון, בציינו כי עונש המאסר עליו סוכם אינו חורג מרף הענישה שנקבע בפסיקה לעבירות מעין אלה בהן הורשע הנאשם.

עוד הפנה ב"כ המאשימה לחיסכון הזמן השיפוטי והתביעתי כאחד בעקבות הודאתו של הנאשם כבר בפתח משפטו וכן למניעת הצורך בהעדתם של אנשי שירות הבטחון הכללי והתמודדות עם סוגיות מודיעיניות מורכבות.

הוסיף וציין ב"כ המאשימה כי יש לשקול לזכותו של הנאשם את העובדה כי הודאותיו המפורטות של הנאשם הובילו "לפיענוח של מכלול העסקים ולהרשעתם של שותפים לסחר".

ב"כ הנאשם בטיעוניו לעונש הצטרף לבקשת ב"כ המאשימה לכבד הסדר הטיעון.

כמו כן, התמקד הסניגור המלומד במכלול נסיבותיו האישיות והמשפחתיות של הנאשם, היותו נשוי ואב ל- 4 ילדים קטנים.

ב"כ הנאשם לא חלק על היות העבירות בהן הורשע הנאשם חמורות ביותר אך ציין כי לגישתו עונש המאסר עליו סוכם במסגרת הסדר הטיעון, חמור דיו, בייחוד כאשר מדובר בעונש מאסר ראשון אשר יהא על הנאשם לרצות מאחורי סורג ובריח.

ב"כ הנאשם הפנה לפסיקה המתייחסת למידת מחוייבותו של בית המשפט לקיומם של הסדרי טיעון ושב וציין כי הודאת הנאשם הביאה לחשיפת עסקאות נשק רבות ותרמה תרומה ממשית ל"סיום כל הפרשה", כהגדרתו.

הנאשם מצידו בחר שלא להוסיף דבר על טענות בא כוחו.

ד. דיון והכרעה:

מעיון במסכת העובדתית כפי שפורטה לעיל נדמה כי מיותר להוסיף דבר על חומרת מעשיו של הנאשם אשר במשך מספר שנים עבר מגוון עבירות כנגד בטחון המדינה, רכישה, הובלה וסחר בנשק.

עניין לנו בנאשם אשר עסק במסחר בכלי נשק ובתחמושת מול מי שהשתייכו לארגון טרור אשר הנמנים על שורותיו אחראים לא אחת לפגיעה באזרחי המדינה.

כפי שניתן ללמוד מעובדות כתב האישום המתוקן, אזי נאשם זה עשה לו את הסחר בנשק לדרך חיים, תוך שהוא מונע ממניעים של בצע כסף ובפעילותו זו לאורך שנים סייע למי שחפצים לפגוע באזרחי המדינה ובבטחונה.

בעניינינו יפים דברים שנאמרו ב[ע"פ 8012/04](http://www.nevo.co.il/case/6118595):

"מעשיו של המערער הינם בעלי פן מיוחד של חומרה, שכן העסקאות נעשו עם תושבים של הרשות הפלסטינאית. אומנם, אין לדעת אם כלי הנשק אותם מכר המערער היו מיועדים לשמש בפעולות טרור נגד ישראל, אך עצם עשיית עסקה בנשק עם תושב השטחים מחייבת תגובה עונשית חמורה במיוחד. אין צורך להרבות מילים באשר לאופי המסוכן של סחר בנשק. אין לדעת לאן מתגלגלים כלי הנשק וברור כי אין הם מיועדים לשמש למטרות כשרות" ([ע"פ 8012/04](http://www.nevo.co.il/case/6118595) מוחמד מתני נ' מדינת ישראל, תק-על, 2005 (4) 1462 ).

עוד הוסיף בית המשפט בעניין זה כי:

"הגיעה השעה להעלות את רף הענישה בעבירות נשק (ראו [ע"פ 4831/03](http://www.nevo.co.il/case/5697078) אבו באכר נ' מדינת ישראל (לא פורסם)). יש לקוות שענישה מחמירה בתחום זה תרתיע את אלה הסוחרים בנשק, מובילים נשק ומבצעים עבירות דומות בקשר לכלי נשק. המערער הינו אמנם צעיר בן 25 שנים, ללא עבר פלילי, אך כאשר עסקינן בעבירות כה חמורות ומסוכנות יש ליתן משקל עודף לאינטרס הציבורי על פני נתוניו האישיים של הנאשם" (שם)

(במקרה הנ"ל נגזרו על מי שהיה מעורב ב- 8 עיסקאות של נשק, 10 שנות מאסר בפועל וערעורו נדחה).

זאת ועוד, מן הראוי להפנות לנאמר ב[ע"פ 4043/05](http://www.nevo.co.il/case/5735726):

"בשנים האחרונות נתונה מדינת ישראל במציאות ביטחונית קשה וכואבת. המדינה חשופה להתקפות טרור קשות ורצחניות, הגובות מחיר כבד בחיי אדם של חיילים ואזרחים כאחד (לתיאור המציאות הביטחונית ראו בג"ץ 7052/03 עדאלה - המרכז המשפטי לזכויות המיעוט הערבי בישראל נ' שר הפנים (טרם פורסם), פיסקה 1 לפסק דינו של הנשיא). לא נדרשת מומחיות רבה כדי להבין, כי הספקה רציפה של כלי נשק ותחמושת תורמת להתמשכותו של גל האלימות והטרור. נתיבי הברחת הנשק והתחמושת מהווים עורק המזין את הפעילות הטרוריסטית ועל כן הם חלק בלתי נפרד ממנה. מאליו יובן, כי החומרה, הסיכון והתיעוב הנודעים למעשי הטרור עצמם אוצלים גם על ענישתם של אלו המעורבים בשלבים המוקדמים - אך החיוניים - של שרשרת הטרור...

לסיכום, במציאות הביטחונית הקשה בה חיה מדינת ישראל, מוטלת חובה על בתי המשפט להעניש בחומרה את אלה המורשעים בעבירה של יבוא נשק ובעבירות דומות. במיוחד כך שעה שהדבר נעשה תוך חדירה דרך אחד מגבולותיה של ישראל. אף אם אין הוכחה ישירה שהנשק המוברח מיועד לידיהם של מחבלים, הרי שיש ליתן משקל לסוג הנשק ולכמותם של כלי הנשק. כאשר מדובר בהברחה של רובים מסוג קלצ'ניקוב, כפי שהיה במקרים שעל הפרק, ניתן להניח שהנשק יגיע לידי גורמים עוינים לישראל. לכן, צריכה הענישה להיות קשה ומכאיבה, מתוך תקווה כי תביא להרתעה של אלה העוסקים בהברחות של כלי נשק" (מדינת ישראל נ' מוחמד בניית, תק-על 2006 (3( 2239).

הנה כי כן, מעשי הנאשם אשר ייתכן והיוו חוליה משמעותית בשרשרת של מעשי-טרור, מחייבים ענישה מחמירה ומרתיעה, אשר תהפוך, כך יש לקוות, את מעשי הסחר בנשק לבלתי "משתלמים" ובכך תהא זו תרומתו הצנועה של בית המשפט למאבק החיוני בטרור.

אנו סבורים כי העונש המוצע בהסדר הטיעון אינו חורג מרף הענישה המחמיר שמתווים לאחרונה בתי המשפט בעבירות מן הסוג בהן הורשע הנאשם.

אמנם, אין בעונש זה כדי למצות את הדין עם הנאשם, ברם, מנגד, אין להתעלם משיתוף הפעולה של הנאשם עם הרשויות ומן העובדה שהביא בכך לחשיפה של עסקאות נשק נוספות ולהעמדתם לדין של עברייני נשק נוספים, כפי שציינו ב"כ הצדדים.

האינטרס הנ"ל, כמו גם העובדה כי הודאת הנאשם מנעה את הצורך הרגיש והבעייתי בהעדת אנשי שירות הבטחון הכללי, אינם פעוטי ערך כלל ועיקר, ויש בהם כדי להצדיק את אי-מיצוי הדין עם הנאשם באופן המוצע בהסדר הטיעון.

לאחר שבחנו את מכלול השיקולים הרלוונטים כפי שנקבעו **ב**[ע"פ 1958/98 פלוני נ. מדינת ישראל פד"י נז](http://www.nevo.co.il/case/161892)(1) 577 אנו סבורים כי בהסדר זה נלקחו מכלול השיקולים ובכלל זה, האינטרס הציבורי המתחייב במקרה דנן, ולדעתנו המדובר בהסדר ראוי וסביר ואשר על כן, אנו מחליטים לאמצו.

לפיכך, אנו גוזרים על הנאשם את העונשים כדלקמן:

א. 9.5 שנות מאסר בפועל החל מיום מעצרו, 09.11.06.

ב. כמו כן, אנו גוזרים על הנאשם 3 שנות מאסר על תנאי לתקופה של 3 שנים לבל יעבור עבירות בהן הורשע למעט עבירות לפי [סע' 340א)](http://www.nevo.co.il/law/70301/340a) ו - [192](http://www.nevo.co.il/law/70301/192) אשר בהתייחס אליהן, אנו מטילים על הנאשם 12 חודשי מאסר מותנים, לבל יעבור עבירות אלה במשך 3 שנים.

זכות ערעור לבית המשפט העליון תוך 45 יום מהיום.

**ניתן היום א' באב, תשס"ז (16 ביולי 2007).**

**5129371**

**5129371**

י. אלרון 54678313-3073/06

**5467831354678313**

|  |  |  |  |  |
| --- | --- | --- | --- | --- |
| **כ. סעב, שופט** |  | **ר. סוקול, שופט** |  | **י. אלרון, שופט**  **[אב"ד]** |

**נוסח מסמך זה כפוף לשינויי ניסוח ועריכה**