**בתי המשפט**

|  |  |  |  |
| --- | --- | --- | --- |
| בית משפט מחוזי חיפה | | פח 004049/07 | |
| בפני | כב' השופט י. אלרון | תאריך: | 05/02/2008 |

|  |  |  |  |
| --- | --- | --- | --- |
| בעניין: | מדינת ישראל | |  |
|  |  |  | המאשימה |
|  | נ ג ד | |  |
|  | 1. זידאן בן חסן סוידאן ת.ז. xxxxxxxxx  2. פאיז בן מוסטפא עבדלגאני ת.ז xxxxxxxx | |  |
|  | ע"י ב"כ עו"ד | עו"ד פלאח באסל | הנאשמים |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [29](http://www.nevo.co.il/law/70301/29), [32](http://www.nevo.co.il/law/70301/32), [144(א)](http://www.nevo.co.il/law/70301/144.a), [144(ב)](http://www.nevo.co.il/law/70301/144.b), [192](http://www.nevo.co.il/law/70301/192), [305(1)](http://www.nevo.co.il/law/70301/305.1), [329(א)(1)](http://www.nevo.co.il/law/70301/329.a.1), [333](http://www.nevo.co.il/law/70301/333), [335(א)(1)](http://www.nevo.co.il/law/70301/335.a.1)

**גזר דין**

הנאשמים הורשעו במסגרת הסדר טיעון בעבירות שיוחסו להם בכתב האישום המתוקן.

הסדר הטיעון לא כלל הסדר לעניין העונש אך סוכם כי הענישה תכלול פיצוי למתלונן שבית המשפט יחליט על היקפו.

כתב האישום המתוקן מונה שני אישומי משנה.

א. עובדות כתב האישום המתוקן:

אישום ראשון:

כרקע לאמור בכתב האישום, צויין כי ביום 11.08.07 בסמוך לשעה 10.00 בעת שאליף עלי (להלן: "המתלונן") נהג ברכב בכבישי הכפר עראמשה (להלן: "הכפר") הבחין באופנוע עליו רכב מהאר דיב סעד (להלן: "מהאר") המוכר לו כתושב הכפר.

מהאר סימן למתלונן לעצור ומשזה עשה כמצוותו, נעצר אף מהאר ולידו נעצר רכב מאזדה בו היו הנאשמים ואנואר סוידאן (להלן: "אנואר") כשנאשם 2 נוהג ברכב והנאשם 1 יושב מאחור.

מיד בסמוך לעצירתם, שלפו הנאשמים, מהאר ואנואר אקדחים וכיוונו אותם לעבר המתלונן וזאת בכוונה להפחידו.

המתלונן אשר הבחין בנשקים המכוונים לעברו, מיהר לנוס מהמקום ברכבו והנאשמים, מהאר ואנואר בעקבותיו.

עוד צויין באישום זה, כי בעוברם ליד בית מדלין סעד, ארוסת המתלונן (להלן: "מדלין") שבעראמשה עצרו הנאשמים את רכב המאזדה ומאהר את האופנוע, וזה האחרון פנה למדלין ואמר לה: "וואלה אני אזיין לך אותו שלוש פעמים, הכלב הזה" ואילו הנאשם 1 אמר לה "אני אביא לך את אליף הרוג כשהוא חתוך בתוך שקית" כל זאת בכוונה להפחידה ולהקניטה.

במעשיהם כמתואר לעיל איימו הנאשמים ביחד עם אחרים בצוותא חדה על המתלונן ומדלין, בפגיעה שלא כדין במתלונן.

בגין האמור לעיל הורשעו הנאשמים בעבירה לפי [סע' 192](http://www.nevo.co.il/law/70301/192) + [29](http://www.nevo.co.il/law/70301/29) ל[חוק העונשין](http://www.nevo.co.il/law/70301) התשל"ז 1977, קרי, איומים.

אישום שני:

באישום זה צויין כי בכפר עראמשה גרות בסמיכות משפחת עלי ומשפחת סוידאן במתחמים נפרדים כאשר לשני המתחמים כביש גישה הנמצא מזרחית למגורי המשפחות (להלן: "הכביש הראשי") וצומת המפרידה בין שני המתחמים (להלן: "הצומת").

ביום 11.08.07 בין השעות 13.23-14.00 או בסמוך לכך, הגיעו הנאשמים ביחד עם אחר ברכב המאזדה של הנאשם 2 אשר שימש כנהג, בסמוך לביתו של אחמד בן סעיד עלי (להלן "המתלונן") הגר במתחם משפחת עלי בכביש הראשי.

עם הגיעם למקום, ירד הנאשם 1 מרכב המאזדה כשהוא נושא אקדח והתקדם לעבר כניסת בית המתלונן בעוד רכב המאזדה נמצא בסמוך אליו וממתין לו.

הנאשם 1 קרא לעבר המתלונן אשר שהה באותה עת על גג ביתו לבוא אליו, הלה יצא לפתח הבית בהאמינו כי נאשם 1 הגיע לשוחח עימו ובעומדם פנים אל פנים במרחק מספר מטרים ללא אומר ודברים, כיוון הנאשם 1 את האקדח שברשותו לעבר המתלונן והחל יורה לעברו וזאת בכוונה להטיל בו נכות או מום או לגרום לו חבלה חמורה.

כתוצאה מהירי, נפגע המתלונן מקליעי האקדח במפשעתו ובראשו.

לאחר מכן, נסוג הנאשם 1 לאחור מספר מטרים לרכב הנהוג על ידי הנאשם 2, כשהוא ממשיך לירות.

בהמשך לירי לעבר המתלונן, החל ירי מכיוון מתחם משפחת עלי לעבר מתחם משפחת סוידאן ובהגיע רכב המאזדה בסמוך לביתו של ראתב תושב הכפר הנמצא במתחם משפחת סוידאן ירד הנאשם 1 מהרכב והמשיך לירות לעבר מתחם משפחת עלי.

באת כח המאשימה סיכמה את מעשה הנאשמים באישום זה בציינה כי במעשיו של הנאשם 1 המתוארים לעיל חבל במתלונן חבלה חמורה באופן שירה לעברו בכוונה לגרום לו חבלה חמורה, נכות או מום באמצעות נשק אותו החזיק ונשא והנאשם 2 במעשיו המתוארים לעיל, סייע לנאשם 1 לחבול במתלונן כאשר זה האחרון נושא נשק חם.

בגין האישום השני הורשעו הנאשמים בעבירות הבאות:

נאשם 1 בעבירה לפי [סע' 329(א)(1)](http://www.nevo.co.il/law/70301/329.a.1), [144(א)](http://www.nevo.co.il/law/70301/144.a) רישא + [144(ב)](http://www.nevo.co.il/law/70301/144.b) רישא ל[חוק העונשין](http://www.nevo.co.il/law/70301) התשל"ז 1977, קרי, חבלה בכוונה מחמירה ועבירות בנשק.

נאשם 2 בעבירה לפי סעי' [333](http://www.nevo.co.il/law/70301/333) + [335(א)(1)](http://www.nevo.co.il/law/70301/335.a.1) + [סע' 32](http://www.nevo.co.il/law/70301/32) ל[חוק העונשין](http://www.nevo.co.il/law/70301), התשל"ז 1977, קרי, סיוע לחבלה חמורה.

ב. ראיות לעונש:

באת כח המאשימה הגישה כראיות לעונש את רישומיהם הפליליים הקודמים של הנאשמים (ט/2-ט/1), כמו כן הוגש גזר הדין בעניינו של הנאשם 2 ב[ת"פ 3382/04](http://www.nevo.co.il/case/6213199) של בימ"ש שלום עכו (ט/2א') בו הוטלה על הנאשם 2 התחייבות כספית להימנע מעבירות אלימות מסוג פשע - בלא הרשעה.

כמו כן הפנתה באת כח המאשימה לתיעוד רפואי בעניינו של המתלונן שהוגש בשלב שמיעת הראיות (ת/39) וכן הוגש תיעוד רפואי על מצבו דהיום (ט/3).

מטעם הנאשמים, העיד מר חסן סוידאן, אבי הנאשם 1 אשר סיפר כי בשנת 2001 נדקר בסכין ונפגע קשה על ידי בן משפחת עלי, וכי היה זה הנאשם אשר לחץ עליו לקיים סולחה.

עוד הוסיף וציין כי משפחתו מונה 11 ילדים, שניים מהם משרתים בצה"ל וכי נטל פרנסת המשפחה נופל על כתפי הנאשם.

כעד אופי מטעם הנאשם 2 העיד מר דאודי משה, סייר בטחון במועצה האזורית מעלה יוסף, ועוסק במגוון תפקידים אחרים במסגרת מועצה זו.

מר דאודי סיפר בעדותו כי הינו מתגורר במושב יערה, בשכנות לנאשם, הכיר את הוריו ז"ל, ובמהלך מלחמת לבנון השניה, הסתייע רבות בנאשם 2 אשר אף גילה יוזמה בפעולות הצלה שונות. עוד ציין כי לו היכרות אישית וקרובה עם בני משפחתו האחרים, אשר התנהגותם נורמטיבית לחלוטין.

בנוסף לאמור לעיל, הגיש הסניגור מסמכים שונים המתייחסים לנאשמים בהיבטים אישיים, משפחתיים ורפואיים אשר בנסיבות העניין לא אפרטם.

#### ג. טיעוני באי כח הצדדים לעונש

ב"כ המאשימה בטיעוניה לעונש הדגישה כי כתב האישום מכיל שני אישומים המיוחסים לשני הנאשמים בצוותא חדא.

עוד הפנתה באת כח המאשימה לסמיכות הזמנים בין האישום הראשון לשני אשר לדבריה, הינו משמעותי לגבי חומרת העבירות ונסיבות ביצוען, לסכסכוך הקיים בין שתי המשפחות מזה שנים רבות, וכי מעת לעת מתחדשים האירועים האלימים בין שתי המשפחות.

כן ביקשה באת כח המאשימה כי יוטלו על הנאשמים עונשי מאסר בפועל לתקופה ממושכת ופיצוי כספי למתלונן בגין הנזקים הגופניים שנותרו בגופו (ראו ט/3).

חומרה מיוחדת ביקשה באת כח המאשימה לראות בכך כי המתלוננים בשני האישומים נבחרו על ידי הנאשמים על רקע אותו סכסוך רב שנים בין משפחותיהם, וביקשה להדגיש את המסוכנות הרבה הנלמדת מכך, כמו גם מאופן ביצוע הירי על ידי הנאשם 1.

בהתייחס לנאשם 2, ציינה באת כח המאשימה כי בהסתבכותו הפלילית הקודמת, לא מוצה הדין עימו, ובית המשפט נתן לו הזדמנות באמצו הסדר המקל עימו אשר כלל אי הרשעה בדין.

לפיכך, ביקשה באת כח המאשימה כי יושת על הנאשם עונשי מאסר בפועל מרתיעים, מאסר מותנה ופיצוי למתלוננים, כל אחד על פי חלקו הוא, ובכך, ידעו כי "עשיית דין עצמי, אינה משתלמת" כהגדרתה.

ב"כ הנאשמים בפתח טיעוניו לעונש, הפנה לתיקון כתב האישום הן בחלקו העובדתי והן בהתייחס לעבירות שיוחסו לנאשמים מלכתחילה, אשר כהגדרתו "שינה משמעותית את התמונה אשר היתה בפני בית המשפט בכתב האישום המקורי", והמאבחן בין שני הנאשמים באופן משמעותי, כאשר כתב האישום המתוקן מייחס לנאשם 2 סיוע בלבד.

ב"כ הנאשמים ביקש למזער במידת מה את עוצמת החיכוך והמתיחות הקיימת בין שתי המשפחות היריבות בכפר עראמשה.

הוסיף וטען ב"כ הנאשמים, כי הודיית הנאשמים בעבירות המיוחסות להם בכתב האישום המתוקן חסכה זמן שיפוטי וכי לאור העובדה כי תלויים ועומדים תיקים פליליים נוספים בבית משפט זה סביב אירועים אלימים אחרים בכפר עראמשה, הדבר יסייע הן לתביעה והן לבתי המשפט בשמיעת הראיות בתיקים אלה. על כן, ביקש ליתן לכך ביטוי לקולא, בעונשם של השניים.

בסיכום טיעוניו לעונש, טען ב"כ הנאשמים לנסיבות מקלות בעניינו של הנאשם 1 תוך שהפנה לגילו הצעיר, עובדת הרצחו של בן משפחתו ביום בו התרחשו האירועים נשוא תיק זה, דקירת אביו בעבר, שירותם של שני אחיו בצה"ל, היותו המפרנס היחיד במשפחה ועובדת היות מעצר זה מעצרו הראשון.

הנאשם 1 בפנותו לבית המשפט ציין "...אני נורא מצטער על מה שהיה ומבקש לחזור לחיים רגילים" ואילו הנאשם 2 הסתפק במילים "אין לי מה להגיד".

ד. דיון:

אקדים ואומר כי בטרם הגעת הצדדים להסדר הטיעון, התנהל תיק זה בפני ההרכב, וזאת, לאור העבירה לפי [סע' 305(1)](http://www.nevo.co.il/law/70301/305.1) אשר יוחסה לנאשמים מלכתחילה, אולם, לאחר התיקון העובדתי שבכתב האישום והמרתה של העבירה הנ"ל בעבירה לפי [סע' 329(א)(1)](http://www.nevo.co.il/law/70301/329.a.1) בהתייחס לנאשם 1, עבר התיק למותב – דן יחיד.

סקרתי לעיל בהרחבה את המסכת העובדתית שבכתב האישום המתוקן על שני אישומי המשנה שבו, ונראה כי מיותר להרחיב על ההיבטים לחומרה העולים מכתב אישום זה, ובעיקר ככל שהדבר מתייחס לחלקו של הנאשם 1 באישום השני.

רבות נאמר באשר לחומרה שיש לראות בהחזקת נשק שלא כדין ויותר מכך, עשיית שימוש בנשק שכזה, לפגיעה באחר.

בענייננו, עם כל הצער לנוכח אובדן בן משפחת הנאשם 1 מירי באותו יום, ירי אשר לסברת הנאשמים בוצע על ידי מי מבני המשפחה היריבה, אין להסכים עם כך כי הנאשמים יעשו דין לעצמם ויצאו לבחור את קרבנם ובלבד שיהא זה שייך לבני משפחת היריב.

עשיית דין עצמי הינה דבר חמור אשר הדעת אינה סובלת ועל הכל חלה חובת הציות לחוק ואי נטילת החוק לידיים, כפי שעשו הנאשמים במקרה דנן.

יפים לענייננו דברים שנאמרו ב[ע"פ 8513/05](http://www.nevo.co.il/case/5983942):

"שם הדבר הוא מאבק באלימות. סכסוכים מיישב אדם הגון מן היישוב במלים, לא בעבירות, לא באלימות. עבריינות האלימות היא נגע שלא נלאה מלומר כי על בתי המשפט ליתן יד לעקירתו, ונשקו היחיד של בית המשפט במאבק זה הוא העונש" (מדינת ישראל נ. נאיל סבובה, תק-על 2006(3), 2617, עמ' 2620).

איני מתעלם מהשינוי שבוצע בכתב האישום ולאור השינוי העולה מכתב האישום המתוקן, אין לו לבית המשפט אלא את המסכת העובדתית שבכתב האישום המתוקן והיא בלבד.

יחד אם זאת, גם המסכת העובדתית בה הודו הנאשמים באשר לחלקו של כל אחד מהם, הינה חמורה ביותר, ובעיקר ככל שהדברים מתייחסים לנאשם 1. למרבה המזל, הפגיעה במי שנבחר להיות קרבן בתיק זה הסתיימה בחבלות שנגרמו לו ולא בקיפוח חייו.

חומרה מיוחדת יש לראות בשימוש בנשק חם ועל חומרה זו אין לי אלא להפנות לנאמר ב[ע"פ 1332/04](http://www.nevo.co.il/case/5762686):

"מן הראוי שיהיה בעונש כדי להרתיע מנפיצות התופעה העבריינית של החזקה, נשיאה ושימוש בנשק חם מסוגים שונים. גם אם נכון הדבר כי עד כה רמת הענישה בעבירות של החזקת נשק אינה גבוהה, הרי שהמציאות השוררת היום בארץ - זמינותו של נשק חם ורב עוצמה שיש עמו פוטנציאל להסלמה באלימות העבריינית והאידיאולוגית כאחד - מחייבים מתן ביטוי עונשי הולם והחמרה ברמת הענישה" (מדינת ישראל נ' פס, פ"ד נח(5) 541).

באי כח הצדדים הגישו אסופת פסיקה, כאשר באת כח המאשימה מפנה לפסיקה מחמירה ואילו ב"כ הנאשמים לפסיקה מקלה.

אין חולק כי ניתן למצוא גזרי דין ובהם ענישה לכאן ולכאן, אולם, הלכה היא מלפני בית המשפט כי הענישה הינה עניין אינדיווידואלי כאשר כל מקרה נבחן על פי נסיבותיו כמו גם נסיבותיהם האישיות של הנאשמים.

בענייננו לא היססו הנאשמים לעשות שימוש בנשק חם שהחזיקו כדי לאיים, ובהמשך, לפגוע ביריביהם. מעשים כאלה משקפים מחשבה מעוותת ומסוכנת לציבור כולו.

תופעה של חיסול חשבונות במסגרות פנימיות היא מסוכנת עד מאוד, כבר ראינו לצערנו כי במסגרת כזו קופדו לא אחת חיי אדם, לעיתים היו אלה בני אדם חפים מפשע, אשר כלל לא היו מעורבים בסכסוך הפנימי.

בחברה מתוקנת, אסור שתופעות כאלה תתרחשנה, ועל בית המשפט להרים את תרומתו להשגת מטרה חשובה זו.

אין ספק כי כפי שניתן ללמוד מחלקו של כל אחד מהנאשמים בכתב האישום המתוקן, כמו גם העבירות המיוחסות לכל אחד מהם, אזי, חלקו של הנאשם 1 הינו רב יותר ולו מיוחסות עבירות חמורות יותר הן של חבלה בכוונה מחמירה והן עבירות בנשק, ומכאן, יש לאבחן בין העונש שיש להטיל על כל אחד מהם כאשר לנאשם 2 מיוחסת עבירת האיומים ועבירה של סיוע לחבלה חמורה - בלבד.

לאחר ששקלתי את מכלול השיקולים הרלוונטים, הן את דברי באת כח המאשימה כשיקולים לחומרה והן את דברי ב"כ הנאשמים כשיקול לקולא, ובכלל זה, השינוי העובדתי שבכתב האישום המתוקן, חלקו של כל אחד מהנאשמים, הודייתם, חסכון הזמן השיפוטי ושאר ההיבטים לקולא, אני מחליט לגזור על הנאשמים את העונשים כדלקמן:

**על הנאשם 1:**

א. 55 חודשי מאסר בפועל.

ב. 18 חודשי מאסר על תנאי למשך 3 שנים לבל יעבור עבירות אלימות מסוג פשע.

ג. 6 חודשי מאסר על תנאי למשך 3 שנים לבל יעבור עבירה לפי [סע' 192](http://www.nevo.co.il/law/70301/192) ל[חוק העונשין](http://www.nevo.co.il/law/70301).

**על הנאשם 2:**

א. 12 חודשי מאסר בפועל.

ב. 12 חודשי מאסר על תנאי למשך 3 שנים לבל יעבור עבירות אלימות מסוג פשע.

ג. 6 חודשי מאסר על תנאי למשך 3 שנים לבל יעבור עבירה לפי [סע' 192](http://www.nevo.co.il/law/70301/192) ל[חוק העונשין](http://www.nevo.co.il/law/70301).

לצורך מניין תקופת המאסר, תימנה תקופת שהייתם במעצר מיום 11.08.07.

כמו כן, על הנאשמים לפצות את המתלונן באישום השני בסך של 30,000 ₪ באופן שהנאשם 1 ישא בתשלום של 20,000 ₪ והנאשם 2 בסך של 10,000 ₪.

5129371

54678313הסכומים הנ"ל יופקדו בגזברות בית המשפט **עד לא יאוחר מיום 01.04.08.**

**זכות ערעור לבית המשפט העליון תוך 45 יום מהיום.**

5129371

54678313

י. אלרון 54678313-4049/07

**ניתן היום כ"ט בשבט, תשס"ח (5 בפברואר 2008) במעמד ב"כ הצדדים והנאשמים.**

|  |
| --- |
| **יוסף אלרון, שופט** |

אתי עטיאס

נוסח מסמך זה כפוף לשינויי ניסוח ועריכה