**בתי המשפט**

|  |  |  |  |
| --- | --- | --- | --- |
| **בדלתיים סגורות** | | | |
| בית משפט מחוזי חיפה | | פח 004069/07 | |
|  | |
| בפני הרכב השופטים: | א. שיף [אב"ד] - ס. נשיא  ח. הורוביץ  צ. קינן | תאריך: | 25/05/2008 |

|  |  |  |  |
| --- | --- | --- | --- |
| בעניין: | מדינת ישראל  ע"י ב"כ עו"ד משה סעד ממח"ש | |  |
|  |  |  | המאשימה |
|  | נ ג ד | |  |
|  | פלוני | |  |
|  | ע"י ב"כ עו"ד | לוי מוטי | הנאשם |

|  |  |
| --- | --- |
| נוכחים: | בשם המאשימה, ב"כ עו"ד משה סעדה  בשם הנאשם, עו"ד לוי מוטי  הנאשם בעצמו |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144(ב2)](http://www.nevo.co.il/law/70301/144.b2), [144ב](http://www.nevo.co.il/law/70301/144b), [284](http://www.nevo.co.il/law/70301/284), [454](http://www.nevo.co.il/law/70301/454)

# 

**גזר דין**

הנאשם הורשע, על יסוד הודייתו בעובדות כתב האישום, בביצוע עבירה של **היזק בחומר נפיץ**, לפי [סעיף 454](http://www.nevo.co.il/law/70301/454) ל[חוק העונשין](http://www.nevo.co.il/law/70301), התשל"ז – 1977 (להלן: "חוק העונשין"), **עבירות בנשק**, לפי [סעיף 144ב](http://www.nevo.co.il/law/70301/144b) ו- [144(ב2)](http://www.nevo.co.il/law/70301/144.b2) לחוק העונשין ועבירה של **מרמה והפרת אמונים**, לפי [סעיף 284](http://www.nevo.co.il/law/70301/284) לחוק העונשין.

א. **עובדות המקרה**

מכתב האישום ומהודיית הנאשם עולה, כי:

הנאשם שירת כרכז מודיעין ב ..... (להלן: "ימ"ר"). חלק מהמעורבים האחרים בפרשה שירתו בתקופה הרלוונטית כשוטרים במשטרת ישראל.

1. ב- 10/10/06 הושלך רימון רסס ע"י גורמים עבריינים בעיר נהרייה (להלן: "העיר"), לעבר ביתו של ..., אשר שירת כבלש בימ"ר ......, המתגורר בעיר.

2. יום למחרת, בעקבות אירוע השלכת הרימון, נפגשו הנאשם וח'..., אשר שירת כרכז .... ב ...(להלן: "ח"), יחד עם שוטרים נוספים, בבית קפה בעיר ודנו כיצד לנקום באותם גורמים עבריינים, אשר נחשדו על ידם בזריקת הרימון.

3. מספר ימים לאחר מכן, בשעות הערב, התקיימה פגישה בדירת מסתור באכסניה בראש הנקרה, אליה הועבר לאחר אירוע השלכת הרימון.

4. בפגישה האמורה נכחו הנאשם ומעורבים אחרים והועלו הצעות בנוגע לאופן הפגיעה באותם גורמים עבריינים. בין היתר, הועלתה הצעה לפגוע באותם גורמים באמצעות השלכת רימוני רסס.

5. בסופה של הפגישה האמורה הוחלט, על דעת הנאשם והמעורבים האחרים, כי אכן יש לפעול נגד אותם גורמים עבריינים, אך לא הוחלט באותו שלב באיזה אופן לפעול.

6. זמן מה לאחר מכן, נפגש ח'.... עם פ'....., שהנו אזרח אשר רכש ידע בפירוטכניקה ובהפעלת זיקוקים (להלן: "פ"), במטרה להסתייע בכישוריו לצורך הפעילות נגד הגורמים העבריינים.

7. כעבור פרק זמן נוסף, נפגשו הנאשם, ח'.... ופ'..... בביתו של פ'.... השלושה סיכמו, כי יעשה שימוש במטעני חבלה מסוג צינור, נגד הגורמים העבריינים (להלן: "מטעני החבלה").

8. במהלך הפגישה האמורה, הדריך פ'.. את הנאשם ואת ח'..., כיצד ניתן להכין את מטעני החבלה ואף מסר להם רשימת פריטים בהם יש להצטייד לצורך הכנתם.

9. לאחר הפגישה, גמלה בליבם של הנאשם והמעורבים האחרים ההחלטה לפעול נגד הגורמים העבריינים באמצעות הנחת מטעני חבלה.

10. כעבור יום, רכש הנאשם צינורות ופריטים נוספים לצורך הכנת מטעני החבלה.

11. למחרת, נפגשו הנאשם וח'.... בביתו של פ'.... במהלך אותה פגישה, ולצורך הכנת מטעני החבלה, קדח פ'... חורים בצינורות והכניס לתוכם נפצים שהיו ברשותו.

12. בנוסף, סיפק פ'... לנאשם ולח'... ציוד לצורך הכנת מטעני החבלה, שכלל נפצים נוספים, כדורי ציד וגפרורים חשמליים. כמו כן, הדריך אותם רן כיצד ניתן לפרק את כדורי הציד ולהוציא מהם את אבק השריפה (להלן: "אבק השריפה"), אשר ישמש אותם לצורך פיצוץ מטעני החבלה.

13. בנוסף, יעץ פ'... לנאשם ולח'...., להוסיף למטעני החבלה כדוריות עופרת, אותן יפרקו מכדורי הציד, במטרה להגביר את עוצמת הנזק שיגרם לסביבה כתוצאה מהפיצוץ.

14. בשלב זה, התגבש בין הנאשם והמעורבים האחרים קשר פלילי, במסגרתו הוחלט לפעול נגד הגורמים העבריינים בדרך המתוארת לעיל.

15. כעבור מספר ימים, ב- 20/10/06, רכש צ'..., בעצת פ'..., ציוד, לצורך הכנת מטעני החבלה. כמו כן, רכש צ'.... חומר מסוג אציטון, במטרה לנקות באמצעותו טביעות אצבעות שיותירו הנאשם והמעורבים האחרים על מטעני החבלה.

16. בהמשך, נפגשו הנאשם והמעורבים האחרים, בביתו של צ'...., לצורך הרכבת מטעני החבלה.

17. במהלך אותה פגישה, פרקו הנאשם והמעורבים האחרים את כדורי הציד, הוציאו מתוכם את אבק השריפה ואת כדוריות העופרת, והחדירו אותם לתוך חלל הצינור, כל זאת במטרה להגביר את עוצמת הנזק שייגרם כתוצאה מהפיצוץ.

18. בסופה של הפגישה, לאחר שמטעני החבלה הורכבו, ביצעו הנאשם והמעורבים האחרים ניסוי של מנגנון ההפעלה, שאמור היה להפעיל את מטעני החבלה, אך ניסיון זה לא צלח. בשל כך, בשלב זה, קבעו לדחות תוכניתם למועד מאוחר יותר.

19. כבר באותו היום התקשר צ'.... לנאשם, וביקש ממנו שלא לדחות את הנחת מטעני החבלה, מאחר וצפויים להגיע לעיר כוחות משטרה רבים, עובדה שאפשר ויהיה בה בכדי לסכל את מימוש הקשר.

20. למחרת היום, ב- 21/10/06, רכש הנאשם שעונים נוספים, לצורך הפעלת מטעני החבלה. בשעות הצהריים של אותו היום, בביתו של צ'...., ניסו הנאשם וח'.... להפעיל את מנגנון המטען באמצעות סוללה וניסיון זה צלח. באותו יום, בין השעות 18:00-19:00, בעקבות הצלחת הניסוי, ובהתאם לתיאום מראש, נפגשו הנאשם והמעורבים האחרים בביתו של צ'..... במסגרת אותו מפגש, הועלו מספר הצעות בנוגע לזהותם של העבריינים אשר נגדם יופעלו מטעני החבלה. בסופו של דבר, הוחלט על דעת כל הנוכחים, להניח את מטעני החבלה בביתו של רפי בן שלום (להלן: "רפי") ובמכוניתו של מיכאל מור (להלן: "מיכה").

21. כמו כן סוכם על חלוקה לצוותים: צוות אחד יניח את מטען החבלה בביתו של רפי, ואילו הצוות השני, יניח את מטען החבלה במכוניתו של מיכה.

22. בסופה של אותה פגישה, הוחלט להיפגש באותו הלילה שבין ה- 21/10/06 ל- 22/10/06, בשעה 03:00 לפנות בוקר, ביער יחיעם.

23. מייד לאחר מכן, נסעו הנאשם וח'.. ליער, שם ערכו ניסוי של מנגנוני הפעלת מטעני החבלה, אשר בסיומו, הטמינו את מטעני החבלה ביער, ושוב אל ביתם.

24. מאוחר יותר באותו לילה, הגיעו הנאשם והמעורבים האחרים לנקודת המפגש ביער, באמצעות כלי הרכב של מ.. (רכז ...) (להלן: "מ") ונ.. (קצין ....ב...) (להלן: "נ"). עם הגיעם ליער, שינו באמצעות איזולירבנד את הספרות המופיעות על לוחיות הזיהוי של כלי הרכב שאמורים היו להסיע אותם אל המקומות בהם יונחו מטעני החבלה, וזאת במטרה למנוע את זיהוי כלי הרכב.

25. מייד לאחר מכן, התחלקו הנאשם והמעורבים האחרים לשני צוותים, לצורך הנחת מטעני החבלה: צוות אחד, אשר כלל את מ... ואת צ'..., נסע ברכבו של מ... לביתו של מיכה; ואילו הצוות השני, אשר כלל את הנאשם, את ח'... ואת נ..., נסע ברכב של נ... לביתו של רפי.

26. טרם היציאה אל היעדים האמורים, חימש הנאשם את מטעני החבלה, ע"י כך שכיוון את שעוני ההפעלה המותקנים בהם לפרק זמן של 35 דקות, במסגרתו היו אמורים הנאשם והמעורבים האחרים להניח את המטענים במקומות שנקבעו ולהימלט מזירות האירוע לפני הזמן המיועד לפיצוץ המטענים.

27. מטעני החבלה הכילו נפץ, אבק שריפה וכדוריות עופרת, אשר היה ביכולתם לפגוע או לגרום למותו של אדם.

28. בהמשך, הגיעו מ'... וצ'... אל ביתו של מיכה, שם הניח צ'... את מטען החבלה מתחת לגלגלי רכב מסוג BMW, אשר נמצא בהחזקתו של מיכה והמשמש את אשתו.

29. באותו הזמן הסיע נ.... את הנאשם ואת ח'.... אל עבר ביתו של רפי. כשהגיעו למקום, נשאר נ... ברכבו והנאשם וח'.... ירדו מהרכב ופנו לעבר ביתו של רפי.

כאשר הגיעו אל הבית, סימן ח'.... לנאשם להניח את מטען החבלה על אדן החלון והנאשם עשה כן. באותו הזמן, שהו בביתו של רפי אימו ואחיו בן ה- 10, אשר ישנו בחדר הסמוך לחדר שעל אדן חלונו הונח מטען החבלה.

30. מייד לאחר הנחת המטענים, נמלטו הנאשם והמעורבים האחרים מהזירות הנ"ל בהן הטמינו את מטעני החבלה.

31. כעבור פרק זמן של כ- 35 דקות ממועד כיוון שעוני ההפעלה כמתואר לעיל, התפוצץ מטען החבלה שהונח על אדן חלון ביתו של רפי, והרסס שכלל כדוריות עופרת, עף לכל עבר בעוצמה רבה.

32. כתוצאה מפגיעת כדורי הרסס ומעוצמת הפיצוץ, נגרם נזק לקירות החדר הפנימיים והחיצוניים ולסורג הברזל שבחלון החדר.

33. מטען החבלה שהונח ברכבו של מיכה לא התפוצץ וזאת בשל תקלה טכנית.

#### ב. הסדר הטיעון

בפתח הדיון בפניינו, ב-25/12/07 הודיעונו ב"כ הצדדים, כי הגיעו להסדר טיעון במסגרתו יודה הנאשם בעובדות כתב האישום והתביעה תבקש להטיל על הנאשם עונש מאסר, שירוצה בעבודות שירות, בניכוי ימי מעצרו. ב"כ הנאשם יהא רשאי לטעון לעונש קל יותר.

ב"כ הצדדים הביאו לידיעתנו כי על פי הסדר הטיעון אמור הנאשם להעיד כעד תביעה במשפטם של הנאשמים האחרים באותה פרשה. היה והנאשם לא יעמוד בהסכם עד המדינה שנחתם עמו, אזי תהא התביעה רשאית לעתור לעונש כראות עיניה ואילו הנאשם יוכל לבקש לחזור בו מהודייתו.

בישיבה מיום 21/5/08 ביקש מאיתנו ב"כ המאשימה לכבד את הסדר הטיעון, לאחר שהנאשם העיד במשפטם של הנאשמים האחרים באותה פרשה.

##### ג. דיון

מעשיו של הנאשם חמורים. איש משטרה האמור לאכוף חוק מתנהג כאחד העבריינים ומשים עצמו תובע, שופט ומוציא לפועל. יהיו מניעיו אשר יהיו, אין לאיש זכות לסכן אחרים רק בשל מסקנתו כי המטרה שנבחרה היא עבריינית ויש לגמול לה בגין מעשיה.

מעשיו של הנאשם היה בהם סיכון למטרות שנבחרו ולאנשים אחרים, שהיו עלולים להמצא בקרבת מקום הטמנת המטענים. נקל לשער איזה אסון היה עלול להגרם ליעד שנבחר ולנמצאים בסביבה.

פעילות שכזו, המופנית כלפי אנשי העולם התחתון, עלולה להביא למעגל דמים שסופו מי ישורנו. כשלונו של הנאשם גדול. שוטר האמון על כיבוד החוק, התנהג כעבריין מובהק וסיכן את שלום הציבור. אין מדובר באירוע רגעי או בתגובה אימפולסיבית. מעשיו של הנאשם והתכנונים הנדרשים לביצועם, ארכו 10 ימים. בימים אלו לא נסוג הנאשם מכוונתו, אף שמן הסתם, הבין את משמעות מעשיו.

מנגד, יש לשקול לקולא את נכונותו של הנאשם לשמש עד מדינה, מה שאיפשר, ככל הנראה, לחשוף את הפרשה כולה. הקלה משמעותית בעונשו של עד מדינה היא המחיר שמוכנה החברה לשלם עבור הרשעתם של עבריינים אחרים. המדובר בהכרח בל יגונה. עוד נשקול לקולא את עברו הנורמטיבי של הנאשם, כפי שפורט ב"דברו האחרון". לנגד עינינו יעמוד גם המחיר הכבד אותו משלם הנאשם הן בגין הסתבכותו בפרשה הנדונה והן בשל נכונותו לשמש עד מדינה. הנאשם תיאר בפנינו את מצוקתו ומצוקת משפחתו ונהיר לנו כי מצוקות אלו ילווהו עוד תקופה ממושכת.

לנגד עינינו תעמוד גם החרטה העמוקה שהביע בפנינו, תוך שיכולנו להתרשם ממצוקתו ומכנותו.

בהתחשב בכל הנסיבות ובטיעוני ב"כ הצדדים, איננו רואים סיבה לסטות מהסדר הטיעון שהושג בין הצדדים. יחד עם זאת, נראה לנו, נוכח הנסיבות דלעיל, שיש להעניש הנאשם ברף העליון של הסדר הטיעון.

אנו גוזרים אפוא על הנאשם 18 חודשי מאסר, מהם 6 חודשים לריצוי בפועל והיתרה מותנית, למשך 3 שנים, לבל יעבור עבירה שבגינה הורשע או כל עבירת אלימות שהיא פשע.

אנו מורים, כי עונש המאסר ירוצה בעבודות שירות, במקום, במועדים ובשעות המומלצות ע"י הממונה על עבודות השירות, כפי שפורטו בחוות דעתו.

מתקופת המאסר שהושתה על הנאשם, ינוכו 12 ימים בהם שהה הנאשם במעצר.

הנאשם יתחיל לרצות את עבודות השירות ביום 29/5/08 ובמועד זה יתייצב עד השעה 09:00 אצל הממונה על עבודות השירות, בהתאם לאמור בחוות הדעת.

הובהרה לנאשם משמעות אי עמידתו בתנאי עבודות השירות.

אנו שבים ומציינים כי חל איסור פרסום על כל פרט מזהה אודות הנאשם והמעורבים האחרים בביצוע העבירה.

א. שיף [] ס 54678313-4069/07

**5129371**

**54678313ניתן היום כ' באייר, תשס"ח (25 במאי 2008) במעמד הצדדים. זכות ערעור לביהמ"ש העליון, תוך 45 יום מהיום.**

|  |  |  |  |  |
| --- | --- | --- | --- | --- |
| **א. שיף, שופט - ס. נשיא**  **[אב"ד]** |  | ח. הורוביץ, שופטת |  | **צ. קינן, שופטת** |

נוסח מסמך זה כפוף לשינויי ניסוח ועריכה

הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן