**בתי המשפט**

|  |  |  |  |
| --- | --- | --- | --- |
| בית המשפט המחוזי בירושלים | | **פח 005023/02** | |
|  | |
| **לפני:** | **כבוד השופטת יפה הכט**  **כבוד השופט משה רביד**  **כבוד השופט יעקב צבן** |  | **09/04/2003** |

|  |  |  |  |
| --- | --- | --- | --- |
| **בעניין:** | **מדינת ישראל** | |  |
|  | ע"י ב"כ עו"ד | גאולה כהן | המאשימה |
|  | **נ ג ד** | |  |
|  | **סאמי (בן סמיר עטה) עביד** | |  |
|  | ע"י ב"כ עו"ד | מנחם בלום | הנאשם |

במסגרת הסדר טיעון, לאחר שמיעת חלק מהראיות בטענות זוטא שהעלה הנאשם, תוקן כתב האישום והנאשם הודה והורשע בעבירות דלהלן: חברות בארגון עוין – עבירה לפי סעיף 3 לפקודה למניעת טרור, תש"ח-1948; עבירות בנשק שלא כדין – הובלת נשק – עבירה לפי סעיף 144(ב) לחוק העונשין; קשירת קשר לביצוע פשע – עבירה לפי סעיף 499 (א)(1) לחוק.

**גזר דין**

1. במסגרת הסדר טיעון, לאחר שמיעת חלק מהראיות בטענות זוטא שהעלה הנאשם, תוקן כתב האישום והנאשם הודה והורשע בעבירות דלהלן:

חברות בארגון עוין - עבירה לפי סעיף 3 לפקודה למניעת טרור, תש"ח-1948;

5129371עבירות בנשק שלא כדין - הובלת נשק - עבירה לפי סעיף 144(ב) לחוק העונשין, התשל"ז-1977 (להלן - **החוק**) - חמש עבירות;

קשירת קשר לביצוע פשע - עבירה לפי סעיף 499 (א)(1) לחוק.נ

ב"כ המאשימה הודיעה, כי תעתור לעונש של 12 שנות מאסר, ואילו הנאשם יהיה חופשי בטיעוניו.ב

**העובדות:**

2. במהלך שנת 1999, גויס הנאשם על ידי סאמר טארק מוחמד (להלן - **סאמר**) לארגון החזית העממית הדמוקרטית לשחרור פלסטין (להלן - **הארגון**), שהינו ארגון טרוריסטי, ומאז ועד היום הינו חבר בארגון זה.ו

3. במהלך שנת 2000, בארבע הזדמנויות שונות, לבקשת סאמר, הוביל הנאשם ברכבו כלי נשק מסוגים שונים, מיריחו לעיסוויה.נ

4. במהלך חודש מאי 2001, פנה סאמר אל הנאשם והציע לו להצטרף אל הפלג הצבאי בארגון. הנאשם קיבל את ההצעה, והסכים לסייע לסאמר בכל הנדרש לביצוע פעילות צבאית בארגון. בסמוך לחודש אוקטובר 2001, הוביל הנאשם ברכבו, לבקשת סאמר, המוכר לו כפעיל בארגון, שני רובי קלצ'ניקוב ושני אקדחים מעזריה לכפר עיסווויה.ב

5. בתאריך 8.2.02 קיבל הנאשם שיחת טלפון מסאמר, בה התבקש להגיע ביחד עם סאמר דרבס לרמאללה בדחיפות, כדי להעביר כלי נשק לביצוע פיגועים. הנאשם וסאמר דרבאס נענו לבקשתו של סאמר, ותכננו לנסוע לרמאללה להביא את הנשק, אך מעצרם סיכל פעולה זו.ו

6. **מתסקיר** שהוגש בעניינו עולה, כי הנאשם, יליד 2.8.80, הוא הבכור מבין שמונה אחים ואחיות. אביו מובטל, אמו עקרת בית, אחת מאחיותיו נשואה, והיתר מתגוררים בבית. הנאשם למד עד כתה ט'. בגיל 17 החל לעבוד בעבודות מזדמנות, עד שקיבל רשיון נהיגה במשאית. במשך שנתיים עבד כנהג משאית עד למעצרו.

מתוכן התסקיר לא ניתן לעמוד על הרקע למעשיו, אלא על דאגתו לפרנסת המשפחה, שאיבדה מטה לחמה עם מעצרו. שירות המבחן התרשם מאדם מבולבל ומבוהל, החרד מפני הצפוי לו, ומנסה להימנע מכל קשר עם אסירים אחרים. באשר לעבירות, הנאשם לוקח אחריות לחלק מהאישומים וניסה להמעיט מחומרתם. בשל אופי העבירות, אין בפי שירות המבחן המלצה טיפולית לגביו.נ

עברו של הנאשם נקי.ב

7. **ב"כ המאשימה** ביקשה להחמיר עם הנאשם וטענה כי על עבירה בודדת של הובלת נשק קבע המחוקק עונש מקסימלי של 10 שנות מאסר בפועל. במקרה דנן מדובר בחמש עבירות של הובלת נשק, שבכל אחת מהן מגולמת חומרה מקסימלית. על מדרג החומרה בעבירות של אחזקת נשק עמד בית המשפט העליון בב"ש 625/82, **מחמוד נ' מדינת ישראל**, פ"ד לז(3) 668, 671, בקובעו שמונה דרגות, שהחמורה בהן היא אחזקת נשק לשם ביצוע מעשים המיועדים לפגוע בביטחון המדינה או בבטחון הציבור.

ב"כ המאשימה מבקשת לראות בנאשם חוליה חשובה בהוצאת פיגועים לפועל, שסופם זריעת חורבן והרג של חפים מפשע. לדבריה, גם אם הנאשם לא השתתף בפיגוע עצמו, הוא משמש חוליה בלעדיה אין.

באשר למודעות של הנאשם לחומרת מעשיו טענה באת כח המאשימה, כי גם בהנחה שתחילה לא היה מודע למטרה לשמה נועד הנשק, אין ליחס לו תמימות כשהוא מעביר כ-10 כלי נשק במסגרת ארגון טרור, על פי הוראות מי שגייס אותו לארגון, כדי שיפעל בפלג הצבאי שלו.ו

בעבירות מסוג זה נדחים שיקולים אישיים. מה גם שהנאשם קיבל אחריות רק לחלק מהאישומים, ולא הביע חרטה.

ב"כ המאשימה מבקשת לגזור על הנאשם את העונש המקסימלי שבהסדר הטיעון והפנתה לגזה"ד בת"פ (חיפה) 351/01 **מדינת ישראל נ' בדראן**, תק-מח 2002(2) 20251, שבו הוטלו על הנאשם 12 שנות מאסר, מהן 10 בפועל, בגין עבירות הנשק.נ

8. **הסניגור** טען כי מדובר בבחור נורמטיבי, וככזה היה צפוי לו מהלך חיים רגיל אילולא נגרר, התפתה וחש עצמו מחויב בהעברת נשק ממקום למקום. המניעים המדויקים אינם ברורים גם לסניגור. לדבריו, מדובר בתקופה רגועה יחסית מזו שהייתה בתחילת האינתיפאדה, שאין ליחס אותה לענישה המחמירה של בתי המשפט, אלא להידוק האמצעים של כוחות הבטחון למנוע את התופעות. ענישה מחמירה של בתי המשפט עלולה להחטיא את המטרה של שיקום אדם, שנגזר עליו לרצות 10-20 שנה בכלא, לגדוע אצלו את התקווה לחזור לחיים רגילים, ולזרוע בלבו רגשות נקם. הסניגור מסכים, ששיקול זה אינו רלבנטי בעבירות מופלגות בחומרה, כגון רצח או פיגוע התאבדות, בהן ראוי להרחיק את הנאשם מהחברה לצמיתות.

הסניגור ביקש שלא להחמיר עם הנאשם וביקש לגזור עליו עונש מתון, בהתחשב בכך שמדובר בצעיר, שעברו נקי והוא לא נטל חלק בפעילות האינטנסיבית של הארגון בשכונת עיסאוויה, כפי שעשו אחרים, שעניינם נדון בבית משפט זה.

באשר לת"פ 351/01 הנ"ל, טוען הסניגור כי אין להקיש ממנו גזירה שווה לענייננו. המעשים והנסיבות האישיות שונות. מדובר בהובלת נשק לסוכן זר, מסוכן לציבור, ששיקולי שיקום לא חלים לגביו, להבדיל מהנאשם, העשוי להיטיב את דרכו, וניתן לתת משקל להרתעה בעתיד בדרך של מאסר מותנה.

9. **הנאשם** התנצל, טען כי לא ידע על השימוש בנשק, ואילו ידע לא היה נוטל חלק בהובלתו ולא היה עוסק בכך. הנאשם חזר והדגיש כי הוא אחראי לכלכלת המשפחה, עבד עם יהודים והיו לו קשרי עבודה טובים אתם. זו לו הסתבכותו הראשונה עם החוק, והוא לא יחזור על כך. הנאשם ביקש להתחשב במצבו והביע חרטה.

10. העבירותאותן ביצע הנאשם חמורות. הנאשם נטל חלק פעיל בארגון עוין. אין אנו מקבלים את הטענה שלא היה מודע למטרות לשמן פעל למען הארגון. אין מדובר באירוע חד פעמי, לגביו ניתן אולי לקבל את הטענה של היעדר מודעות, אלא במעשה חוזר ונשנה של העברת נשק לידי פעיל בארגון, שגייס את הנאשם לזרוע הצבאית של ארגון, אשר חרת על דגלו את המאבק בישראל, וביצוע פיגועים שמטרתם זריעת חורבן והרג של חפים מפשע. הובלת נשק והעמדתו לרשות טרוריסטים מבצעים מהווה חוליה חשובה ביותר לביצוע פיגועים וירי ובמעשים אלה טמונה עיקר מסוכנותו של הנאשם.ב

לזכות הנאשם עומד עברו הנקי, הודאתו וחסכון בזמנו של בית המשפט.

לפיכך, אנו גוזרים על הנאשם 10 שנות מאסר מיום מעצרו, 8.2.02, מתוכן 8 שנים בפועל ושנתיים על תנאי, והתנאי הוא שהנאשם לא יעבור עבירה שהיא פשע במשך 3 שנים מיום שחרורו ממאסר.

**הודעה לנאשם זכות הערעור לבית המשפט העליון תוך 45 יום.ו**

**ניתן היום, ז' בניסן תשס"ג (9 באפריל 2003), במעמד ב"כ המאשימה, הנאשם, סניגורו ומתורגמן בית המשפט לערבית.נ**

|  |  |  |  |  |
| --- | --- | --- | --- | --- |
| **יעקב צבן, שופט** |  | **משה רביד, שופט** |  | **יפה הכט, שופטת** |

נוסח זה כפוף לשינויי עריכה וניסוח