**בתי המשפט**

|  |  |  |  |
| --- | --- | --- | --- |
| **בית המשפט המחוזי בירושלים** | | **פ"ח 636/09** | |
|  | |
| **לפני:** | **כבוד השופט יעקב צבן – סגן נשיא** |  |  |

|  |  |  |
| --- | --- | --- |
| **בעניין:** | מדינת ישראל |  |
|  | באמצעות פרקליטות מחוז ירושלים | המאשימה |
|  | **נ ג ד** |  |
|  | **מהראן רג'בי ת.ז. xxxxxxxxx** |  |
|  | ע"י עו"ד רמי עותמאן | הנאשם |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301)

**גזר דין**

1. הנאשם הורשע, על-פי הודאתו, בעובדות כתב האישום המתוקן בעבירות של ירי באזור מגורים, לפי סעיף 340א' ל[חוק העונשין](http://www.nevo.co.il/law/70301); היזק בזדון ורכוש לפי סעיף 452 לחוק; חבלה בכוונה מחמירה לפי סעיף 329(א)(2) לחוק; נשיאת נשק שלא כדין לפי סעיף 144(ב) לחוק. **ואלה המעשים**:

ביום 4.7.2009 התפתחה תגרה בין בני משפחת רווידי לבין בני משפחת רג'בי. במהלך התגרה ירה הנאשם בנשק חם לעבר מכוניתו של מחמוד עודה המקורב למשפחת רווידי. מספר קליעים חדרו למכונית. בעקבות התגרה החליטו שתי המשפחות לערוך סולחה בערבו של יום, אלא שהסולחה נדחתה ליום המחרת. בעקבות הדחייה, שעה קצרה לאחר הסולחה המתוכננת שלא התקיימה, הגיעו בני משפחת רווידי חמושים באלות, שרשראות וכלי תקיפה נוספים, לרבות אקדחים, לכביש הכניסה לסילוואן ושם התפתחה קטטה בה נטלו חלק בני משפחת רג'בי, ביניהם הנאשם. במהלך הקטטה ירו בני משפחת רווידי לכיוון משפחת רג'בי ובאותה עת ירה תחילה הנאשם באקדח שהיה ברשותו ללא רישיון ולאחר מכן ירו שאר בני משפחת רג'בי לכיוון בני משפחת רווידי. בהמשך הקטטה והירי ירה אחד המעורבים בקטטה כדור אקדח בגבו של מוחמד ג'אבר רג'בי. הכדור חדר ללבו וגרם למותו.

2. זמן מה לאחר האירועים האלימים הושגה סולחה בין המשפחות ומזה כחצי שנה שורר שקט.

3. הנאשם, יליד 1982, נשוי ואב לשתי בנות, סיים 9 שנות לימוד והחל לעבוד, ועובר למעצרו היה עוזר טבח במסעדה. בעברו עבירה אחת של בנייה ללא היתר. שירות המבחן התרשם כי הנאשם הינו בן למשפחה נורמטיבית, חי חיים נורמטיביים ותומך לא רק באשתו ובנותיו אלא גם במשפחה הרחבה. הנאשם נטל אחריות, הביע חרטה על התנהגותו האלימה ועל שימוש בנשק ולהערכת קצינת המבחן, מעורבותו באה כתוצאה מתחושת אחריות ומחויבות כלפי משפחתו ורצון להגן עליה. פעילותו הייתה על-פי הנורמות והערכים בחברתו. קצינת המבחן הדגישה, כי על אף חומרת העבירה, המעורבות בעבירה אינה מאפיינת את מהלך חייו של נאשם זה ולפיכך המליצה להטיל מאסר בפועל תוך התחשבות בחודשי מעצרו עד כה, באופן שיאפשר לו לחזור למסלול חיים רגיל.

4. **ב"כ המאשימה** ביקש להטיל על הנאשם עונש מאסר ממושך כדי להרתיע משמוש בנשק חם בריב חמולות. לטענתו, אומנם מדובר באדם נורמטיבי וקיימת אף המלצה של שירות המבחן, אולם החרטה שהביע הנאשם הינה לצורך התסקיר. מדובר בשני אירועים חמורים: בבוקר – ירי מכוון לעבר מכונית. בערב – ירי לעבר ציבור אנשים. הנסיבות מלמדות כי אין מדובר במעידה מקרית או חד פעמית. כאשר אדם יורה לעבר אדם או אנשים – זה מעשה קשה וחמור מאוד בעיקר שהירי ממספר מטרים. המעשה עצמו מסוכן ומצריך ליתן עדיפות לשיקול ההרתעתי, מפני שימוש באקדח בעת סכסוך. התוצאה הטרגית מלמדת על חומרת השימוש בנשק חם באירוע סוער כזה. הוא הדין בשיקול גמול ושני אלה דוחקים השיקול השיקומי. ב"כ המאשימה הפנה **ל**[**ע"פ 7374/07**](http://www.nevo.co.il/case/6102366) **רן שמאי נ' מ"י** בו נגזר על יורה לעבר מועדון 5 שנות מאסר אף שהירי לא פגע באיש.

5. **ב"כ הנאשם** ביקש לאבחן פסה"ד ב[ע"פ 7374/07](http://www.nevo.co.il/case/6102366) הנ"ל בכך שאותו נאשם ניהל התיק עד תום הוא הואשם בעבירות נוספות והיה לו עבר פלילי.

באשר לאירועים טען כי למשפחת הנאשם נגרם נזק בתגרות, הפנה לתסקיר המלמד כי מדובר באדם נורמטיבי, מפרנס שכל אורחותיו אינן של אלימות. ההסתבכות נבעה מהתנכלות לאחותו. כל האירוע חריג לנאשם לכן יש לתת לו הזדמנות לשקם עצמו וברור שאין בו מסוכנות. הנאשם עצמו הגיע לאירוע שהיה ליד ביתו מתוך תחושה שהוא צריך להגן על משפחתו. היו יריות משני הצדדים אך יש לתת משקל רב וחשיבות רבה לסולחה. אין להקל דעת עם העבירות, אבל כאשר יש סולחה, קרי רגיעה בין המשפחות, הסכסוך נפתר ומאז נמשכות פגישות קבועות בין הצדדים כדי להבטיח הרגיעה. אם נמצה הדין עם הנאשם, התסיסה תגבר. הנאשם הביע צער, נטל אחריות, שילם מחיר ויש לתת כבוד לאנשי ועדות הסולחות ולתמוך בהם, כדי למנוע תסיסה. מעשי הנאשם לא פגעו באדם, אין מתלונן ספציפי, ולכן יש לאזן ולתת עדיפות לרגיעה. פסיקות בתי המשפט מכבדות את אנשי ועדות הסולחות.

ב"כ הנאשם הפנה לפסיקה בה נגזרו עונשים על מבצעי ירי: ת"פ 231/08 (י-ם) ירי באזור מגורים – 8 חודשי מאסר; [ע"פ 4351/09](http://www.nevo.co.il/case/5951905) – הרשעה בסעיף 329, נגזרו 6 חודשי מאסר בעבודות שירות; [ת"פ 318/04](http://www.nevo.co.il/case/333529) – הרשעה בחבלה וירי – 18 חודשי מאסר – כולם עם עבר; [ע"פ 8107/07](http://www.nevo.co.il/case/6121086) – החזקת נשק וירי – 10 חודשי מאסר; [ע"פ 10554/06](http://www.nevo.co.il/case/6171723) – ירי לעבר חנות, עם נזק והלם לאנשים – 18 חודשי מאסר; ע"פ 6642/09 – הרשעה לפי סעיף 329 עם עבר – נדון ל-20 חודשי מאסר. כמו כן הפנה לפסיקה נוספת בה נגזרו עונשים בין 6-18 חודשי מאסר ואף פחות מכך, לפיכך ביקש להסתפק בתקופת המעצר.

6. האלימות סביבנו הולכת וגואה והשימוש בנשק קר וחם הולך ומתפשט. תופעה רעה וחמורה זו מחייבת גם ענישה מחמירה ומתן עדיפות לשיקולי גמול והרתעה על-פני שיקולם אחרים. וראה בעניין זה [**ע"פ 5753/04**](http://www.nevo.co.il/case/6030667) **מ"י נ'** רייכמן שצוטט בפסק הדין 7374/07 הנ"ל. מעשי הירי הישיר שביצע הנאשם הם חמורים ממש, שכן הוא עשה שימוש באקדח הן בבוקר והן בערב בכינון ישיר ממרחקים קצרים באירועים רבי משתתפים ויצר סיכונים ודאיים לנפש ולרכוש. ראוי שידע כל בר בי רב, הנוטל אקדח בדרכו לתגרה כי עצם נשיאת האקדח והשימוש בו יביאוהו אל הכלא ולא לתקופה קצרה.

לזכות הנאשם שניים: **האחד**, אורח חייו הנורמטיבי. **השני**, הסולחה שהושגה בין המשפחות במסגרת המשפט המסורתי-שבטי. משפט מסורתי זה נועד קודם כל למנוע המשך אלימות מיידית ושרשרת נקמות דם. הסולחה פותרת בעיות משפחתיות או חמולתיות אך אין בה די שיקול גמול והרתעה החשובים לכלל הציבור ולשלטון החוק.

הפסיקה שהוצגה היא מגוונת ובצד גזירת מספר שנות מאסר על שימוש בנשק, מצאנו עונשים מתונים יותר. במקרה שלפנינו, היה הנאשם מעורב בשתי תגרות המוניות, פעמיים עשה שימוש בנשק והתוצאה של התגרות הללו הינה טרגית, גם אם הנאשם אינו נושא באחריות אישית וישירה לתוצאה הקטלנית.

בשיקולי הקולא שהובאו לעיל יש כדי למתן העונש ולא למצות מלוא חומרת הדין עם הנאשם, ולפיכך אני גוזר עליו העונשים הבאים:

א. מאסר בפועל לתקופה של 48 חודשים החל מיום מעצרו 4.7.2009.

5129371

54678313ב. מאסר על תנאי של 8 חודשים, אותם ירצה אם יעבור במשך שלוש שנים מיום שחרורו עבירת אלימות (למעט תקיפה סתם) או עבירת נשק.

**זכות ערעור לבית המשפט העליון תוך 45 יום מהיום.**

5129371

יעקב צבן 54678313-636/09

**ניתן היום, י' בשבט התש"ע (25 בינואר 2010), במעמד הצדדים.**

|  |
| --- |
| יעקב צבן, שופט, סגן נשיא |

קלדנית: מלכה צידון

נוסח מסמך זה כפוף לשינויי ניסוח ועריכה

הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן