**בתי המשפט**

|  |  |  |  |
| --- | --- | --- | --- |
| **בית משפט מחוזי נצרת** | | פח 000038/08 | |
|  | |
| **בפני** | **כב' השופט האשם ח'טיב - אב"ד**  **כב' השופט זיאד הווארי**  **כב' השופט בנימין ארבל** | **תאריך:** | **05/04/2009** |

|  |  |  |  |
| --- | --- | --- | --- |
| בעניין: | מדינת ישראל  ע"י פרקליטות מחוז צפון | |  |
|  |  |  | המאשימה |
|  | נ ג ד | |  |
|  | סביח עאיד | |  |
|  |  |  | הנאשם |

# 

# חקיקה שאוזכרה:

# [חוק העונשין, תשל"ז-1977](http://www.nevo.co.il/law/70301): סע' [144 (א)](http://www.nevo.co.il/law/70301/144.a), [144 (ב)](http://www.nevo.co.il/law/70301/144.b), [144 (ג) (3)](http://www.nevo.co.il/law/70301/144.c.3), [244](http://www.nevo.co.il/law/70301/244), [298](http://www.nevo.co.il/law/70301/298), [300 (א) (ג)](http://www.nevo.co.il/law/70301/300.a.c)

# 

**גזר דין**

1**. האשמות והסדר הטיעון:**

כתב האישום המקורי, שהוגש על הנאשם בתיק זה, ייחס לנאשם ארבע עבירות בניהם עבירות רצח בניגוד ל[סעיף 300 (א) (ג)](http://www.nevo.co.il/law/70301/300.a.c) ל[חוק העונשין](http://www.nevo.co.il/law/70301), התשל"ז – 1977.

לאחר שנשמעו מרבית ראיות התביעה, הודיעו הצדדים על הסדר טיעון לפיו חזר בו הנאשם מכפירתו, הוגש כתב אישום מתוקן שעל פיו הוחלפה עבירת הרצח שיוחסה לנאשם, על פי כתב האישום המקורי, בעבירת הריגה, עבירה על [סעיף 298](http://www.nevo.co.il/law/70301/298) ל[חוק העונשין](http://www.nevo.co.il/law/70301) הנאשם חזר בו מכפירתו והודה בכל עובדות כתב האישום המתוקן ובכל המיוחס לו על פיו, ועל יסוד הודאתו זו, הורשע הנאשם בעבירות של: הריגה בניגוד [לסעיף 298](http://www.nevo.co.il/law/70301/298) ל[חוק העונשין](http://www.nevo.co.il/law/70301), החזקת נשק שלא כדין, עבירה על [סעיף 144 (א)](http://www.nevo.co.il/law/70301/144.a) רישא בצירוף [סעיף 144 (ג) (3)](http://www.nevo.co.il/law/70301/144.c.3) ל[חוק העונשין](http://www.nevo.co.il/law/70301), נשיאת נשק, עבירה בניגוד ל[סעיף 144 (ב)](http://www.nevo.co.il/law/70301/144.b) רישא בצירוף [סעיף 144 (ג) (3)](http://www.nevo.co.il/law/70301/144.c.3) ל[חוק העונשין](http://www.nevo.co.il/law/70301) ובשיבוש מהלכי משפט, עבירה לפי [סעיף 244](http://www.nevo.co.il/law/70301/244) ל[חוק העונשין](http://www.nevo.co.il/law/70301).

באשר לעונש הסכימו הצדדים, עפ"י הסדר הטיעון, לעתור לעונש של חמש וחצי שנות מאסר לריצוי בפועל וכן מאסר מותנה.

2. **עובדות המקרה :**

עובדות המקרה כפי שאלה פורטו בכתב האישום, היו כדלהלן :

(א) במהלך שלוש השנים האחרונות החזיק הנאשם שלא כדין, אקדח מסוג קומודר, עם מחסנית וכדורים (להלן: "האקדח" ) ללא שהיה לו רישיון להחזקת נשק.

(ב) במחצית הראשונה של שנת 2008, בתאריך שאינו ידוע למאשימה, ירה הנאשם באקדח בשדה הנמצא בסמוך לביתו אשר בכפר מסר.

(ג) ביום 9.9.08 בסמוך לשעה 10.30 בבוקר הגיע הנאשם לבית אחותו, פסאיל שיבלי (להלן: "האחות") שהינה אישה נשואה ואם לשלושה ילדים, אשר התגוררה בכפר שיבלי. האחות שהתה אותה עת לבדה בבית.

(ד) במהלך שהותו של הנאשם בבית האחות, לקח הנאשם את האקדח לידיו, בעודו סובר כי אין כדורים במחסנית, דרך הנאשם את האקדח, הכניס שלא בידיעתו כדור לבית הבליעה, התקרב לאחות הצמיד את קנה האקדח למצחה, ולחץ על המשבת וההדק, כדור שנורה בעקבות כך חדר לראשה של האחות אשר הוטלה לאחור על הספה עליה ישבה כשפצע פעור בראשה.

בעקבות מעבר הקליע דרך הראש, נגרם נזק חמור למוחה של האחות דבר שגרם למותה.

(ה) הנאשם נבהל, כשהבין שגרם למות אחותו. הוא נטל עימו את האקדח כשבתוכו תקוע תרמיל של הכדור שנורה, הותיר את האחות במצב זה, יצא מהבית ונעל אותו אחריו.

הנאשם נסע ממקום האירוע, יצא את כפר שיבלי וזמן מה לאחר מכן החביא את האקדח במקום מסתור, מתחת לסלע בשטח הסמוך לצומת דבוריה.

(ו) זמן מה לאחר מכן הגיע הנאשם לבית האחות. באותה עת כבר היו במקום אנשי משטרה. הנאשם יצר מצג לפיו אינו יודע דבר, פתח לבקשת אנשי המשטרה את דלת ביתה של האחות, הציג עצמו מופתע ואף סיפר בגירסתו הראשונה שלא ראה את אחותו משעות הבוקר המוקדמות.

(ז) במהלך חקירת הנאשם במשטרה, בשלב בו הודה בגרימת מותה של אחותו, הטעה הנאשם את השוטרים, בכך שטען כי השליך את האקדח בשטח הנמצא בכניסה לכפר שיבלי.

3**. טענות הצדדים :**

בפתח טיעוניה לעונש, ציינה באת כוח המאשימה כי במהלך החקירה, התלבטה התביעה בשאלה האם מדובר בתאונה מצערת או ברצח בכוונת תחילה.

בסופו של יום הוגש כתב אישום שייחס לנאשם עבירת רצח, אולם במהלך שמיעת הראיות בתיק השתכנעה התביעה כי אכן מדובר בירי לא מכוון וכי הנאשם לחץ על הדק האקדח בסוברו שבאקדח אין כדורים ומשנורתה היריה שגרמה למותה של האחות, הגיב הנאשם בשרשרת של פעולות שגויות אשר העלו את החשד שגירסתו אינה גירסת אמת.

ב"כ המאשימה המשיכה וציינה כי כיום ולאחר תיקון כתב האישום, התביעה יכולה לומר כי עובדות כתב האישום המתוקן משקפות את עובדות האירוע וכי הנאשם פעל בקלות דעת ובפזיזות ולא מתוך אדישות לתוצאה.

מעשיו של הנאשם גרמו למותה של האחות האהובה על הנאשם.

משום כך תוקן כתב האישום ובמקום עבירת הרצח על פי כתב האישום המקורי, הואשם הנאשם בעבירה של הריגה.

עוד טענה ב"כ המאשימה כי לאור הנסיבות הכוללות, הרי עונש של 5.5 שנות מאסר לריצוי בפועל מהווה לתפיסת התביעה עונש ההולם את חומרת המעשים.

על כן ביקשה ב"כ המאשימה לכבד את הסדר הטיעון ולהשית על הנאשם 5.5 שנות מאסר לריצוי בפועל, החל מיום מעצרו של הנאשם 9.9.08 ובנוסף מאסר על תנאי מרתיע.

ב"כ הנאשם הצטרף לדברי ב"כ המאשימה וביקש לכבד את הסדר הטיעון וציין כי מדובר במקרה טרגי מיוחד בנסיבותיו וכי העונש המוסכם הינו עונש סביר וראוי.

4. **דיון :**

נטילת חיי אדם הינה מעשה חמור ביותר; יחד עם זאת קבע המחוקק דרגות חומרה שונות של ענישה בגין נטילת חיי אדם, החל מעונש של מאסר עולם כאשר מדובר בנטילת חיי אדם על ידי מעשה של רצח בכוונת תחילה, עובר בעונש מאסר מירבי של 20 שנות מאסר כאשר מעשה נטילת חיי אדם מהווה עבירת הריגה וכלה בשלוש שנות מאסר כאשר מעשה הקטל נגרם כתוצאה מרשלנות.

יחד עם זאת, רמת הענישה בכל אחת מהעבירות של קטילת חיי אדם, נקבעת בהתאם לנסיבותיו של כל מקרה ומקרה, ותוך התחשבות מה בנסיבותיו האישיות של הנאשם העומד לדין באותו מקרה.

בענייננו, הורשע הנאשם (בנוסף לעבירות הנלוות) בעבירת הריגה של אחותו, אשר בתקופת ילדותו ונעוריו שימשה לו כאם, גידלה אותו, דאגה למחסורו והיתה אחותו האהובה עליו.

אין ספק כי הנאשם פעל בקלות דעת ופזיזות, עת דרך את האקדח, וכיוון אל מצחה של האחות מבלי שיבדוק קודם לכן ויוודא כי באקדח אין כדורים.

יחד עם זאת, הנאשם לא היה במצב נפשי של אדישות לתוצאה, והתוצאה הקטלנית מבחינתו של הנאשם אינה אלא טרגדיה אישית, אשר נטל במו ידיו את חייה של אחותו האהובה.

דומה כי עצם פטירתה של האחות כתוצאה ממעשיו הפזיזים של הנאשם, מהווה כשלעצמה עונש עבור הנאשם, אשר ימשיך להתייסר מעצם המחשבה שהיה זה הוא אשר נטל במו ידיו את חיי אחותו האהובה.

שקלנו את כלל הנסיבות כפי שתוארו לעיל, ואת נסיבותיו האישיות של הנאשם ובין אלה עברו הכמעט נקי, את הודאתו ובאנו לדעה כי העונש שהוסכם על הצדדים בהתאם להסדר הטיעון הינו עונש ראוי והולם את כלל הנסיבות.

הסדר הטיעון לטעמנו, עומד בכל המבחנים של גישת האיזון שאומצה על ידי בית המשפט העליון כגישה לפיה יש לבחון הסדר טיעון (ב[ע"פ 1958/98 פלוני נ' מדינת ישראל, פ"ד נד](http://www.nevo.co.il/case/161892)

(1) 577).

על כן, החלטנו לקיים את הסדר הטיעון ולגזור על הנאשם את העונשים שהוסכמו על פיו.

5. **סוף דבר :**

אנו גוזרים על הנאשם מאסר בפועל למשך 5.5 שנים שמניינם מיום מעצרו, 9.9.08 .

כמו כן, אנו גוזרים עליו 24 חודשי מאסר על תנאי למשך 3 שנים והתנאי שהנאשם לא יעבור תוך תקופת התנאי עבירה כלשהי מסוג פשע ויורשע עליה תוך תקופת התנאי או לאחריה.

**זכות ערעור על גזר דין זה לבית המשפט העליון, תוך 45 ימים מהיום.**

**ניתן היום י"א בניסן, תשס"ט (5 באפריל 2009) במעמד ב"כ המאשימה, עו"ד יעל כוכבי, ב"כ הנאשם מיקי חובה והנאשם בעצמו.**

**5129371**

האשם ח'טיב 54678313-38/08

**54678313**

|  |  |  |  |  |
| --- | --- | --- | --- | --- |
| **בנימין ארבל**  **שופט** |  | זיאד הווארי **שופט** |  | **האשם ח'טיב,**  **שופט - אב"ד** |

000038/08פח 054 סנא חאמד

נוסח מסמך זה כפוף לשינויי ניסוח ועריכה