בתי המשפט

|  |  |  |  |
| --- | --- | --- | --- |
| **בדלתיים סגורות** | | | |
| **בית משפט מחוזי תל אביב-יפו** | | **פח 001131/05** | |
| **בפני:** | **כב' השופטת ס' רוטלוי ס"נ - אב"ד**  **כב' השופטת ע' סלומון צ'רניאק**  **כב' השופט ד"ר קובי ורדי** |  | **06/09/2006** |

|  |  |  |  |
| --- | --- | --- | --- |
| בעניין: | מדינת ישראל | |  |
|  | ע"י ב"כ עו"ד | קאופמן אסנת | המאשימה |
|  | נ ג ד | |  |
|  | פלוני | |  |
|  | ע"י ב"כ עו"ד | לירן פרידלנד | הנאשם |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [8S](http://www.nevo.co.il/law/70301/8S), [192](http://www.nevo.co.il/law/70301/192), [345(ב)(4)](http://www.nevo.co.il/law/70301/345.b.4), [345ב(4)](http://www.nevo.co.il/law/70301/345b.4), [347(ב)](http://www.nevo.co.il/law/70301/347.b), [379](http://www.nevo.co.il/law/70301/379), [380](http://www.nevo.co.il/law/70301/380), [382.ב.1.](http://www.nevo.co.il/law/70301/382.b.1.), [382.ב.2](http://www.nevo.co.il/law/70301/382.b.2), [382(ג)](http://www.nevo.co.il/law/70301/382.c), [ב ה' לפרק י'](http://www.nevo.co.il/law/70301/jC5S), [יC6](http://www.nevo.co.il/law/70301/jC6)

**גזר - דין**

**השופט ד"ר ק. ורדי**

**חל איסור פרסום על כל פרט מזהה הקשור במתלוננת ובבן.**

**1.** הנאשם הורשע על פי הודאתו בכתב אישום מתוקן וזאת במסגרת הסדר טיעון אליו הגיעו הצדדים.

העבירות בהן הורשע הנאשם על פי כתב האישום המתוקן הן: אינוס בנסיבות מחמירות - עבירה לפי [סעיף 345ב(4)](http://www.nevo.co.il/law/70301/345b.4) ל[חוק העונשין](http://www.nevo.co.il/law/70301), התשל"ז-1977 (להלן: **"החוק"**) (בשני אישומים), מעשה סדום בנסיבות מחמירות - עבירה לפי [סעיף 347(ב)](http://www.nevo.co.il/law/70301/347.b) יחד עם [סעיף 345(ב)(4)](http://www.nevo.co.il/law/70301/345.b.4) לחוק (בשני אישומים), תקיפה בנסיבות מחמירות - עבירה לפי [סעיף 382(ב)(1) ו-(2),](http://www.nevo.co.il/law/70301/382.b.1.;382.b.2) יחד עם [סעיף 379](http://www.nevo.co.il/law/70301/379) לחוק (בשני אישומים), איומים - עבירה לפי [סעיף 192](http://www.nevo.co.il/law/70301/192) לחוק ותקיפה הגורמת חבלה של ממש - עבירה לפי [סעיף 382(ג)](http://www.nevo.co.il/law/70301/382.c) יחד עם [סעיף 380](http://www.nevo.co.il/law/70301/380) לחוק.

**2.** על פי עובדות כתב האישום המתוקן, מדובר במסכת ארוכה של התעללות מינית ואלימות מתמשכת, החל משנת 1999 ועד שנת 2005, של הנאשם כלפי אשתו ז.ב, לה הוא נשוי 25 שנה (להלן: **"המתלוננת"**) וכן באיומים ותקיפה של בנו פ.ב - יליד 1981 (להלן: **"הבן"**), וזאת על רקע מנהגו של הנאשם לשתות לשוכרה.

הנאשם דרש מהמתלוננת לקיים עמו יחסי מין וכאשר סירבה היה תוקף אותה ובועל אותה ללא הסכמתה ותוך ניצול אימתה ממנו.

כן, היה הנאשם מחדיר לאיבר מינה ולפי הטבעת של המתלוננת איברי מין עשויים פלסטיק או גומי, ויברטורים, וזאת בניגוד לרצונה של המתלוננת, תוך איומים, מכות וניצול אימתה לביצוע המעשים הנ"ל, כשהוא מבצעם תוך גרימת כאב למתלוננת ועל אף סבלה.

כמו כן, הנאשם היה מכה את המתלוננת ואת בנו באופן תדיר, כולל הטחת ראשו של הבן לקיר במקרה אחד וחניקתו במקרה אחר, תוך שהוא מאיים על המתלוננת ועל בנו שהוא ימשיך להכותם ויהרוג את שניהם.

**3.** במסגרת הסדר הטיעון ביקשו הצדדים מבית המשפט להטיל על הנאשם עונש של מאסר בפועל וכן מאסר על תנאי, כשהמאשימה תעתור לשבע שנות מאסר בפועל והנאשם לארבע שנות מאסר בפועל.

כמו כן, הוסכם שיוגש תסקיר נפגע עבירות מין לגבי המתלוננת ואכן תסקיר זה הוגש (להלן: **"התסקיר"**).

הצדדים עתרו לבית המשפט לכבד את הסדר הטיעון המוצע, המאשימה ברף העליון שבו (שבע שנות מאסר) והנאשם ברף התחתון שבו (ארבע שנות מאסר).

ב"כ המאשימה הדגישה את חומרת המעשים, האלימות וההתעללות הקשה שנהג הנאשם כלפי המתלוננת ובנו, תוך פגיעה מינית, נפשית, פיזית והתנהגות סדיסטית של ממש, שנעשתה חרף תחנוניה של המתלוננת, שהנאשם התעלם מהם ועשה בה כרצונו.

המאשימה הסבירה את הסתפקותה ברף עליון של עונש של שבע שנות מאסר. בבקשת המתלוננת שלא להעיד בבית המשפט ובאישיותה כפי שעולה מהתסקיר, כשמדובר באשה סגורה שחששה לפגיעה בפרטיותה, התקשתה לחשוף את הדברים והתחננה שלא להעיד בבית המשפט.

ב"כ הנאשם ביקשה להסתפק בעונש של ארבע שנות מאסר, בהתחשב בכך שהמעשים נעשו עקב שכרותו של הנאשם שגרמה לשינוי בהתנהגותו ולתפיסה מעוותת של מערכת היחסים עם המתלוננת וכי יש לראות את הנאשם כאדם חולה עם שיפוט לקוי.

כן ביקשה להתחשב בכך שלנאשם אין עבר פלילי, בהודייתו המיידית שחסכה את עדות המתלוננת, חרטתו האמיתית והכנה ושיתוף הפעולה המהיר שלו להסדרת גט עם המתלוננת.

הנאשם הביע בפנינו חרטה וצער על מעשיו.

**4. שיקולים לחומרא**

במסגרת השיקולים לחומרא יש להביא בחשבון שמדובר במסכת ארוכה ואינטנסיבית של התעללות מינית חמורה ומעשי אלימות שנעשו במשך שש שנים במתלוננת, שפגעו בגופה, בנפשה ובכבודה של המתלוננת, מעשים המזעזעים את הסדר החברתי שכולנו נשענים עליו.

מדובר במגוון של מעשים מיניים, הן של מעשי אינוס והן של מעשי סדום, בצירוף אלימות פיזית ואיומים, כשהנאשם נוהג במתלוננת כרכושו ועושה בה כרצונו באופן מבזה ומשפיל, וזאת, תוך גרימת כאבים למתלוננת ולמרות סיבלה ותחנוניה שיפסיק.

ניתן לראות שדרגת ההתעללות המינית הלכה והתעצמה, תוך שימוש באביזרי מין וויברטורים אותם הכניס הנאשם לאיבר מינה ולפי הטבעת של המתלוננת, התעללות פיזית ונפשית במתלוננת שהיתה תחת אימה לאור איומיו של הנאשם והמכות שהפליא בה, וכל זאת בבית המשפחה.

האלימות של הנאשם באה לידי ביטוי גם באלימות כלפי בנו כולל הטחת ראשו לקיר וחניקתו במקרה אחר, אלימות שלוותה באיומים על הבן.

**5. שיקולים לקולא**

במסגרת השיקולים לקולא אנו לוקחים בחשבון את הודאתו וחרטתו של הנאשם והעדר עבר פלילי.

יחד עם זאת, נקדים כבר כעת את המאוחר, נדגיש ונבהיר שאלמלא השיקול העיקרי של הגנה על המתלוננת וכיבוד רצונה ותחנוניה שלא להעיד בבית המשפט, לאור אישיותה הסגורה והקושי לחשוף את הדברים, כעולה מהתסקיר, לא היינו מהססים שלא לכבד את הסדר הטיעון ולהטיל על הנאשם עונש מאסר ממושך העולה בהרבה על הרף העליון של הסדר הטיעון.

**6. תסקיר נפגעת העבירה**

על פי התסקיר, מדובר במתלוננת שהיא אשה סגורה מאד, שחשיפה ושיתוף זרים לדרך בה ניהלה את חייה, שאף הביאה לכבישת סוד ההתעללות לאורך שנים ארוכות. מטיבה של מערכת יחסים מסוג זה פיתחה המתלוננת תחושת אשמה ותחושת קורבנות עמוקה.

על פי התסקיר, שרויה המתלוננת במצב נפשי קשה ביותר, סובלת מפחדים עמוקים, תגובותיה פוסט-טראומטיות ומעוררות דאגה רבה כשהפרוגנוזה להחלמה ולשינוי נמוכה.

כן מצויין בתסקיר, שהמתלוננת נרתעת מפנייה מחודשת להמשך טיפול, וזאת מחשש שזכרונות הפגיעה והטראומה ימוטטו אותה.

**7. דיון והכרעה**

**לא בלב קל, החלטנו לכבד את הסדר הטיעון ברף העליון שבו.**

**אנו מודעים למגמת הפסיקה בשנים האחרונות בעבירות מין, במיוחד בתוך המשפחה, להחמרה בענישה, ולא היינו מהססים, במידה והתיק היה מתנהל והנאשם היה מורשע, להטיל על הנאשם עונש העולה בהרבה על העונש שנקבע כרף העליון של הסדר הטיעון.**

יחד עם זאת, עומדת לעייננו הלכת בית המשפט העליון לענין כיבוד הסדרי טיעון ([ע"פ 1958/98 פלוני נ' מדינת ישראל, פ"ד נז](http://www.nevo.co.il/case/161892)(1) 577, שם כובד הסדר טיעון של תשע שנות מאסר בעבירת מין במשפחה).

**במקרה דנן, השיקול העיקרי והמכריע המטה את הכף לכיבוד הסדר הטיעון ברף העליון שבו הינו השיקול של הגנה על המתלוננת וכיבוד רצונה ותחנוניה שלא להעיד בבית המשפט ולא להחשף לעדות, מצב שהיה קשה במיוחד עבורה לנוכח אישיותה הסגורה, הקושי לחשוף את הדברים ומצבה הנפשי הקשה.**

המתלוננת חוששת להמשיך בטיפול עקב החשש שההתמודדות עם זכרונות הפגיעה והטראומה תמוטט אותה וחשש זה קיים, ואף מקל וחומר, במידה ותעיד בבית המשפט.

**בנסיבות אלו, ומתוך הגנה על המתלוננת, אנו סבורים שיש לכבד את הסדר הטיעון תוך הבהרה והדגשה למתלוננת שבית המשפט מבין אותה ואומר בקול צלול וברור שהמעשים שעשה בה הנאשם הם מעשים חמורים ונוראים ושהיא היתה קורבן למעשים אלו, ללא כל אשמה מצידה. כנ"ל לגבי המעשים החמורים שעשה הנאשם לבנו שהיה קורבן למעשים אלו ללא כל אשמה מצידו.**

**8. התוצאה**

**לפיכך אנו גוזרים על הנאשם את העונשים הבאים:**

**א.** שבע שנות מאסר החל מיום מעצרו 15/8/05.

**ב.** שתי שנות מאסר על תנאי, שהנאשם לא יעבור במשך שלוש שנים מיום שחרורו מהמאסר עבירת מין מסוג פשע המנויה [בסימן ה' לפרק י'](http://www.nevo.co.il/law/70301/jC5S) ל[חוק העונשין](http://www.nevo.co.il/law/70301).

**ג.** שנים עשר חודשי מאסר על תנאי, שהנאשם לא יעבור במשך שלוש שנים מיום שחרורו מהמאסר כל עבירה לפי [סימנים ו', ו1, ח', לפרק י'](http://www.nevo.co.il/law/70301/jC6;8S) ל[חוק העונשין](http://www.nevo.co.il/law/70301) ועבירת איומים.

**ד.** פיצוי למתלוננת בסך של 10,000 ₪ שישולם תוך 30 יום מהיום באמצעות הפקדה במזכירות בית המשפט לפי כתובת שתמסור ב"כ המאשימה.

באם לא ישולם הסכום במועד, ישא הסכום ריבית והפרשי הצמדה כדין מהיום ועד לתשלום המלא בפועל.

באם לא יעמוד הנאשם בתשלום זה, יטפל מנגנון הגביה של מערכת בתי המשפט בהליך הגביה המתחייב, עד להעברת הפיצוי בפועל לידי המתלוננת.

**זכות ערעור תוך 45 יום מהיום.**

**5129371**

ס' רוטלוי ס"נ 54678313-1131/05

**54678313ניתן היום י"ג באלול, תשס"ו (6 בספטמבר 2006) במעמד הצדדים.**

|  |  |  |  |  |
| --- | --- | --- | --- | --- |
| **דר' ק' ורדי, שופט** |  | ע' צ'רניאק, שופטת |  | **ס' רוטלוי, שופטת, ס.נ - אב"ד** |

נוסח מסמך זה כפוף לשינויי ניסוח ועריכה