|  |  |  |  |
| --- | --- | --- | --- |
| **בית משפט השלום ברמלה** | | | |
| ת"פ 26004-12-23 מדינת ישראל נ' אזברגה(עציר) ואח' | | |  |
| לפני | **כבוד השופט טל ענר** | | | |
| בעניין: | **המאשימה** | **מדינת ישראל** | | |
|  | **נגד** | | | |
|  | **הנאשם** | **1. פאדי אזברגה (עציר)**  **2. מוחידין אזברגה – נדון** | | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13](http://www.nevo.co.il/law/4216/13), [19א](http://www.nevo.co.il/law/4216/19a)

|  |
| --- |
| **גזר דין נאשם 1** |

1. הנאשם הורשע לפי הודאתו בעובדות כתב האישום המתוקן האוחז שני אישומים:
2. לפי האישום הראשון, ביום 7.12.22 הגיע סוכן משטרתי סמוי (להלן: הסוכן) למתחם אזברגה-אלעזמי בלוד, כדי לפגוש את אדהם אחיו של הנאשם, אותו הכיר הכרות מוקדמת.

1. בהגעתו פגש בנאשם 2 ומסר לו שהוא מחפש את אדהם לצורך רכישת סמים. נאשם 2 מסר לסוכן שאדהם עצור, ושימתין לשובו של הנאשם הביתה. הסוכן מסר כי אינו יכול להמתין והשניים קבעו לשוחח בהמשך. מאוחר יותר באותו יום יצר הנאשם קשר טלפוני עם הסוכן, הזדהה כאחיו של אדהם והנחה את הסוכן לשוב למתחם כדי לבצע את העיסקה. הסוכן הגיע למתחם, פגש בשני הנאשמים וסיכם עם הנאשם כי ימכור לו 50 גרם קוקאין במחיר של 220 ש"ח לגרם.
2. הנאשם נכנס הביתה, חזר כעבור זמן קצר ומסר לסוכן 34.91 גרם קוקאין עטופים בניילון נצמד. נאשם הציע לספק בהמשך 5 גרם נוספים אך הסוכן סרב. בתמורה לסמים שנמסרו שילם הסוכן לנאשם 7,700 ₪.
3. לפי האישום השני, ביום 19.12.22 יצר הסוכן קשר טלפוני עם הנאשם וביקש לרכוש 60 גרם קוקאין. הנאשם הכווין את הסוכן למבנה מגורים בלוד, ובשעה 17:00 הגיע הסוכן לשם. הסוכן המתין ברכבו, והנאשם ניגש למבנה סמוך, יצא תוך זמן קצר, ומסר לסוכן 59.86 גרם קוקאין בשתי אריזות עטופות ניילון נצמד. בתמורה שילם הסוכן לנאשם 12,600 ₪.
4. בהתבסס על הודאתו בעובדות הנ"ל, הורשע הנאשם **בשתי עבירות של סחר בסם מסוכן**, עבירה לפי [סעיף 13](http://www.nevo.co.il/law/4216/13) + [19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216) [נוסח חדש], תשל"ג-1973.
5. הוגש תסקיר חובה על הנאשם, בשל גילו. התסקיר מפרט את נסיבות חייו של הנאשם, עשירי מבין 15 אחים שאביו נפטר בהיותו פעוט. הנאשם נשר מלימודים לאחר 10 שנות לימוד כדי לסייע בפרנסת המשפחה. הנאשם ביטא חרטה על מעשיו, אך שירות המבחן התרשם שקיים סיכון להמשך מעורבות פלילית בתחום הסמים. התסקיר אינו כולל המלצה טיפלית.
6. בטיעוניה לעונש עמדה המאשימה על הערכים המוגנים בהם פגע הנאשם והדגישה את העובדה שמדובר בסם קשה ובכמות משמעותית בכל אחת מן העיסקאות. המאשימה עתרה, על בסיס פסיקה שהוגשה, לקבוע מתחם ענישה של 24 עד 48 חודשי מאסר לכל אחד מהאישומים. בתוך מתחם הענישה התבקשתי לגזור על הנאשם 48 חודשי מאסר לצד רכיבי ענישה נלווים, בדגש על קנס הולם, ולהכריז על הנאשם כסוחר סמים.
7. טען כי עתירת המאשימה אינה מידתית ואינה מתיישבת עם מדיניות הענישה. הסנגור ציין כי הסוכן לא הופעל מלכתחילה מול הנאשם, ויצר עמו קשר באקראי. צוין גילו הצעיר של הנאשם, שהיה כבן 18.5 בלבד במועד ביצוע העבירות. בהתבסס על פסיקה אליה הופניתי עתרה ההגנה לקבוע מתחם ענישה בין 20 ל-30 חודשי מאסר.
8. בקביעת מתחם העונש ההולם בהתאם לעקרון ההלימה יש להתחשב בערכים החברתיים שנפגעו, במידת הפגיעה, במדיניות הענישה הנוהגת ובנסיבות הקשורות בביצוע העבירה. בענייננו הערכים המוגנים שנפגעו הם בריאות הציבור והמלחמה בנגע הסמים.
9. פסיקת בתי המשפט חזרה ושנתה כי מי שחוטא בסחר בסמים, לא כל שכן בסמים המוגדרים כקשים כגון קוקאין (לגבי סכנות ונזקי הקוקאין ר' [ע"פ 972/11](http://www.nevo.co.il/case/5738608) **מדינת ישראל נ' יונה** (נבו, 4.7.12, פסקה 4), ראוי לעונש של מאסר מאחורי סורג ובריח. כך למשל ברע"פ 6373/06 **מדינת ישראל נ' אלנשמי** (נבו, 6.9.06) נכתב כי:

**"כאשר בעבירות סמים עסקינן, לא ניתן להתעלם מהחובה המוטלת עלינו כמערכת וכחברה להיאבק בנגע הסמים. פן חשוב של מאבק זה הינו הטלת עונשים מחמירים על מי שבוחרים לעסוק בסחר בסמים. הסחר בסמים מסוכנים הינו אמצעי קל ונוח לעשיית רווחים נכבדים. ענישתם של מי שסחרו בסמים מסוכנים צריכה ליתן מענה גם לפיתוי זה ובמילים אחרות – על מי אשר שוקל לשלוח ידו בסחר בסמים להעמיד לנגד עיניו לא רק את הפיתוי לשלשל לכיסו סכומי כסף נכבדים אלא גם את הסיכון של שהיה ממושכת מאחורי סורג ובריח".**

1. בענייננו, חומרת מעשיו של הנאשם נובעת מהעובדה שמדובר בשתי עסקאות נפרדות, ומכמות הסם המשמעותית בכל אחת מהן. בניגוד לטענת ההגנה לפיה הנאשם "מתנהל ברף הנמוך של סחר בסמים", הנאשם הכווין את הסוכן, נשא ונתן עמו, הביא בעצמו את חבילות הסם, שהיו זמינות לו מיידית, וקיבל את תמורת העסקה לידו. גם אם קיימים גורמים עברייניים "בכירים" יותר בשרשרת האספקה והסחר, ניכר מהתנהלותו כי הנאשם מעורב עמוקות בעבריינות סמים. כמות הסם הגדולה שהחליפה ידיים מגלמת נזק פוטנציאלי ממשי, אם כי נזק זה נמנע בשל מכירת הסם לסוכן וקטיעת שרשרת ההפצה.
2. באשר למדיניות הענישה, לצד ההנחיה הכללית בפסיקה להחמיר בעונשיהם של סוחרי סמים, רמת הענישה נובעת בעיקרה ממספר העסקאות, סוג הסם וכמותו. אציין כאמת מידה, מבין פסקי דין רבים, את הבאים:
3. [עפ"ג (מרכז) 8112-11-23](http://www.nevo.co.il/case/30166943) **אבו חג'ג' נ' מדינת ישראל** (19.3.24): הנאשם הורשע במכירת קוקאין בכמויות 10, 20, 20 גרם [כמות מצטברת קטנה מבענייננו, אך בשלוש עסקאות]. נקבע מתחם של 24 עד 48 חודשי מאסר בפועל; ערעור לבית המשפט המחוזי נדחה.
4. [עפ"ג (מרכז) 5501-09-17](http://www.nevo.co.il/case/23133293) **סמאדה נ' מדינת ישראל** (6.2.18): הנאשם מכר לסוכן משטרתי קוקאין ב-3 הזדמנויות [10, 23, ו-15 גרם, כמחצית הכמות מבענייננו]. נקבע מתחם של 12 עד 24 חודשי מאסר לכל עסקה, ונגזרו 35 חודשי מאסר. ערעור על חומרת העונש נדחה.
5. [עפ"ג (מרכז) 38428-10-19](http://www.nevo.co.il/case/26123547) **מוזיין נ' מדינת ישראל** (11.2.20): הנאשם, צעיר נעדר עבר פלילי מכר לסוכן 8 גרם קוקאין. נקבע מתחם של 12 עד 24 חודשי מאסר.
6. ת"פ (תל אביב) 73652-01-8 **מדינת ישראל נ' מכאוי** (12.8.21): 2 עסקאות מכירת קוקאין בסדרי גודל דומים לענייננו - 20 גרם ו-50 גרם. נקבעו מתחמי ענישה נפרדים 20-47 חודשי מאסר למכירת 20 גרם, 30-60 חודשי מאסר למכירת 50 גרם.
7. [ת"פ (תל אביב) 27612-02-19](http://www.nevo.co.il/case/25439387) **מדינת ישראל נ' קאראנטינאג'י** (23.6.19): 2 עסקאות מכירת קוקאין במשקלים של כ-30 ו-50 גרם. נקבע מתחם של 30-60 חודשי מאסר לעסקת 50 הגרם, ונגזרו 36 חודשי מאסר בפועל (ר' בפסק דין זה הפניות נרחבות לפסיקת בתי המשפט המחוזיים בנסיבות דומות).
8. **לאור האמור עד כה, מצאתי כי מתחם העונש ההולם את מעשי הנאשם נע בין 30 ל-60 חודשי מאסר בפועל, לצד רכיבי ענישה נלווים**.
9. בתוך מתחם הענישה מצאתי כי יש לגזור את דינו של הנאשם סמוך לרף התחתון, בעיקר בשל הודאתו וגילו הצעיר מאוד בעת ביצוע העבירות. לא אגזור את דינו ברף התחתון ממש, בהינתן הרשעה קודמת בסחר בסמים מבית המשפט לנוער ובהתחשב שהנאשם ביצע את העבירות בתיק זה לאחר שהוגש נגדו כתב האישום הקודם.
10. לצד עונש המאסר, והמאסר המותנה, על הענישה לכלול רכיב כלכלי משמעותי, הואיל ומדובר בעבירות המבוצעות מתוך מניע כלכלי.
11. **לאור האמור לעיל אני גוזר על הנאשם את העונשים הבאים**:
    1. **32 חודשי מאסר בפועל**, בניכוי ימי מעצרו לפי רישומי שב"ס.
    2. **9 חודשי מאסר על תנאי**, לבל יעבור תוך 3 שנים מיום שחרורו ממאסר עבירה על פקודת הסמים מסוג פשע.
    3. **3 חודשי מאסר על תנאי**, לבל יעבור תוך שנתיים מיום שחרורו ממאסר עבירה על פקודת הסמים מסוג עוון.
    4. **קנס בסך 15,000 ₪**, או 90 ימי מאסר תמורתו. הקנס ישולם עד ליום 1.12.2024.
    5. **אני מכריז על הנאשם כסוחר סמים**.

ניתן צו כללי למוצגים.

5129371

**54678313זכות ערעור לבית המשפט המחוזי תוך 45 ימים**.

**ניתן היום, כ"א אלול תשפ"ד, 24 ספטמבר 2024, במעמד הצדדים.**

**5129371**

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

טל ענר 54678313-/

נוסח מסמך זה כפוף לשינויי ניסוח ועריכה